༄༅། །ཨུཔདེཤབྷཀདཱིཔཾནཱམཨཱརྻམཉྫུཤྲཱིནཱམསཾགཱིཏིབིཧརཏིསྨ། །

༄༅། །འཕགས་པ་འཇམ་དཔལ་གྱི་མཚན་ཡང་དག་པར་བརྗོད་པའི་

མན་ངག་གསལ་བྱེད་སྒྲོན་མེ་ཞེས་བྱ་བ་བཞུགས་སོ།། །།

༄༅། །ན་མོ་ཨཱརྻ་མཉྫུ་ཤྲཱི་ཡེ། སྟོབས་བཅུའི་མངའ་བདག་རྣམ་འདྲེན་ཡོངས་ལ་མཁྱེན་རབ་ཡེ་ཤེས་མཆོག་སྦྱིན་ཏེ། །རྒྱལ་བ་ཀུན་གྱི་ཡབ་ཏུ་གྱུར་ཀྱང་རྒྱལ་སྲས་ཐུ་བོའི་ཚུལ་བཟུང་ནས། །ཐར་འདོད་རྣམས་ལ་དགེ་བའི་བཤེས་སོགས་སྤྲུལ་པས་ཁ་ལོ་སྒྱུར་མཛད་པ། །མཆོག་སྦྱིན་རྡོ་རྗེ་བརྟན་པའི་འཁོར་ལོས་བྱང་ཆུབ་བར་དུ་རྗེས་བཟུང་མཛོད། །གང་གི་མཚན་མཆོག་བརྗོད་པར་དཀའ་བ་རྒྱུད་སྡེ་ཀུན་གྱི་ཡང་སྙིང་འདི། །སར་གནས་དཔའ་བོའི་སྤྱོད་ཡུལ་མ་གཏོགས་ཉམས་ཆུང་བྱིས་པའི་ཡུལ་མ་ལགས། །དེ་ལྟ་ན་ཡང་ཚེ་རབས་གཏན་གྱི་ལྷག་པའི་ལྷ་མཆོག་འདི་ཉིད་ལ། །གཅིག་ཏུ་དད་ཅིང་གུས་པའི་ཤུགས་ཀྱིས་མཚན་དོན་བརྗོད་ལ་སྤྲོ་བས་འཇུག །ཅེས་ལྷག་པའི་ལྷ་ལ་མཆོད་པར་བརྗོད་པ་དང༌། བརྩམ་པར་དམ་བཅའ་བའི་ལས་ཚིག་སྔོན་དུ་བཏང་ནས། འདིར་གང་ཞིག་བཤད་པར་བྱ་བའི་ཆོས་ནི། ཟབ་པ་དང་རྒྱ་ཆེ་བའི་ཆོས་ཀྱི་གཙོ་བོ་གསང་སྔགས་རྒྱུད་སྡེ་ཐམས་ཅད་ཀྱི་སྙིང་པོ་ལས་ཀྱང་སྙིང་པོར་གྱུར་པ་འཕགས་པ་འཇམ་དཔལ་གྱི་མཚན་ཡང་དག་པར་བརྗོད་པ་འདིའི་ཚིག་དོན་རྣམ་པར་འབྱེད་པ་ལ་མི་ཕྲོགས་པའི་མཁྱེན་རབ་མངའ་བ་པཎ་ཆེན་བི་མ་ལ་མི་ཏྲའི་ཞབས་ཀྱི་འགྲེལ་བའི་རྗེས་སུ་འབྲངས་ཏེ་རྗོད་བྱེད་ཚིག་ཚོགས་རྒྱས་པ་མ་ཡིན་པ་**བརྗོད་བྱ་མན་ངག་གི་ལུས་སུ་མདོར་བསྡུས་ཏེ་འཆད་པ་ལ་བསྡུས་པའི་དོན་གསུམ། རྒྱུད་འདི་སྟོན་པས་གང་དུ་གསུངས་ཚུལ། གསུངས་པའི་རྒྱུད་ཀྱི་ཆེ་བ་བརྗོད་པ། ཆེ་བ་དེ་ལྡན་གྱི་རྒྱུད་དོན་བཤད་པའོ། །དང་པོ་ནི།**

 འོ་སྐོལ་གྱི་སྟོན་པ་ཐུགས་རྗེ་ཅན་འདི་ཉིད་དང་པོ་སེམས་ཅན་གྱི་དོན་དུ་བྱང་ཆུབ་མཆོག་ཏུ་ཐུགས་བསྐྱེད། བར་དུ་བསྐལ་ཆེན་གྲངས་མེད་གསུམ་གྱི་རིང་ལ་བསོད་ནམས་དང་ཡེ་ཤེས་ཀྱི་ཚོགས་རྫོགས། དེ་ནས་འཛམ་གླིང་ས་ཡི་ལྟེ་བ་རྡོ་རྗེ་གདན་དུ་མངོན་པར་རྫོགས་པ་སངས་རྒྱས་པའི་ཚུལ་སྟོན། དེ་ནས་ཡུལ་ཆེན་ཐ་དད་པ་རྣམས་སུ་ཆོས་འཁོར་རིམ་པ་གསུམ་ལ་སོགས་པ་བསྐོར་བར་མཛད་པའི་མཐར། ལྷོ་ཕྱོགས་དཔལ་གྱི་རི་དང་ཉེ་བར་དཔལ་ལྡན་འབྲས་སྤུངས་ཀྱི་མཆོད་རྟེན་ཆེན་པོ་དེར་འོག་ཏུ་ཆོས་དབྱིངས་གསུང་གི་དབང་ཕྱུག་གི་དཀྱིལ་འཁོར་དང༌། བར་དུ་རྡོ་རྗེ་དབྱིངས་ཀྱི་དཀྱིལ་འཁོར་དང༌། སྟེང་དུ་དཔལ་ལྡན་རྒྱུ་སྐར་གྱི་དཀྱིལ་འཁོར་ཆེན་པོ་སྤྲོས་ཏེ། སྟོན་པ་རང་ཉིད་དཀྱིལ་འཁོར་གྱི་གཙོ་བོར་བཞེངས་ནས་ཕྱོགས་བཅུའི་རྒྱལ་བ་སྲས་དང་བཅས་པ་གདན་འཛོམས་པའི་དུས་སུ། གསང་བའི་བདག་པོ་ཕྱག་ན་རྡོ་རྗེ་སོགས་རྒྱལ་སྲས་མཁའ་དབྱིངས་གང་བ་རྣམས་ཀྱིས་གསོལ་བ་བཏབ་པའི་ངོར་བླ་མེད་རྡོ་རྗེ་ཐེག་པའི་ཆོས་ཀྱི་འཁོར་ལོ་དཔག་ཏུ་མེད་པ་བསྐོར་བར་མཛད། ལྷག་པར་ཆོས་དབྱིངས་གསུང་དབང་གི་དཀྱིལ་འཁོར་དུ་རྒྱུད་ཆེན་སྒྱུ་འཕྲུལ་དྲ་བ་ལེའུ་ཁྲི་དྲུག་སྟོང་གསུངས་པའི་མཐར། འཕགས་པ་འཇམ་དཔལ་གྱི་དོན་དམ་པའི་མཚན་ཡང་དག་པར་བརྗོད་པ་འདི་གསུངས་སོ། །དེ་ནས་ཤམྦྷ་ལར་རྒྱལ་པོ་ཟླ་བ་བཟང་པོ་ནས་རིགས་ལྡན་པདྨ་དཀར་པོའི་བར་དུ་འདིའི་མན་ངག་རིམ་པར་སྤེལ་བར་མཛད་པ་ལས། རིགས་ལྡན་པདྨ་དཀར་པོས་རྒྱུད་འདིའི་ངེས་དོན་གསང་བ་ལས་ཀྱང་ཆེས་གསང་བ་རྣམས་འགྲེལ་པ་དྲི་མ་མེད་པའི་འོད་ཅེས་བྱ་བ་མཛད་དེ་སྐལ་བ་དང་ལྡན་པ་དག་ལ་རྒྱ་ཆེར་སྤེལ་བས་རྒྱ་བོད་གཉིས་སུ་འདིའི་ཕྲིན་ལས་ཀྱིས་ཁྱབ་བར་གྱུར་ཏོ། །

**གཉིས་པ་ནི།**

 མཚན་ཡང་དག་པར་བརྗོད་པའི་རྒྱུད་འདི་ཉིད་སྙིགས་དུས་ཀྱི་ཚེ་ཐུང་གཅིག་ལ་སྐལ་ལྡན་སངས་རྒྱས་ཀྱིས་སར་ཁྲིད་པའི་ཉེ་ལམ་རྣམ་གྲོལ་གྱི་འབྲས་བུ་མྱུར་དུ་ཐོབ་པའི་ཐབས་ཀྱི་མཆོག་ཀྱང་འདི་ཡིན་ཏེ། གཞུང་འདིའི་མཇུག་ཏུ། རྣམ་གྲོལ་འབྲས་བུ་འཚལ་བ་ཡི། །འགྲོ་བ་མགོན་མེད་རྣམས་དང་ནི། །བདག་ཅག་ཡང་དག་རྫོགས་པ་ཡི། །བྱང་ཆུབ་ཐོབ་པའི་དོན་ཆེན་མཛད། །ཅེས་སོ། །དེས་ན་རྒྱུད་འདི་ལ་ངེས་པ་རྙེད་ན་གསང་སྔགས་བླ་མེད་ཀྱི་རྒྱུད་མཐའ་དག་ལ་ངེས་པ་རྙེད་པར་འགྱུར་ཏེ། འགྲེལ་པ་དྲི་མེད་འོད་ལས། སེམས་ཅན་ཐམས་ཅད་ཐེ་ཚོམ་མེད་པར་བྱ་བའི་ཕྱིར། སྔགས་ཀྱི་ཐེག་པ་ཐམས་ཅད་ཀྱི་སྙིང་པོ་བསྡུས་ནས། མཚན་ཡང་དག་པར་བརྗོད་པ་འདི་བཅོམ་ལྡན་འདས་ཀྱིས་ཕྱག་ན་རྡོ་རྗེ་ལ་ཡང་དག་པར་བསྟན་ཏོ། །གང་གིས་མཚན་ཡང་དག་པར་བརྗོད་པ་མི་ཤེས་པ་དེས་རྡོ་རྗེ་འཆང་གི་ཡེ་ཤེས་ཀྱི་སྐུ་མི་ཤེས། གང་རྡོ་རྗེ་འཆང་གི་ཡེ་ཤེས་ཀྱི་སྐུ་མི་ཤེས་པ་དེས་ནི་གསང་སྔགས་ཀྱི་ཐེག་པ་མི་ཤེས། གང་གསང་སྔགས་ཀྱི་ཐེག་པ་མི་ཤེས་པ་དེས་འཁོར་བ་སྟེ། ཐམས་ཅད་དུ་བཅོམ་ལྡན་འདས་རྡོ་རྗེ་འཆང་གི་ལམ་དང་བྲལ་བས་སོ། །ཞེས་གསུངས་སོ། །

**གསུམ་པ་ཆེ་བ་དེ་ལྡན་གྱི་རྒྱུད་དོན་བཤད་པ་ལ་གསུམ། རྒྱུད་དོན་བཤད་པ་ལ་འཇུག་པའི་རྒྱུ་མཚན་དོན་བཤད་པ། བཤད་བྱ་རྒྱུད་ཀྱི་རང་བཞིན་གཞུང་དོན་བཤད་པ། བཤད་པ་མཐར་ཕྱིན་པའི་བྱ་བ་མཇུག་དོན་བཤད་པའོ། །དང་པོ་ལ་གཉིས། བསྒྱུར་བྱ་རྒྱུད་ཀྱི་མཚན་དང༌། སྒྱུར་བྱེད་ལོ་ཙཱ་བའི་ཕྱག་གོ །དང་པོ་ལ་གཉིས། མཚན་བསྒྱུར་བ་དང༌། མཚན་དོན་བཤད་པའོ། །**

 དང་པོ་རྒྱ་གར་འཕགས་པའི་ཡུལ་ན་ཡོངས་སུ་གྲགས་པའི་སྐད་རིགས་ཆེན་པོ་བཞི་ལས་མཆོག་ཏུ་གྱུར་པ་སཾ་སྐྲྀ་ཏ་ལེགས་སྦྱར་ལྷའི་སྐད་དུ་རྒྱུད་འདིའི་མཚན་ལ།

 ཨཱརྻ་མཉྫུ་ཤྲཱི་ནཱ་མ་སཾ་གཱི་ཏི།

ཞེས་སྨོས་པ་དེ་བོད་སྐད་དུ་བསྒྱུར་ན། ཨཱརྻ་ནི་འཕགས་པ། མཉྫུ་ཤྲཱི་ནི་འཇམ་དཔལ། ནཱ་མ་སཾ་གཱི་ཏི་ནི་མཚན་ཡང་དག་པར་བརྗོད་པའོ། །གཉིས་པ་ནི། འཕགས་པ་འཇམ་དཔལ་གྱི་མཚན་ཡང་དག་པར་བརྗོད་པ། ཞེས་གསུངས་ཏེ། དེ་ལ་འཕགས་པ་ནི་གཉིས་ཏེ། བརྗོད་བྱ་དོན་གྱི་སྒོ་ནས་འཕགས་པ་དང༌། རྗོད་བྱེད་ཚིག་གི་སྒོ་ནས་འཕགས་པའོ། །དང་པོ་བརྗོད་བྱ་དོན་གྱི་སྒོ་ནས་འཕགས་པ་ནི། རྗེ་བཙུན་འཇམ་དཔལ་ཉིད་འཁོར་བའི་མཐའ་དང་མྱང་འདས་ཀྱི་མཐའ་གཉིས་ལས་འཕགས་ཏེ། མཐའ་གཉིས་ལ་ཞེན་པའི་སྒྲིབ་པ་མེད་པར་མཉམ་པ་ཉིད་ལ་གནས་པ་སྟེ། འདི་ཉིད་ལས། སྒྲིབ་པ་ཀུན་ལས་ངེས་པར་གྲོལ། །མཁའ་ལྟར་མཉམ་པ་ཉིད་ལ་གནས། །ཞེས་སོ། །

 གཉིས་པ་རྗོད་བྱེད་ཚིག་གི་སྒོ་ནས་འཕགས་པ་ནི། ཐབས་ཀྱི་ཐེག་པ་འདིས་འཕགས་པ་ཡིན་ཏེ། ཐབས་མང་བ་དང༌། ཐབས་མཁས་པ་དང༌། ཐབས་སླ་བ་དང༌། ཐབས་མྱུར་བ་དང་བཞིས་འཕགས་ཏེ། དེ་ཡང༌། དོན་གཅིག་ན་ཡང་བྱེ་བྲག་ནི། །ཐབས་མང་བ་དང་མཁས་པ་དང༌། །དེ་བཞིན་སླ་དང་མྱུར་བ་ཡིས། །སྔགས་ཀྱི་བསྟན་པ་ཁྱད་པར་འཕགས། །ཞེས་པ་ལྟར། གདུལ་བྱའི་མོས་པ་ལས་མ་བཟློག་པར་གྲོལ་བའི་ཐབས་མང་པོར་སྟོན་པ་དང༌། ཉོན་མོངས་མ་སྤངས་ཀྱང་གྲོལ་བའི་ཐབས་ཤེས་པས་ཐབས་མཁས་པ་དང༌། འདོད་ཡོན་མ་སྤངས་བཞིན་དུ་གྲོལ་བའི་ལམ་ལ་འཇུག་ཆོག་པས་ཐབས་སླ་བ་དང༌། ཐབས་ཀྱི་ཐེག་པས་ཆོས་ཐམས་ཅད་གཉིས་མེད་དུ་རྟོགས་པས་ཐབས་མྱུར་བའོ། །

 འཇམ་དཔལ་ལ་དབྱེ་ན་ལྔ་སྟེ། རང་བཞིན་རྒྱུའི་འཇམ་དཔལ། སྒོམ་པ་ལམ་གྱི་འཇམ་དཔལ། མཐར་ཐུག་འབྲས་བུའི་འཇམ་དཔལ། གདུལ་བྱ་དག་པ་ལ་སྣང་བའི་འཇམ་དཔལ། རྣམ་པའི་བདག་ཉིད་དུ་སྣང་བའི་འཇམ་དཔལ་ལོ། །དང་པོ་ནི། ཆོས་ཉིད་དེ་བཞིན་ཉིད་ལ་མཚན་མའི་རྣམ་པར་རྟོགས་པའི་ཟུག་རྔུ་དང་བྲལ་བས་འཇམ་པ་དང༌། རྟོགས་ན་ཀུན་གྱི་དཔལ་དུ་གྱུར་པས་ན་དཔལ་ཏེ། དཔལ་ལྡན་འབྱོར་པ་ཀུན་བྱེད་པ། །འཇམ་དཔལ་དཔལ་དང་ལྡན་པའི་མཆོག །ཅེས་སོ། །གཉིས་པ་ནི། ལམ་རིམ་པ་གཉིས་ཀྱི་གནས་སྐབས་ན་རྟོག་པའི་ཟུག་རྔུ་རགས་པ་སྤངས་ལ་ཕྲ་བ་སྤོང་བ་ལ་ཞུགས་པས་འཇམ། དེ་ལས་བདག་གཞན་གྱི་དོན་གཉིས་འབྱུང་བས་དཔལ་ལོ། །གསུམ་པ་ནི། སྐུ་གསུམ་ཡེ་ཤེས་ལྔའི་བདག་ཉིད་ཅན་ལ་བྱ་སྟེ། འདི་ཉིད་ལས། མཆོག་གི་དང་པོ་སྐུ་གསུམ་འཆང༌། །ཞེས་པ་ལྟར། སྐུ་གསུམ་ནི་ཐུན་མོང་གི་དབང་དུ་བྱས་ན། ཆོས་སྐུ་སྐྱེ་མེད་ནམ་མཁའ་ལྟ་བུ་ལ་ལོངས་སྤྱོད་རྫོགས་པའི་སྐུ་རྣམ་པར་སྣང་མཛད་སྤྲིན་ལྟ་བུ་དང་དེ་ལས་སྤྲུལ་པའི་སྐུ་ཤཱཀྱ་ཐུབ་པ་ཆར་ལྟ་བུས་འགྲོ་དོན་མཛད་པའོ། །ཁྱད་པར་གྱི་དབང་དུ་བྱས་ན། རིག་པ་རང་བཞིན་གྱིས་འོད་གསལ་བ་ལོངས་སྤྱོད་རྫོགས་པའི་སྐུ། རིག་པ་སྣ་ཚོགས་སུ་འཆར་བ་སྤྲུལ་པའི་སྐུ། ཇི་ལྟར་སྣང་ཡང་དོན་སྐྱེ་མེད་ལས་མ་འདས་པ་ཆོས་ཀྱི་སྐུའོ། །ཡེ་ཤེས་ལྔ་ནི། དབྱིངས་སྐྱེ་འགག་མེད་པ་ཆོས་དབྱིངས་ཡེ་ཤེས། གསལ་ལ་རྟོག་པ་མེད་པ་མེ་ལོང་ཡེ་ཤེས། བླང་དོར་གཉིས་སུ་མེད་པ་མཉམ་ཉིད་ཡེ་ཤེས། ཆོས་རང་དང་སྤྱིའི་མཚན་ཉིད་མ་འདྲེས་པ་གསལ་བ་སོ་སོར་རྟོག་པའི་ཡེ་ཤེས། རང་གཞན་གྱི་དོན་རྩོལ་བ་མེད་པར་གྲུབ་པ་བྱ་བ་གྲུབ་པའི་ཡེ་ཤེས་ཏེ། དེ་ཡང༌། ཁྱབ་བདག་ཡེ་ཤེས་ལྔ་ཡི་བདག །ཅེས་སོ། །བཞི་པ་ནི། རྣལ་འབྱོར་པའི་ཏིང་ངེ་འཛིན་གྱི་མཐུས་འཕགས་པའི་ཞལ་རས་མཐོང་བའོ། །དེ་ཡང༌། ཏིང་འཛིན་རིག་དང་རྒྱུད་རིག་པ། ཞེས་སོ། ལྔ་པ་ནི། འཕགས་པའི་སྐུ་བརྙན་རིས་སུ་བྲིས་པ་འབུར་དུ་གཏོད་པ་ཕྱག་དང་མཆོད་པའི་ཡུལ་དུ་བྱས་པ་རྣམས་སོ། །གྱི་ཞེས་པ་ཡོན་ཏན་དང་ཡོན་ཏན་ཅན་འབྲེལ་བའི་དོན་དུ་རིག་པར་བྱའོ། །མཚན་ཡང་དག་པར་བརྗོད་པ་ནི། འོག་ནས་འབྱུང་བའི་ཡོན་ཏན་གྱི་ཆོས་རྣམས་ཡིན་ལ། ཡོན་ཏན་དེ་དག་དང་རྗེ་བཙུན་ཉིད་ལྡན་ལ། ལྡན་པ་ཁོ་ན་ལྟར་ཡང་དག་པར་བརྗོད་པའོ། །ཚུལ་ཇི་ལྟར་བརྗོད་པ་ལ་གཉིས། ཟབ་པ་དོན་དམ་གཉིས་སུ་མེད་པ་ཡེ་ཤེས་ཀྱི་སྒོ་ནས་བརྗོད་པ་དང༌། རྒྱ་ཆེ་བའི་ཚིག་གི་སྒོ་ནས་བརྗོད་པའོ། །ཕྱི་མ་ལ་གསུམ། མཚན་རང་སེམས་དང་གཉིས་སུ་མེད་པའི་ཚུལ་དུ་བརྗོད་པ་དང༌། རང་རྗེ་བཙུན་གྱི་སྐུར་གསལ་ནས་མཚན་གསང་སྔགས་ཀྱི་ཚུལ་དུ་བརྗོད་པ་དང༌། མདུན་མཁར་རྗེ་བཙུན་གྱི་སྐུ་གསལ་ནས་ཡོན་ཏན་རྗེས་སུ་དྲན་པའི་ཚུལ་དུ་བརྗོད་པའོ། །

**གཉིས་པ་སྒྱུར་བྱེད་ལོ་ཙཱ་བའི་ཕྱག་ནི།**

 འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །

ཞེས་པ་སྟེ། དེ་ཡང་ཕྱག་ན་རྡོ་རྗེ་གླེགས་བམ་དུ་སྡུད་པའི་དུས་སུ་དང་ལོ་ཙཱ་བས་བོད་དུ་བསྒྱུར་བའི་དུས་སུ་བར་ཆད་ཞི་བའི་ཆེད་དུ་འཚལ་བའོ། །འོ་ན་ཕྱག་ན་རྡོ་རྗེ་ལ་ཡང་བར་ཆད་འབྱུང་ངམ་ཞེ་ན། མ་ཡིན་ཏེ་རྗེས་འཇུག་གི་དོན་དུ་དགོངས་པ་ཡིན་ལ། དེ་ཡན་ཆད་དབང་པོ་རབ་ལ་མཚན་དོན་གྱི་གོ་བའི་ཆེད་དུ་བཤད་པ་ཡིན་ནོ། །

**གཉིས་པ་བཤད་བྱ་རྒྱུད་ཀྱི་རང་བཞིན་རྒྱུད་དོན་དངོས་བཤད་པ་ལ་བཞི། ཞུ་ལན་གྱི་སྒོ་ནས་རྒྱུད་གྱི་གླེང་གཞི་བསྟན་པ། དབྱེ་བ་དང་བསྡུ་བའི་སྒོ་ནས་ལུས་རྣམ་པར་བཞག་པ། རིགས་སོ་སོའི་སྒོ་ནས་ཡན་ལག་རྒྱས་པར་བཤད་པ། རྗེས་སུ་ཡི་རང་བའི་སྒོ་ནས་མཇུག་སྡུད་བསྟན་པའོ། །དང་པོ་ལ་གཉིས། གསང་བདག་གིས་རྒྱུད་གསུང་བར་གསོལ་བ་བཏབ་ཚུལ་དང༌། སྟོན་པས་གསུང་བར་ཞལ་གྱི་བཞེས་ཚུལ་ལོ། །དང་པོ་ལ་ལྔ། ལེའུའི་མཚམས་སྦྱར་བ། གསང་བདག་གི་ཡོན་ཏན་བརྗོད་པ། དེའི་འཁོར་གྱི་ཡོན་ཏན་བརྗོད་པ། སྟོན་པ་ལ་གུས་པས་འདུད་ཚུལ། ཐབས་ཇི་ལྟར་ཞུས་པའི་ཚུལ་ལོ། །དང་པོ་ནི།**

 དེ་ནས་

ཞེས་གསུངས་ཏེ། གོང་དུ་སྒྱུར་འཕྲུལ་དྲ་བ་རྩ་བའི་རྒྱུད་ལེའུ་ཁྲི་དྲུག་སྟོང་བཤད་པའི་རྗེས་སུ་གསང་བའི་བདག་པོ་འཁོར་དང་བཅས་པས་འཇམ་དཔལ་གྱི་མཚན་ཡང་དག་པར་བརྗོད་པ་མན་ངག་གི་སྙིང་པོ་གླུར་བླངས་པའི་ལེའུ་འདི་གསུང་བར་གསོལ་བ་བཏབ་པ་ཡིན་པས་དེ་ནས་ཞེས་པ་ལེའུ་སྔ་ཕྱི་མཚམས་སྦྱར་བའི་ཚིག་ཕྲད་ཡིན་ནོ། །

**གཉིས་པ་ལ་གཉིས། ཞུ་བ་པོ་ངོས་བཟུང་བ་དང༌། དེའི་ཡོན་ཏན་བརྗོད་པའོ། །དང་པོ་ནི།**

 དཔལ་ལྡན་རྡོ་རྗེ་འཆང༌། །

ཞེས་པ་སྟེ། རྒྱུ་ཚོགས་གཉིས་ཀྱི་འབྲས་བུ་རྟོགས་པ་བདག་གི་དཔལ་དང་ཐུགས་རྗེ་གཞན་གྱི་དཔལ་གཉིས་ཕྱག་ན་རྡོ་རྗེ་ཉིད་དང་ལྡན་པ་དང༌། ལག་ཏུ་རྡོ་རྗེ་འཆང་བ་ནི་ཕྱི་ལྟར་གདུག་པ་འདུལ་བའི་རྟགས་སུ་རྒྱ་ཆེ་བ་གནམ་ལྕགས་ཀྱི་རྡོ་རྗེ་རྩེ་ལྔ་པ་ཕྱག་ཏུ་བསྣམས་པ། ནང་ལྟར་ཟབ་པ་དོན་གྱི་རྡོ་རྗེ་ཡེ་ཤེས་ལྔ་དང་དབྱེར་མི་ཕྱེད་པར་འཆང་བ་སྟེ། བརྟག་གཉིས་ལས། རྡོ་རྗེ་མི་ཕྱེད་ཅེས་བྱར་བརྗོད། །ཅེས་སོ། །

**གཉིས་པ་ལ་གཉིས། མཐུ་སྟོབས་ཀྱི་ཡོན་ཏན་བརྗོད་པ་དང༌། རྣམ་འགྱུར་གྱི་ཡོན་ཏན་བརྗོད་པའོ། །དང་པོ་ནི།**

གདུལ་དཀའ་འདུལ་བ་རྣམས་ཀྱི་མཆོག །དཔའ་བོ་འཇིག་རྟེན་གསུམ་ལས་རྒྱལ། །རྡོ་རྗེ་དབང་ཕྱུག་གསང་བའི་རྒྱལ། །

ཞེས་པ་སྟེ། ཚངས་པ་དང་ཁྱབ་འཇུག་སོགས་དྲེགས་པའི་སྡེ་དཔོན་གདུག་པ་ཅན་དེ་དག་སུས་ཀྱང་གདུལ་བར་དཀའ་བ་རྣམས་འདུལ་བ་ལ་སངས་རྒྱས་ཐམས་ཅད་བསྡུས་ནས་རི་རབ་ཀྱི་རྩེ་མོར་ཕྱག་ན་རྡོ་རྗེ་ལ་མཐུ་སྟོབས་ཀྱི་རྡོ་རྗེ་ལག་ཏུ་གཏད་དེ་དབང་བསྐུར་བས་མཐུ་དང་སྟོབས་ཀྱི་མཆོག་ཐོབ་པ་དང༌། དེས་རང་ཉིད་འཇིགས་པ་དང་བྲལ་ཞིང་གཞན་གྱི་དཔུང་འཇོམས་ལ་དཔའ་བས་ན་དཔའ་བོ་དང༌། ས་འོག་གི་བདག་པོ་མ་ཧཱ་དེ་བ། ས་སྟེང་གི་བདག་པོ་ཁྱབ་འཇུག ས་བླའི་བདག་པོ་ཚངས་པ་དང་གསུམ་ནི་ཕྱི་རོལ་པའི་སྐུ་གསུང་ཐུགས་ཀྱི་ལྷ་ཡིན་ལ། དེ་གསུམ་བཏུལ་བས་འཇིག་རྟེན་གསུམ་ལས་རྒྱལ་བ་ཞེས་བྱའོ། །དེ་ཡང་ནང་ལྟར་ངེས་པའི་དོན་དུ་བདེ་ཆེན་ལྷན་ཅིག་སྐྱེས་པའི་ཡེ་ཤེས་ཀྱི་སྟོབས་ཀྱིས་ལས་ཉོན་འཇོམས་པས་དཔའ་བོ་དང༌། ལུས་ངག་ཡིད་གསུམ་ཕྱིན་ཅི་ལོག་ཏུ་སྒྱུར་བར་བྱེད་པ་ཀུན་རྟོག་ལས་རླུང་གིས་སྣ་དྲངས་པའི་ཉོན་མོངས་དུག་གསུམ་བཏུལ་བས་འཇིག་རྟེན་གསུམ་ལས་རྒྱལ་བའོ། །དེ་དག་ལས་རྒྱལ་བས་ཅི་འགྱུར་ཞེ་ན། རྒྱལ་པོ་སྟེ། ཕྱི་ལྟར་གནོད་སྦྱིན་རྣམས་ལ་གསང་བ་པ་ཞེས་བརྗོད་ཅིང་ཕྱག་ན་རྡོ་རྗེ་ནི་ལྕང་ལོ་ཅན་གྱི་ཕོ་བྲང་དུ་བཞུགས་ནས་གནོད་སྦྱིན་རྣམས་ཀྱི་རྒྱལ་པོར་གྱུར་པས་གསང་བའི་རྒྱལ་ཞེས་དང༌། ནང་ལྟར་རྡོ་རྗེའི་རིགས་ཀྱི་དབང་ཕྱུག་ཏུ་གྱུར་ཏེ་མི་རྟོག་ནམ་མཁའི་རྒྱལ་པོ་ཡིན་པ་དང༌། གསང་སྔགས་བཀའ་ཡི་སྡུད་པ་པོ་རྡོ་རྗེ་ཐེག་པའི་མངའ་བདག་ཏུ་གྱུར་པས་ཀྱང་གསང་བའི་རྒྱལ་པོའམ་གསང་བའི་བདག་པོ་ཞེས་བྱའོ། །

**གཉིས་པ་ནི།**

པདྨ་དཀར་པོ་རྒྱས་འདྲའི་སྤྱན། །པདྨ་རྒྱས་པའི་ཞལ་མངའ་བ། །རང་གི་ལག་གིས་རྡོ་རྗེ་མཆོག །ཡང་དང་ཡང་དུ་གསོར་བྱེད་པ། །

ཞེས་པ་སྟེ། པདྨ་འདམ་ལས་སྐྱེས་ཀྱང་འདམ་གྱི་སྐྱོན་གྱིས་མ་གོས་པ་ལྟར། ཕྱག་ན་རྡོ་རྗེ་ཉིད་ཕྱི་ལྟར་གདུག་པ་འདུལ་བའི་ཆེད་དུ་ཤིན་ཏུ་ཁྲོ་ཁྲོ་འདྲ་ཡང་སྐལ་ལྡན་གྱི་གདུལ་བྱ་རྗེས་སུ་བཟུང་བའི་ཚེ་ནང་ན་ཉོན་མོངས་མེད་པའི་དབང་གིས་པདྨ་དཀར་པོ་རྒྱས་པ་དང་འདྲ་བའི་སྤྱན་མངའ་བ་དང༌། པདྨ་རྒྱས་པ་ལྟ་བུའི་ཞལ་རས་ཤིན་ཏུ་མཛེས་པ་མཚན་དཔེ་བརྒྱ་དང་བཅུ་གཉིས་ཀྱི་ཡོན་ཏན་མངའ་བའི་རང་གཟུགས་བསྟན་ཏེ་སྐལ་ལྡན་སྨིན་གྲོལ་ལ་འགོད་པར་མཛད། དེའི་ཕྱག་མཚན་ཅི་འདྲ་ཞེ་ན། ཕྱག་ན་རྡོ་རྗེ་རང་གི་ལག་ཏུ་སངས་རྒྱས་ཐམས་ཅད་ཀྱི་མཐུ་སྟོབས་གཅིག་ཏུ་བསྡུས་པའི་རྡོ་རྗེ་རྩེ་ལྔ་པ་སུས་ཀྱང་འདེགས་པར་མི་ནུས་པའི་རྡོ་རྗེ་ཆོས་བདུན་དང་ལྡན་པ་མཆོག་ཏུ་གྲུབ་པ་འདི་ཉིད་ཡང་དང་ཡང་དུ་གསོར་བར་བྱེད་པ་ནི། ཕྱི་ལྟར་ཆོས་ཀྱི་འཁོར་ལོ་ཡང་དང་ཡང་དུ་བསྐུལ་བའི་བརྡ་དང༌། ནང་ལྟར་ཐུགས་རྗེས་འགྲོ་བ་འདྲེན་པའི་དོན་དང༌། གསང་བ་བདེ་ཆེན་ཡེ་ཤེས་བསྐུལ་བའི་རྟགས་སུ་རིག་པར་བྱའོ། །

**གསུམ་པ་དེའི་འཁོར་གྱི་ཡོན་ཏན་བརྗོད་པ་ལ་གཉིས། འཁོར་ཇི་ཙམ་ཡོད་པར་བསྟན་པ་དང༌། དེ་དག་གི་ཡོན་ཏན་བརྗོད་པའོ། །དང་པོ་ནི།**

ཁྲོ་གཉེར་རིམ་པར་ལྡན་ལ་སོགས། །ལག་ན་རྡོ་རྗེ་མཐའ་ཡས་པ། །

ཞེས་པ་སྟེ། གྲོགས་གང་དང་ལྷན་ཅིག་ཞུས་ཤེས་ན། འཁོར་ཤིན་ཏུ་ཁྲོས་པའི་ཁྲོ་བོ་ཆེན་པོ་ཞལ་གྱི་མཆེ་བ་གཙིགས་པ། སྤྱན་བཟློག་པ། ལྗགས་དྲིལ་བ། སྨིན་མ་བསྡུས་པ་སོགས་ཁྲོ་གཉེར་གྱི་རིམ་པ་དང་རྣམ་འགྱུར་དུ་མ་དང་ལྡན་པའི་ཁྲོ་བོ་གཞན་གྱིས་མི་ཐུབ་པ་སོགས་ཁྲོ་ཚོགས་ལྔ་བརྒྱ་དང༌། དེ་དག་རེ་རེ་ལའང་འཁོར་བརྒྱ་ཕྲག་མང་པོ་དང་བཅས་ལག་ན་རྡོ་རྗེ་ཐོགས་པ་མཐའ་ཡས་པ་འཇིག་རྟེན་ལས་འདས་པ་རྣམས་དང༌། གཞན་ཡང་ལྷ་དང་མི་དང་ལྷ་མ་ཡིན་དང་ཀླུ་དང་དྲི་ཟ་ལ་སོགས་པ་འཇིག་རྟེན་པའི་འཁོར་སྣ་ཚོགས་གཞན་དང་ལྷན་ཅིག་ཏུ་ཞུས་པའོ། །

**གཉིས་པ་ལ་གཉིས། ཕྱི་ཁྲོ་བོའི་རྣམ་འགྱུར་བསྟན་པ་དང༌། ནང་བསམ་པའི་ཁྱད་པར་བསྟན་པའོ། །དང་པོ་ནི།**

དཔའ་བོ་གདུལ་དཀའ་འདུལ་བ་པོ། །འཇིགས་སུ་རུང་དང་དཔའ་བྱེད་ཅིང༌། །རྡོ་རྗེ་རྩེ་མོ་རབ་འཕྲོ་བ། །རང་གི་ལག་གིས་གསོར་བྱེད་པ། །

ཞེས་པ་སྟེ། ཁྲོ་ཚོགས་དེ་དག་ཡེ་ཤེས་ཀྱི་སྟོབས་ཀྱིས་ཉོན་མོངས་པ་བཅོམ་ཞིང་བདུད་ཀྱིས་བརྫི་བར་མི་ནུས་པའི་དཔའ་བོ་ཡིན་པ་དང༌། གདུལ་བྱ་མ་རུངས་པ་འདུལ་བར་དཀའ་བ་རྣམས་དྲག་པོ་བཙན་ཐབས་ཀྱིས་འདུལ་བ་པོ་ཡིན་པ་དང༌། དྲག་པོའི་ཕྲིན་ལས་མཛད་པའི་ཕྱིར་སྦྲུལ་རིགས་ལྔའི་སྐུ་དང་ཡན་ལག་བརྒྱན་ཅིང༌། སྐུ་ལས་བསྐལ་པའི་མེ་དང་དུ་བ་འཁྲུགས་པས་འཇིགས་སུ་རུང་བ་དང༌། དཔའ་བ་སྒེག་པ་སོགས་ཁྲོ་བོའི་ཆ་བྱད་ཅན་དེ་དག་གིས་རྡོ་རྗེ་ལྕེ་ལྔ་པའི་རྩེ་མོ་མེ་འོད་རབ་ཏུ་འཕྲོ་བ་རང་གི་ལག་གིས་བཟུང་ནས་ཡང་དག་ཡང་དུ་གསོར་བས་རྡོ་རྗེ་མོའི་ཚོགས་དཔག་ཏུ་མེད་པ་བྱུང་ནས་གདུག་པ་ཅན་འདུལ་བའོ། །

**གཉིས་པ་ནི།**

སྙིང་རྗེ་ཆེ་དང་ཤེས་རབ་དང༌། །ཐབས་ཀྱི་འགྲོ་དོན་བྱེད་པའི་མཆོག །དགའ་མགུ་རངས་པའི་བསམ་པ་ཅན། །ཁྲོ་བའི་ལུས་ཀྱི་གཟུགས་ལྡན་པ། །སངས་རྒྱས་ཕྲིན་ལས་བྱེད་པའི་མགོན། །ལུས་བཏུད་རྣམས་དང་ལྷན་ཅིག་ཏུ། །

ཞེས་པ་སྟེ། ཕྱི་ལྟར་ཁྲོ་བོའི་རྣམ་པར་སྟོན་ཀྱང་ནང་དུ་ཞེ་སྡང་གི་བསམ་པ་ཅན་མ་ཡིན་པར་འགྲོ་བ་ཉམ་ཐག་པ་ལ་སྙིང་རྗེ་ཆེན་པོ་དང་ལྡན་པ་ནི་རྒྱ་ཆེ་བའི་བསམ་པ་དང༌། ཤེས་རབ་ཀྱི་ཆོས་རབ་ཏུ་རྣམ་པར་འབྱེད་པ་ནི་ཟབ་པའི་བསམ་པ་དང་ལྡན་པ་དང༌། ཐབས་མཁས་ཀྱི་གཞན་དོན་འབའ་ཞིག་བྱེད་པ་ནི་གཞན་ཕན་གྱི་བསམ་པ་མཆོག་ཏུ་གྱུར་པ་དང༌། སངས་རྒྱས་ཀྱི་བསྟན་པ་བསྲུང་བ་དང་བསྟན་འཛིན་གྱི་སྐྱེས་བུ་སྐྱོང་བ་ལ་དགའ་ཞིང་མགུ་བ་ནི་ཡི་རངས་པའི་བསམ་པ་ཅན་དང༌། ཕྱི་ཁྲོ་བའི་ལུས་ཀྱི་གཟུགས་དང་ལྡན་པའི་སྒོ་ནས་སངས་རྒྱས་ཀྱི་ཕྲིན་ལས་འབའ་ཞིག་བྱེད་པ་ལ་མགོན་པོ་ཕྱག་ན་རྡོ་རྗེ་དང་སྤྱོད་པ་རྗེས་སུ་མཐུན་པར་སྤྱོད་པའོ། །སྤྱོད་པ་མཐུན་པའི་སྒོ་ནས་སྟོན་པའི་སྤྱན་སྔར་ལུས་བཏུད་དེ་གུས་པའི་ཚུལ་གྱིས་དེ་རྣམས་དང་དཔལ་ཕྱག་ན་རྡོ་རྗེ་ལྷན་ཅིག་ཏུ་གནས་པར་བསྟན་ཏོ། །

**བཞི་པ་སྟོན་པ་ལ་གུས་པས་འདུད་ཚུལ་བསྟན་པ་ནི།**

དེ་བཞིན་གཤེགས་པ་བཅོམ་ལྡན་འདས། །རྫོགས་སངས་རྒྱས་ལ་ཕྱག་འཚལ་ནས། །ཐལ་མོ་སྦྱར་བ་བྱས་ནས་ནི། །སྤྱན་སྔར་འདུག་སྟེ་འདི་སྐད་གསོལ། །

ཞེས་པ་སྟེ། ཆོས་ཉིད་དེ་བཞིན་ཉིད་ཀྱི་ངང་དུ་གཤེགས་པ་དང་སླར་འགྲོ་བའི་དོན་ལ་གཤེགས་ནས་བདུད་བཞི་བཅོམ་ཞིང༌། ལེགས་པའི་ཡོན་ཏན་དྲུག་དང་ལྡན་པ་ཆེ་བའི་ཡོན་ཏན་ཐམས་ཅད་རྫོགས་པ། མ་རིག་པའི་མུན་པ་སངས་ཤིང་ཡེ་ཤེས་ཀྱི་སྣང་བ་རྒྱས་པའི་སངས་རྒྱས་དེ་ལ་ཕྱག་འཚལ་ནས། མདུན་དུ་པུས་མོ་བཙུགས་ཐལ་མོ་སྦྱར་བའི་བར་དུ་རྡོ་རྗེ་བཅུག་པར་བྱས་ནས། སྤྱན་སྔར་འདུག་སྟེ་རང་གཞན་དོན་གཉིས་སྒྲུབ་པའི་ཆེད་དུ་ཁྱབ་བདག་ཅེས་འདི་སྐད་གསོལ་བ་བཏབ་པའོ། །བླ་མ་ལྔ་བཅུ་པ་ལས། མདུན་དུ་དུལ་བར་འདུག་པ་དང༌། །གོས་སོགས་ཚུལ་ནི་བསྡམས་པ་དང༌། །པུས་བཙུགས་ཐལ་མོ་སྦྱར་བྱས་ཏེ། །ཉན་སོགས་འདོད་པས་གསོལ་གསུམ་གདབ། །ཅེས་པ་ལྟར། ཕྱི་རབས་ཀྱིས་གདུལ་བྱ་རྣམས་ཀྱི་ཀྱང་ཚུལ་འདི་ལྟར་བྱེད་དགོས་པར་གདམས་པའོ། །

**ལྔ་པ་ཐབས་ཇི་ལྟར་ཞུས་པའི་ཚུལ་ལ་གསུམ། དགོས་པ་གང་གི་ཕྱིར་ཞུས་པ། དོན་གང་ལས་བརྩམས་ཏེ་ཞུས་པ། རྒྱུད་འདི་བཟུང་བར་དམ་བཅའ་བའོ། །དང་པོ་ལ་གཉིས། དགོས་པ་རང་དོན་གྱི་ཕྱིར་ཞུ་བ་དང༌། གཞན་དོན་གྱི་ཕྱིར་ཞུ་བའོ། །དང་པོ་ནི།**

ཁྱབ་བདག་བདག་ལ་སྨན་པ་དང༌། །བདག་དོན་བདག་ལ་ཐུགས་བརྩེའི་ཕྱིར། །སྒྱུ་འཕྲུལ་དྲ་བ་མངོན་རྫོགས་པའི། །བྱང་ཆུབ་ཅི་ནས་བདག་ཐོབ་མཛོད། །

ཅེས་པ་སྟེ། མཁྱེན་པས་ཤེས་བྱ་ཀུན་ལ་ཁྱབ་ཅིང་ཐུགས་རྗེས་འགྲོ་བ་ཡོངས་ལ་ཁྱབ་པས་ཁྱབ་བདག་ཅེས་སྟོན་པ་ལ་བོས་ནས། འཁོར་བདག་ཅག་རྣམས་ལ་སྨན་པ་སྟེ་གནས་སྐབས་ཕན་པ་དང༌། མཐར་ཐུག་བདག་དོན་འདོད་པའི་དངོས་གྲུབ་ནི་བདག་ལ་ཐུགས་བརྩེ་བའི་སྒོ་ནས་སྩོལ་བར་མཛད་པའི་ཕྱིར། ཐབས་དང་ཤེས་རབ་ཁྱད་པར་ཅན་ཟུང་དུ་འཇུག་པའི་སྒྱུ་འཕྲུལ་དྲ་བ་སྟེ་དེའི་སྒོ་ནས་མངོན་པར་རྫོགས་པར་བྱང་ཆུབ་ཀྱི་གོ་འཕང་ཆེན་པོ་ཅི་ནས་ཀྱང་བདག་གིས་ཐོབ་པར་མཛོད་ཅིག་ཅེས་པའོ། །

**གཉིས་པ་ནི།**

ཉོན་མོངས་པས་ནི་སེམས་དཀྲུགས་ཤིང༌། །མི་ཤེས་འདམ་དུ་བྱིང་བ་ཡི། །སེམས་ཅན་ཀུན་ལ་སྨན་པ་དང༌། །བླ་མེད་འབྲས་བུ་ཐོབ་བྱའི་ཕྱིར། །

ཞེས་པ་སྟེ། སེམས་ཅན་འདི་རྣམས་ཐོག་མ་མེད་པའི་དུས་ནས་ཆགས་སོགས་ཉོན་མོངས་པས་སེམས་དཀྲུགས་ཏེ་ལས་ངན་གྱིས་སྡུག་བསྔལ་བརྒྱུད་མར་མྱོང་ཞིང༌། དེ་ཁོ་ན་ཉིད་མི་ཤེས་པའི་དབང་གིས་གཉིས་སྣང་འཁྲུལ་པའི་འདམ་དུ་བྱིང་བ་སྟེ་རང་དབང་མེད་པའི་སེམས་ཅན་འདི་ཀུན་ལ་སྨན་པ་སྟེ་གནས་སྐབས་ཕན་པ་དང༌། མཐར་ཐུག་བླ་མེད་བྱང་ཆུབ་ཀྱི་འབྲས་བུ་ཐོབ་པར་བྱ་བའི་ཕྱིར་ཡང་བཤད་དུ་གསོལ་ཞེས་གསོལ་བ་བཏབ་པའོ། །

**གཉིས་པ་དོན་གང་ལས་བརྩམས་ཏེ་ཞུས་པ་ལ་བཞི། སྟོན་པ་མཆོག་གི་ཡོན་ཏན་བརྗོད་པ། གང་ཞུ་བའི་ཆོས་ངོས་བཟུང་བ། ཆོས་དེའི་ཆེ་བ་བརྗོད་པ། ཇི་ལྟར་ཞུས་ཚུལ་དངོས་སོ། །དང་པོ་ནི།**

རྫོགས་པའི་སངས་རྒྱས་བཅོམ་ལྡན་འདས། །འགྲོ་བའི་བླ་མ་སྟོན་པ་པོ། །དམ་ཚིག་ཆེན་པོ་དེ་ཉིད་མཁྱེན། །དབང་པོ་བསམ་པ་མཁྱེན་མཆོག་གིས། །

ཞེས་པ་སྟེ། འོ་སྐོལ་གྱི་སྟོན་པ་འདི་ནི་ཡེ་ནས་ཚོགས་གཉིས་མཐར་ཕྱིན་ཏེ་འོག་མིན་དུ་ལོངས་སྤྱོད་པའི་རྫོགས་པའི་གོ་འཕང་མངོན་དུ་མཛད་ནས། བདག་སོགས་སྙིགས་མའི་འགྲོ་བ་རྣམས་ཀྱི་དོན་དུ་ཞིང་འདིར་སངས་རྒྱས་པའི་ཚུལ་སྟོན་པར་མཛད་པ་རྫོགས་པའི་སངས་རྒྱས་བཅོམ་ལྡན་འདས་ཤཱཀྱ་ཐུབ་པ་ཞེས་ས་གསུམ་ན་ཡོངས་སུ་གྲགས་པ། ལྷ་དང་བཅས་པའི་འགྲོ་བ་ཡོངས་ཀྱི་བླ་མ། སྙིགས་མའི་འགྲོ་བ་རྣམས་ལ་མཐོ་རིས་དང་ཐར་པ་དང་ཐམས་ཅད་མཁྱེན་པའི་ལམ་སྟོན་པའོ། །དེས་ལྷག་པར་བླ་མེད་རྡོ་རྗེ་ཐེག་པའི་ཉེ་ལམ་སྟོན་པ་ལ་སྐུ་གསུང་ཐུགས་ཀྱི་དམ་ཚིག་ལས་མི་འདའ་བས་དམ་ཚིག་ཆེན་པོ་གསུམ་དང་ལྡན་པའི་སྒོ་ནས་གདུལ་བྱ་འདུལ་བའི་ཐབས་ཀྱི་དེ་ཉིད་མཁྱེན་པ་སྟེ། སྐུ་རྫུ་འཕྲུལ་སྟོན་པ་དང་གསུང་ཁྱབ་གདལ་དུ་བརྗོད་པ་དང་ཐུགས་ཀྱིས་གདུལ་བྱའི་དབང་པོ་དང་བསམ་པ་གང་ལ་གང་མོས་མཁྱེན་པས་སྟོན་པ་མཆོག་གིས་བཤད་དུ་གསོལ་ཞེས་པའོ། །

**གཉིས་པ་ནི།**

བཅོམ་ལྡན་འདས་ཀྱི་ཡེ་ཤེས་སྐུ། །གཙུག་ཏོར་ཆེན་པོ་ཚིག་གི་བདག །ཡེ་ཤེས་སྐུ་སྟེ་རང་བྱུང་བ། །འཇམ་དཔལ་ཡེ་ཤེས་སེམས་དཔའ་ཡིས། །མཚན་ནི་ཡང་དག་བརྗོད་པའི་མཆོག །

ཅེས་པ་སྟེ། བཅོམ་ལྡན་འདས་ཀྱི་ཡེ་ཤེས་ཀྱི་སྐུ་ནི། མེ་ལོང་ལྟར་ཆོས་ཐམས་ཅད་གསལ་ཞིང་འཆར་བས་མེ་ལོང་ལྟ་བུའི་ཡེ་ཤེས་དང༌། གཙུག་ཏོར་ཆེན་པོ་ནི་ཆོས་ཐམས་ཅད་མཉམ་པ་ཉིད་དེ་གཙུག་ཏུ་བཀུར་བའི་འོས་ཡིན་པས་མཉམ་པ་ཉིད་ཀྱི་ཡེ་ཤེས་དང༌། ཚིག་གི་བདག་པོ་ནི་ཆོས་སྤྱི་དང་རང་གི་མཚན་ཉིད་མ་འདྲེས་པར་མཁྱེན་པའི་སྒོ་ནས་ཆོས་གསུངས་པས་སོ་སོར་རྟོག་པའི་ཡེ་ཤེས་དང༌། ཡེ་ཤེས་སྐུ་ནི་འགྲོ་བའི་བྱ་བ་གྲུབ་པའི་སྐུ་སྟེ་ཡེ་ཤེས་ལས་གྲུབ་པའི་སྐུ་ཡིན་པས་བྱ་བ་གྲུབ་པའི་ཡེ་ཤེས་དང༌། རང་བྱུང་ནི་སྐྱེ་བ་མེད་ལས་སྐྱེ་བའི་སྐུ་ཡིན་པས་ཆོས་ཀྱི་དབྱིངས་ཀྱི་ཡེ་ཤེས་སོ། །འཇམ་དཔལ་ཡེ་ཤེས་སེམས་དཔའ་ནི་རྩ་བ་བྱང་ཆུབ་ཀྱིས་སེམས་ཏེ། ཡེ་ཤེས་ཆེན་པོས་མཉམ་ཉིད་ལ་སེམས་པ་དང༌། ཐུགས་རྗེ་ཆེན་པོས་འགྲོ་བའི་དོན་ལ་སེམས་པའོ། །ཚིག་དོན་གཉིས་ཀའི་སྒོ་ནས་འཕགས་པ་འཇམ་དཔལ་གྱི་མཚན་ཡང་དག་པར་བརྗོད་པ་ནི་གཞན་ལས་དོན་ཆེ་བས་ན་མཆོག་ཏུ་གྱུར་པའོ། །མདོར་ན་ཡེ་ཤེས་ལྔ་དང་རྩ་བ་བྱང་ཆུབ་ཀྱི་སེམས་དང་དྲུག་རོ་གཅིག་པའི་ཆོས་ནི་འཇམ་དཔལ་གྱི་མཚན་ལས་བརྩམས་ཏེ་བཤད་དུ་གསོལ་ཞེས་ཞུས་པའོ། །

**གསུམ་པ་ནི།**

དོན་ཟབ་དོན་ནི་རྒྱ་ཆེ་ཞིང༌། །དོན་ཆེན་མཚུངས་མེད་རབ་ཞི་བ། །ཐོག་མ་བར་དང་མཐར་དགེ་བ། །

ཞེས་པ་སྟེ། ཆོས་འདི་དུས་གསུམ་གྱི་སངས་རྒྱས་རྣམས་ཀྱི་གསུངས་པས་དོན་ཟབ་པ་དང༌། དོན་ཆེན་པོ་གསང་སྔགས་བླ་མེད་ཀྱི་ཆོས་བསྟན་པས་ཀྱང་དོན་རྒྱ་ཆེ་ཞིང༌། ཐེག་པ་འོག་མའི་ཆོས་གང་དང་ཡང་མི་མཉམ་པས་ན་དོན་ཆེན་མཚུངས་པ་མེད་པ་དང༌། སྤྲོས་པའི་མཐའ་ཐམས་ཅད་དང་བྲལ་བས་ཀྱང་རབ་ཏུ་ཞི་བའོ། །ཐོག་མར་དགེ་བ་ཐོས་པའི་ཤེས་རབ་ཀྱི་དོན་སྤྱི་མཚན་ཙམ་གྱི་གོ་བ་རྙེད་པ་དང༌། བར་དུ་དགེ་བ་བསམ་པའི་ཤེས་རབ་ཀྱིས་རང་མཚན་ཉམས་འོག་ཏུ་ཆུད་པ་དང༌། ཐ་མར་དགེ་བ་སྒོམ་པའི་ཤེས་རབ་ཀྱིས་ཡིན་ལུགས་མངོན་སུམ་དུ་རྟོགས་པའོ། །ཅིའི་ཕྱིར་ཐོག་མཐའ་ཀུན་ཏུ་དགེ་བར་འཇོག་ཅེ་ན། གོ་མྱོང་རྟོགས་གསུམ་གྱི་སྒོ་ནས་ཉོན་མོངས་པ་རྩད་ནས་འབྱིན་པའི་ཀུན་ནས་དགེ་བའི་ཆོས་བཤད་དུ་གསོལ་ཞེས་ཞུས་པའོ། །

**བཞི་པ་ལ་གཉིས། ཡང་སྐྱར་གསུངས་པའི་གསང་སྔགས་གསུང་བར་ཞུས་པ་དང༌། སྒྱུ་འཕྲུལ་དྲ་བ་གླུར་བླངས་པའི་དོན་གསུང་བར་ཞུས་པའོ། །དང་པོ་ནི།**

འདས་པའི་སངས་རྒྱས་རྣམས་ཀྱིས་གསུངས། །མ་འོངས་རྣམས་ཀྱང་གསུང་འགྱུར་ལ། །ད་ལྟ་བྱུང་བའི་རྫོགས་སངས་རྒྱས། །ཡང་དང་ཡང་དུ་གསུངས་པ་གང༌། །

ཞེས་པ་སྟེ། རྒྱུད་འདི་སྔོན་འདས་པའི་སངས་རྒྱས་རྣམས་ཀྱིས་ཀྱང་གསུངས་ཤིང༌། མ་འོངས་པ་འབྱོན་འགྱུར་གྱི་སངས་རྒྱས་རྣམས་ཀྱིས་ཀྱང་གསུང་བར་འགྱུར་ལ། ད་ལྟ་ཕྱོགས་བཅུ་འཇིག་རྟེན་གྱི་ཁམས་ན་འཚོ་ཞིང་གཞེས་པའི་སངས་རྒྱས་རྣམས་ཀྱིས་ཀྱང་ཡང་དང་དུ་གསུང་བ་སྟེ། དཔེར་ན་རི་བྱ་རྐང་ཅན་དུ་ཤཱཀྱ་ཐུབ་པས་ཕྱག་ན་རྡོ་རྗེ་ལ་འདི་གསུངས་པའི་དུས་སུ། ཆོས་ཉིད་ཀྱི་ནམ་མཁའ་རྣམ་པར་དག་པ་ནས་ཀྱང་སངས་རྒྱས་རྡོ་རྗེ་འཆང་གིས་འཁོར་གྱི་དེ་བཞིན་གཤེགས་པ་རྣམས་ལ་འདི་གསུངས་སོ། །དཔལ་རྣམ་པར་སྣང་མཛད་ཀྱིས་འོག་མིན་དུ་འཁོར་བྱང་ཆུབ་སེམས་དཔའ་རྣམས་ལ་ཡང་འདི་གསུངས་སོ། །དེ་བཞིན་དུ་ཕྱོགས་མཚམས་ཀྱི་སངས་རྒྱས་རྣམས་ཀྱིས་ཀྱང་རང་རང་གི་འཁོར་ལ་ཆོས་འདི་གསུངས་སོ། །དེར་མ་ཟད་རྡོ་དང་ཤིང་དང་ནམ་མཁའ་སོགས་ལས་ཀྱང་འདིའི་སྒྲ་གྲགས་པ་སྟེ། མདོ་སྡེ་རྒྱན་ལས། སེམས་དཔའ་མཆོག་གི་བསྟན་པ་ནི། །དབང་འབྱོར་བ་དང་རྟོགས་པ་དང༌། །ཁ་དང་གཟུགས་ནི་ཐམས་ཅད་དང༌། །ནམ་མཁའ་ལས་ཀྱང་གྲགས་པར་འགྱུར། །ཞེས་སོ། །དེ་ལྟར་སངས་རྒྱས་རྣམས་ཀྱིས་ཡང་དང་ཡང་དུ་གསུངས་པ་འདི་སླར་ཡང་བཤད་དུ་གསོལ་ཞེས་པའོ། །

**གཉིས་པ་ནི།**

རྒྱུད་ཆེན་སྒྱུ་འཕྲུལ་དྲ་བ་ལས། །རྡོ་རྗེ་འཆང་ཆེན་གསང་སྔགས་འཆང༌། །དཔག་མེད་རྣམས་ཀྱི་དགའ་བཞིན་དུ། །གླུར་བླངས་གང་ལ་བཤད་དུ་གསོལ། །

ཞེས་པ་སྟེ། དེར་མ་ཟད་རྩ་བའི་རྒྱུད་ཆེན་སྒྱུ་འཕྲུལ་དྲ་བ་ལས་རྡོ་རྗེ་འཆང་ཆེན་པོ་གསང་སྔགས་དང་རིག་སྔགས་འཆང་བ་རྣམས་ཀྱིས་ཀྱང་ཆོས་འདིའི་དོན་དཔག་ཏུ་མེད་པ་དགྱེས་བཞིན་དུ་རྡོ་རྗེའི་གླུར་བླངས་ཏེ་གསུངས་པས་འཁོར་རྣམས་དགའ་བ་བསྐྱེད་པ་དེ་བཞིན་དུ་འཕགས་པ་འཇམ་དཔལ་གྱི་མཚན་གླུར་བླངས་ཏེ་ཚིགས་སུ་བཅད་པའི་སྒོ་ནས་ཡང་དག་པར་བརྗོད་པ་གང་ལགས་པ་དེ་རྩོད་ལྡན་གྱི་གདུལ་བྱ་འདི་རྣམས་ལ་བཤད་དུ་གསོལ་ཞེས་པའོ། །

**གསུམ་པ་རྒྱུད་འདི་བཟུང་བར་དམ་བཅའ་བ་ལ་གསུམ། རང་གིས་བཟུང་བར་དམ་བཅའ་བ། གཞན་ལ་སྤེལ་བར་དམ་བཅའ་བ། ཆོས་ཉན་པའི་ཀུན་སྤྱོད་དག་པར་མཛད་པའོ། །དང་པོ་ནི།**

མགོན་པོ་རྫོགས་སངས་རྒྱས་ཀུན་གྱི། །གསང་འཛིན་ཅི་ནས་བདག་འགྱུར་ཕྱིར། །ངེས་པར་འབྱུང་གི་བར་དུ་ནི། །བདག་གི་བསམ་པ་བརྟན་པོས་བཟུང༌། །

ཞེས་པ་སྟེ། མགོན་པོ་ཞེས་ཐུབ་པའི་དབང་པོ་ལ་བོས་ནས་རྫོགས་པའི་སངས་རྒྱས་ཀུན་གྱི་གསང་བའི་མཛོད་འཛིན་པར་སྔོན་ནས་དམ་བཅའ་བ་ལྟར། བདག་གི་ཅི་ནས་ཀྱང་དམ་བཅའ་མཐར་ཕྱིན་པར་འགྱུར་བའི་ཕྱིར་སེམས་ཅན་ཐམས་ཅད་རྫོགས་པའི་བྱང་ཆུབ་ཏུ་ངེས་པར་འབྱུང་གི་བར་དུ་མཚན་ཡང་དག་པར་བརྗོད་པའི་རྒྱུད་འདི་བདག་གི་བསམ་པ་བརྟན་པོས་བཟུང་ངོ་ཞེས་དམ་བཅས་པའོ། །

**གཉིས་པ་ནི།**

ཉོན་མོངས་མ་ལུས་བསལ་བ་དང༌། །མི་ཤེས་མ་ལུས་སྤང་བའི་ཕྱིར། །བསམ་པའི་ཁྱད་པར་ཇི་བཞིན་དུ། །སེམས་ཅན་རྣམས་ལ་བཤད་དུ་པར་འཚལ། །

ཞེས་པ་སྟེ། སེམས་ཅན་རྣམས་ཀྱི་ཉོན་མོངས་པ་ཀུན་བསལ་ནས་ཐར་པ་དང་རྣམ་མཁྱེན་གྱི་ལམ་ལ་བཀྲི་བ་དང༌། ཐར་པ་ལ་བར་དུ་གཅོད་པའི་མི་ཤེས་པ་སྟེ་མ་རིག་པ་དང་རྣམ་མཁྱེན་ལ་བར་དུ་གཅོད་པའི་གཉིས་སྣང་མ་ལུས་པ་སྤང་བར་བྱ་བའི་ཕྱིར་དབང་པོ་དང་བསམ་པའི་ཁྱད་པར་ཇི་ལྟ་བ་བཞིན་དུ་སེམས་ཅན་རྣམས་ལ་རྒྱུད་འདི་བཤད་པར་འཚལ་ལོ་ཞེས་དམ་བཅས་སོ། །གསུམ་པ་ནི། གསང་དབང་ལག་ན་རྡོ་རྗེ་ཡིས། །དེ་བཞིན་གཤེགས་ལ་དེ་སྐད་དུ། །གསོལ་ནས་ཐལ་མོ་སྦྱར་བྱས་ཏེ། །ལུས་བཏུད་ནས་ནི་སྤྱན་སྔར་འདུག ཅེས་པ་སྟེ། གསང་བའི་དབང་པོ་ལག་ན་རྡོ་རྗེས་དེ་བཞིན་གཤེགས་པ་ཤཱཀྱ་ཐུབ་པ་ལ་གོང་དུ་བཤད་མ་ཐག་པ་དེ་སྐད་དུ་གསོལ་བ་བཏབ་ནས་ལག་པ་ཐལ་མོ་སྦྱར་བར་བྱས་ཏེ་ལུས་བཏུད་ནས་སྟོན་པའི་སྤྱན་སྔར་གུས་པ་དང་བཅས་ཏེ་འདུག་གོ །འདི་ནི་ཕྱི་རབས་ཀྱི་དོན་དུ་ཀུན་སྤྱོད་རྣམ་པར་དག་པར་བྱ་དགོས་པར་གདམས་པའོ། །འཕགས་པ་འཇམ་དཔལ་གྱི་མཚན་ཡང་དག་པར་བརྗོད་པའི་མན་ངག་གསལ་བྱེད་སྒྲོན་མེ་ལས། ཞུས་པའི་ལེའུ་སྟེ་དང་པོའོ།། །།

 ༈ **གཉིས་པ་སྟོན་པས་གསུང་བར་ཞལ་གྱིས་བཞེས་ཚུལ་ལ་གཉིས། སྟོན་པས་ཆོ་འཕྲུལ་ཇི་ལྟར་མཛད་ཚུལ་དང༌། འཁོར་གང་ལ་དགོངས་པའི་ཚུལ་བཤད་པའོ། །དང་པོ་ལ་གཉིས། སྐུ་ཡི་ཆོ་འཕྲུལ་དང༌། གསུང་གི་ཆོ་འཕྲུལ་སྟོན་པའོ། །དང་པོ་ལ་གཉིས། དངོས་དང༌། བྱེད་ལས་བཤད་པའོ། །དང་པོ་ནི།**

དེ་ནས་བཅོམ་ལྡན་ཤཱཀྱ་ཐུབ། །རྫོགས་པའི་སངས་རྒྱས་རྐང་གཉིས་མཆོག །ཉིད་ཀྱི་ཞལ་ནི་ལྗགས་བཟང་བ། །རིང་ཞིང་ཡངས་པ་བརྐྱངས་མཛད་དེ། །

ཞེས་པ་སྟེ། གསང་བདག་གིས་ཞུས་མ་ཐག་པ་དེ་ནས་ཞེས་མཚམས་སྦྱར། བཅོམ་ལྡན་ནི་ཚིག་དོན་ལྟར་ན་བདུད་བཞི་བཅོམ་ཞིང་ལེགས་པའི་ཡོན་ཏན་དྲུག་དང་ལྡན་པ་སྟེ། མདོ་ལས། ཉོན་མོངས་བདུད་དང་ཕུང་པོའི་བདུད། །འཆི་བདག་བདུད་དང་ལྷའི་བུའི་བདུད། །བདུད་བཞི་བཅོམ་པས་བཅོམ་ཞེས་བྱ། །ཞེས་དང༌། དབང་ཕྱུག་དང་ནི་གཟུགས་བཟང་དང༌། །དཔལ་དང་གྲགས་དང་ཡེ་ཤེས་དང༌། །བརྩོན་འགྲུས་ཕུན་སུམ་ཚོགས་ལྡན་པ། །དྲུག་པོ་དེ་ལ་ལྡན་ཞེས་བྱ། །ཞེས་སོ། །ངེས་དོན་ལྟར་ན་བྷ་གའི་སྒྲ་དོན་རྟོག་ཚོགས་བཅོམ་ཞིང་སྟོང་བཞིའི་མཐའ་ལས་རྒྱལ་བ་དང༌། ལྡན་པའི་དོན་རྩ་བ་བྱང་ཆུབ་ཀྱི་སེམས་དང་ཡེ་ཤེས་ལྔ་ལྷན་ཅིག་ཏུ་ལྡན་པས་ན་ལྡན་ཞེས་བྱའོ། །ཤཱཀྱ་ནི་རྒྱལ་པོ་ཟས་གཙང་གི་སྲས་སུ་སྐྱེས་པས་ཤཱཀྱ། ལུས་ངག་ཡིད་གསུམ་མི་དགེ་བའི་ལས་ལ་བསྲུང་མི་དགོས་པ་རང་བཞིན་གྱི་བསྡམ་ཐུབ་པས་ཐུབ་པ། མདོར་ན་ཤཱཀྱ་ནི་རིགས་ཀྱི་ཆེ་བ་བརྗོད་པ་དང༌། ཐུབ་པ་ནི་ཡོན་ཏན་གྱི་ཆེ་བ་བརྗོད་པ་སྟེ། སྐུ་ཆེ་བའི་ཡོན་ཏན་ཡོངས་སུ་རྫོགས་ཤིང༌། སྒྲིབ་པའི་དྲི་མ་ཡེ་ནས་སངས་པ་དང་མཁྱེན་པའི་ཡེ་ཤེས་ལྷུན་གྱིས་གྲུབ་པ་ལ་རྫོགས་པའི་སངས་རྒྱས་ཞེས་བརྗོད་དོ། །ལྷ་དང་མི་ཞེས་རྐང་གཉིས་སུ་གནས་པའི་རྗེ་བོ་ཡིན་པས་ན་གཙོ་བོ། མཆོག་ཏུ་གྱུར་པ་ནི་ལྔ་སྟེ། སྐུ་མཆོག་ཏུ་གྱུར་པ་མཚན་དང་དཔེ་བྱད་ཀྱིས་བརྒྱན་པ། གསུང་མཆོག་ཏུ་གྱུར་པ་ཡན་ལག་དྲུག་ཅུའི་དབྱངས་དང་ལྡན་པ། ཐུགས་མཆོག་ཏུ་གྱུར་པ་ཤེས་བྱ་ཐམས་ཅད་མངོན་སུམ་དུ་མཁྱེན་པ། ཡོན་ཏན་མཆོག་ཏུ་གྱུར་པ་ཡིད་བཞིན་གྱི་ནོར་བུ་ལྟར་ཟད་མི་ཤེས་པ། ཕྲིན་ལས་མཆོག་ཏུ་གྱུར་པ་འགྲོ་བའི་དོན་ལ་ཐོགས་པ་མེད་པའོ། །སྟོན་པ་ཉིད་ཀྱི་ཞལ་ནས་ཆོས་འབྱུང་བའི་སྔ་ལྟས་སུ་ལྗགས་པདྨའི་འདབ་མ་ལྟར་འཇམ་ཞིང༌། ལྗགས་ཀྱིས་མི་དགེ་བ་མི་གསུང་བས་བཟང་བ། རྫུ་འཕྲུལ་གྱི་ལྗགས་རིང་ཞིང་ཡངས་པར་བརྐྱངས་པར་མཛད་པས་སྟོང་གསུམ་འཇིག་རྟེན་གྱི་ཁམས་ཡོངས་སུ་ཁྱབ་པར་མདོ་ལས་གསུངས་སོ། །

**གཉིས་པ་ནི།**

འཇིག་རྟེན་གསུམ་པོ་སྣང་བྱེད་ཅིང༌། །བདུད་བཞིའི་དགྲ་རྣམས་འདུལ་མཛད་པ། །སེམས་ཅན་རྣམས་ཀྱི་ངན་སོང་གསུམ། །སྦྱོང་བར་བྱེད་པའི་འཛུམ་བསྟན་ནས། །

ཞེས་པ་སྟེ། སྤྱིར་དེ་བཞིན་གཤེགས་པའི་སྐུའི་འོད་ཀྱིས་ལྷ་རྣམས་ཀྱི་འོད་མོག་མོག་པོར་བྱས་པ་དང༌། ཁྱད་པར་ལྗགས་ཀྱི་རྩེ་མོ་ལས་འོད་ཟེར་ཁ་དོག་སྣ་ཚོགས་པ་འཕྲོས་ཏེ་ས་འོག་ས་སྟེང་ས་བླའི་འཇིག་རྟེན་གསུམ་པོ་སྣང་བར་མཛད་ཅིང༌། འོད་ཟེར་གྱི་རྩེ་མོ་ལས་ཁྲོ་བོའི་ཚོགས་སྤྲོས་ཏེ་ནང་དམ་པའི་ཆོས་ལ་བར་དུ་གཅོད་པའི་བདུད་བཞིའི་དགྲ་རྣམས་འདུལ་བར་མཛད་པ་དང༌། འོད་ཟེར་སེམས་ཅན་རྣམས་ལ་ཕོག་པས་ལོང་བས་གཟུགས་མཐོང༌། འོན་པས་སྒྲ་ཐོས། སྐུག་པས་སྨྲ་ཤེས་པ་སོགས་བྱས། ཡང་ངན་སོང་གསུམ་ལ་ཕོག་པས་སྡུག་བསྔལ་བསལ། ཉོན་མོངས་པ་རྣམས་སྦྱོང་བར་བྱེད་པས་དད་པའི་ས་ལ་འགོད། དེ་ནས་འཁོར་རྣམས་ལ་ཞལ་འཛུམ་པར་མཛད་ནས་སོ། །

**གཉིས་པ་གསུང་གི་ཆོ་འཕྲུལ་སྟོན་པ་ནི།**

ཚངས་པའི་གསུང་ནི་སྙན་པ་ཡིས། །འཇིག་རྟེན་གསུམ་པོ་ཀུན་བཀང་ནས། །

ཞེས་པ་སྟེ། སྟོན་པས་རྒྱུད་འདི་གསུང་བའི་ཚེ་ཡན་ལག་དྲུག་ཅུ་དང་ལྡན་པའི་ཚངས་དབྱངས་སྙན་པའི་གསུང་གིས་འཇིག་རྟེན་གསུམ་པོ་ཀུན་ཁྱབ་པར་བཀང་ནས་གསུངས་སོ། །གསུང་དབྱངས་ཡན་ལག་དྲུག་ཅུ་ནི། སྙན་པ། འཇམ་པ། ཡིད་དུ་འོང་བ། ཡིད་དུ་འཐད་པ། དག་པ། དྲི་མ་མེད་པ། ཡོངས་སུ་གསལ་བ། མཉན་པར་འོས་པ་ལ་སོགས་པ་བཅུ་ཚན་དྲུག་དང་ལྡན་པའོ། །འཇིག་རྟེན་གསུམ་ན་ཇི་ལྟར་ཁྱབ་ཅེ་ན། ཆོས་ཉིད་མཉམ་པ་ཉིད་དུ་རྟོགས་པའི་མཐུས་ཐུབ་པའི་གསུང་ལ་ཉེ་རིང་མེད་པར་འཇིག་རྟེན་གྱི་ཁམས་གཞན་དང་གཞན་དུ་ཕྱིན་ཏེ་ཉན་ཡང་དྲུང་ན་འདུག་པ་ལྟར་ཐོས་པ་སྟེ། གལ་ཏེ་ཆོས་ཀྱི་མདུན་ས་མིན་ན་ཡང། །སངས་རྒྱས་མཐུ་ཡིས་ཐོས་ནས་འཛིན་བྱེད་པ། །ཞེས་པ་ལྟ་བུའོ། །འཕགས་པ་མོའུ་འགལ་གྱི་བུ་སངས་རྒྱས་ཀྱི་གསུང་གི་མཐའ་བརྟག་པའི་ཕྱིར་གྲངས་མེད་འཇིག་རྟེན་གྱི་ཕ་རོལ་ཏུ་སོང་ནས་ཉན་ཀྱང་རྒྱལ་བྱེད་ཚལ་དུ་གནས་པ་དང་འདྲ་བར་ཐོས་པའོ། །འོ་ན་སེམས་ཅན་སྐད་རིགས་མི་མཐུན་པས་གོའམ་ཞེ་ན། མོས་པའི་རྗེས་སུ་འགྲོ་ན་གོ་བར་འགྱུར་ཏེ་སྤྲོས་པས་ཆོག་གོ །

**གསུམ་པ་འཁོར་གང་ལ་དགོངས་པའི་ཚུལ་བཤད་པ་ལ་ལྔ། འཁོར་ལག་ན་རྡོ་རྗེ་ལ་དགོངས་པའི་དགོས་པ། རྒྱུད་འདི་གཞན་ལས་དོན་ཆེ་བར་དགོངས་པ། ལེགས་སོ་བརྗོད་དེ་གནང་བ་སྦྱིན་པ། ཉན་པའི་སྣོད་དུ་རུང་བར་གདམས་པ། སླར་ཡང་འཁོར་གྱིས་ལེགས་སོ་འབུལ་བའོ། །དང་པོ་ནི།**

ལག་ན་རྡོ་རྗེ་སྟོབས་པོ་ཆེ། །གསང་བ་ལ་ནི་སླར་གསུངས་པ། །སྙིང་རྗེ་ཆེ་དང་ལྡན་གྱུར་པས། །འགྲོ་ལ་ཕན་པའི་དོན་དུ་ཁྱོད། །

ཅེས་པ་སྟེ། ཕྱག་ན་རྡོ་རྗེ་ནི་སངས་རྒྱས་སྟོང་གི་ཐ་ཆུང་ཡིན་པས་སངས་རྒྱས་ཐམས་ཅད་བསྡུས་ནས་དབང་བསྐུར་བའི་ཚེ་གསང་མཚན་དུ་ལག་ན་རྡོ་རྗེ་སྟོབས་པོ་ཆེ་ཞེས་བཏགས་སོ། དེས་ན་སངས་རྒྱས་ཀུན་གྱི་གསང་བ་གསུམ་ལ་དབང་ཐོབ་པས་གསང་བའི་དབང་པོ་ཞེས་བརྗོད་དོ། །གསང་སྔགས་ཀྱི་ཞུ་བ་པོ་དང་སྡུད་པ་པོ་ཡིན་པས་ཀྱང་གསང་དབང་ངོ༌། །སྟོན་པས་གོང་དུ་གླུར་བླངས་པའི་དོན་ཡང་འདིར་གསང་དབང་ལ་ནི་སླར་ཡང་གསུངས་པའོ། །དགོས་པ་ཅིའི་ཕྱིར་གསུངས་ཤེ་ན། ཁྱོད་བསམ་པ་ཕུན་སུམ་ཚོགས་པ་སེམས་ཅན་ལ་དམིགས་པའི་སྙིང་རྗེ་ཆེན་པོ་དང་ལྡན་པའི་སྒོ་ནས་ཞུ་བ་དང༌། དགོས་པ་ཕུན་སུམ་ཚོགས་པ་འགྲོ་བ་མཐའ་ཡས་པ་ལ་ཕན་པའི་དོན་དུ་ཁྱོད་ཀྱིས་ང་ལ་ནན་གྱིས་ཞུ་བ་ལ་འདི་བཤད་པར་བྱའོ། །

**གཉིས་པ་ནི།**

ཡེ་ཤེས་ལུས་ཅན་འཇམ་དཔལ་གྱི། །མཚན་བརྗོད་པས་ནི་དོན་ཆེ་བ། །དག་པར་བྱེད་ཅིང་སྡིག་སེལ་བ། །

ཞེས་པ་སྟེ། སངས་རྒྱས་གཞན་གྱི་མཚན་བརྗོད་པ་བས་ཡེ་ཤེས་དྲུག་རོ་གཅིག་པའི་སྐུ་ཅན་འཇམ་དཔལ་གྱི་མཚན་བརྗོད་ན་དོན་ཆེའོ། །ཅིའི་ཕྱིར་དོན་ཆེ་ཞེ་ན། རྒྱུད་འདི་བཀླགས་པ་ཙམ་གྱིས་རང་རྒྱུད་ལ་ཡོད་པའི་སྒྲིབ་ཐམས་ཅད་དག་པར་བྱེད་ཅིང༌། ཕྲལ་གྱི་སྡིག་པ་བསགས་པ་ཐམས་ཅད་ཀྱང་སེལ་བར་བྱེད་པས་དོན་ཆེ་བའོ། །དེ་ཡང་སངས་རྒྱས་གཞན་གྱི་མཚན་བརྒྱ་སྟོང་དུ་བརྗོད་པ་ལས་འཕགས་པ་འཇམ་དཔལ་གྱི་མཚན་ལན་གཅིག་བརྗོད་པ་ཕན་ཡོན་ཆེ་བ་ནི་འཇམ་དཔལ་ཞིང་བཀོད་ཀྱི་མདོ་ལས་གསུངས་ཏེ། རིགས་ཀྱི་བུ་གང་དག་གིས་སངས་རྒྱས་བྱེ་བ་ཁྲག་ཁྲིག་བརྒྱ་སྟོང་གི་མཚན་བརྗོད་པ་བས། གང་གིས་འཇམ་དཔལ་གཞོན་ནུར་གྱུར་པའི་མཚན་བརྗོད་ན་འདི་ཉིད་དེ་བས་བསོད་ནམས་ཆེས་མང་དུ་བསྐྱེད་དོ། །ཅིའི་ཕྱིར་ཞེ་ན། འཇམ་དཔལ་གཞོན་ནུར་གྱུར་པ་དེས་གྲངས་མེད་བསྐལ་པའི་བར་དུ་སངས་རྒྱས་དང་སེམས་ཅན་གྱི་དོན་མཛད་པ་ལྟ་བུ་སངས་རྒྱས་གཞན་གྱིས་མ་མཛད་དོ། །ཞེས་སོ། །

**གསུམ་པ་ནི།**

ང་ལས་ཉན་པར་བརྩོན་པ་ནི། ལེགས་སོ་དཔལ་ལྡན་རྡོ་རྗེ་འཆང༌། །ལག་ན་རྡོ་རྗེ་ཁྱོད་ལེགས་སོ། །

ཞེས་པ་སྟེ། ཁྱོད་འཕགས་པ་འཇམ་དཔལ་གྱི་མཚན་ཡང་དག་པར་བརྗོད་པ་འདི་ཉིད་སྟོན་པ་ང་ལས་ཉན་པར་བརྩོན་པ་ནི་ལེགས་སོ་དཔལ་ལྡན་རྡོ་རྗེ་འཆང་ཞེས་ཆེ་བ་བརྗོད་པའི་སྒོ་ནས་བོས་ཏེ་ལག་ན་རྡོ་རྗེ་ཁྱོད་རང་གཞན་གྱི་དོན་གཉིས་ཕུན་སུམ་ཚོགས་པའི་སྒོ་ནས་འཕགས་པ་འཇམ་དཔལ་གྱི་མཚན་ཡང་དག་པར་བརྗོད་པའི་རྒྱུད་འདི་ཞུ་བ་ལེགས་སོ་ཞེས་པའོ། །

**བཞི་པ་ནི།**

གསང་བའི་བདག་པོ་དེ་ཕྱིར་ངས། །ཁྱོད་ལ་ལེགས་པར་བསྟན་པར་བྱ། །ཁྱོད་ནི་རྩེ་གཅིག་ཡིད་ཀྱིས་ཉོན། །

ཞེས་པ་སྟེ། གསང་བའི་བདག་པོ་ཞེས་སྡུད་པ་པོ་ལ་བོས་ནས། ཁྱོད་མ་འོངས་པའི་སེམས་ཅན་རྣམས་ལ་ཕན་པར་འདོད་པ་དེ་ཕྱིར་ང་ཡིས་ཁྱོད་ལ་འཇམ་དཔལ་ཡེ་ཤེས་སེམས་དཔའ་རིགས་དྲུག་གི་བདག་ཉིད་ཅན་འདི་ལེགས་པར་བསྟན་པར་བྱ་ཡིས། ཁྱོད་ནི་རྩེ་གཅིག་པའི་ཡིད་ཀྱིས་ཉོན་ཅིག་ཅེས་བསྐུལ་བའོ། །འོ་ན་ཕྱག་ན་རྡོ་རྗེ་ལ་ཡང་བསྐུལ་དགོས་སམ་ཞེ་ན། མ་ཡིན་ཏེ། དེས་མཚོན་ཏེ་ཕྱིར་རབས་ཀྱི་རྣལ་འབྱོར་པ་སྣོད་ཀྱི་མ་ཟིན་པ་དང༌། བརྗེད་པ་དང༌། འདྲེས་པ་གསུམ་སྤོང་བའི་དོན་དུ་གདམས་པ་སྟེ། མདོ་ལས། དགེ་སློང་དག་ལེགས་པར་རབ་ཏུ་ཉོན་ལ་ཡིད་ལ་ཟུངས་ཤིག་དང་ངས་ཁྱེད་ལ་བསྟན་པར་བྱའོ་ཞེས་པ་ལྟ་བུའོ། །

**ལྔ་པ་ནི།**

བཅོམ་ལྡན་དེ་ནི་ལེགས་ཞེས་གསོལ། །

ཞེས་པ་སྟེ། དེ་ནས་གསང་བའི་བདག་པོས་སྟོན་པ་ལ་བཅོམ་ལྡན་འདས་ཞེས་བོས་ནས་བདག་ཅག་རྣམས་ལ་ཐུགས་དགྱེས་པ་ཆེན་པོའི་སྒོ་ནས་རྒྱུད་འདི་གསུང་བར་ཞལ་གྱིས་བཞེས་པ་དེ་ནི་ལེགས་སོ་ཞེས་ཞུས་པའོ། །དེ་ཡན་ཆད་དབང་པོ་འབྲིང་ལ་གླེང་གཞིའི་དོན་གྱིས་རྟོགས་པའི་ཆེད་དུ་བཤད་དོ། །འཕགས་པ་འཇམ་དཔལ་གྱི་མཚན་ཡང་དག་པར་བརྗོད་པའི་མན་ངག་གསལ་བྱེད་སྒྲོན་མེ་ལས། ལན་གསུངས་པའི་ལེའུ་སྟེ་གཉིས་པའོ།། །།

 ༈ **གཉིས་པ་དབྱེ་བ་དང་བསྡུ་བའི་སྒོ་ནས་ལུས་རྣམ་པར་བཞག་པ་བཤད་པ་ལ་གཉིས། རིགས་ལ་གཟིགས་པའི་སྒོ་ནས་རིགས་ཀྱི་དབྱེ་བ་བཤད་པ་དང༌། རིགས་བསྡུས་སྒྱུ་འཕྲུལ་དྲ་བའི་སྔགས་ཀྱི་སྒོ་ནས་མངོན་པར་བྱང་ཆུབ་པའི་ཚུལ་བཤད་པའོ། །དང་པོ་ནི།**

དེ་ནས་བཅོམ་ལྡན་ཤཱཀྱ་ཐུབ། །གསང་སྔགས་རིགས་ཆེན་ཐམས་ཅད་དང༌། །གསང་སྔགས་རིགས་སྔགས་འཆང་བའི་རིགས། །རིགས་གསུམ་ལ་ནི་རྣམ་པར་གཟིགས། །འཇིག་རྟེན་འཇིག་རྟེན་འདས་པའི་རིགས། །འཇིག་རྟེན་སྣང་བྱེད་རིགས་མཆོག་དང༌། །ཕྱག་རྒྱ་ཆེན་པོའི་རིགས་མཆོག་དང༌། །རིགས་ཆེན་གཙུག་ཏོར་ཆེར་གཟིགས་ནས། །

ཞེས་པ་སྟེ། འཁོར་རྣམས་ཀྱིས་ལེགས་སོ་ཞུས་མ་ཐག་པ་དེ་ནས་སྟོན་པ་བཅོམ་ལྡན་འདས་ཤཱཀྱ་ཐུབ་པ་ཉིད་ཀྱིས་རིགས་ཀྱི་དབྱེ་བ་གསུངས་པ་སྟེ། སྤྱིར་གསང་སྔགས་ནི་མནྟྲའི་སྒྲ་ལས་མ་ན་ཡིད་དང་ཏྲ་ཡ་སྐྱོབ་པ་ལ་འཇུག་པས། ཡིད་མཚན་འཛིན་ལས་སྐྱོབ་པའི་ཕྱིར་ཐབས་ཤེས་ཁྱད་པར་ཅན་གྱིས་འཛིན་པ་ནི་རིགས་སོ། །དེས་གསང་ཆེན་རིགས་གཅིག་བསྡུས་པ་ལ་གཟིགས་པར་བསྟན་ཏེ། དེ་ནི་རིགས་ཐམས་ཅད་ཀྱི་བདག་པོར་གྱུར་ཅིང་རིགས་ཐམས་ཅད་འདུས་པས་ན་རིགས་ཆེན་ནོ། །འདིའི་དགོས་པ་ནི། སྤང་བྱ་ཉོན་མོངས་པ་ཀུན་ཆ་མཉམ་པར་འདུལ་བ་དང༌། དེའི་གཉེན་པོ་རིགས་འདུས་འཇམ་དཔལ་ཡེ་ཤེས་སེམས་དཔའི་བསྐྱེད་རིམ་དང༌། ཡེ་ཤེས་དྲུག་རོ་གཅིག་པའི་རྫོགས་རིམ་ལ་འཇུག་པའི་ཆེད་དུའོ། །གསང་སྔགས་རིགས་སྔགས་གཉིས་ཀྱི་རིགས་ནི་ལས་ཀྱི་རིགས་ལ་གཟིགས་པར་བསྟན་ཏེ། གསང་སྔགས་ནི་ཐབས་ཀྱི་རིགས་དང༌། རིགས་སྔགས་ནི་ཤེས་རབ་ཀྱི་རིགས་སོ། །འཆང་བའི་རིགས་ནི་འཛིན་པའི་ལས་ཅན་ནོ། །འདིའི་དགོས་པ་ཡང༌། གདུལ་བྱ་ཕྲག་དོག་དང་ལེ་ལོ་ཤས་ཆེ་བ་རྣམས་འདུལ་བ་དང༌། དེའི་གཉེན་པོ་ལས་ཀྱི་རིགས་ཀྱི་ལྷ་དང༌། བྱ་བ་གྲུབ་པའི་ཡེ་ཤེས་ལ་འཇུག་པར་ཤེས་པའི་ཆེད་དུའོ། །རིགས་གསུམ་ལ་གཟིགས་པ་ནི་དེ་བཞིན་གཤེགས་པའི་རིགས་ལ་གཟིགས་པར་བསྟན་ཏེ། རིགས་གསུམ་ནི་སྐུ་གསུང་ཐུགས་ཀྱི་རིགས་སོ། །རིགས་དེ་གསུམ་རྣམ་སྣང་ལ་འདུས་པས་དེ་སྐད་ཅེས་བྱའོ། །འདིའི་དགོས་པ་ཡང༌། གདུལ་བྱ་གཏི་མུག་ཤས་ཆེ་བ་རྣམས་འདུལ་བ་དང༌། དེའི་གཉེན་པོ་དེ་བཞིན་གཤེགས་པའི་རིགས་ཀྱི་ལྷ་དང༌། ཆོས་དབྱིངས་ཡེ་ཤེས་ལ་བརྟེན་པའི་ཆེད་དུའོ། །འཇིག་རྟེན་འཇིག་རྟེན་འདས་པའི་རིགས་ནི་པདྨའི་རིགས་ལ་གཟིགས་པར་བསྟན་ཏེ། དེ་ནི་འཁོར་འདས་གཉིས་སུ་ཞེན་པ་མེད་པའི་ཚུལ་དུ་གཟིགས་པའོ། །འདིའི་དགོས་པ་ཡང༌། གདུལ་བྱ་འདོད་ཆགས་ཤས་ཆེ་བ་རྣམས་འདུལ་བ་དང༌། དེའི་གཉེན་པོ་པདྨའི་རིགས་ཀྱི་ལྷ་དང༌། སོ་སོར་རྟོག་པའི་ཡེ་ཤེས་ལ་འཇུག་པའི་ཆེད་དུའོ། །འཇིག་རྟེན་སྣང་བྱེད་རིགས་ཆེན་ནི་རྡོ་རྗེའི་རིགས་ལ་གཟིགས་པར་བསྟན་ཏེ། དེ་ཡང་འཇིག་རྟེན་གྱི་ཆོས་ཐམས་ཅད་སྣང་ལ་རང་བཞིན་མེད་པར་མེ་ལོང་གི་གཟུགས་བརྙན་ལྟར་རྟོགས་པས་འཇིག་རྟེན་སྣང་བར་བྱེད་པའི་རིགས་ཆེན་ནོ། །འདིའི་དགོས་པ་ཡང༌། གདུལ་བྱ་ཞེ་སྡང་ཤས་ཆེ་བ་རྣམས་འདུལ་བ་དང༌། དེའི་གཉེན་པོ་རྡོ་རྗེའི་རིགས་ཀྱི་ལྷ་དང༌། མེ་ལོང་ལྟ་བུའི་ཡེ་ཤེས་ལ་བརྟེན་པའི་ཆེད་དུའོ། །ཕྱག་རྒྱ་ཆེན་པོའི་རིགས་མཆོག་ནི་རྩ་བ་བྱང་ཆུབ་ཀྱི་སེམས་ལ་གཟིགས་པར་བསྟན་ཏེ། དེས་ཆོས་ཐམས་ཅད་སྐྱེ་བ་མེད་པར་རྒྱས་གདབ་པས་ཆོས་ཀྱི་དབྱིངས་ཀྱི་རིགས་མཆོག་གོ །འདིའི་དགོས་པ་ཡང༌། གདུལ་བྱ་རྣམ་རྟོག་ཤས་ཆེ་བ་རྣམས་འདུལ་བ་དང༌། དེའི་གཉེན་པོ་འཇམ་དཔལ་ཡེ་ཤེས་སེམས་དཔའ་དང་གཉིས་མེད་ཡེ་ཤེས་ལ་འཇུག་པའི་ཆེད་དུའོ། །རིགས་ཆེན་གཙུག་ཏོར་ནི་རིན་ཆེན་རིགས་ལ་གཟིགས་པར་བསྟན་ཏེ། རིན་ཆེན་འབྱུང་ལྡན་ནི་སངས་རྒྱས་ཀྱི་ཆེ་བའི་ཡོན་ཏན་ཐམས་ཅད་འབྱུང་བའི་རིགས་ཡིན་པས་རིགས་ཆེན་དང༌། གཙུག་ཏོར་ནི་ཡོན་ཏན་གྱིས་མངོན་པར་མཐོ་བའི་དོན་ནོ། །འདིའི་དགོས་པ་ཡང༌། གདུལ་བྱ་ང་རྒྱལ་ཅན་འདུལ་བ་དང༌། དེའི་གཉེན་པོ་རིན་ཆེན་རིགས་ཀྱི་ལྷ་དང༌། མཉམ་པ་ཉིད་ཀྱི་ཡེ་ཤེས་ལ་འཇུག་པའི་ཆེད་དུའོ། །ནས་ཞེས་པ་ལེའུ་འོག་མ་འདྲེན་པའི་ཚིག་གོ །འཕགས་པ་འཇམ་དཔལ་གྱི་མཚན་ཡང་དག་པར་བརྗོད་པའི་མན་ངག་གསལ་བྱེད་སྒྲོན་མེ་ལས། རིགས་ལ་གཟིགས་པའི་ལེའུ་སྟེ་གསུམ་པའོ།། །།

༈ **གཉིས་པ་རིགས་བསྡུས་སྒྱུ་འཕྲུལ་དྲ་བའི་སྔགས་ཀྱི་སྒོ་ནས་མངོན་པར་བྱང་ཆུབ་པའི་ཚུལ་བཤད་པ་ལ་གཉིས། ཚིགས་སུ་བཅད་པ་བཤད་པ་དང༌། སྔགས་དོན་བཤད་པའོ། །དང་པོ་ནི།**

ཚིག་གི་བདག་པོས་ཚིགས་སུ་བཅད། །གསང་སྔགས་རྒྱལ་པོ་དྲུག་ལྡན་ཞིང༌། །གཉིས་སུ་མེད་པར་འབྱུང་བ་དང༌། །མི་སྐྱེ་ཆོས་ཅན་འདི་གསུངས་པ། །

ཞེས་པ་སྟེ། ཚིག་གི་བདག་པོ་བཅོམ་ལྡན་འདས་ཀྱིས་སྔར་རིགས་ལ་གཟིགས་པ་དེའི་སྒོ་ནས། འཇམ་དཔལ་གྱི་མཚན་བརྗོད་པའི་བསྟོད་པ་ཚིགས་སུ་བཅད་པ་མཛད་པར་བཞེད་ནས་དེ་དག་གི་ལུས་མདོར་བསྟན་ལྟ་བུ་ཨོཾ་བཛྲ་ཏི་ཀྵ་ལ་སོགས་པ་སྒྱུ་འཕྲུལ་དྲ་བ་གསང་སྔགས་ཀྱི་རྒྱལ་པོ་ཡེ་ཤེས་སེམས་དཔའ་རིགས་དྲུག་གི་སྙིང་པོ་དྲུག་དང་ལྡན་པ་འདི་ཉིད། ཐུགས་ལ་དགོངས་ཏེ་གཉིས་སུ་མེད་པའི་ཡེ་ཤེས་ཀྱི་ངང་ནས་ཐོལ་གྱིས་འབྱུང་བ་དང་ལྷན་ཅིག་མི་སྐྱེ་བའི་ཆོས་ཅན་སྟོན་པའི་ཡེ་གེ་ཨ་ཨཱ་སོགས་གཉིས་ཚན་དྲུག་པོ་འདི་གསུངས་པའི་ཚེ། ཐམས་ཅད་རིག་པ་སྐྱེ་མེད་ཀྱི་རང་བཞིན་དུ་རྟོགས་ཏེ་མངོན་པར་བྱང་ཆུབ་པར་བསྟན་ཏོ། །

**གཉིས་པ་ནི།**

ཨ་ཨཱ། ཨི་ཨཱི། ཨུ་ཨཱུ། ཨེ་ཨཻ། ཨོ་ཨཽ། ཨཾ་ཨཿ

ཞེས་གསུངས་ཏེ། དེ་ལ་འཁོར་རྣམས་བྲོད་པ་བསྐྱེད་པའི་ཕྱིར། སྐྱེ་མེད་ཡི་གེ་བཅུ་གཉིས་ཀྱིས་འབྲས་བུ་སངས་རྒྱས་ཀྱི་ས་བཅུ་གཉིས་ཐོབ་པར་བསྟན་ཏེ། དེ་ཡང་མཁྱེན་པའི་ཡེ་ཤེས་ཀྱིས་ཤེས་བྱ་གསལ་བར་སྣང་བ་ནི་ཀུན་ཏུ་འོད་ཀྱི་ས་དང༌། ཉོན་མོངས་མ་སྤངས་པར་ཡེ་ཤེས་སུ་གསལ་བ་ནི་བདུད་རྩི་འོད་ཀྱི་ས་དང༌། ཆོས་ཐམས་ཅད་མཐའ་དབུས་མེད་པར་རྟོགས་པ་ནི་ནམ་མཁའ་འོད་ཀྱི་ས་དང༌། ངོ་བོ་མི་འགྱུར་ཞིང་དབྱེར་མི་ཕྱེད་པ་ནི་རྡོ་རྗེ་འོད་ཀྱི་ས་དང༌། དགོས་འདོད་ཐམས་ཅད་འབྱུང་བ་ནི་རིན་ཆེན་འོད་ཀྱི་ས་དང༌། འགྲོ་དོན་མཛད་ཀྱང་སྐྱོན་གྱིས་མ་གོས་པ་ནི་པདྨ་འོད་ཀྱི་ས་དང༌། རྩོལ་བ་མེད་པར་གཞན་དོན་གྲུབ་པ་ནི་ལས་ཀྱི་འོད་ཀྱི་ས་དང༌། དཔེས་མཚོན་པ་དང་བྲལ་བ་ནི་དཔེ་མེད་པའི་ས་དང༌། ཕྱོགས་ཙམ་གྱིས་མཚོན་དུ་བཏུབ་པ་ནི་དཔེ་དང་ལྡན་པའི་ས་དང༌། རིག་པ་རང་བཞིན་གྱིས་འོད་གསལ་བ་ནི་ཤེས་རབ་འོད་ཀྱི་ས་དང༌། ཇི་ལྟ་ཇི་སྙེད་མཁྱེན་པ་ནི་ཐམས་ཅད་མཁྱེན་པའི་ས་དང༌། སོ་སོར་རང་རིག་པ་ནི་ཆོས་ཀྱི་སྐུའི་ས་ཞེས་བྱའོ། །ས་དེ་རྣམས་མཐོ་དམན་གྱི་རིམ་པ་ཡོད་པ་ལྟ་བུ་ནི་མ་ཡིན་ཏེ། ཡེ་ཤེས་གཅིག་ལ་གསལ་བའི་བྱེ་བྲག་བཅུ་གཉིས་སུ་ཡོད་པར་བསྟན་པ་ཡིན་ནོ། །

**དེ་ནས་སངས་རྒྱས་ཐམས་ཅད་ཀྱི་ཐུགས་ཀ་ནས་གནས་པའི་ཡེ་ཤེས་སེམས་དཔའ་ནི་འཇམ་དཔལ་ཉིད་ཡིན་པར་བསྟན་པའི་ཕྱིར་སྔགས་དོན་བཤད་པ་ནི།**

 སྠི་ཏོ་ཧྲྀ་དི་ནི་ཐུགས་ཀར་གནས་པའོ། །ཛྙཱ་ན་མཱུ་ཏི་ནི་ཡེ་ཤེས་ཀྱི་སྐུའོ། །ར་ཧཾ་བུདྡྷོ་ནི་དུས་གསུམ་གྱི་སངས་རྒྱས་སོ། །བུདྡྷ་ནན་ནི་བདག་ཉིད་སངས་རྒྱས་ཡིན་ནོ། །ཏྲྱཻ་དྷྭ་བ་རྟི་ནན་ནི་དུས་གསུམ་དུ་བཞུགས་པའོ། །

 དེའི་མཐའ་སྡུད་ནི། དུས་གསུམ་དུ་བཞུགས་པའི་སངས་རྒྱས་ཀྱི་ཡེ་ཤེས་ཀྱི་སྐུའི་བདག་ཉིད་ཐུགས་ཀར་གནས་པའི་སངས་རྒྱས་ཡིན་ནོ་ཞེས་པའོ། །གསང་སྔགས་ཀྱི་རྒྱལ་པོ་དྲུག་ཤེས་རབ་ཀྱི་འཁོར་ལོར་བསྒོམ་པར་བསྟན་པ་ནི། ཨོཾ་བཛྲ་ཏི་ཀྵ་ནི་རྡོ་རྗེ་རྣོན་པོ། དུཿཁ་ཙྪེ་ད་ནི་སྡུག་བསྔལ་གཅོད་པ། པྲ་ཛྙཱ་ཛྙཱ་ན་མཱུརྟ་ཡེ་ནི་ཤེས་རབ་ཡེ་ཤེས་ཀྱི་གཙུག་ཏོར། ཛྙཱ་ན་ཀཱ་ཡ་ནི་ཡེ་ཤེས་ཀྱིས་སྐུ་ཅན། ཝཱ་གཱ་ཤྭ་ར་ནི་ངག་གི་དབང་ཕྱུག ཨ་ར་པ་ཙ་ན་ཡ་ཏེ་ནཱ་མཿནི་སྐྱེ་བ་མེད་པའི་ཤེས་རབ་ཀྱི་སྒོའོ། །

 མཐའ་སྡུད་ནི། ཨོཾ་རྡོ་རྗེ་རྣོན་པོ་སྡུག་བསྔལ་གཅོད། །ཤེས་རབ་ཡེ་ཤེས་སྐུ་ཅན་ཏེ། །ཡེ་ཤེས་སྐུ་ཅན་གསུང་དབང་ཕྱུག །འགྲོ་བ་སྨིན་བྱེད་ཁྱོད་ལ་འདུད། །ཅེས་སོ། །དེ་ཡང་རྡོ་རྗེ་རྣོན་པོ་པདྨའི་རིགས་དང༌། སྡུག་བསྔལ་གཅོད་པ་རྡོ་རྗེའི་རིགས་དང༌། ཡེ་ཤེས་གཙུག་ཏོར་དེ་བཞིན་གཤེགས་པའི་རིགས་དང༌། ཡེ་ཤེས་སྐུ་ཅན་ལས་ཀྱི་རིགས་དང༌། ངག་གི་དབང་ཕྱུག་ནི་རིན་པོ་ཆེའི་རིགས་དང༌། འགྲོ་བ་སྨིན་བྱེད་རྩ་བ་བྱང་ཆུབ་སེམས་ཀྱི་རིགས་སུ་ཤེས་པར་བྱའོ། །ཡང་བསྒོམ་ཞིང་སྔགས་བཟླས་པའི་ཚེ་བདག་ཉིད་འཇམ་དཔལ་དུ་གསལ་བའི་ཐུགས་ཀར་འཁོར་ལོ་རྩིབས་དྲུག་མུ་ཁྱུད་དང་ལྡན་པ་ལ་སྔགས་དྲུག་པོ་འདི་ལ་བཀོད་ལ་སྤྲོ་བསྡུ་བྱའོ། །མཚན་བརྗོད་འདོན་པའི་དུས་སུ་རིགས་ཀྱི་གཙོ་བོ་སོ་སོ་ལ་བསྟོད་པའི་སྒོ་ནས་འདོན་བ་མན་ངག་ལས་གསུངས་སོ། །འཕགས་པ་འཇམ་དཔལ་གྱི་མཚན་ཡང་དག་པར་བརྗོད་པའི་མན་ངག་གསལ་བྱེད་སྒྲོན་མེ་ལས། སྒྱུ་འཕྲུལ་དྲ་བས་མངོན་པར་བྱང་ཆུབ་པའི་ལེའུ་སྟེ་བཞི་པའོ།། །།

༈ **གསུམ་པ་རིགས་སོ་སོའི་སྒོ་ནས་ཡན་ལག་རྒྱས་པར་བཤད་པ་ལ་གསུམ། འཇམ་དཔལ་ཡེ་ཤེས་སེམས་དཔའ་ལ་རིགས་དྲུག་གི་སྒོ་ནས་སྤྱིར་བསྟོད་པ། ཡེ་ཤེས་ལྔ་སོ་སོའི་སྒོ་ནས་བྱེ་བྲག་ཏུ་བསྟོད་པ། དོན་བསྡུས་པའི་སྒོ་ནས་བསྟོད་པས་མཇུག་བསྡུ་བའོ། །དང་པོ་ལ་གཉིས། བསྟོད་ཡུལ་ཡེ་ཤེས་ཀྱི་སྐུ་གྲུབ་ཚུལ་ལས་བརྩམས་ཏེ་ལུས་མདོར་བསྟན་པ། དེ་ལ་བསྟོད་པའི་ཡན་ལག་གི་རྣམ་གྲངས་རྒྱས་པར་བཤད་པའོ། །དང་པོ་ནི།**

འདི་ལྟར་སངས་རྒྱས་བཅོམ་ལྡན་འདས། །རྫོགས་པའི་སངས་རྒྱས་ཨ་ལས་བྱུང༌། །ཨ་ནི་ཡིག་འབྲུ་ཀུན་གྱི་མཆོག །དོན་ཆེན་ཡི་གེ་དམ་པ་ཡིན། །ཁོང་ནས་འབྱུང་བ་སྐྱེ་བ་མེད། །ཚིག་ཏུ་བརྗོད་པ་སྤངས་པ་སྟེ། །བརྗོད་པ་ཀུན་གྱི་རྒྱུ་ཡི་མཆོག །ཚིག་ཀུན་རབ་ཏུ་གསལ་བར་བྱེད། །

ཅེས་པ་སྟེ། འཇམ་པའི་དབྱངས་ཀྱི་ཡེ་ཤེས་ཀྱི་སྐུ་གྲུབ་ཚུལ་ནི་འདི་ལྟར་ཡིན་ནོ་ཞེས་མཚམས་སྦྱར་ནས། སངས་རྒྱས་བཅོམ་ལྡན་འདས་ཀྱི་དཔལ་གྱི་མགུལ་ནས་ཡང་དག་པར་རྫོགས་པའི་སངས་རྒྱས་རྣམས་གང་ལས་འབྱུང་བའི་རྒྱུ་ནི་ཆོས་སྐྱེ་བ་མེད་པ་བསྒོམས་པ་ལས་བྱུང་བས་ན་ཨ་ལས་བྱུང་ཞེས་གསུངས་སོ། །འོ་ན་ཡི་གེ་ཨ་གཅིག་པུ་ལས་བྱུང་བའི་རྒྱུ་མཚན་ཅི་ཞེ་ན། ཚིག་དོན་ལྟར་ན་ཨ་ནི་ཡི་གེ་ཐམས་ཅད་ལ་སྲོག་ཏུ་ཞུགས་པའི་རྒྱུ་བྱས་ཏེ་དེ་ལས་ཆོས་ཀྱི་ཕུང་པོ་བྱུང༌། ཆོས་ཕུང་བརྒྱད་ཁྲི་བཞི་སྟོང་གི་སྙིང་པོའི་དོན་ཉམས་སུ་བླངས་པ་ལས་གཉིས་སུ་མེད་པའི་ཡེ་ཤེས་ཀྱི་སྐུ་ཅན་འཇམ་པའི་དབྱངས་གྲུབ་བོ། །སྦས་དོན་ལྟར་ན་ཨ་ཐུང་ནང་གི་དྭངས་མའི་སྲོག་དེ་ལས་འོད་གསལ་འཆར། འོད་གསལ་ལྷན་ཅིག་སྐྱེས་པའི་ཡེ་ཤེས་དེ་ལས་བདེ་བ་ཆེན་པོའི་སྐུ་གྲུབ་བོ། །ངེས་དོན་ལྟར་ན་ཨ་ནི་ཆོས་ཐམས་ཅད་ལ་ཁྱབ་པའི་ཆོས་ཉིད་སྟོང་པ་ཉིད་ཡིན་ལ། དེ་ལམ་དུ་བྱེད་པས་སྟོང་ཉིད་ཡེ་ཤེས་རྡོ་རྗེའི་སྐུ་གྲུབ་བོ། །རྒྱུ་མཚན་དེའི་ཕྱིར་ཨ་ནི་ཡིག་འབྲུ་ཀུན་གྱི་མཆོག་ཏུ་གྲུབ་བོ། །ཅིའི་ཕྱིར་མཆོག་ཡིན་ཞེ་ན། ཆོས་ཀྱི་དོན་ཆེན་པོ་སྟོན་པའི་ཡི་གེ་ཡིན་པས་ཡི་གེ་དམ་པའོ། །དོན་ཆེན་པོ་ཅི་སྟོན་ཅེ་ན། སྐྱེ་བ་མེད་པའི་དོན་ཆེན་པོ་སྟོན་པའི་བརྡར་ཁོང་ནས་འབྱུང་བ་སྐྱེ་བ་མེད་ཅེས་བརྗོད་དོ། །ཡི་གེ་གཞན་ནི་ལྕེ་དང་མཆུ་དང་སོ་སོགས་གཞན་ལ་རག་ལས་ཤིང་ཨ་ནི་དེ་དག་ལ་མ་ལྟོས་པར་ཁོང་ནས་རང་བྱུང་དུ་འབྱུང་བས་ཀྱང་དམ་པ་སྟེ། ཡི་གེའི་སྐད་དོན་ཨཀྵ་ཞེས་པ་མི་འགྱུར་བ་ལ་འཇུག་པས། སྐྱེ་བ་མེད་པའི་དོན་རྟོགས་པ་ལས་ནམ་མཁའ་མ་ཟད་ཀྱི་བར་དུ་འགྱུར་བ་མེད་པའི་རྡོ་རྗེའི་སྐུ་གྲུབ་པས་ཨས་དོན་ཆེན་པོ་བྱེད་པ་ཡིན་ནོ། །ཨས་བརྗོད་དུ་མེད་པའི་དོན་རང་བྱུང་གི་ཡེ་ཤེས་སྟོན་པས་ཀྱང་ཚིག་ཏུ་བརྗོད་པ་སྤངས་པ་སྟེ། སྨྲ་བསམ་བརྗོད་པའི་ཡུལ་ལས་འདས་པའོ། །ཨ་ནི་གཤིས་སྟོང་པ་ཉིད་དུ་གྲུབ་ཀྱང་གདངས་འགག་པ་མེད་པ་འཆར་དུ་རུང་བའི་དབང་གིས་ཡི་གེ་ཐམས་ཅད་ཀྱི་སྲོག་ཏུ་ཞུགས་པ་ལས་མིང་ཚིག་བརྗོད་པ་ཀུན་གྱི་རྒྱུ་ཡི་མཆོག་ཏུ་གྲུབ་ལ། ཇི་ལྟར་གྲུབ་ཅེ་ན། ཡི་གེ་རང་གི་དོན་གང་ཡང་མི་སྟོན་ཀྱང་ཡི་གེ་མང་དུ་འདུས་བ་ལས་ཚིག་བྱུང༌། ཚིག་མང་དུ་འདུས་པ་ལས་བརྗོད་པ་བྱུང༌། དེ་ལས་ཚིགས་སུ་བཅད་པ་སོགས་རྒྱ་ཆེར་གསལ་བར་བྱེད་པས་ན་ཚིག་ཀུན་རབ་ཏུ་གསལ་བར་བྱེད་ཅེས་བཤད་དོ། །**གཉིས་པ་ལ་བཞི། ཡེ་ཤེས་ལྔའི་སྒོ་ནས་བསྟོད་པ། སྐུ་བཞིའི་སྒོ་ནས་བསྟོད་པ། ཕར་ཕྱིན་བཅུའི་སྒོ་ནས་བསྟོད་པ། སྐུ་བཞི་ཕྲིན་ལས་ཀྱི་སྒོ་ནས་བསྟོད་པའོ། །དང་པོ་ལ་ལྔ་ལས། ཐོག་མར་སོ་སོར་རྟོག་པའི་ཡེ་ཤེས་ཀྱི་སྒོ་ནས་བསྟོད་པ་ནི།**

མཆོད་པ་ཆེན་པོ་འདོད་ཆགས་ཆེ། །སེམས་ཅན་ཐམས་ཅད་དགའ་བར་བྱེད། །

ཅེས་པ་སྟེ། མཆོད་པ་ནི་འདོད་ཆགས་སོ་སོར་རྟོག་པའི་ཡེ་ཤེས་སུ་སྒྱུར་བའི་ཕྱིར་རྒྱལ་བ་མཉེས་པའི་མཆོད་པ་དང༌། དེ་རིགས་མཐུན་གྲོལ་བའི་མཆོད་པ་ཡིན་པས་ན་ཆེན་པོ་སྟེ། འདོད་ཆགས་ལམ་དུ་བྱེད་པའི་ཐབས་མཁས་ཀྱིས་འཁྲིག་པའི་བདེ་བ་དོན་དུ་གཉེར་བའི་སྤྱོད་པ་དང་རིགས་མཐུན་པའི་སྒོ་ནས། བདེ་བ་ཆེན་པོའི་ཡེ་ཤེས་ལ་ཆགས་པས་འདོད་ཆགས་དང༌། མི་མཐུན་པའི་ཕྱོགས་འཇོམས་པས་ཆེན་པོའོ། །དེས་འདོད་པའི་འདོད་ཆགས་རང་ཁ་མ་ཟད་པར་བྱེད་ཅིང༌། སེམས་ཅན་ཐམས་ཅད་ལ་ཟག་མེད་ཀྱི་དགའ་བ་སྐྱེད་པར་བྱེད་པ་སྟེ། བརྟག་གཉིས་ལས། དག་པས་དུག་མེད་བྱས་ནས་ནི། །བརྟེན་བྱ་འདི་དག་བསྟེན་པར་བྱ། །ཞེས་སོ། འདིས་སོར་རྟོག་ཡེ་ཤེས་ཀྱི་སྒོ་ནས་འཇམ་དཔལ་ཡེ་ཤེས་སེམས་དཔའ་ལ་བསྟོད་པའོ། །

**གཉིས་པ་མེ་ལོང་ལྟ་བུའི་ཡེ་ཤེས་ཀྱི་སྒོ་ནས་བསྟོད་པ་ནི།**

མཆོད་པ་ཆེན་པོ་ཞེ་སྡང་ཆེ། །ཉོན་མོངས་ཀུན་གྱི་དགྲ་ཆེ་བ། །

ཞེས་པ་སྟེ། མཆོད་པ་ནི་ཞེ་སྡང་མེ་ལོང་ལྟ་བུའི་ཡེ་ཤེས་སུ་དག་པའི་མཆོད་པ་དང༌། དེ་གནས་གྱུར་ཡེ་ཤེས་ཀྱི་མཆོད་པ་ཡིན་པས་ན་ཆེན་པོ་སྟེ། ཞེ་སྡང་ལམ་དུ་བྱེད་པའི་ཐབས་མཁས་ཀྱི་ཞེ་སྡང་གི་སྤྱོད་པ་དང་རྣམ་པ་མཐུན་པའི་སྒོ་ནས། རྣམ་རྟོག་གི་དགྲ་དཔུང་འཇོམས་པའི་ཞེ་སྡང་མངའ་བ་དང༌། ཡེ་ཤེས་ལས་མི་འདའ་བས་ཆེན་པོའོ། །དེས་ཞེ་སྡང་རང་ཁ་མ་འཇོམས་པས་ཉོན་མོངས་པའི་དགྲ་ཆེ་བའོ། །འདིས་མེ་ལོང་ཡེ་ཤེས་ཀྱི་སྒོ་ནས་འཇམ་དཔལ་ཡེ་ཤེས་སེམས་དཔའ་ལ་བསྟོད་པའོ། །

**གསུམ་པ་ཆོས་ཀྱི་དབྱིངས་ཀྱི་ཡེ་ཤེས་ཀྱི་སྒོ་ནས་བསྟོད་པ་ནི།**

མཆོད་པ་ཆེན་པོ་གཏི་མུག་ཆེ། །གཏི་མུག་བློ་སྟེ་གཏི་མུག་སེལ། །

ཞེས་པ་སྟེ། མཆོད་པ་ནི་གཏི་མུག་ཆོས་དབྱིངས་ཡེ་ཤེས་སུ་དག་པའི་མཆོད་པ་དང༌། དེ་གྲོལ་ཐོབ་ཕྱག་རྒྱའི་མཆོད་པ་ཡིན་པས་ན་ཆེན་པོ་སྟེ། གཏི་མུག་ལམ་དུ་བྱེད་པའི་ཐབས་མཁས་ཀྱི་གཏི་མུག་ཅན་དང་རིགས་མཐུན་པའི་སྒོ་ནས། ཆོས་ཐ་དད་དུ་བྱེད་པ་མེད་པའི་གཏི་མུག་དང་ལྡན་པ་དང༌། མཉམ་པ་ཉིད་ཀྱི་དོན་ལས་མི་འདའ་བས་ཆེན་པོའོ། །དེས་གཏི་མུག་གི་བློ་དང་བཅས་པའི་གཏི་མུག་རང་ཁ་མ་ཐམས་ཅད་སེལ་བར་བྱེད་དོ། །འདིས་ཆོས་དབྱིངས་ཡེ་ཤེས་ཀྱི་སྒོ་ནས་འཇམ་དཔལ་ཡེ་ཤེས་སེམས་དཔའ་ལ་བསྟོད་པའོ། །

**བཞི་པ་བྱ་བ་གྲུབ་པའི་ཡེ་ཤེས་ཀྱི་སྒོ་ནས་བསྟོད་པ་ནི།**

མཆོད་པ་ཆེན་པོ་ཁྲོ་བ་ཆེ། །ཁྲོ་བ་ཆེན་པོ་དགྲ་ཆེ་བ། །

ཞེས་པ་སྟེ། མཆོད་པ་ནི་ཕྲག་དོག་བྱ་བ་གྲུབ་པའི་ཡེ་ཤེས་སུ་དག་པའི་མཆོད་པ་དང༌། དེ་རང་བཞིན་ཡོངས་སུ་དག་པའི་མཆོད་པ་ཡིན་པས་ཆེན་པོ་སྟེ། ཁྲོ་བ་ཕྲག་དོག་ལམ་དུ་བྱེད་པའི་ཐབས་མཁས་ཀྱི་གཞན་གྱི་ཕུན་ཚོགས་ལ་མི་བཟོད་པའི་ཕྲག་དོག་དང་རྣམ་པ་མཐུན་པའི་སྒོ་ནས། ཉོན་མོངས་པ་རྒྱུད་ལ་སྐྱེ་མི་སྟེར་བའི་ཕྲག་དོག་གི་ཁྲོ་བ་ཆེ་བ་དང༌། ལྷུན་གྱིས་གྲུབ་པའི་དོན་ལས་མི་འདའ་བས་ཆེན་པོའོ། །དེས་འཇིག་རྟེན་པའི་ཁོང་ཁྲོ་རང་ཁ་མ་འཇོམས་པས་ཉོན་མོངས་པའི་དགྲ་ཆེ་བའོ། །འདིས་བྱ་བ་གྲུབ་པའི་ཡེ་ཤེས་ཀྱི་སྒོ་ནས་འཇམ་དཔལ་ཡེ་ཤེས་སེམས་དཔའ་ལ་བསྟོད་པའོ། །

**ལྔ་པ་མཉམ་པ་ཉིད་ཀྱི་ཡེ་ཤེས་ཀྱི་སྒོ་ནས་བསྟོད་པ་ནི།**

མཆོད་པ་ཆེན་པོ་ཆགས་པ་ཆེ། །ཆགས་པ་ཐམས་ཅད་སེལ་བར་བྱེད། །

ཅེས་པ་སྟེ། མཆོད་པ་ནི་ང་རྒྱལ་མཉམ་པ་ཉིད་ཀྱི་ཡེ་ཤེས་སུ་དག་པ་ནི་རྒྱལ་བ་མཉེས་པའི་མཆོད་པ་དང༌། དེ་ཆགས་མེད་ཆགས་པ་ཆེན་པོའི་མཆོད་པ་ཡིན་པས་ཆེན་པོ་སྟེ། ང་རྒྱལ་ལམ་དུ་བྱེད་པའི་ཐབས་མཁས་ཀྱི་ང་རྒྱལ་ཅན་དང་རིགས་མཐུན་པའི་སྒོ་ནས། ཟག་མེད་བདེ་བ་ཆེན་པོ་ལ་ཆགས་པའི་ང་རྒྱལ་དང་ལྡན་པ་དང༌། ཆེན་པོའི་བདེ་བ་ལས་མི་འདའ་བས་ཆེན་པོའོ། །དེས་སེར་སྣའི་ཆགས་ཞེན་རང་ཁ་མ་སེལ་བར་བྱེད་དོ། །འདིས་མཉམ་ཉིད་ཡེ་ཤེས་ཀྱི་སྒོ་ནས་འཇམ་དཔལ་ཡེ་ཤེས་སེམས་དཔའ་ལ་བསྟོད་པའོ། །དེ་ལྟར་ཉོན་མོངས་མ་སྤངས་པར་དག་པ་ནི་གསང་སྔགས་ཐབས་ཀྱི་ཆེ་བ་ཡིན་ཏེ། བརྟག་གཉིས་ལས། སྐྱེ་བོ་མི་བཟད་པ་ཡི་ལས། །གང་དང་གང་གིས་འཆིང་འགྱུར་བ། །ཐབས་དང་བཅས་ན་དེ་ཉིད་ཀྱིས། །སྲིད་པའི་འཆིང་བ་ལས་གྲོལ་འགྱུར། །ཞེས་སོ། །

**གཉིས་པ་སྐུ་བཞིའི་སྒོ་ནས་བསྟོད་པ་ལ་བཞི། བདེ་བ་ཆེན་པོའི་སྐུའི་སྒོ་ནས་བསྟོད་པ། ལོངས་སྤྱོད་རྫོགས་སྐུའི་སྒོ་ནས་བསྟོད་པ། ཆོས་ཀྱི་སྐུའི་སྒོ་ནས་བསྟོད་པ། སྤྲུལ་སྐུའི་སྒོ་ནས་བསྟོད་པའོ། །དང་པོ་ནི།**

འདོད་པ་ཆེན་པོ་བདེ་བ་ཆེ། །དགའ་བ་ཆེན་པོ་མགུ་བ་ཆེ། །

ཞེས་པ་སྟེ། རྗེ་བཙུན་འཇམ་པའི་དབྱངས་ཀྱིས་བླ་མ་བདེ་བ་ཆེན་པོའི་རྣམ་པས་ཆོས་བསྟན་ཏེ་ཐོག་མར་རྒྱུད་སྦྱངས་ནས་ཆོས་ལ་འདོད་པ་བསྐྱེད་དུ་བཅུག བར་དུ་བྱང་ཆུབ་ཀྱི་སེམས་བསྐྱེད་དུ་བཅུག་ནས་ཐེག་པ་ཆེན་པོའི་རིགས་ངེས་པར་མཛད། ཐ་མར་དབང་བསྐུར་ནས་སྔགས་ཀྱི་སྣོད་རུང་དུ་བྱས། ཐབས་ཀྱི་མན་ངག་བསྟན་ཏེ་དགའ་བ་བཞིའི་བདེ་བ་བསྐྱེད་པར་མཛད། དེ་ནས་གྲོལ་བའི་ལམ་གྱི་མན་ངག་བསྟན་ནས་མགུ་བར་མཛད་པ་ནི་རྒྱལ་བའི་མཛད་པ་མཆོག་ཏུ་གྱུར་པས་ན་ཚིག་རེ་རེའི་མཐར་ཆེན་པོའི་སྒྲས་བསྟན་ཏོ། །

**གཉིས་པ་ནི།**

གཟུགས་ཆེ་ལུས་ཀྱང་ཆེ་བ་སྟེ། །ཁ་དོག་ཆེ་ཞིང་ལུས་བོང་ཆེ། །མིང་ཡང་ཆེ་ཞིང་རྒྱ་ཆེ་བ། །དཀྱིལ་འཁོར་ཆེན་པོ་ཡངས་པ་ཡིན། །

ཞེས་པ་སྟེ། གཟུགས་ཐམས་ཅད་ཀྱི་ནང་ནས་ཆེས་ཆེ་བ་ནི་ལོངས་སྤྱོད་རྫོགས་པའི་སྐུ་ཡིན་པ་དང༌། དེ་གངས་ཆེན་མཚོ་ཡི་བཀོད་པ་དང་ལྡན་པས་ལུས་ཀྱང་ཆེ། ཞེས་བྱ་སྟེ། ཁ་དོག་ཆེ་ཞེས་པ་ལོངས་སྤྱོད་རྫོགས་པའི་སྐུ་དེ་ཁ་དོག་གསེར་བཙོ་མའི་འོད་ལྟར་འབར་བ་ནམ་མཁའི་ཁྱོན་ཐམས་ཅད་འོད་ཀྱིས་ཁྱབ་པས་ཁ་དོག་ཆེ་བ་དང༌། ལུས་བོང་ཆེ་བ་ནི་འཇམ་པའི་དབྱངས་རྒྱལ་བ་ཀུན་ཏུ་གཟིགས་ཞེས་བྱ་བར་གྱུར་ནས་འཚང་རྒྱ་བའི་ཚེ་རྒྱལ་བ་གཞན་ལས་སྐུ་ལུས་ཆེ་བར་འབྱུང་བ་འཇམ་དཔལ་ཞིང་བཀོད་ཀྱི་མདོ་ལས་གསུངས་པ་དང༌། མིང་ཡང་ཆེ་བ་ནི། སངས་རྒྱས་གཞན་གྱི་མཚན་བས་རྒྱལ་བ་ཀུན་ཏུ་གཟིགས་ཀྱི་མཚན་སངས་རྒྱས་ཀྱི་ཞིང་ཀུན་ཏུ་གྲགས་ཆེ་བ་དང༌། རྒྱ་ཆེ་བ་ནི་རྒྱལ་བ་དེའི་ཞིང་ཁམས་ཀྱི་ཚད་བཟུང་དུ་མེད་པས་རྒྱ་ཆེ་བ་དང༌། དཀྱིལ་འཁོར་ཡངས་པ་ནི། རྗེ་བཙུན་འཇམ་པའི་དབྱངས་རྒྱལ་བ་རྣམས་ཀྱི་ཡོངས་འཛིན་དུ་གྱུར་པས་ཕྱོགས་བཅུའི་རྒྱལ་བ་སྲས་དང་བཅས་པས་ཐམས་ཅད་གདན་འཛོམས་པར་བྱེད་པས་དཀྱིལ་འཁོར་ཆེན་པོ་ཤིན་ཏུ་ཡངས་པ་ཡིན་ནོ། །

**གསུམ་པ་ནི།**

ཤེས་རབ་མཚོན་ཆེན་འཆང་བ་སྟེ། །ཉོན་མོངས་ལྕགས་ཀྱུ་ཆེ་བའི་མཆོག །གྲགས་ཆེན་སྙན་གྲགས་ཆེན་པོ་སྟེ། །སྣང་བ་ཆེན་པོ་གསལ་བ་ཆེ། །

ཞེས་པ་སྟེ། རྗེ་བཙུན་འཇམ་པའི་དབྱངས་སྔོན་སློབ་པ་ལམ་གྱི་གནས་སྐབས་ན་ཉོན་མོངས་འདུལ་བའི་ཕྱིར་ཤེས་རབ་ཀྱི་མཚོན་ཆ་ཆེན་པོ་འབྲལ་མེད་དུ་འཆང་སྟེ། གླང་ཆེན་མ་འདུལ་བ་ལྕགས་ཀྱུས་འདུལ་བ་ལྟར། ཀུན་ཉོན་སེམས་ཀྱི་གླང་པོ་ཡེ་ཤེས་ལྕགས་ཀྱུས་བཏུལ་ནས་ས་ལམ་རིམ་གྱིས་བགྲོད་ནས་བྱང་ཆུབ་ཆེན་པོ་བརྙེས་ཏེ་ཆོས་ཀྱི་སྐུ་ཐོབ་པ་དེ་ལ་ཆེ་བའི་མཆོག་ཅེས་བསྔགས་སོ། །ཡེ་ནས་ཆོས་ཀྱི་སྐུ་བརྙེས་ཀྱང་སླར་ཡང་སྨོན་ལམ་དང་ཐུགས་རྗེའི་དབང་གིས་སྤྲུལ་པ་མཁའ་ཁྱབ་ཏུ་བཀྱེ་ནས་རྒྱལ་བ་སྲས་དང་བཅས་པའི་དོན་མཛད་པའི་ཚེ། རྒྱལ་བ་ཀུན་གྱི་ཡབ་ཏུ་མཚན་གསོལ་བའི་གྲགས་པ་ཆེན་པོས་ས་ཆེན་ཀུན་ཏུ་སྙན་པར་གྲགས་པས་གྲགས་ཆེན་སྙན་གྲགས་ཆེན་པོ་ཞེས་བསྔགས་པར་བརྗོད་དོ། །ཁྱོད་ལ་སེམས་ཅན་སུས་གསོལ་བ་བཏབ་ཀྱང་ཤེས་རབ་ཀྱི་སྣང་བ་ཆེན་པོ་ཤིན་ཏུ་གསལ་བ་སྟེར་བར་མཛད་པས་ན་ཤེས་རབ་གསལ་བྱེད་ཀྱི་ལྷ་ཞེ་བསྔགས་པས་སོ། །

**བཞི་པ་ནི།**

མཁས་པ་སྒྱུ་འཕྲུལ་ཆེན་པོ་འཆང༌། །སྒྱུ་འཕྲུལ་ཆེན་པོ་དོན་གྲུབ་པ། །སྒྱུ་འཕྲུལ་ཆེན་པོ་དགའ་བས་དགའ། །སྒྱུ་འཕྲུལ་ཆེན་པོ་མིག་འཕྲུལ་ཅན། །

ཞེས་པ་སྟེ། རྗེ་བཙུན་འཇམ་པའི་དབྱངས་ལོངས་སྤྱོད་རྫོགས་པའི་སྐུ་བརྙེས་པ་དང་ལྷན་ཅིག་ནམ་མཁའ་ཟླ་བ་འཆར་བ་དང་ཆུ་ནང་ཟླ་གཟུགས་སྣང་བ་དུས་མཉམ་པ་ལྟར་རང་ཉིད་དེ་ལས་གཡོ་བ་མེད་བཞིན་དུ་ཐབས་ལ་མཁས་པའི་དབང་གིས་གང་འདུལ་གྱི་སྤྲུལ་པ་སྟོན་པར་མཛད་པས་ན་སྒྱུ་འཕྲུལ་ཆེན་པོ་འཆང་བ་དང༌། སྒྱུ་མའི་རྣམ་འཕྲུལ་དེ་ལྟ་བུས་སེམས་ཅན་གྱི་དོན་ཡོངས་སུ་གྲུབ་པ་དང༌། དེ་ལྟ་བུས་སེམས་ཅན་གནས་སྐབས་མངོན་མཐོའི་ལམ་ལ་འགོད་པས་དགའ་བ་མཛད་པ་དང༌། མཐར་ཐུག་ངེས་ལེགས་མཆོག་ལ་འགོད་པས་དགའ་བ་ཆེན་པོ་སྟེར་བར་བྱེད་དོ། །སྒྱུ་མའི་རྣམ་འཕྲུལ་དེ་ལྟ་བུ་སྟོན་པ་ནི་མེད་པ་འཕྲུལ་ཞིང་ཡོད་པ་བསྒྱུར་བ་མི་འཕྲུལ་དང་མཚུངས་པ་གཅིག་ཏུ་མ་ངེས་པའི་མཛད་པ་ངོ་མཚར་ཅན་ནོ། །

**གསུམ་པ་ཕར་ཕྱིན་བཅུའི་སྒོ་ནས་བསྟོད་པ་ནི།**

སྦྱིན་བདག་ཆེན་པོ་གཙོ་བོ་སྟེ། །ཚུལ་ཁྲིམས་ཆེན་པོ་འཆང་བའི་མཆོག །བཟོད་ཆེན་འཆང་བ་བརྟན་པ་པོ། །བརྩོན་འགྲུས་ཆེན་པོ་བརྟུལ་བ་ཡིན། །བསམ་གཏན་ཆེན་པོའི་ཏིང་འཛིན་གནས། །ཤེས་རབ་ཆེན་པོའི་ལུས་འཆང་བ། །སྟོབས་པོ་ཆེ་ལ་ཐབས་ཆེ་བ། །སྨོན་ལམ་ཡེ་ཤེས་རྒྱ་མཚོ་སྟེ། །

ཞེས་པ་སྟེ། རྗེས་བཙུན་འཇམ་པའི་དབྱངས་དེ་ཉིད་སྔོན་སློབ་པ་ལམ་གྱི་དུས་ན་གནས་ལུས་ལོངས་སྤྱོད་དགེ་རྩ་དང་བཅས་པ་སེམས་ཅན་གྱི་དོན་དུ་སྦྱིན་པས་སྦྱིན་བདག་ཆེན་པོ་ཡིན་ཏེ། འཁོར་གསུམ་ཡོངས་སུ་དག་པའི་གཏོང་བ་ནི་སྦྱིན་པའི་གཙོ་བོ་ཡིན་པའི་ཕྱིར་དང༌། སྒོ་གསུམ་ལ་ཉེས་པས་མ་གོས་པ་ནི་ཚུལ་ཁྲིམས་ཆེན་པོ་ཡིན་ཏེ། ཚུལ་ཁྲིམས་འཆང་བ་རྣམས་ཀྱི་མཆོག་ཡིན་པའི་ཕྱིར་དང༌། མཚན་མའི་རྣམ་རྟོག་གིས་མི་འཁྲུགས་པ་ནི་བཟོད་པ་ཆེན་པོ་ཡིན་ཏེ། ནང་གི་རྟོགས་པ་བརྟན་པོ་ཐོབ་པའི་ཕྱིར་དང༌། ཉེས་ལྟུང་གིས་མ་གོས་པ་ནི་བརྩོན་འགྲུས་ཆེན་པོ་ཡིན་ཏེ། དྲན་ཤེས་ཀྱིས་བརྟུལ་བ་ཡོད་པའི་ཕྱིར་དང༌། གཡེང་བའི་དགྲ་མེད་པ་བསམ་གཏན་ཆེན་པོ་ཡིན་ཏེ། རྟག་ཏུ་ཏིང་ངེ་འཛིན་ལ་གནས་པའི་ཕྱིར་དང༌། ཆོས་ཐམས་ཅད་གཉིས་སུ་མེད་པར་རྟོགས་པ་ནི་ཤེས་རབ་ཆེན་པོ་ཡིན་ཏེ། ཡེ་ཤེས་ཀྱི་ལུས་འཆང་བའི་ཕྱིར་དང༌། བདུད་ཀྱི་དཔུང་འཇོམས་པ་ནི་སྟོབས་ཆེ་བ་ཡིན་ཏེ། གཞན་གྱིས་མི་བརྫི་བའི་ཕྱིར་དང༌། གྲོལ་བའི་ཐབས་མཁས་པ་ནི་ཐབས་ཆེ་བ་ཡིན་ཏེ། ཐབས་སྣ་ཚོགས་མངའ་བའི་ཕྱིར་དང༌། ཅི་འདོད་མོད་ལ་གྲུབ་པ་ནི་སྨོན་ལམ་ལ་མངའ་བརྙེས་པ་ཡིན་ཏེ། སྨོན་ལམ་རྒྱ་ཆེ་བའི་ཕྱིར་དང༌། ཇི་ལྟ་ཇི་སྙེད་མཁྱེན་པ་ནི་ཡེ་ཤེས་ལ་མངའ་བརྙེས་པ་ཡིན་ཏེ། ཟབ་པ་དང་རྒྱ་ཆེ་བའི་དོན་ཅིག་ཅར་གཟིགས་པའི་ཕྱིར་རོ། །དེ་དག་ཀྱང་ཡུལ་སེམས་ཅན་ལ་དམིགས་པས་རྒྱ་ཆེ་བ་དང༌། བསམ་པ་སེམས་བསྐྱེད་ཀྱི་ཟིན་པས་ཆེན་པོར་གྱུར་པ་དང༌། འཁོར་གསུམ་ལ་ཞེན་པ་མེད་པས་རྒྱ་མཚོ་དང་འདྲ་བའོ། །དེ་རྣམས་རྗེ་བཙུན་འཇམ་པའི་དབྱངས་དང་ལྡན་ལ། ལྡན་པ་བཞིན་དུ་གཞན་ལ་ཡང་རྒྱ་ཆེར་སྟོན་པར་མཛད་པས་ན་ཚོགས་ཆེན་ཕར་ཕྱིན་བཅུའི་སྒོ་ནས་བསྟོད་པའོ། །

**བཞི་པ་སྐུ་བཞི་ཕྲིན་ལས་ཀྱི་སྒོ་ནས་བསྟོད་པ་ལ་བཞི། སྤྲུལ་སྐུའི་ཕྲིན་ལས་ལ་བསྟོད་པ། ལོངས་སྐུའི་ཕྲིན་ལས་ལ་བསྟོད་པ། ཆོས་སྐུའི་ཕྲིན་ལས་ལ་བསྟོད་པ། བདེ་བ་ཆེན་པོའི་སྐུའི་ཕྲིན་ལས་ལ་བསྟོད་པའོ། །དང་པོ་ནི།**

བྱམས་ཆེན་རང་བཞིན་དཔག་ཏུ་མེད། །སྙིང་རྗེ་ཆེན་པོ་བློ་ཡི་མཆོག །ཤེས་རབ་ཆེན་པོ་བློ་ཆེན་ལྡན། །མཁས་པ་ཆེན་པོ་ཐབས་ཆེ་བ། །

ཞེས་པ་སྟེ། རྗེ་བཙུན་འཇམ་པའི་དབྱངས་ཀྱིས་སེམས་ཅན་བདེ་བ་དང་ལྡན་པའི་ཐབས་ལ་འབད་པ་ནི་འགྲོ་བ་རྣམས་ལ་བུ་གཅིག་པུའི་མ་བཞིན་དུ་བྱམས་པ་དང༌། དེ་ལ་ཞེན་པའི་དམིགས་པ་མེད་པ་ནི་བྱམས་པ་ཆེན་པོའོ། །དེ་ཡང་སེམས་ཅན་རིས་སུ་མ་ཆད་པ་དང་དུས་རེ་འགའ་ཙམ་མ་ཡིན་པར་རེས་འཇོག་མེད་པ་ནི་རང་བཞིན་ནམ་ཕན་ཡོན་དཔག་ཏུ་མེད་པའོ། །དེ་བཞིན་དུ་སེམས་ཅན་སྡུག་བསྔལ་དང་བྲལ་བའི་ཐབས་ལ་འབད་པ་ནི་སེམས་ཅན་ལ་དམིགས་པའི་སྙིང་རྗེ་དང༌། དུས་རྒྱུན་མི་ཆད་པ་ནི་ཆེན་པོའོ། །དེ་ལ་ཞེན་པའི་དམིགས་པ་མེད་པ་ནི་བློ་སྟེ་ཤེས་རབ་ཀྱི་མཆོག་གོ །ཆོས་རབ་ཏུ་རྣམ་པར་འབྱེད་ནས་གཉིས་སུ་མེད་པར་རྟོགས་པ་ནི་ཤེས་རབ་དང༌། དེས་འགྲོ་བའི་དོན་བྱེད་པའི་སེམས་བསྐྱེད་ཡོད་པ་ནི་བློ་ཆེན་ལྡན་པའོ། །སེམས་ཅན་གྲོལ་བར་བྱེད་པའི་ཐབས་ལ་འབད་པ་ནི་ཐབས་མཁས་ཆེན་པོ་དང༌། བསམ་པའི་བྱེ་བྲག་དང་མཐུན་པའི་ཐབས་སྣ་ཚོགས་སྟོན་པ་ནི་ཐབས་ཆེ་བའོ། །འདིས་འཇམ་དཔལ་དབྱངས་ལ་སྤྲུལ་སྐུའི་བྱེད་ལས་ཆེ་བ་བཞི་ལྡན་གྱི་སྒོ་ནས་བསྟོད་པའོ། །

**གཉིས་པ་ནི།**

རྫུ་འཕྲུལ་ཆེན་པོ་སྟོབས་ཆེན་ལྡན། །ཤུགས་ཆེན་མགྱོགས་པ་ཆེན་པོ་སྟེ། །རྫུ་འཕྲུལ་ཆེན་པོ་ཆེར་གྲགས་པ། །སྟོབས་ཆེན་ཕ་རོལ་གནོན་པ་པོ། །

ཞེས་པ་སྟེ། རྗེ་བཙུན་འཇམ་པའི་དབྱངས་ཀྱིས་ལོངས་སྤྱོད་རྫོགས་པའི་སྐུ་བརྙེས་པ་དང་ལྷན་ཅིག་འབད་རྩོལ་མེད་པར་སངས་རྒྱས་ཀྱི་ཞིང་ཐམས་ཅད་སྤྲུལ་པས་འགེངས་པ་དང༌། འཇིག་རྟེན་གྱི་ཁམས་ཐམས་ཅད་དུ་སེམས་ཅན་གྱི་གྲངས་དང་མཉམ་པའི་སྤྲུལ་པ་ཅིག་ཅར་དུ་བསྟན་པས་རྫུ་འཕྲུལ་ཆེ་བ་དང༌། ཞབས་ཀྱིས་མཐེ་བོང་གིས་འཇིག་རྟེན་གྱི་ཁམས་འདེགས་པ་དང༌། བ་སྤུའི་རྩེ་མོས་འཇིག་རྟེན་གཡོ་བར་ནུས་པས་ན་སྟོབས་དང་ལྡན་ཞེས་བསྔགས་པ་དང༌། རྫུ་འཕྲུལ་གྱི་ཤུགས་ཀྱིས་སངས་རྒྱས་ཀྱི་ཞིང་ཁམས་རྒྱ་མཚོ་བསྐྱོད་པར་ནུས་པས་ཤུགས་ཆེ་བ་དང༌། ལག་པ་བརྐྱང་བསྐུམ་ཙམ་གྱི་ཡུན་ལ་ཞིང་ཁམས་རབ་འབྱམས་རྣམས་སུ་བགྲོད་ནུས་པས་མགྱོགས་པ་ཆེན་པོ་ཞེས་བསྔགས་པ་དང༌། འབད་རྩོལ་བསྐྱེད་པ་མེད་པའི་གསུང་དབྱངས་གཅིག་གིས་འཇིག་རྟེན་གྱི་ཁམས་ཀུན་ཏུ་ཁྱབ་སྟེ་རང་རང་གི་སྐད་དུ་ཆོས་ཐོས་ནུས་པར་མཛད་པས་རྫུ་འཕྲུལ་ཆེན་པོ་དང༌། གསུང་དབྱངས་གཅིག་གིས་གྲངས་མེད་འཇིག་རྟེན་གྱི་ཕ་རོལ་ཏུ་གནས་ཀྱང་དྲུང་ན་གནས་པ་ལྟར་ཆེར་གྲགས་པའོ། །རྫུ་འཕྲུལ་གྱི་སྟོབས་ཀྱི་བདུད་དང་མུ་སྟེགས་སོགས་ཕ་རོལ་ལོག་པར་འཁུ་བའི་རིགས་རྣམས་ཟིལ་གྱིས་གནོན་པས་ན་སྟོབས་ཆེན་ཕ་རོལ་གནོན་པ་པོ་ཞེས་བསྔགས་སོ། །འདིས་འཇམ་པའི་དབྱངས་ལ་ལོངས་སྐུའི་ཕྲིན་ལས་ཀྱི་སྒོ་ནས་བསྟོད་པའོ། །

**གསུམ་པ་ནི།**

སྲིད་པའི་རི་བོ་ཆེན་པོ་འཇོམས། །མཁྲེགས་ཤིང་རྡོ་རྗེ་ཆེན་པོ་འཆང༌། །དྲག་པོ་ཆེན་པོ་དྲག་ཤུལ་ཆེ། །འཇིགས་ཆེན་འཇིགས་པར་བྱེད་པ་པོ། །

ཞེས་པ་སྟེ། ཡང་རྗེ་བཙུན་འཇམ་དབྱངས་ཀྱིས་ཚོགས་གཉིས་ཡོངས་སུ་རྫོགས་ཏེ་ས་བཅུའི་མཐར་རྡོ་རྗེ་ལྟ་བུའི་ཏིང་ངེ་འཛིན་གྱིས་སྲིད་པའི་རི་བོ་འཇོམས་པར་མཛད་པ་སྟེ། དེ་གཉེན་པོ་གཞན་གྱིས་གཞོམ་པར་མི་ནུས་པས་ཟུང་འཇུག་རྟོགས་པའི་ཡེ་ཤེས་ཀྱི་རྡོ་རྗེའི་གཞོམ་བྱར་བཤད་དོ། །དེའི་མཚན་ཉིད་བརྟན་པ་སྲ་བ་མཁྲེགས་པ་གཞན་གྱིས་མི་ཕྱེད་པ་སྟེ། རྡོ་རྗེ་རྩེ་མོ་ལས། མི་ཕྱེད་མི་ཆོད་མི་ཤིགས་པས། །སྟོང་པ་ཉིད་ལ་རྡོ་རྗེ་བཤད། །ཅེས་སོ། །དེ་ལྟ་བུའི་སྟོང་པ་ཉིད་ཡེ་ཤེས་ཀྱི་རྡོ་རྗེ་འདི་ཉིད་དོན་གྱི་སྒོ་ནས་སེམས་ལ་འཆང་བ་ཙམ་གྱིས་ལས་ཉོན་མཐའ་དག་འཇོམས་པས་དྲག་པོ་ཆེན་པོ་དང༌། རྟགས་ཀྱི་སྒོ་ནས་འཇིགས་ཆེན་རྣམས་ཀྱང་འཇིགས་པར་བྱེད་པས་དྲག་ཤུལ་ཆེ་ཞེས་བསྔགས་པ་དང༌། འཇིགས་ཆེན་ནི་གང་ཞེ་ན། ཚངས་པ་ཁྱབ་འཇུག་མཧཱ་དེ་བ་ལ་སོགས་པའི་ལྷ་ཆེན་འཇིགས་སུ་རུང་བ་རྣམས་ཀྱང་འཇིགས་པར་བྱེད་པའོ། །འདིས་འཇམ་པའི་དབྱངས་ལ་ཆོས་སྐུའི་ཕྲིན་ལས་ཀྱི་སྒོ་ནས་བསྟོད་པའོ། །

**བཞི་པ་ནི།**

མགོན་པོ་རིགས་མཆོག་ཆེན་པོ་སྟེ། །བླ་མ་གསང་སྔགས་ཆེ་བའི་མཆོག །ཐེག་པ་ཆེན་པོའི་ཚུལ་ལ་གནས། །ཐེག་པ་ཆེན་པོའི་ཚུལ་གྱི་མཆོག །

ཅེས་པ་སྟེ། མགོན་པོ་འཇམ་དབྱངས་ནི་རིགས་རྣམས་ཀུན་གྱི་ཁྱབ་བདག་ཡིན་པས་རིགས་མཆོག་དང༌། བདེ་བ་ཆེན་པོའི་སྐུ་ཡིན་པས་ཆེན་པོ་སྟེ། དེས་གདུལ་བྱ་རྣམས་ལ་ཆོས་སྟོན་པ་ཐམས་ཅད་ཀྱི་ནང་ནས་མཆོག་ཏུ་གྱུར་པ་ནི་གསང་སྔགས་ཀྱི་ཆོས་ཡིན་ལ། གསང་སྔགས་རྒྱུད་སྡེ་ཐམས་ཅད་ཀྱི་ནང་ནས་ཆེ་བའི་མཆོག་ཏུ་གྱུར་པའི་བླ་མ་ནི་གསང་སྔགས་བླ་མེད་ཡིན་ཏེ། དེ་སྐད་དུ་ཡང༌། གསང་ཆེན་གསང་བ་ཆེས་གསང་བ། །གོང་ན་མེད་པའི་ལུང་ཆེན་པོ། །ཞེས་སོ། །ཐེག་པ་ཆེན་པོའི་ཡང་ཆེན་པོ་ནི་ཚེ་ལུས་གཅིག་ལ་སངས་རྒྱས་ཀྱི་སར་བགྲོད་པའི་ཉེ་ལམ་ཡིན་པས། གདུལ་བྱ་སྐལ་བ་ཅན་དེ་ལ་གཟུད་པའི་ཕྱིར་རང་ཉིད་ཀྱང་ཚུལ་འདི་ལས་མི་འདའ་བར་གནས་པ་དང༌། ཐེག་པ་བླ་ན་མེད་པའི་ཚུལ་འདི་ནི་འཁོར་འདས་དབྱེར་མེད་དུ་སྟོན་པའི་ཕྱིར་ཕ་རོལ་ཏུ་ཕྱིན་པའི་ལམ་ལས་ཆེས་མཆོག་ཏུ་གྱུར་པ་སྟེ། དེ་སྐད་དུ་ཡང༌། ས་དང་ཕ་རོལ་ཕྱིན་པ་ལས། །སྔགས་ཀྱི་བསྟན་པ་ཁྱད་པར་འཕགས། །ཞེས་སོ། །འདིས་མགོན་པོ་འཇམ་པའི་དབྱངས་ལ་བདེ་བ་ཆེན་པོའི་སྐུའི་བྱེད་ལས་ཀྱི་སྒོ་ནས་བསྟོད་པའོ། །འཕགས་པ་འཇམ་དཔལ་གྱི་མཚན་ཡང་དག་པར་བརྗོད་པའི་མན་ངག་གསལ་བྱེད་སྒྲོན་མེ་ལས། རྡོ་རྗེ་དབྱིངས་ཀྱི་སྒོ་ནས་བསྟོད་པའི་ལེའུ་སྟེ་ལྔ་པའོ།། །།

༈ **གཉིས་པ་ཡེ་ཤེས་ལྔ་སོ་སོའི་སྒོ་ནས་བྱེ་བྲག་ཏུ་བསྟོད་པ་ལ་ལྔ། ཆོས་དབྱིངས་ཡེ་ཤེས་ཀྱི་སྒོ་ནས་བསྟོད་པ། མེ་ལོང་ཡེ་ཤེས་ཀྱི་སྒོ་ནས་བསྟོད་པ། སོར་རྟོག་ཡེ་ཤེས་ཀྱི་སྒོ་ནས་བསྟོད་པ། མཉམ་ཉིད་ཡེ་ཤེས་ཀྱི་སྒོ་ནས་བསྟོད་པ། བྱ་གྲུབ་ཡེ་ཤེས་ཀྱི་སྒོ་ནས་བསྟོད་པའོ། །དང་པོ་ལ་གསུམ། ས་ལམ་འབྲས་བུ་དང་བཅས་པའི་སྒོ་ནས་བསྟོད་པ། འགྲོ་དོན་མཛད་ཚུལ་གྱི་སྒོ་ནས་བསྟོད་པ། སྐུ་བཞི་གྲུབ་ཚུལ་གྱི་སྒོ་ནས་བསྟོད་པའོ། །དང་པོ་ལ་བརྒྱད། སྐུ་ཡི་རིགས་ཀྱི་སྒོ་ནས་བསྟོད་པ། གསང་སྔགས་ལམ་གྱི་སྒོ་ནས་བསྟོད་པ། ཕར་ཕྱིན་བཅུའི་སྒོ་ནས་བསྟོད་པ། ས་བཅུ་ལམ་གྱི་སྒོ་ནས་བསྟོད་པ། ཤེས་པ་བཅུའི་སྒོ་ནས་བསྟོད་པ། སྟོབས་བཅུའི་སྒོ་ནས་བསྟོད་པ། དབང་བཅུའི་སྒོ་ནས་བསྟོད་པ། འབྲས་བུ་ཆོས་སྐུའི་སྒོ་ནས་བསྟོད་པའོ། །དང་པོ་ནི།**

སངས་རྒྱས་རྣམ་པར་སྣང་མཛད་ཆེ། །ཐུབ་པ་ཆེན་པོ་ཐུབ་ཆེན་ལྡན། །

ཞེས་པ་སྟེ། རྗེ་བཙུན་འཇམ་པའི་དབྱངས་སྐུའི་རིགས་ཡིན་པ་དང༌། སྐུའི་རིགས་ཀྱི་གཙོ་བོ་ནི་སངས་རྒྱས་རྣམ་པར་སྣང་མཛད་དེ། སྒྲིབ་པ་སངས་ཤིང་ཡེ་ཤེས་རྒྱས་པས་གདུལ་བྱ་ལ་སྐུ་རྣམ་པ་སྣ་ཚོགས་སུ་སྣང་ཞིང༌། འགྲོ་དོན་སྣ་ཚོགས་སུ་མཛད་པས་ཆེ་བའོ། །དབང་པོའི་སྒོ་ཆེད་དུ་སྲུང་མི་དགོས་པས་ཐུབ་པ་དང༌། དུས་རྟག་ཏུ་མཉམ་པར་བཞག་པས་ཐུབ་ཆེན་ལྡན་ནོ། །

**གཉིས་པ་ནི།**

གསང་སྔགས་ཚུལ་ཆེན་ལས་བྱུང་བ། །གསང་སྔགས་ཚུལ་ཆེན་བདག་ཉིད་ཅན། །

ཞེས་པ་སྟེ། རྗེ་བཙུན་འཇམ་པའི་དབྱངས་སངས་རྒྱས་པ་ཡང་གསང་སྔགས་ཀྱི་ཚུལ་ཆེན་པོ་འོད་གསལ་ལྷན་ཅིག་སྐྱེས་པའི་ཡེ་ཤེས་མངོན་དུ་གྱུར་པ་ལས་བྱུང་ཞིང༌། གསང་སྔགས་ཀྱི་ཚུལ་ཆེན་པོ་ཟུང་འཇུག་གི་སྐུའི་བདག་ཉིད་ཅན་དུ་བཞུགས་པའོ། །འདིས་སངས་རྒྱས་ཐམས་ཅད་སྔགས་ལམ་ལ་མ་བརྟེན་པར་སངས་རྒྱས་མི་ཐོབ་པར་བསྟན་ཏེ། དེ་ཡང་འདི་སྐད་དུ། འབྲས་བུའི་མཐར་ཐུག་སངས་རྒྱས་ཉག་གཅིག་དེ། །གསང་ཆེན་ལམ་མཆོག་མ་བརྟེན་ཐོབ་པ་མིན། ཞེས་སོ། །

**གསུམ་པ་ནི།**

ཕ་རོལ་ཕྱིན་བཅུ་ཐོབ་པ་སྟེ། །ཕ་རོལ་ཕྱིན་པ་བཅུ་ལ་གནས། །ཕ་རོལ་ཕྱིན་བཅུ་དག་པ་སྟེ། །ཕ་རོལ་ཕྱིན་པ་བཅུ་ཡི་ཚུལ། །

ཞེས་པ་སྟེ། རྗེ་བཙུན་འཇམ་དབྱངས་མོས་སྤྱོད་ཀྱི་ལམ་མཐར་ཕྱིན་ཏེ་འཇིག་རྟེན་ལས་འདས་པའི་ལམ་ཕ་རོལ་ཏུ་ཕྱིན་པ་བཅུ་རིམ་གྱིས་ཉམས་སུ་བཞེས་ནས་ཕར་ཕྱིན་བཅུ་ལ་དབང་ཐོབ་ཅིང༌། གཞན་དེ་ལ་དྲངས་བའི་ཕྱིར་རང་ཡང་ཕ་རོལ་ཏུ་ཕྱིན་པ་བཅུ་ལ་གནས་པའི་ཚུལ་སྟོན་པ་དང༌། ཕར་ཕྱིན་བཅུ་པོ་དེ་རྣམས་ལ་འཁོར་གསུམ་དུ་མ་ཞེན་པས་དག་པ་དང༌། ཕར་ཕྱིན་བཅུ་པོ་དེ་དག་གི་གཞུང་ཚུལ་བཤད་པ་ལ་མཁས་པའོ། །

**བཞི་པ་ནི།**

མགོན་པོ་བཅུའི་དབང་ཕྱུག་སྟེ། །ས་བཅུ་ལ་ནི་གནས་པ་པོ། །

ཞེས་པ་སྟེ། མགོན་པོ་འཇམ་པའི་དབྱངས་རང་དོན་མངོན་དུ་གྱུར་ཀྱང་གཞན་དོན་དུ་རྒྱལ་སྲས་ཐུ་བོའི་ཚུལ་དུ་བཞུགས་པས་ས་བཅུའི་དབང་ཕྱུག་ཅེས་གྲགས་སོ། །འདི་ལ་ས་ཞེས་བརྗོད་པ་ནི་ཡོན་ཏན་འཕེལ་བའི་རྟེན་བྱེད་པས་ས་ཞེས་བྱའོ། །དེ་ཡང་ས་དང་པོ་ནི་རབ་ཏུ་དགའ་བ་ཞེས་བྱ་སྟེ། འཇིག་རྟེན་ལས་འདས་པའི་སེམས་ཐོབ་པའི་ཕྱིར་དང༌། གཉིས་པ་ནི་དྲི་མ་མེད་པ་ཡིན་ཏེ། ཚུལ་འཆལ་གྱི་དྲི་མ་མེད་པའི་ཕྱིར་དང༌། གསུམ་པ་ནི་འོད་བྱེད་པ་ཡིན་ཏེ། ཤེས་རབ་ཀྱི་འོད་ཐོབ་པའི་ཕྱིར་དང༌། བཞི་པ་ནི་འོད་འཕྲོ་བ་ཡིན་ཏེ། རྣམ་བྱང་ཕྱོགས་ཀྱི་འོད་འཕྲོ་བའི་ཕྱིར་དང༌། ལྔ་པ་ནི་སྦྱང་དཀའ་བ་ཡིན་ཏེ། བསམ་གཏན་ཙམ་གྱིས་རྒྱུད་སྦྱང་བར་དཀའ་བའི་ཕྱིར་དང༌། དྲུག་པ་ནི་མངོན་དུ་གྱུར་པ་ཡིན་ཏེ། མཚན་མ་མེད་པའི་དོན་མངོན་དུ་གྱུར་པའི་ཕྱིར་དང༌། བདུན་པ་ནི་རིང་དུ་སོང་བ་ཡིན་ཏེ། མཚན་མ་ལས་རིང་དུ་སོང་བའི་ཕྱིར་དང༌། བརྒྱད་པ་ནི་མི་གཡོ་བ་ཡིན་ཏེ། མཚན་མ་གང་གིས་ཀྱང་མི་གཡོ་བའི་ཕྱིར་དང༌། དགུ་པ་ནི་ལེགས་པའི་བློ་གྲོས་ཡིན་ཏེ། ཆོས་ཀྱི་བློ་གྲོས་ཆེན་པོ་དང་ལྡན་པའི་ཕྱིར་དང༌། བཅུ་པ་ནི་ཆོས་ཀྱི་སྤྲིན་ཡིན་ཏེ། ཆོས་ཀྱི་ཆར་གྱིས་གདུལ་བྱའི་ལོ་ཏོག་སྨིན་པའི་ཕྱིར་རོ། །གདུལ་བྱ་དེ་ལ་གཟུད་པའི་ཕྱིར་རང་ཡང་དེ་ལ་གནས་པའི་ཚུལ་བསྟན་པའོ། །

**ལྔ་པ་ནི།**

ཤེས་བཅུ་རྣམ་དག་བདག་ཉིད་ཅན། །ཤེས་བཅུ་རྣམ་དག་འཆང་བ་པོ། །

ཞེས་པ་སྟེ། རྗེ་བཙུན་འཇམ་པའི་དབྱངས་ས་ལམ་མཐར་ཕྱིན་ནས་ཤེས་པ་བཅུ་རྣམ་པར་དག་པའི་བདག་ཉིད་ཅན་དུ་བཞུགས་པ་སྟེ། ཤེས་པ་བཅུ་གང་ཞེ་ན། བདེན་པ་མཐོང་བའི་ཆོས་ཤེས་པ་དང༌། གཞན་དེའི་རྗེས་སུ་འགྲོ་བར་ཤེས་པ་དང༌། ཐབས་ཀྱིས་ཕ་རོལ་གྱི་སེམས་ཤེས་པ་དང༌། ཤེས་རབ་ཀྱིས་ཀུན་རྫོབ་ཤེས་པ་དང༌། འཁོར་བའི་སྡུག་བསྔལ་ཤེས་པ་དང༌། དེའི་རྒྱུ་ཀུན་འབྱུང་ཤེས་པ་དང༌། ཐོབ་བྱ་འགོག་པ་ཤེས་པ་དང༌། དེའི་རྒྱུ་ལམ་ཤེས་པ་དང༌། ཉོན་མོངས་པ་ཟད་པ་ཤེས་པ་དང༌། སླར་མི་སྐྱེ་བ་ཤེས་པའོ། །དེ་རྣམས་རང་བཞིན་མེད་པར་ཅིག་ཅར་དུ་གཟིགས་ཤིང་ཤེས་པས་རྣམ་པར་དག་པ་དང༌། དེ་རྣམས་རང་གིས་གཟིགས་ཤིང་གཞན་ལ་སྟོན་པའི་ཕྱིར་འཆང་བ་པོ་ཞེས་བཤད་དོ། །

**དྲུག་པ་ནི།**

རྣམ་པ་བཅུ་པོ་དོན་བཅུའི་དོན། །ཐུབ་དབང་སྟོབས་བཅུ་ཁྱབ་པའི་བདག །ཀུན་གྱི་དོན་ནི་མ་ལུས་བྱེད། །

ཅེས་པ་སྟེ། རྗེ་བཙུན་འཇམ་པའི་དབྱངས་ཀྱིས་དོན་རྣམ་པ་བཅུ་དང་སྟོབས་བཅུ་མཁྱེན་པ་མཐར་ཕྱིན་ཏེ་རྣམ་པ་དག་པར་གཟིགས་པ་སྟེ། དོན་རྣམ་པ་བཅུ་གང་ཞེ་ན། འཁོར་བའི་ཆོས་ཕུང་པོ་ལྔ་དང༌། ཉོན་མོངས་པ་ལྔ་སྟེ་བཅུའོ། །ཀུན་ཉོན་ཕྱོགས་ཀྱི་ཆོས་ཐམས་ཅད་དེར་འདུས་སོ། །དེ་དག་རྣམ་པར་དག་པས་དོན་བཅུ་སྟེ། རིགས་ལྔ་དང་ཡེ་ཤེས་ལྔ་སྟེ་བཅུའོ། །དེ་བཅུ་ནི་དོན་དུ་གཉེར་བྱའི་གཙོ་བོ་ཡིན་པས་དོན་ཞེས་བྱའོ། །ཐུབ་པའི་དབང་པོའི་སྟོབས་བཅུ་ནི། གནས་དང་གནས་མིན་མཁྱེན་པའི་སྟོབས། ལས་དང་རྣམ་སྨིན་མཁྱེན་པའི་སྟོབས། མོས་པ་སྣ་ཚོགས་མཁྱེན་པའི་སྟོབས། ཁམས་སྣ་ཚོགས་མཁྱེན་པའི་སྟོབས། དབང་པོ་མཆོག་དང་མཆོག་མིན་མཁྱེན་པའི་སྟོབས། ཐམས་ཅད་དུ་འགྲོ་བའི་ལམ་མཁྱེན་པའི་སྟོབས། བསམ་གཏན་དང་སྙོམས་འཇུག་མཁྱེན་པའི་སྟོབས། སྔོན་གྱི་གནས་རྗེས་དྲན་མཁྱེན་པའི་སྟོབས། འཆི་འཕོ་དང་སྐྱེ་བ་མཁྱེན་པའི་སྟོབས། ཟག་པ་དང་ཟད་པ་མཁྱེན་པའི་སྟོབས་རྣམས་སོ། །དེ་ཡང་ཐུགས་རྗེ་ཆེན་པོས་ཀུན་ལ་ཁྱབ་པའི་བདག་ཉིད་དུ་བཞུགས་པ་དང༌། ཐུགས་རྗེས་ཁྱབ་སྟེ་གཟིགས་པ་ཙམ་མ་ཡིན་པར་སྟོབས་བཅུའི་སྒོ་ནས་ཇི་ལྟར་འཚམས་པའི་ཆོས་བསྟན་ཏེ། སེམས་ཅན་ཀུན་གྱི་གནས་སྐབས་དང་མཐར་ཐུག་གི་དོན་མ་ལུས་པར་བྱེད་དོ། །

**བདུན་པ་ནི།**

རྣམ་བཅུ་དབང་ལྡན་ཆེ་བ་པོ། །

ཞེས་པ་སྟེ། རྗེ་བཙུན་འཇམ་པའི་དབྱངས་ཉིད་དབང་རྣམ་པ་བཅུའི་ཡོན་ཏན་དང་ལྡན་པ་སྟེ། བཅུ་གང་ཞེ་ན། ཚེ་ལ་དབང་བ། སེམས་ལ་དབང་བ། ཡོ་བྱད་ལ་དབང་བ། ལས་ལ་དབང་བ། སྐྱེ་བ་ལ་དབང་བ། རྫུ་འཕྲུལ་ལ་དབང་བ། མོས་པ་ལ་དབང་བ། སྨོན་ལམ་ལ་དབང་བ། ཡེ་ཤེས་ལ་དབང་བ། ཆོས་ལ་དབང་བ་དང་བཅུའོ། །དེ་ལྟར་དབང་རྣམ་པ་བཅུ་ཡི་སྒོ་ནས་ཆེ་བའོ། །

**བརྒྱད་པ་ནི།**

ཐོག་མ་མེད་པ་སྤྲོས་མེད་བདག །དེ་བཞིན་ཉིད་བདག་དག་པའི་བདག །

ཅེས་པ་སྟེ། སེམས་ཀྱི་ཆོས་ཉིད་ལ་ཐོག་མཐའ་མེད་པས་ཐོག་མ་མེད་པ་ནས་སྤྲོས་པ་མེད་པའི་རང་བཞིན་དུ་གྲུབ་པ་དེ་ནི་སུས་ཀྱང་འགྱུར་དུ་མེད་པས་དེ་བཞིན་ཉིད་ཀྱི་བདག་ཅེས་རང་བཞིན་རྣམ་དག་ལ་བརྗོད་པ་སྟེ། འདི་ནི་ཐོག་མ་དབུས་མཐའ་མེད། །སྲིད་མེད་མྱ་ངན་འདས་པ་མེད། །ཅེས་པ་ལྟར་རོ། །དག་པའི་བདག་ཅེས་པ་ནི་གློ་བུར་རྣམ་དག་གི་ཆ་བདེ་བ་ཆེན་པོའི་སྐུ་ལ་བརྗོད་པ་སྟེ། དེ་ཡང༌། འདི་ནི་མཆོག་ཏུ་བདེ་ཆེན་པོ། །བདག་མེད་གཞན་ཡང་མེད་པ་ཉིད། །ཅེས་སོ། །མདོར་ན་རྗེ་བཙུན་འཇམ་པའི་དབྱངས་ཉིད་དག་པ་གཉིས་ལྡན་གྱི་ཆོས་སྐུ་བརྙེས་ནས་ནམ་མཁའ་ཇི་སྲིད་དུ་དེ་ལས་གཡོ་བ་མེད་བཞིན་དུ་ཐུགས་རྗེ་དང་སྨོན་ལམ་གྱི་དབང་གིས་སེམས་ཅན་གྱི་དོན་མཛད་དོ། །ཡང༌། ཁྱབ་བདག་རྟག་ཏུ་ལྷུན་གྱིས་གྲུབ་པར་འཇུག །ཅེས་པ་ལྟ་བུའོ། །

**གཉིས་པ་འགྲོ་དོན་མཛད་ཚུལ་གྱི་སྒོ་ནས་བསྟོད་པ་ལ་ལྔ། འགྲོ་དོན་མཛད་པ་ལ་བསླུ་བ་མེད་ཚུལ། འགྲོ་དོན་མཛད་པ་ལ་འཇིགས་པ་མེད་ཚུལ། འགྲོ་དོན་སྐུའི་སྒོ་ནས་མཛད་ཚུལ། འགྲོ་དོན་གསུང་གི་སྒོ་ནས་མཛད་ཚུལ། འགྲོ་དོན་ཐེག་པ་གསུམ་ཀའི་སྒོ་ནས་མཛད་ཚུལ་བཤད་པའོ། །དང་པོ་ནི།**

བདེན་པར་སྨྲ་ཞིང་ཚིག་མི་འགྱུར། །ཇི་སྐད་སྨྲས་པ་དེ་བཞིན་བྱེད། །གཉིས་མེད་གཉིས་སུ་མེད་པར་སྟོན། །ཡང་དག་མཐའ་ལ་རྣམ་པར་གནས། །

ཞེས་པ་སྟེ། རྗེ་བཙུན་འཇམ་པའི་དབྱངས་འགྲོ་བའི་དོན་མཛད་པ་ལ་ནམ་ཡང་བསླུ་བ་མེད་པའི་ཚད་མའི་སྐྱེས་བུ་མཐར་ཐུག་པ་ཡིན་ཏེ། རྣམ་འགྲེལ་ལས། སྐྱོབ་པ་ཉིད་གཟིགས་ལམ་གསུང་བར། །འབྲེལ་མེད་ཕྱིར་ན་རྫུན་མི་གསུང༌། །ཞེས་པ་ལྟར། རང་གིས་ཇི་ལྟར་གཟིགས་པ་ལྟར་དོན་དང་མཐུན་པར་གསུངས་པས་བདེན་པར་སྨྲ་བ་དང༌། རང་གི་དམ་བཅས་པ་ཁོ་ན་བཞིན་དུ་མཛད་པས་ཚིག་མི་འགྱུར་བ་དང༌། ཆོས་ཐམས་ཅད་སྒྱུ་མ་ལྟ་བུའོ་ཞེས་རང་གིས་ཇི་སྐད་སྨྲས་པ་དེ་བཞིན་དུ་རང་ཡང་སྤྱོད་པར་བྱེད་པ་དང༌། འཁོར་བའི་རྩ་བ་ནི་བདག་འཛིན་ཡིན་ལ་བདག་ནི་གཉིས་སུ་མེད་པ་ལ་གཉིས་སུ་འཛིན་པའི་བློ་ཕྱིན་ཅི་ལོག་ཏུ་ཞུགས་པ་སྟེ། དེས་ན་བདག་གཉིས་སུ་མེད་པར་ལྟོས་ཤིག་ཅེས་སྟོན་པར་མཛད་པ་དང༌། གཞན་ལ་ཇི་ལྟར་སྟོན་པ་ལྟར་རང་ཡང་ཡང་དག་པའི་མཐའ་ལ་མཉམ་པར་བཞག་པ་ལས་གཡོ་བ་མེད་པར་གནས་སོ། །ཚིགས་བཅད་འདིས་ཐེག་ཆེན་སྟོན་པའི་དགེ་བའི་བཤེས་གཉེན་གྱི་མཚན་ཉིད་ཀྱང་བསྟན་པ་ཡིན་ནོ། །

**གཉིས་པ་ནི།**

བདག་མེད་སེང་གེའི་སྒྲ་དང་ལྡན། །མུ་སྟེགས་རི་དྭགས་ངན་འཇིགས་བྱེད། །ཀུན་ཏུ་འགྲོ་བའི་དོན་ཡོད་སྟོབས། །དེ་བཞིན་གཤེགས་པའི་ཡིད་ལྟར་མགྱོགས། །

ཞེས་པ་སྟེ། དེ་ཡང་མདོ་ལས། སྟོང་པ་ཞི་བ་སྐྱེ་བ་མེད་པའི་ཚུལ། །མི་ཤེས་པས་ནི་འགྲོ་བ་སྡུག་བསྔལ་གྱུར། །དེ་ལ་ཐུགས་རྗེ་མངའ་བའི་རྒྱལ་བ་ཡིས། །ཐབས་ཚུལ་བསྟན་ཏེ་འདི་ལ་དྲང་བར་མཛད། །ཅེས་པ་ལྟར། རྗེ་བཙུན་འཇམ་པའི་དབྱངས་ཀྱིས་བདག་མེད་པའི་གནས་ལུགས་སྟོན་པའི་གསུང་ནི་སེང་གེའི་སྒྲ་དང་ལྡན་པ་སྟེ། སྒྲ་དེས་མུ་སྟེགས་རི་དྭགས་ལྟ་བུ་བདག་ཡོད་པར་ལྟ་བའི་ལྟ་ངན་ཐམས་ཅད་འཇིགས་པར་བྱེད་དོ། །རྫུ་འཕྲུལ་གྱི་རྐང་པའི་སྟོབས་ཀྱིས་སྟོང་གསུམ་འཇིག་རྟེན་གྱི་ཁམས་ཀུན་ཏུ་འགྲོ་བ་སྟེ་ཐོགས་པ་མེད་པར་བྱོན་ནས་མཐོང་ཐོས་དྲན་རེག་ཐམས་ཅད་མཐོ་རིས་དང་ཐར་པའི་ལམ་ལ་འགོད་དེ་དོན་ཡོད་པར་མཛད། དེ་ཡང་འབད་རྩོལ་དང་རྣམ་རྟོག་གང་ཡང་མེད་པར་དེ་བཞིན་གཤེགས་པའི་ཡིད་ལྟར་བཞེད་པ་ཙམ་གྱིས་མངའ་དབང་མཛད་པ་ཅང་ཤེས་ཀྱི་རྒྱལ་པོའི་ཤུགས་ལྟར་མགྱོགས་པ་ཡིན་ནོ། །

**གསུམ་པ་ནི།**

རྒྱལ་བ་རྣམ་རྒྱལ་དགྲ་ལས་རྒྱལ། །འཁོར་ལོས་བསྒྱུར་བ་སྟོབས་པོ་ཆེ། །ཚོགས་ཀྱི་སློབ་དཔོན་ཚོགས་ཀྱི་མཆོག །ཚོགས་རྗེ་ཚོགས་བདག་དབང་དང་ལྡན། །མཐུ་ཆེན་གཅེས་པར་འཛིན་པ་སྟེ། །ཚུལ་ཆེན་གཞན་གྱི་དྲིང་མི་འཇོག །

ཅེས་པ་སྟེ། རྗེ་བཙུན་འཇམ་པའི་དབྱངས་རང་དོན་སྤངས་རྟོགས་ཀྱི་བགོ་སྐལ་མ་ཕམ་པར་གཞན་ལས་ལྷག་པས་རྒྱལ་བ་དང༌། ཕྱི་བདུད་བཞིའི་གཡུལ་ལས་རྒྱལ་བ་དང༌། ནང་རྣམ་རྟོག་གི་དགྲ་ལས་རྒྱལ་བ་དང༌། གཞན་དོན་དུ་ཆོས་ཀྱི་འཁོར་ལོས་བསྒྱུར་བ་ལ་མཚུངས་པ་མེད་པའི་སྟོབས་ཆེན་པོ་མངའ་བ་སྟེ། དེ་ཡང་ཉན་ཐོས་ཀྱི་རིགས་ཅན་རྣམས་རྗེས་སུ་བཟུང་བའི་ཕྱིར་ཚོགས་ཀྱི་སློབ་དཔོན་མཛད་པ་དང༌། རང་རྒྱལ་གྱི་རིགས་ཅན་རྣམས་རྗེས་སུ་བཟུང་བའི་ཕྱིར་ཚོགས་ཀྱི་མཆོག་སྟེ་བླ་མ་མཛད་པ་དང༌། ཐེག་ཆེན་པོའི་རིགས་ཅན་རྣམས་རྗེས་སུ་བཟུང་བའི་ཕྱིར་བྱང་ཆུབ་སེམས་དཔའི་ཚོགས་ཀྱི་རྗེ་བོ་མཛད་པ་དང༌། གདུལ་བྱ་དབང་པོ་ཡང་རབ་བསྔགས་ཀྱི་སྣོད་དུ་རུང་བ་རྣམས་རྗེས་སུ་བཟུང་བའི་ཕྱིར་དཀྱིལ་འཁོར་གྱི་གཙོ་བོའམ་ཚོགས་ཀྱི་བདག་པོ་རྡོ་རྗེ་འཆང་གི་སྐུར་བཞེངས་ནས་དབང་རྒྱུད་མན་ངག་སྟོན་ཏེ་སྐལ་བ་དང་ལྡན་པར་མཛད་དོ། །དེ་ལྟར་ཡོན་ཏན་གྱི་མཐུ་མཚུངས་པ་མེད་པའི་དབང་གིས་འགྲོ་བ་ལྷ་དང་བཅས་པའི་མཆོད་པའི་ཡུལ་དུ་གྱུར་ནས་གཅེས་པ་འཛིན་པ་སྟེ། གསང་ཆེན་རྡོ་རྗེ་ཐེག་པའི་ཉེ་ལམ་གྱི་མཐར་ཐུག་པ་ཕྱག་རྒྱ་ཆེན་པོའི་གནས་ཚུལ་རང་གནས་ཀྱི་ཡེ་ཤེས་ཆེན་པོ་མངོན་སུམ་དུ་སྟོན་པ་ལ་གཞན་དྲིང་མི་འཇོག་པར་རང་དབང་དུ་སྟོན་པར་མཛད་པ་སྟེ། ཇི་སྐད་དུ། རང་གི་རིག་པའི་ཡེ་ཤེས་འདི། །ངག་གི་ལམ་འདས་སྤྱོད་ཡུལ་ཏེ། །འདི་ནི་བྱིན་རླབས་རིམ་པའི་ཕྱིར། །ཀུན་མཁྱེན་ཡེ་ཤེས་དེ་ལྟ་བུ། །ཞེས་གསུངས་པ་ལྟར་གཞན་དྲིང་མི་འཇོག་པའོ། །

**བཞི་པ་ནི།**

ཚིག་རྗེ་ཚིག་བདག་སྨྲ་མཁས་པ། །ཚིག་ལ་དབང་བ་ཚིག་མཐའ་ཡས། །ཚིག་བདེན་བདེན་པར་སྨྲ་བ་སྟེ། །བདེན་པ་བཞི་ནི་སྟོན་པ་པོ། །

ཞེས་པ་སྟེ། རྗེ་བཙུན་འཇམ་པའི་དབྱངས་ཀྱིས་གདུལ་བྱ་ལ་ཆོས་ཇི་སྙེད་ཅིག་བསྟན་པ་ཐམས་ཅད་སོ་སོར་ཡང་དག་པ་རིག་པ་བཞིའི་སྒོ་ནས་བསྟན་པ་ཡིན་ཏེ། ཇི་ལྟར་ཞེ་ན། དོན་སོ་སོར་ཡང་དག་པར་རིག་པ་བརྙེས་པས་ན་ཚིག་གི་རྗེ་བོ་སྟེ་དོན་གྱི་བདག་པོ་ཡིན་པ་དང༌། ཆོས་སོ་སོར་ཡང་དག་པར་རིག་པ་བརྙེས་པས་ན་ཚིག་གི་བདག་པོར་གྱུར་པ་དང༌། ངེས་པའི་ཚིག་སོ་སོར་ཡང་དག་པར་རིག་པ་བརྙེས་པས་ན་སྨྲ་བ་ལ་མཁས་པ་དང༌། སྤོབས་པ་སོ་སོར་ཡང་དག་པར་རིག་པ་བརྙེས་པས་ན་ཚིག་ལ་དབང་བ་དང༌། ངག་ལ་དབང་བའི་ཡོན་ཏན་བརྙེས་པའི་སྟོབས་ཀྱིས་འགྲོ་བ་རང་རང་གི་སྐད་དུ་ཆོས་གསུངས་པས་ན་ཚིག་མཐའ་ཡས་པའོ། །ཉེས་པ་ཟད་པའི་དབང་གིས་མི་བསླུ་བའི་ཆོས་གསུངས་པས་ན་ཚིག་བདེན་པ་དང༌། དེ་ཡང་དྲང་ངེས་གཉིས་སུ་ཕྱེ་ནས་སོ་སོའི་ངོ་ན་བདེན་པར་སྨྲ་བ་དང༌། ཀུན་ཉོན་ཕྱོགས་ཀྱི་འབྲས་བུ་སྡུག་བསྔལ་གྱི་བདེན་པ་དང༌། དེའི་རྒྱུ་ཀུན་འབྱུང་གི་བདེན་པ་དང༌། རྣམ་བྱང་ཕྱོགས་ཀྱི་འབྲས་བུ་འགོག་པའི་བདེན་པ་དང༌། དེའི་རྒྱུ་ལམ་གྱི་བདེན་པ་སྟེ། དེ་ལྟར་དོན་དམ་བདེན་པ་གཟིགས་པའི་དབང་གིས་བདེན་བཞི་སོ་སོར་ཕྱེ་ནས་སྟོན་པར་མཛད་དོ། །

**ལྔ་པ་ནི།**

ཕྱིར་མི་ལྡོག་པ་ཕྱིར་མི་འོང༌། །འདྲེས་པ་རང་རྒྱལ་བསེ་རུའི་ཚུལ། །ངེས་འབྱུང་སྣ་ཚོགས་ལས་བྱུང་བ། །འབྱུང་བ་ཆེན་པོ་རྒྱུ་གཅིག་པུ། །དགེ་སློང་དགྲ་བཅོམ་ཟག་པ་ཟད། །འདོད་ཆགས་བྲལ་བས་དབང་པོ་ཐུལ། །བདེ་བ་བརྙེས་པས་འཇིགས་མེད་ཐོབ། །བསིལ་བར་གྱུར་པས་རྙོག་པ་མེད། །

ཅེས་པ་སྟེ། རྗེ་བཙུན་འཇམ་པའི་དབྱངས་ཀྱིས་ཐོག་མར་ཉན་ཐོས་ཀྱི་རིགས་ཅན་རྣམས་ལ་བདེན་པ་བཞིའི་ཆོས་བསྟན་ནས་རྒྱུན་ཞུགས་ཕྱིར་འོང་བ་དང༌། སླར་མི་ལྡོག་པའི་ཕྱིར་མི་འོང་དང་དགྲ་བཅོམ་པའི་ས་ལ་འགོད་པར་མཛད། དེ་ནས་རང་རྒྱལ་གྱི་རིགས་ཅན་འདྲེན་པ་ཚོགས་ན་སྤྱོད་པ་རྣམས་ལ་རྟེན་འབྲེལ་ལུགས་འབྱུང་གི་ཆོས་བསྟན་ནས་རང་རྒྱལ་གྱི་ལམ་ལ་འགོད། བསེ་རུ་ལྟ་བུ་རྣམས་ལ་རྟེན་འབྲེལ་ལུགས་ལྡོག་གི་དོན་བསྟན་ནས་རང་རྒྱལ་གྱི་བྱང་ཆུབ་ལ་འགོད། དེ་ནས་ཐེག་ཆེན་རིགས་ཅན་རྣམས་ལ་ཚེ་འདི་ལས་བློ་ལྡོག་པའི་ངེས་འབྱུང་དང༌། སྲིད་པ་མཐའ་དག་ལས་བློ་ལྡོག་པའི་ངེས་འབྱུང་དང༌། ཞི་མཐའ་ལས་བློ་ལྡོག་པའི་ངེས་འབྱུང་སྟེ། ངེས་འབྱུང་སྣ་ཚོགས་ལས་བྱུང་བའི་འབྲས་བུ་རྫོགས་པའི་བྱང་ཆུབ་ཀྱི་ཐབས་སྟོན་པར་མཛད། དོན་དུ་ཐེག་གསུམ་ལམ་གྱི་འབྲས་བུ་སོ་སོར་འབྱུང་བའི་རྩ་བའམ་རྒྱུ་གཅིག་པུ་ནི་བསོད་ནམས་ཀྱི་དགེ་བ་ཁོ་ན་ཡིན་ཞིང༌། ལམ་དེ་ལ་འཇུག་པའི་གང་ཟག་གི་བསམ་པ་དང་མཐུན་པའི་ཆོས་དང་སྐུའི་ཆ་ལུགས་ཀྱང་སོ་སོར་སྟོན་པར་མཛད་པ་ལས། ཐེག་དམན་རྣམས་ལ་དགེ་སློང་གི་ཆ་ལུགས་དང༌། དགྲ་བཅོམ་ཟག་པ་ཟད་པའི་ཚུལ་དང༌། འདོད་ཆགས་དང་བྲལ་བས་དབང་པོ་ཐུལ་བའི་ཚུལ་དང༌། བླ་ན་མེད་པའི་བདེ་བ་བརྙེས་པས་སྲིད་ཞིའི་མཐའ་ལ་འཇིགས་པ་མེད་པའི་བྱང་ཆུབ་ཆེན་པོ་ཐོབ་པའི་ཚུལ་སྟོན་པ་དང༌། ཆོས་ཉིད་ཀྱི་བདེན་པ་བསིལ་བ་ཆུ་ལྟ་བུས་ལས་ཉོན་གྱི་མེ་རབ་ཏུ་ཞི་ཞིང༌། རྣམ་རྟོག་གི་དྲི་མ་ཆུའི་རྙོག་མ་ལྟ་བུ་དང་བྲལ་ཏེ་བདེ་བ་ཆེན་པོའི་སྐུ་བརྙེས་པའི་ཚུལ་སྟོན་པར་མཛད་དོ། །

**གསུམ་པ་སྐུ་བཞི་གྲུབ་ཚུལ་གྱི་སྒོ་ནས་བསྟོད་པ་ལ་གཉིས། སྐུ་བཞིའི་ཡོན་ཏན་གྱི་སྒོ་ནས་བསྟོད་པ་དང༌། དེ་མྱུར་དུ་སྒྲུབ་བྱེད་སྔགས་ཀྱི་ལམ་ལ་བསྟོད་པའོ། །དང་པོ་ལ་བཞི། སྤྲུལ་སྐུའི་ཡོན་ཏན་ལ་བསྟོད་པ། ལོངས་སྐུའི་ཡོན་ཏན་ལ་བསྟོད་པ། ཆོས་སྐུའི་ཡོན་ཏན་ལ་བསྟོད་པ། ཡེ་ཤེས་ཀྱི་སྐུའི་ཡོན་ཏན་ལ་བསྟོད་པའོ། །དང་པོ་ནི།**

རིགས་པ་དང་ནི་ཞབས་སུ་ལྡན། །བདེ་གཤེགས་འཇིག་རྟེན་རིག་པའི་མཆོག །བདག་གིར་མི་འཛིན་ངར་མི་འཛིན། །བདེན་པ་གཉིས་ཀྱི་ཚུལ་ལ་གནས། །འཁོར་བའི་ཕ་རོལ་མཐར་སོན་པ། །བྱ་བ་བྱས་པ་སྐམ་སར་གནས། །ཤེས་པ་འབའ་ཞིག་ངེས་གསལ་བ། །

ཞེས་པ་སྟེ། རྗེ་བཙུན་འཇམ་པའི་དབྱངས་མཆོག་གིས་ས་ལ་གཤེགས་པ་ལ། ཐོག་མར་ཤེས་རབ་ཀྱིས་མིག་དང་འདྲ་བའི་ལྟ་བ་རིག་པ་དང༌། ཚུལ་ཁྲིམས་ཀྱིས་རྐང་པ་དང་འདྲ་བའི་བྱང་ཆུབ་ཀྱི་ལམ་ལ་སྤྱོད་པ་སྟེ། ལྟ་སྤྱོད་ཟུང་དུ་འབྲེལ་བའི་སྒོ་ནས་གཟིགས་པས་ཤེས་རབ་ཀྱི་མིག་གིས་རང་གནས་ཀྱི་ཡེ་ཤེས་མཐོང་བ་དང༌། སྤྱོད་པ་རྫུ་འཕྲུལ་གྱི་རྐང་པས་ས་ལམ་ཡུད་ཀྱིས་ཆོད་དེ་ཚེ་འདིར་མཆོག་གི་སར་བདེ་བར་གཤེགས་པ་སྟེ། དེ་ནས་མཁྱེན་པའི་ཡེ་ཤེས་ཀྱིས་སེམས་ཅན་གྱི་ལས་བཟང་ངན་དང༌། སྣོད་དུ་རུང་མི་རུང་དང༌། འདུལ་བའི་དུས་ལ་བབ་མ་བབ་མཁྱེན་པ་ནི། ལྷ་དང་དྲང་སོང་ཉན་རང་ལས་གཟིགས་པ་ཁྱད་པར་འཕགས་པས་ན་འཇིག་རྟེན་མཁྱེན་པ་ཞེས་སམ་འཇིག་རྟེན་རིག་པའི་མཆོག་ཅེས་བརྗོད་དོ། །དོན་ལ་མེད་བཞིན་དུ་སྲིད་པར་སྣང་བ་འདི་སྒྱུ་མ་ལྟ་བུ་ཡིན་པར་མཁྱེན་ནས་ཕྱི་ཡུལ་ལ་བདག་གིར་མི་འཛིན། ནང་སེམས་ལ་ངར་མི་འཛིན་པས་གཞན་ལའང་བདག་མེད་ཀྱི་དོན་བསྟན་པར་མཛད། དེ་ནས་རང་དོན་མཉམ་བཞག་དོན་དམ་ཆོས་ཀྱི་སྐུ་དང༌། གཞན་དོན་རྗེས་ཐོབ་ཀུན་རྫོབ་གཟུགས་ཀྱི་སྐུར་འཆར་བའི་དབང་གིས་བདེན་པ་གཉིས་ཀྱི་ཚུལ་ལ་གནས་ནས་གཞན་ལའང་བདེན་པ་གཉིས་ཀྱི་ཚུལ་གསལ་བར་མཛད་དོ། །འོ་ན་འཁོར་བ་གནས་པར་འགྱུར་རོ་ཞེ་ན། རང་དོན་འཁོར་བའི་ཕ་རོལ་ཕྱིན་ཏེ་ཐར་པ་བླ་ན་མེད་པའི་འབྲས་བུ་མཐར་སོན་པས་འཁོར་བར་གནས་པར་མི་འགྱུར་རོ། །འཁོར་བའི་ཕ་རོལ་ཇི་ལྟར་ཕྱིན་ཅེ་ན། སྲིད་པའི་ཆུ་བོ་བཞི་ལས་བརྒལ་བའི་བྱ་བ་བྱས་ཏེ་སྐྱེས་བུ་སྟོབས་དང་ལྡན་པ་འདམ་ལས་འཐོན་པ་ལྟར་འཁོར་བ་ཆགས་སྡང་གི་འདམ་ལས་འཐོན་ཏེ་ཐར་པ་ཆེན་པོའི་སྐམ་སར་གནས་པའོ། །སྲིད་པའི་ཆུ་བོ་བཞི་གང་ཞེ་ན། འདོད་པའི་ཆུ་བོ། སྲིད་པའི་ཆུ་བོ། མ་རིག་པའི་ཆུ་བོ། ལྟ་བའི་ཆུ་བོ་དང་བཞིའོ། །འོ་ན་རྒྱུ་གང་གིས་ཤེས་ན། ཐ་མལ་གྱི་ཤེས་པ་འབའ་ཞིག་སོ་སོར་རང་རིག་པའི་ཡེ་ཤེས་སུ་ངེས་པའི་དབང་གིས་འཁོར་བ་ལས་འདས་པ་སྟེ། ཆོས་ཀྱི་དབྱིངས་སུ་བསྟོད་པ་ལས། སོ་སོ་རང་རིག་རྣམ་དག་ན། །ས་རྣམས་དེ་ཡི་བདག་ཉིད་གནས། །ཞེས་སོ། །

**གཉིས་པ་ནི།**

ཤེས་རབ་མཚོན་ཆས་རྣམ་འཇོམས་པ། །དམ་ཆོས་ཆོས་རྒྱལ་གསལ་བར་ལྡན། །འཇིག་རྟེན་སྣང་བར་བྱེད་པའི་མཆོག །ཆོས་ཀྱི་དབང་ཕྱུག་ཆོས་ཀྱི་རྒྱལ། །ལེགས་པའི་ལམ་ནི་སྟོན་པ་པོ། །

ཞེས་པ་སྟེ། རྗེ་བཙུན་འཇམ་པའི་དབྱངས་ཐམས་ཅད་མཁྱེན་པའི་ཡེ་ཤེས་བརྙེས་མ་ཐག་ཏུ་སྐུ་དང་ཡེ་ཤེས་ཀྱི་སྣང་བ་ཕྱི་གསལ་དུ་ཤར་ནས་ཤེས་རབ་ཀྱི་འོད་དང་གཞལ་ཡས་ཁང་དང་ཡེ་ཤེས་ཀྱི་རང་རྩལ་མཚོན་ཆ་ལྟ་བུ་འཕྲོས་ཏེ་བདུད་དང་ཉོན་མོངས་པ་རྣམ་པར་འཇོམས་པ་དང༌། དམ་པའི་ཆོས་ཀྱི་ཡོན་ཏན་གྱིས་མངོན་པར་མཐོ་བའི་ཁྲི་ལ་ཆོས་ཀྱི་རྒྱལ་པོ་ལྟ་བུའི་ལོངས་སྤྱོད་རྫོགས་པའི་སྐུ་མཚན་དཔེའི་གཟི་འོད་རབ་ཏུ་གསལ་ཞིང་སྐུ་ལ་ཞིང་ཁམས་ཀྱི་བཀོད་པ་དང་ལྡན་པ་དང༌། འཇིག་རྟེན་གྱི་ཁམས་མ་ལུས་པ་འོད་ཀྱི་སྣང་བར་བྱེད་པ་དང༌། སྣང་བ་ཙམ་མ་ཡིན་པར་ཆོས་ཀྱི་བརྡ་སྟོན་པས་ན་འོད་ཀྱི་མཆོག་གོ །དེས་ཆོས་གང་ཞིག་མངའ་འམ་སྙམ་ན། ཆོས་ཀྱི་ཕུང་པོ་བརྒྱད་ཁྲི་བཞི་སྟོང་ལ་དབང་སྒྱུར་བས་ན་ཆོས་ཀྱི་དབང་ཕྱུག་དང༌། རིགས་རྣམས་ཀུན་གྱི་བདག་པོར་གྱུར་པས་ན་ཆོས་ཀྱི་རྒྱལ་པོའོ། །ཆོས་བརྡ་དང་རྟགས་ཀྱི་སྒོ་ནས་གདུལ་བྱའི་བློ་དང་མཐུན་པར་ཤར་བས་ན་མ་ནོར་ལེགས་པའི་ལམ་ནི་སྟོན་པར་མཛད་དོ། །

**གསུམ་པ་ནི།**

དོན་གྲུབ་བསམ་པ་གྲུབ་པ་སྟེ། །ཀུན་ཏུ་རྟོག་པ་ཐམས་ཅད་སྤངས། །རྣམ་པར་མི་རྟོག་དབྱིངས་མི་ཟད། །ཆོས་དབྱིངས་དམ་པ་ཟད་མི་ཤེས། །

ཞེས་པ་སྟེ། རྗེ་བཙུན་འཇམ་པའི་དབྱངས་རང་དོན་ཆོས་ཀྱི་སྐུར་གྲུབ་པའི་ཚེ། སྔོན་ཡུན་རིང་པོ་ནས་སྨོན་པའི་དོན་ཐམས་ཅད་གྲུབ་ཅིང་དེའི་ཕྲིན་ལས་ཀྱིས་སེམས་ཅན་གྱི་བསམ་པ་ཐམས་ཅད་གྲུབ་སྟེ་རྫོགས་པར་བྱེད་དོ། །དེས་གཞན་དོན་མཛད་ཀྱང་ཀུན་ཏུ་རྟོག་པ་ཐམས་ཅད་གནས་འགྱུར་ཏེ་སྤངས་ཟིན་པས་རྣམ་རྟོག་མེད་ལ་ཡོད་ན་ཡང་དག་པའི་ཡེ་ཤེས་དང་འགལ་བའི་ཕྱིར་རོ། །འོ་ན་ཕྲིན་ལས་ཇི་ལྟར་མཛད་ཅེ་ན། རྣམ་པར་མི་རྟོག་ཀྱང་དབྱིངས་ལས་ཆོས་སྐུའི་ཡོན་ཏན་ཟད་པ་མེད་པར་འབྱུང་བ་ཡོད་དེ། ཆོས་ཀྱི་དབྱིངས་ནི་རྒྱ་མཚོ་དང་འདྲ་བས། ཡོན་ཏན་རིན་པོ་ཆེ་དཔག་ཏུ་མེད་པའི་འབྱུང་གནས་ཡིན་པའི་ཕྱིར་ཟད་པ་མེད་ཅིང༌། ཆོས་ཀྱི་དབྱིངས་ནི་ནམ་མཁའ་དང་འདྲ་སྟེ་དམ་པའི་ཡོན་ཏན་གྱི་མཛོད་ཡིན་པའི་ཕྱིར་ཟད་མི་ཤེས་པའོ། །དངོས་གྲུབ་འབྱུང་བ་ལས། ནམ་མཁའ་རྒྱ་མཚོ་འབྲས་ལྡན་པ། །ཕུན་སུམ་ཚོགས་པ་ལྷུན་གྱིས་གྲུབ། །ཅེས་སོ། །

**བཞི་པ་ནི།**

བསོད་ནམས་ལྡན་པ་བསོད་ནམས་ཚོགས། །ཡེ་ཤེས་ཡེ་ཤེས་ཁྱད་པར་ཆེ། །ཡེ་ཤེས་ལྡན་པ་ཡོད་མེད་ཤེས། །ཚོགས་གཉིས་ཚོགས་ནི་བསགས་པ་པོ། །

ཞེས་པ་སྟེ། རྗེ་བཙུན་ཉིད་ཡེ་ནས་བསོད་ནམས་ཀྱི་ཚོགས་དང་ལྡན་ལ། གཞན་དེ་ལ་གཞུག་པའི་ཕྱིར་ཉིད་ཀྱང་བསོད་ནམས་ཀྱི་ཚོགས་ཆུང་ངུ་ནས་བསགས་པའི་ཚུལ་སྟོན་པ་དང༌། ཡེ་ཤེས་ཀྱི་ཚོགས་དང་ཡང་ལྡན་ཏེ། དེ་ཡང་ཉན་རང་གི་ཡེ་ཤེས་ལས་ཀྱང་བྱང་ཆུབ་སེམས་དཔའི་ཡེ་ཤེས་ཁྱད་པར་ཆེ། དེ་ལས་ཀྱང་ཁྱད་པར་དུ་འཕགས་པ་དེ་བཞིན་གཤེགས་པའི་ཡེ་ཤེས་དང་ལྡན་པ་ནི་མཐའ་མེད་པའོ། །ཐམས་ཅད་མཁྱེན་པའི་ཡེ་ཤེས་ཀྱིས་ཡོད་པ་ཤེས་བྱ་ཇི་སྙེད་པ་དང༌། མེད་པ་གནས་ལུགས་ཇི་ལྟ་བ་ཤེས་པ་ནི་ཤེས་པ་རབ་ཀྱི་མཐར་ཐུག་པའོ། །དེ་ལྟར་ཚོགས་གཉིས་རྫོགས་པས་ནི་དེ་ལས་བྱུང་བའི་འབྲས་བུ་གཟུགས་སྐུ་རྣམ་པ་གཉིས་བྱུང་བ་སྟེ། རིན་ཆེན་ཕྲེང་བ་ལས། གཟུགས་ཀྱི་སྐུ་ནི་མདོར་བསྡུ་ན། །བསོད་ནམས་ཚོགས་ལས་བྱུང་བ་སྟེ། །ཆོས་ཀྱི་སྐུ་ནི་མདོར་བསྡུ་ན། །རྒྱལ་པོ་ཡེ་ཤེས་ཚོགས་ལས་བྱུང༌། །ཞེས་སོ། །

**གཉིས་པ་དེ་མྱུར་དུ་སྒྲུབ་བྱེད་སྔགས་ཀྱི་ལམ་ལ་བསྟོད་པ་ལ་གསུམ། སྔགས་ལམ་གྱི་ཐབས་ཁྱད་པར་ཅན་ལ་བསྟོད་པ། སྐུ་དང་ཡེ་ཤེས་ཀྱི་རྣམ་གྲངས་ལ་བསྟོད་པ། སྔགས་ལམ་ཐུན་མོང་མ་ཡིན་པ་ལ་བསྟོད་པའོ། །དང་པོ་ནི།**

རྟག་པ་ཀུན་རྒྱལ་རྣལ་འབྱོར་ཅན། །བསམ་གཏན་བསམ་བྱ་བློ་ལྡན་མཆོག །སོ་སོ་རང་རིག་མི་གཡོ་བ། །

ཞེས་པ་སྟེ། རྗེ་བཙུན་ཉིད་རྟག་པ་རྒྱུན་དུ་ཀུན་རྟོག་གི་དགྲ་ལས་རྒྱལ་བ་ནི་རང་སེམས་ལྷན་ཅིག་སྐྱེས་པའི་ཡེ་ཤེས་ལ་སྦྱོར་བའི་རྣལ་འབྱོར་ཁྱད་པར་ཅན་གྱི་མཐུ་དང༌། བསམ་གཏན་བསམ་བྱ་ལས་འདས་པར་ཤེས་པ་ནི་བློ་དང་ལྡན་པའི་མཆོག་དང༌། དེ་ཡང་རང་གནས་ཆོས་སྐུའི་དགོངས་པ་བཙན་ཐབས་སུ་བརྙེས་ཏེ་སོ་སོ་རང་གིས་རིག་པའི་ཡེ་ཤེས་ལས་མི་གཡོ་བ་ནི་གསང་སྔགས་ལམ་གྱི་མཐུ་ཡིན་པས་དེའི་སྒོ་ནས་བསྟོད་པའོ། །ཡང་ན་རྟག་པ་ཞེས་པ་རྟག་པ་རྣམ་པར་སྣང་མཛད་ལ་བཤད་ཅིང༌། དེའི་ལམ་རིམ་པ་གཉིས་ཀྱི་རྣལ་འབྱོར་ཁྱད་པར་ཅན་ལ་བརྟེན་ནས་ས་ལམ་མྱུར་དུ་བགྲོད་པའི་ཚུལ་དུ་བཤད་ཀྱང་རུང་ཞིང༌། བི་མའི་འགྲེལ་པ་ལས་རྟོག་པ་ཀུན་རྒྱལ་ཞེས་གསུངས་འདུག་པས། གང་ལྟར་ཡང་ཚིག་དོན་མན་ངག་གི་དབང་དུ་སོང་ན་ཚིག་འབྲུ་ཙམ་ལ་འགལ་བ་མེད་པས་རུང་བར་སེམས་སོ། །

**གཉིས་པ་ལ་གསུམ། སྐུའི་རྣམ་གྲངས་ལ་བསྔགས་པ་དང༌། ཡེ་ཤེས་ཀྱི་རྣམ་གྲངས་ལ་བསྔགས་པ། སྐུ་དང་ཡེ་ཤེས་ཀྱི་བྱེད་ལས་ལ་བསྔགས་པའོ། །དང་པོ་ནི།**

མཆོག་གི་དང་པོའི་སྐུ་གསུམ་འཆང༌། །སངས་རྒྱས་སྐུ་ལྔའི་བདག་ཉིད་ཅན། །

ཞེས་པ་སྟེ། རྗེ་བཙུན་ཉིད་སྔགས་ལམ་ནས་མཆོག་གི་དངོས་གྲུབ་དམ་པ་བརྙེས་ནས་ཁྱབ་བདག་དང་པོའི་མགོན་པོའམ་དཔལ་མཆོག་དང་པོའི་སྐྱེས་བུ་ཐོབ་སྟེ་ཆོས་སྐུ་ལས་མི་གཡོ་བར་བཞུགས་བཞིན་དུ། ལོངས་སྤྱོད་རྫོགས་པའི་སྐུ་དང༌། ཐུགས་རྗེ་སྤྲུལ་པའི་སྐུ་གཉིས་དུས་གཅིག་ཏུ་འཆར་བའོ། །སྐུ་ལྔ་ནི། མཁྱེན་ཆ་ཆོས་སྐུ་དང༌། གསལ་ཆ་ལོངས་སྐུ་དང༌། སྣང་ཆ་སྤྲུལ་སྐུ་དང༌། སྤངས་ཆ་ངོ་བོ་ཉིད་སྐུ་དང༌། སྔགས་ལམ་གྱི་ལྷན་ཅིག་སྐྱེས་པའི་སྐུའམ་མངོན་པར་བྱང་ཆུབ་པའི་སྐུ་དང་ལྔའོ། །

**གཉིས་པ་ནི།**

ཁྱབ་བདག་ཡེ་ཤེས་ལྔ་ཡི་བདག །སངས་རྒྱས་ལྔ་བདག་ཅོན་པན་ཅན། །སྤྱན་ལྔ་ཆགས་པ་མེད་པ་འཆང༌། །

ཞེས་པ་སྟེ། རྗེ་བཙུན་ཉིད་ཡེ་ཤེས་ཀྱི་སྐུ་བརྙེས་ཏེ་དཀྱིལ་འཁོར་ཡོངས་ཀྱི་གཙོ་བོར་བཞུགས་པས་ཁྱབ་བདག་དང༌། དེ་ཡང་ངོ་བོ་ཡེ་ཤེས་གཅིག་ལ་མཁྱེན་ཚུལ་གྱི་སྒོ་ནས་ལྔར་དབྱེ་བ་སྟེ། གཞིའི་ཆ་ལས་ཆོས་དབྱིངས་ཡེ་ཤེས། གསལ་བའི་ཆ་ལས་མེ་ལོང་ཡེ་ཤེས། མཁྱེན་པའི་ཆ་ལས་སོར་རྟོག་ཡེ་ཤེས། རྟོགས་པའི་ཆ་ལས་མཉམ་ཉིད་ཡེ་ཤེས། མཛད་པའི་ཆ་ལས་བྱ་གྲུབ་ཡེ་ཤེས་སོ། །དེ་རྣམས་དང་ལྡན་པས་བདག་པོའོ། །

 སངས་རྒྱས་ལྔ་ནི། གསང་སྔགས་ཀྱི་རིགས་ཀྱི་སྒོ་ནས་དབྱེ་བ་སྟེ། དེ་ཡང་སྐུའི་རིགས་ལ་རྣམ་པར་སྣང་མཛད། ཐུགས་ཀྱི་རིགས་ལ་མི་བསྐྱོད་པ། གསུང་གི་རིགས་ལ་འོད་དཔག་མེད། ཡོན་ཏན་གྱི་རིགས་ལ་རིན་ཆེན་འབྱུང་ལྡན། ཕྲིན་ལས་ཀྱི་རིགས་ལ་དོན་ཡོད་གྲུབ་པའོ། །དེ་རྣམས་དང་ལྡན་པས་བདག་པོའོ། །དེ་ཡང་གསང་སྔགས་ཀྱི་ལྷ་ཐམས་ཅད་ལ་སོ་སོའི་རིགས་བདག་ཅོད་པན་དུ་རྒྱན་པས་ན་ཅོད་པན་ཞེས་བྱའོ། །

 སྤྱན་ལྔ་ནི། ཤེས་བྱ་གཟིགས་པའི་སྒོ་ནས་དབྱེ་བ་སྟེ། སྤྲུལ་སྐུ་ལ་ཤའི་སྤྱན་དང༌། ལོངས་སྐུ་ལ་ལྷའི་སྤྱན། ཇི་ལྟ་བ་གཟིགས་པ་ལ་ཤེས་རབ་ཀྱི་སྤྱན། ཇི་སྙེད་པ་གཟིགས་པ་ལ་ཆོས་ཀྱི་སྤྱན། ཀུན་ཏུ་སྒྲིབ་པ་མེད་པ་ལ་སངས་རྒྱས་ཀྱི་སྤྱན་ནོ། །དེ་རྣམས་ལ་ཆགས་ཐོགས་མེད་པའི་གཟིགས་པ་དང་ལྡན་པས་འཆང་བའོ། །

**གསུམ་པ་སྐུ་དང་ཡེ་ཤེས་ཀྱི་བྱེད་ལས་ལ་བསྔགས་པ་ལ་གསུམ། སྐུ་གྲུབ་པའི་རྒྱུ་ལ་བསྔགས་པ། ཐོབ་ཚུལ་སྐུའི་བྱེད་ལས་ལ་བསྔགས་པ། མཁྱེན་ཚུལ་ཡེ་ཤེས་ཀྱི་བྱེད་ལས་ལ་བསྔགས་པའོ། །དང་པོ་ནི།**

སངས་རྒྱས་ཐམས་ཅད་སྐྱེད་པ་པོ། །སངས་རྒྱས་སྲས་པོ་དམ་པའི་མཆོག །

ཅེས་པ་སྟེ། དོན་དམ་བྱང་ཆུབ་ཀྱི་སེམས་ནི་སངས་རྒྱས་ཐམས་ཅན་སྐྱེད་པའི་ཡུམ་དུ་གྱུར་ཅིང༌། ས་ལ་གནས་པའི་བྱང་ཆུབ་སེམས་དཔའ་རྣམས་སངས་རྒྱས་ཀྱི་སྲས་དམ་པའོ། །འོ་ན་ཉན་རང་རྣམས་སྲས་དམ་པ་མིན་པའི་རྒྱུ་མཚན་ཅི་ཞེ་ན། དཔེར་ན་འཁོར་ལོ་སྒྱུར་བའི་རྒྱལ་པོ་ལ་སྲས་སྟོང་ལ་སོགས་པ་ཡོད་ཀྱང༌། མཚན་དང་ལྡན་པ་གཅིག་སྲས་ཀྱི་དམ་པར་འཇོག་པ་བཞིན་དུ། ཉན་རང་དེ་དག་ཤེས་རབ་དང་སྙིང་རྗེ་ཆུང་བས་སངས་རྒྱས་ཀྱི་རིགས་འཛིན་ཅིང་མཛད་པ་སྒྲུབ་མི་ནུས་པས་སྲས་ཀྱི་དམ་པ་མ་ཡིན་ནོ། །བྱང་ཆུབ་སེམས་དཔའ་རྣམས་དེ་ལས་ལྡོག་པའི་ཕྱིར་སྲས་དམ་པའོ། །དེ་ལས་རྗེ་བཙུན་ཉིད་གནས་སྐབས་རྒྱལ་སྲས་ཐུ་བོའི་ཚུལ་བཟུང་བའི་ཁྱད་པར་དང༌། མཐར་ཐུག་རྒྱལ་བ་རྣམས་ཀྱི་ཡོངས་འཛིན་མཛད་དེ་བྱང་ཆུབ་ཀྱི་སེམས་འཛིན་དུ་བཅུག་པའི་ཁྱད་པར་ལས་དམ་པའི་མཆོག་ཅེས་བསྔགས་པའོ། །

**གཉིས་པ་ནི།**

ཤེས་པས་སྲིད་འབྱུང་སྐྱེ་གནས་མེད། །ཆོས་ལས་འབྱུང་བ་སྲིད་པ་སེལ། །གཅིག་ཏུ་ས་མཁྲེགས་རྡོ་རྗེའི་བདག །སྐྱེས་མ་ཐག་ཏུ་འགྲོ་བའི་མགོན། །

ཞེས་པ་སྟེ། རྗེ་བཙུན་ཉིད་དེ་ཁོ་ན་ཉིད་ཇི་ལྟ་བ་ཤེས་པས་སྲིད་པ་ལས་འབྱུང་བ་སྟེ། འཁོར་བར་སྐྱེ་བའི་གནས་མེད། ཆོས་ཀྱི་སྐུ་རྟོགས་པ་ལས་ཡེ་ཤེས་འབྱུང་བས་དེས་སྲིད་པའི་རྒྱུ་ལས་དང་ཉོན་མོངས་པ་ཐམས་ཅད་སེལ་བའོ། །གང་གིས་སེལ་ན་ཡེ་ཤེས་དྲུག་རོ་གཅིག་ཏུ་རྟོགས་པ་འགྱུར་བ་མེད་པ་སྲ་ཞིང་མཁྲེགས་པ་ཡེ་ཤེས་ཀྱི་རྡོ་རྗེ་བརྙེས་པ་དེས་སེལ་ལོ། །དུས་ནམ་སེལ་ན། ལྷན་ཅིག་སྐྱེས་པའི་ཡེ་ཤེས་རྒྱུད་ལ་སྐྱེས་མ་ཐག་ཏུ་འགྲོ་བའི་ཁྱབ་བདག་ཏུ་གྱུར་པས་དེའི་དུས་སུའོ། །

**གསུམ་པ་ནི།**

ནམ་མཁའ་ལས་བྱུང་རང་བྱུང་བ། །ཤེས་རབ་ཡེ་ཤེས་མི་བོ་ཆེ། །འོད་ཆེན་རྣམ་པར་སྣང་བར་བྱེད། །ཡེ་ཤེས་སྣང་བ་ལམ་མེ་བ། །འགྲོ་བའི་མར་མེ་ཡེ་ཤེས་སྒྲོན། །

ཅེས་པ་སྟེ། ཆོས་ཀྱི་དབྱིངས་ནམ་མཁའ་དང་འདྲ་བ་ལས་བྱུང་བའི་ཡོན་ཏན་འགག་པ་མེད་པར་རང་ཤུགས་ཀྱིས་བྱུང་བ་ནི་ཆོས་དབྱིངས་ཡེ་ཤེས་ཀྱི་བྱེད་ལས་དང༌། གསལ་ལ་རྟོག་པ་མེད་པའི་ཤེས་རབ་དང་ཡེ་ཤེས་ཀྱི་མེ་པོ་ཆེ་འབར་བས་གཞན་རྒྱུད་ཀྱི་ཉོན་མོངས་པ་ཙྭ་སྦུར་སྲེག་པ་ལྟ་བུ་ནི་མེ་ལོང་ཡེ་ཤེས་ཀྱི་བྱེད་ལས་དང༌། ཆོས་ཐམས་ཅད་རོ་མཉམ་དུ་རྟོགས་པའི་ཡེ་ཤེས་ཀྱི་འོད་ཆེན་པོ་རབ་ཏུ་འབར་བས་གཞན་རྒྱུད་ལ་ཆེ་བའི་ཡོན་ཏན་རྣམ་པ་སྣ་ཚོགས་སུ་སྣང་བ་ནི་མཉམ་ཉིད་ཡེ་ཤེས་ཀྱི་བྱེད་ལས་དང༌། ཡེ་ཤེས་སྣང་བ་མ་འདྲེས་པར་སོ་སོར་ལམ་མེ་བར་འཆར་བས་གདུལ་བྱའི་རྒྱུད་ལ་ཆོས་ཀྱི་མཚན་ཉིད་མ་འདྲེས་པར་རྟོགས་པ་ནི་སོར་རྟོག་ཡེ་ཤེས་ཀྱི་བྱེད་ལས་དང༌། འགྲོ་བའི་མ་རིག་པའི་མུན་པ་སེལ་བའི་མར་མེ་ཡེ་ཤེས་ཀྱི་སྒྲོན་མེ་རབ་ཏུ་སྣང་བས་གདུལ་བྱའི་དོན་ཡོངས་སུ་རྫོགས་པར་མཛད་པ་ནི་བྱ་བ་གྲུབ་པའི་ཡེ་ཤེས་ཀྱི་བྱེད་ལས་སོ། །

**གསུམ་པ་སྔགས་ལམ་ཐུན་མོང་མ་ཡིན་པ་ལ་བསྟོད་པ་ལ་བཞི། སྔགས་ཀྱི་འགྲོ་དོན་བྱེད་ཚུལ་ལ་བསྟོད་པ། སྤྲུལ་པ་སྣ་ཚོགས་སྟོན་ཚུལ་ལ་བསྟོད་པ། གསང་སྔགས་མཆོག་ཏུ་འཛིན་ཚུལ་ལ་བསྟོད་པ། གདུལ་བྱ་རྗེས་སུ་འཛིན་ཚུལ་ལ་བསྟོད་པའོ། །དང་པོ་ནི།**

གཟི་བརྗིད་ཆེན་པོ་འོད་གསལ་བ། །སྔགས་མཆོག་མངའ་བདག་རིག་སྔགས་རྒྱལ། །གསང་སྔགས་རྒྱལ་པོ་དོན་ཆེན་བྱས། །གཙུག་ཏོར་ཆེན་པོ་རྨད་བྱུང་གཙུག །

ཅེས་པ་སྟེ། རྗེ་བཙུན་ཉིད་གཞན་ཟིལ་གྱིས་གནོན་པའི་གཟི་བརྗིད་ཀྱི་ཕུང་པོ་ཆེན་པོ་མངའ་ཞིང༌། ནང་ན་ཡེ་ཤེས་ལྔ་གསལ་བའི་རྟགས་སུ་ཕྱི་རོལ་ཏུ་འོད་ཁ་དོག་ལྔ་གསལ་བའོ། །སྔགས་ཀྱི་མཆོག་ཏུ་གྱུར་པ་ནི་གསང་སྔགས་དང་རིག་སྔགས་ཡིན་ལ་དེའི་ངོ་བོར་གྱུར་པས་མངའ་བདག་དང༌། རིག་སྔགས་ཀྱི་རྒྱལ་པོ་ནི་ཤེས་རབ་དང་ཡེ་ཤེས་ཡིན་པ་དང༌། །གསང་སྔགས་ཀྱི་རྒྱལ་པོ་ནི་ཐབས་དང་ཤེས་རབ་ཁྱད་པར་ཅན་ཡིན་པས། སྐལ་བ་དང་ལྡན་པ་རྣམས་ལ་དེ་གཉིས་ཀྱི་སྒོ་ནས་འགྲོ་དོན་རྒྱ་ཆེན་པོ་མཛད་པའོ། །དེ་རྨད་དུ་བྱུང་བའི་ཆོས་ཡིན་པས་གཙུག་ཏོར་ཆེན་པོ་དང༌། ཆེན་པོ་ནི་ཀུན་གྱི་གཙུག་ཏུ་བཀུར་བའི་འོས་སུ་གྱུར་པ་ལྟ་བུའོ། །

**གཉིས་པ་ནི།**

ནམ་མཁའི་བདག་པོ་སྣ་ཚོགས་སྟོན། །སངས་རྒྱས་ཀུན་བདག་དངོས་པོ་མཆོག །འགྲོ་ཀུན་དགའ་བའི་མིག་དང་ལྡན། །སྣ་ཚོགས་གཟུགས་ཅན་སྐྱེད་པ་པོ། །

ཞེས་པ་སྟེ། རྗེ་བཙུན་ཉིད་རང་དོན་ཟབ་པ་སྟོང་པ་ཉིད་ནམ་མཁའ་ལྟ་བུ་རྟོགས་པས་ནམ་མཁའི་བདག་པོར་གྱུར་པ་དང༌། དེ་ལས་རྒྱ་ཆེ་བ་གཞན་དོན་སྣ་ཚོགས་སུ་སྟོན་པ་དང༌། སངས་རྒྱས་ཀུན་གྱི་སྐུ་ཡི་བདག་ཉིད་མཆོག་ཏུ་གྱུར་པ་ནི་ཡེ་ཤེས་དྲུག་རོ་གཅིག་ཏུ་གྱུར་པའོ། །དེས་འགྲོ་བའི་དོན་ལ་གཟིགས་པས་འགྲོ་བ་ཀུན་ལ་བྱམས་ཤིང་དགའ་བའི་མིག་དང་ལྡན་པ་དང༌། གཟུགས་སྣ་ཚོགས་སུ་སྤྲུལ་ནས་འགྲོ་བ་མཐའ་ཡས་པའི་དོན་མཛད་པས་ན་སྣ་ཚོགས་གཟུགས་ཅན་སྐྱེད་པ་པོ་ཞེས་སྤྲུལ་པ་སྣ་ཚོགས་སྟོན་ཚུལ་ལ་བསྔགས་པའོ། །

**གསུམ་པ་ནི།**

དྲང་སྲོང་ཆེ་དགུས་མཆོད་ཅིང་བརྗོད། །རིགས་གསུམ་འཆང་བ་གསང་སྔགས་འཆང༌། །དམ་ཚིག་ཆེན་པོ་གསང་སྔགས་འཛིན། །གཙོ་བོ་དཀོན་མཆོག་གསུམ་འཛིན་པ། །

ཞེས་པ་སྟེ། དྲང་སྲོང་ནི་སྤྱིར་རིག་སྔགས་སྒྲུབ་པ་རྣམས་ཀྱི་མིང་དང༌། དྲང་སྲོང་ཆེན་པོ་ནི་སངས་རྒྱས་ཏེ་རང་ཡང་དྲང་པོའི་ལམ་དུ་ཞུགས་ཤིང་གཞན་ཡང་དྲང་པོའི་ལམ་དུ་སྲོང་བས་ན་དྲང་སྲོང་སྟེ། དྲང་སྲོང་ཆེ་དགུ་སྟེ་སངས་རྒྱས་ཇི་སྙེད་པ་ཡོད་ཚད་ཀྱིས་རྗེ་བཙུན་ཉིད་ལ་མཆོད་ཅིང་ཡོན་ཏན་བརྗོད་པའི་སྒོ་ནས་བསྟོད་པའོ། །འོ་ན་རྗེ་བཙུན་ཉིད་ལ་ཆེ་བའི་ཡོན་ཏན་ཅི་འཆང་ཞེ་ན། སྐུ་དེ་བཞིན་གཤེགས་པའི་རིགས་དང༌། གསུང་པདྨའི་རིགས་དང༌། ཐུགས་རྡོ་རྗེའི་རིགས་ཏེ་རིགས་གསུམ་གྱི་ཆེ་བའི་ཡོན་ཏན་ཐམས་ཅད་འཆང་ཞིང་ཐབས་དང་ཤེས་རབ་ཁྱད་པར་ཅན་གྱི་གསང་སྔགས་ཉིད་འཆང་བ་སྟེ། ཇི་ལྟར་འཆང་ན་རིགས་ལས་མི་འདའ་བའི་དམ་ཚིག་འཆང་བ་དང༌། གསང་སྔགས་ཀྱི་སྒོ་ནས་སེམས་ཅན་རྗེས་སུ་འཛིན་པ་ལས་མི་འདའ་བའི་ཚུལ་གྱིས་འཆང་བའོ། །དེ་ཡང་གཙོ་བོ་བྱང་ཆུབ་ཀྱི་སེམས་འཆང་བས་སངས་རྒྱས་དཀོན་མཆོག་དང༌། དེའི་དོན་ཐེག་པ་ཆེན་པོའི་ཆོས་རྟོགས་པ་ནི་ཆོས་དཀོན་མཆོག་དང༌། དེ་རྗེས་སུ་སྒྲུབ་པ་ནི་དགེ་འདུན་དཀོན་མཆོག་སྟེ་མཆོག་གསུམ་བྱང་ཆུབ་ཀྱི་སེམས་སུ་འཛིན་པ་སྟེ། ཡེ་ཤེས་གྲུབ་པ་ལས། དག་ཐོབ་བྲལ་བའི་སེམས་སངས་རྒྱས། །མི་འགྱུར་དྲི་མེད་ཆོས་དང་ནི། །ཡོན་ཏན་ལྷུན་རྫོགས་དགེ་འདུན་ཉིད། །ཡིན་ཕྱིར་རང་གི་སེམས་ཉིད་མཆོག །ཅེས་སོ། །

**བཞི་པ་ནི།**

ཐེག་པ་མཆོག་གསུམ་སྟོན་པ་པོ། །དོན་ཡོད་ཞགས་པ་རྣམ་པར་རྒྱལ། །འཛིན་པ་ཆེན་པོ་རྡོ་རྗེ་ཞགས། །རྡོ་རྗེ་ལྕགས་ཀྱུ་ཞགས་པ་ཆེ། །

ཞེས་པ་སྟེ། ཆོས་ཀྱི་ཕུང་པོ་ཇི་སྙེད་པ་ཐེག་པ་གསུམ་དུ་བསྡུས་ཏེ་གང་ཟག་གི་བློ་མཆོག་དང་འབྲིང་དང་ཐ་མ་སྟེ་གསུམ་དུ་ཕྱེ་ནས་རང་རང་གི་བློ་དང་འཚམས་པར་སྟོན་པས་དོན་ཡོད་པར་མཛད་པ་སྟེ། ཐུགས་རྗེའི་ཞགས་པས་བཟུང་ནས་འཁོར་བ་ལས་རྣམ་པར་རྒྱལ་བར་བྱེད་པ་དང༌། གདུལ་བྱ་རྗེས་སུ་འཛིན་པའི་རྒྱུའི་གཙོ་བོ་ནི་རྡོ་རྗེའི་སྐུ་ཐོབ་པ་ལས་བྱུང་བའི་སྙིང་རྗེ་ཆེན་པོ་ལ་རྡོ་རྗེ་ཞགས་པ་དང༌། གདུལ་བྱ་སྐལ་ལྡན་རྗེས་སུ་འཛིན་པའི་ཐུགས་རྗེ་ལ་རྡོ་རྗེ་ལྕགས་ཀྱུ་དང༌། གདུལ་བྱ་མ་རུངས་པ་རྣམས་འཆིང་བའི་ཐབས་ཞགས་པ་དང་འདྲ་བའི་ཕྱིར་རྡོ་རྗེ་ལྕགས་ཀྱུ་ཞགས་པ་ཆེ་ཞེས་བརྗོད་དོ། །འཕགས་པ་འཇམ་དཔལ་གྱི་མཚན་ཡང་དག་པར་བརྗོད་པའི་མན་ངག་གསལ་བྱེད་སྒྲོན་མེ་ལས། ཆོས་དབྱིངས་ཡེ་ཤེས་ཀྱི་ལེའུ་སྟེ་དྲུག་པའོ།། །།

༈ **གཉིས་པ་མེ་ལོང་ཡེ་ཤེས་ཀྱི་སྒོ་ནས་བསྟོད་པ་ལ་ལྔ། སྐུ་ཁྲོ་བོའི་རྣམ་འགྱུར་ལ་བསྟོད་པ། གསུང་བཞད་པའི་ང་རོ་ལ་བསྟོད་པ། ཐུགས་དགྱེས་པའི་ཉམས་ལ་བསྟོད་པ། ཆེ་བའི་ཡོན་ཏན་གྱི་སྒོ་ནས་བསྟོད་པ། མཆོག་གི་ཕྲིན་ལས་ཀྱི་སྒོ་ནས་བསྟོད་པའོ། །དང་པོ་ལ་གསུམ། ཁྲོ་བོའི་རྒྱལ་པོ་གསུམ་གྱི་སྐུར་བཞེངས་ཚུལ། ཁྲོ་བོ་སྣ་ཚོགས་པའི་སྐུར་བཞེངས་ཚུལ། དེ་དག་གི་ཡོན་ཏན་བསྡུས་ཏེ་བསྟན་པའོ། །དང་པོ་ནི།**

རྡོ་རྗེ་འཇིགས་བྱེད་འཇིགས་པར་བྱེད། །ཁྲོ་བོའི་རྒྱལ་པོ་གདོང་དྲུག་འཇིགས། །མིག་དྲུག་ལག་དྲུག་སྟོབས་དང་ལྡན། །ཀེང་རུས་མཆེ་བ་གཙིགས་པ་པོ། །ཧ་ལ་ཧ་ལ་གདོང་བརྒྱ་པ། །གཤིན་རྗེ་གཤེད་པོ་བགེགས་ཀྱི་རྒྱལ། །

ཞེས་པ་སྟེ། རྗེ་བཙུན་འཇམ་པའི་དབྱངས་ཀྱིས་གདུལ་བྱ་ཞི་བས་མི་འདུལ་བ་དེ་དག་ཁྲོ་བོའི་རྒྱལ་པོ་རྡོ་རྗེ་འཇིགས་བྱེད་ལ་སོགས་པའི་སྐུར་བསྟན་པ་སྟེ། དེ་ཡང་རྡོ་རྗེའི་རིགས་ལས་བྱུང་བས་རྡོ་རྗེ་དང༌། ཤིན་ཏུ་འཇིགས་པར་བྱེད་པའི་སྐུར་བསྟན་ནས་མཧཱ་དེ་བ་ལ་སོགས་པ་དེ་དག་འཇིགས་ཤིང་སྐྲག་པར་བྱེད་པའི་ཕྱིར་དབུ་དགུ་དང་ཕྱག་སུམ་ཅུ་རྩ་བཞི་དང་ལྡན་པར་སྤྲུལ་པ་དང༌། ཡང་ཁྲོ་བོའི་རྒྱལ་པོ་སྟེ་ཁྲོ་བོ་རྣམས་ཀྱི་ནང་ནས་གཙོ་བོར་གྱུར་པའི་རྒྱལ་པོ་དང༌། དེས་གདུལ་བྱ་འབྱུང་པོ་མ་རུངས་པ་གཞོན་ནུ་གདོང་དྲུག་ལ་སོགས་པ་འཇིགས་པར་མཛད་པའི་ཕྱིར་དང༌། གདུལ་བྱ་དང་མཐུན་པའི་སྐུར་བཞེངས་པ་འདི་ལ་ཁྲོ་རྒྱལ་གདོང་དྲུག་སྟེ། གདོང་རེ་ལ་སྤྱན་གསུམ་གསུམ་ཡོད་ཀྱང་དཔྲལ་བའི་དབུས་ན་ཡེ་ཤེས་ཀྱི་སྤྱན་མེ་འབར་བ་རེ་རེ་ཡོད་པས་མིག་དྲུག་པ་ཞེས་བརྗོད། མ་དྲུག་ལ་མཆོད་པའི་རྟགས་སུ་ལག་པ་དྲུག་སྟོབས་དང་ལྡན་པ་ཡོད་པས་ལག་དྲུག་སྟོབས་དང་ལྡན་པ་སྟེ། དེ་ཡང་ནང་དུ་མེ་ལོང་ལྟ་བུའི་ཡེ་ཤེས་ཀྱིས་ཉོན་མོངས་ཞེ་སྡང་འདུལ་བ་དང༌། རིགས་དྲུག་མཚོན་པས་གདོང་དྲུག ཕར་ཕྱིན་དྲུག་དང་ལྡན་པས་ལག་པ་དྲུག གདུག་པ་འཇོམས་པའི་རྟགས་སུ་སྟོབས་དང་ལྡན་པའོ། །མི་མགོ་སྐམ་པོའི་དོ་ཤལ་གྱིས་བརྒྱན་པས་ཀེང་རུས་དང༌། གདུག་པ་འདུལ་བའི་རྟགས་སུ་མཆེ་བ་གཙིགས་པའོ། །ཡང་ཁྲོ་རྒྱལ་ཧ་ལ་ཧ་ལ་ནི་དུག་སྟེ་དུག་བཞི་དང་ལྡན་པའི་སྦྲུལ་གྱི་སྐུ་དང་ཡན་ལག་བརྒྱན་ཅིང་གདོང་བརྒྱ་དང་ལྡན་པའི་གཤིན་རྗེ་གཤེད་དམར་ནི་གཤིན་རྗེ་ཆོས་ཀྱི་རྒྱལ་པོ་དང༌། བགེགས་ཀྱི་རྒྱལ་པོ་བཱི་ན་ཡ་ཀ་ལ་སོགས་པ་འདུལ་བར་བྱེད་པས་རྒྱལ་པོའོ། །དེ་ལྟར་ཁྲོ་བོའི་རྒྱལ་པོ་གསུམ་གྱི་སྒོ་ནས་བགེགས་དང་འབྱུང་པོ་ཐམས་ཅད་འདུལ་བར་བྱེད་པའོ། །

**གཉིས་པ་ནི།**

རྡོ་རྗེ་ཤུགས་ཅན་འཇིགས་བྱེད་པ། །རྡོ་རྗེ་དྲག་པོ་རྡོ་རྗེའི་སྙིང༌། །སྒྱུ་འཕྲུལ་རྡོ་རྗེ་གསུས་པོ་ཆེ། །

ཞེས་པ་སྟེ། གཞན་ཡང་ཕྲིན་ལས་ཐོགས་པ་མེད་པའི་རྡོ་རྗེ་ཤུགས་དང༌། འཇིག་རྟེན་གསུམ་དུ་གྲགས་པའི་རྡོ་རྗེ་དྲག་པོ་དང༌། ཁྲོ་བོ་རྣམས་ཀྱི་ཐུགས་ཀར་གནས་པའི་རྡོ་རྗེ་སྙིང་པོ་དང༌། སྒྱུ་འཕྲུལ་རྡོ་རྗེ་གསུས་པོ་ཆེ་ཞེས་བྱ་བ་ལ་སོགས་པའི་ཁྲོ་བོའི་དབང་པོ་སྣ་ཚོགས་པའི་སྐུར་བཞེངས་ཏེ་གདུག་པ་འདུལ་བའི་དོན་མཛད་པའོ། །

**གསུམ་པ་ནི།**

རྡོ་རྗེ་ལས་སྐྱེས་རྡོ་རྗེའི་བདག །རྡོ་རྗེ་སྙིང་པོ་མཁའ་འདྲ་བ། །མི་གཡོ་རལ་པ་གཅིག་གིས་བསྒྱིངས། །གླང་ཆེན་ཀོ་རློན་གོས་སུ་གྱོན། །

ཞེས་པ་སྟེ། ཁྲོ་བོའི་དབང་པོ་དེ་དག་གི་རྒྱུ་ནི་རྡོ་རྗེའི་རིགས་ལས་སྐྱེས་པས་རིགས་ཐམས་ཅད་ཀྱི་གཙོ་བོར་གྱུར་པས་རྡོ་རྗེ་བདག་པོའོ། །དེའི་དཔེ་ནི་རྡོ་རྗེ་སྙིང་པོ་འདི་རྣམས་ནམ་མཁའ་དང་འདྲ་སྟེ། དངོས་པོར་མ་གྲུབ་པ་དང༌། ཀུན་ལ་ཁྱབ་པ་དང༌། ཆོ་འཕྲུལ་མི་འགོག་པའི་ཕྱིར་ནམ་མཁའ་དང་འདྲ་བའོ། །དེ་ཡང་མཚན་མའི་རྣམ་པར་རྟོག་པས་མི་གཡོ་བ་དང༌། གཉིས་མེད་རྟོགས་པའི་རྟགས་སུ་རལ་པ་ཐུར་དུ་མི་འཕྱང་བར་ཐོར་ཚུགས་གཅིག་ཏུ་བཅིངས་ཏེ་གྱེན་དུ་བསྒྱིངས་པའམ་བརྫེས་པའོ། །ཐེག་པ་མཆོག་དང་ལྡན་པའི་རྟགས་སུ་གླང་པོ་ཆེའི་ཀོ་བ་རློན་པ་གོས་སུ་གྱོན་པ་སོགས་ཁྲོ་བོའི་རྣམ་འགྱུར་ཡོངས་སུ་རྫོགས་པར་སྟོན་པར་མཛད་དོ། །

**གཉིས་པ་དྲག་པོའི་གསུང་གི་ཉམས་ལ་བསྟོད་ནི།**

གྲགས་ཆེན་ཧ་ཧ་ཞེས་སྒྲོག་པ། །ཧི་ཧི་ཞེས་སྒྲོག་འཇིགས་པར་བྱེད། །གད་མོ་ཆེན་པོ་གད་རྒྱངས་ཅན། །རྡོ་རྗེ་གད་མོ་ཆེར་སྒྲོག་པ། །

ཞེས་པ་སྟེ། ཁྲོ་བོའི་སྐུར་བཞེངས་པ་དེ་དག་གིས་འགྲོ་བའི་དོན་མཛད་པ་ལ་དགྱེས་པས་དུས་ན་མར་ཧ་ཧ་ཞེས་པའི་སྒྲ་སྒྲོག་ཅིང༌། ཧི་ཧི་ཞེས་སྒྲོག་པས་མ་རུངས་པ་མཐའ་དག་འཇིགས་པར་བྱེད་དོ། །གད་མོ་ཆེན་པོ་དེ་དག་ལ་དཔའ་བོའི་གད་རྒྱངས་ཅན་ཞེས་གྲགས་ཤིང༌། དེ་ལྟར་རྡོ་རྗེའི་གད་མོ་ཆེར་སྒྲོག་པས་བདུད་དང་འབྱུང་པོའི་ཚོགས་རྣམས་སྙིང་གས་ཏེ་སེམས་འོད་གསལ་དུ་འཇུག་པར་བྱེད་དོ། །

**གསུམ་པ་ཐུགས་དགྱེས་པའི་ཉམས་ལ་བསྟོད་པ་ནི།**

རྡོ་རྗེ་སེམས་དཔའ་སེམས་དཔའ་ཆེ། །རྡོ་རྗེ་རྒྱལ་པོ་བདེ་བ་ཆེ། །རྡོ་རྗེ་དྲག་པོ་དགའ་བ་ཆེ། །རྡོ་རྗེ་ཧཱུཾ་སྟེ་ཧཱུཾ་ཞེས་སྒྲོག །

ཅེས་པ་སྟེ། རྡོ་རྗེ་ལྟར་མི་ཕྱེད་པའི་ཐུགས་ཡེ་ཤེས་སེམས་དཔའ་ཆོས་ཀྱི་དབྱིངས་ལ་སེམས་པ་དང༌། ཐུགས་རྗེས་འགྲོ་བའི་དོན་ལ་ཆེར་སེམས་པ་དང༌། དེ་ཐབས་ཤེས་ཁྱད་པར་ཅན་དང་ལྡན་པ་ནི་ཆེ་བའོ། །ཟུང་འཇུག་ཡེ་ཤེས་ཀྱི་རྡོ་རྗེ་རྟོགས་པ་དེའི་གོང་ན་གཞན་མེད་པས་རྒྱལ་པོ་དང༌། ཟག་པ་མེད་པའི་བདེ་བ་ཆེན་པོ་དེའི་སྒོ་ནས་གདུག་པ་ཅན་འཇོམས་པ་ལ་དགྱེས་པ་ནི་རྡོ་རྗེ་དྲག་པོ་དང༌། དེས་སེམས་ཅན་གྱི་དོན་ལ་དགའ་བ་ཆེན་པོ་སྐྱེད་པ་ནི་དགའ་ཆེན་དང༌། རྡོ་རྗེ་ལྟ་བུའི་ཏིང་ངེ་འཛིན་ཐུགས་སུ་ཆུད་པའི་སྒོ་ནས་ཧཱུཾ་ཞེས་བརྗོད་པ་རྡོ་རྗེའི་ཧཱུཾ་སྟེ་རང་དོན་དང༌། སླར་ཡང་ཧཱུཾ་ཞེས་སེམས་ཅན་གྱི་དོན་དུ་སྒྲོག་པས་གདུག་པ་ཅན་ཚར་གཅོད་པའི་སྒྲའོ། །

**བཞི་པ་ཆེ་བའི་ཡོན་ཏན་གྱི་སྒོ་ནས་བསྟོད་པ་ལ་གསུམ། ཕྱག་མཚན་གྱི་ཆེ་བ་བརྗོད་པ། སྤྱན་གྱི་ཆེ་བ་བརྗོད་པ། རྒྱན་གྱི་ཆེ་བ་བརྗོད་པའོ། །དང་པོ་ནི།**

མཚོན་དུ་རྡོ་རྗེ་མདའ་ཐོགས་པ། །རྡོ་རྗེ་རལ་གྲི་མ་ལུས་གཅོད། །རྡོ་རྗེ་ཀུན་འཆང་རྡོ་རྗེ་ཅན། །རྡོ་རྗེ་གཅིག་པུས་གཡུ་སེལ་བ། །

ཞེས་པ་སྟེ། ཕྱི་ཕྱག་མཚན་རྡོ་རྗེ་ལ་སོགས་པའི་མཚོན་ཆ་ཡང་མཚོན་བྱ་དོན་གྱི་སྒོ་ནས་བཤད་ན། རྡོ་རྗེ་ནི་ནང་གི་ཡེ་ཤེས་ཀྱི་རྡོ་རྗེ་ཉོན་མོངས་པ་འཇོམས་པ། ཐབས་ཤེས་ཁྱད་པར་ཅན་གྱི་མདའ་གཞུ་ཐོགས་པས་དངོས་འཛིན་འབིག་པ། ཐབས་ཀྱི་རྡོ་རྗེ་དང་ཤེས་རབ་ཀྱི་རལ་གྲིས་རྣམ་རྟོག་གཅོད་པ། རྡོ་རྗེ་རྩེ་གཅིག་རྩེ་གསུམ་རྩེ་ལྔ་ཀུན་ཀྱང་རིམ་པ་ལྟར། མ་རིག་པ་དང༌། དུག་གསུམ་དང༌། དུག་ལྔ་འཇོམས་པ། དེ་རྣམས་འཇོམས་པའི་མཐུ་དང་ལྡན་པ་ལ་རྡོ་རྗེ་ཅན་ཞེས་བྱའོ། །རྡོ་རྗེ་ལྟ་བུའི་ཡེ་ཤེས་ཀྱི་རྡོ་རྗེ་གཅིག་པུས་བདུད་བཞིའི་ཡུལ་ངོ་སེལ་བའོ། །

**གཉིས་པ་ནི།**

རྡོ་རྗེ་འབར་བ་མིག་མི་བཟད། །སྐྲ་ཡང་རྡོ་རྗེ་འབར་བ་སྟེ། །རྡོ་རྗེ་འབེབས་པ་འབེབས་པ་ཆེ། །མིག་བརྒྱ་པ་སྟེ་རྡོ་རྗེའི་མིག །

ཅེས་པ་སྟེ། ཁྲོ་བོའི་རྒྱལ་པོ་དེ་དག་གི་སྤྱན་ལས་རྡོ་རྗེ་མེ་རབ་ཏུ་འབར་བས་གདུག་པ་ཅན་ཐམས་ཅད་སྲེག་པར་བྱེད་པའི་མིག་གི་འོད་མི་བཟད་པ་དང༌། སྐྲ་ཡང་རྡོ་རྗེའི་མེ་འོད་འབར་བས་བགེགས་རྣམས་སྲེག་པ་དང༌། ཡང་སྒྲས་སྐྲ་ཡིས་མིག་གིས་བྱ་བ་བྱས་ཏེ་ཡུལ་གསལ་བར་བྱེད་པ་འདི་ནི་ཐུན་མོང་མ་ཡིན་པའི་ཡོན་ཏན་ཡིན་ཏེ། སངས་རྒྱས་པ་ན་སྐུ་དང་ཡེ་ཤེས་གཉིས་སུ་མེད་པའི་དབང་གིས་སྐུ་ཡི་ཆ་ཤས་གཅིག་ཀྱང་དབང་པོའི་བྱ་བ་ཐམས་ཅད་བྱེད་ནུས་པ་བྱུང་སྟེ། དཔེར་ན་ཐུབ་པའི་དབང་པོའི་གཙུག་ཏོར་ལས་གདུགས་དཀར་གྱི་གཟུངས་གསུངས་པ་ལྟ་བུའོ། །སྐུ་ལས་རྡོ་རྗེའི་མེ་འོད་འབར་བ་འཕྲོས་ཏེ་བར་ཆད་བྱེད་པའི་བགེགས་ཀྱི་མགོར་རྡོ་རྗེ་འབེབས་པ་དང༌། སྐལ་ལྡན་ལ་རྡོ་རྗེ་ཡེ་ཤེས་ཀྱི་བྱིན་འབེབས་པ་ནི་མཐུ་ཆེ་བའོ། །མིག་བརྒྱ་པ་ཞེས་མཚོན་པ་ཙམ་སྟེ། ཤེས་བྱ་མཐའ་ཡས་པར་གཟིགས་པའི་སྤྱན་ལ་ཐུག་པ་མེད་དོ། །དེས་ན་གྲངས་མང་བ་ལ་བརྒྱའི་ཐ་སྙད་བྱེད་པར་མངོན་བརྗོད་ལས་བཤད་དོ། །

**གསུམ་པ་ནི།**

ལུས་ནི་རྡོ་རྗེའི་བ་སྤུ་ཅན། །རྡོ་རྗེ་སྤུ་ནི་གཅིག་པུའི་ལུས། །སེན་མོ་སྐྱེས་པ་རྡོ་རྗེ་རྩེ། །རྡོ་རྗེ་སྙིང་པོ་པགས་པ་མཁྲེགས། །རྡོ་རྗེ་ཕྲེང་ཐོགས་དཔལ་དང་ལྡན། །རྡོ་རྗེ་རྒྱན་གྱིས་བརྒྱན་པ་སྟེ། །

ཞེས་པ་སྟེ། ལུས་ལ་རྡོ་རྗེའི་བ་སྤུ་མེ་འོད་འཕྲོ་བ་ཅན་གཡས་སུ་འཁྱིལ་བ་དང༌། ལུས་ཀྱི་བ་སྤུ་ཅད་ཀྱང་བེམ་ཆོས་ལས་འདས་པ་ཡེ་ཤེས་རྡོ་རྗེ་གཅིག་པུའི་ལུས་སུ་གྲུབ་པ་དང༌། ཕྱག་ཞབས་ཀྱི་སེན་མོ་སྐྱེས་པ་རྣམས་ཀྱང་ཡེ་ཤེས་རྡོ་རྗེའི་རང་བཞིན་རྩེ་མོ་རྣོ་ཞིང་རིང་བ་དང༌། སྐུའི་པགས་པ་ཡང་གང་གིས་འབིགས་པར་མི་ནུས་པ་སྲ་ཞིང་མཁྲེགས་པ་རྡོ་རྗེ་སྙིང་པོ་ཅན་ནོ། །དབུ་ལ་རྡོ་རྗེའི་ཕྲེང་བ་ཐོགས་པ་ནི་ཡེ་ཤེས་འགྱུར་བ་མེད་པའི་དཔལ་དང་ལྡན་པ་དང༌། དེ་ལྟར་ཁྱད་པར་གྱི་རྒྱན་ཐམས་ཅད་རྡོ་རྗེས་བརྒྱན་པ་ནི་རྡོ་རྗེ་རིགས་ཀྱི་ཆེ་བའི་ཡོན་ཏན་བསྟན་པའོ། །

**ལྔ་པ་མཆོག་གི་ཕྲིན་ལས་ཀྱི་སྒོ་ནས་བསྟོད་པ་ནི།**

གད་རྒྱངས་ཧ་ཧ་ངེས་པར་སྒྲོགས། །ཡི་གེ་དྲུག་པ་རྡོ་རྗེའི་སྒྲ། །འཇམ་དཔལ་ཆེན་པོ་སྒྲ་ཆེ་བ། །འཇིག་རྟེན་གསུམ་ན་སྒྲ་གཅིག་པ། །ནམ་མཁའི་མཐའ་ལ་སྒྲ་སྒྲོགས་པ། །སྒྲ་དང་ལྡན་པ་རྣམས་ཀྱི་མཆོག །

ཅེས་པ་སྟེ། རྗེ་བཙུན་ཉིད་འགྲོ་བའི་དོན་མཛད་པ་ལ་ཤིན་ཏུ་དགྱེས་པའི་སྒྲ་ཧ་ཧ་ཞེས་ངེས་པར་སྒྲོགས་པས་གདུལ་བྱ་ལ་ཆོས་སྟོན་པར་དགོངས་པ་དང༌། སངས་རྒྱས་རྣམས་ཀྱི་ཕྲིན་ལས་ཀྱི་གཙོ་བོ་ཆོས་སྟོན་པར་མཛད་པ་ཡིན་ལ། ཆོས་སྟོན་པ་ཐམས་ཅད་ཀྱི་ནང་ནས་དབང་རྣོན་རིན་པོ་ཆེ་ལྟ་བུའི་གང་ཟག་ལ་ཉེ་ལམ་རྡོ་རྗེ་ཐེག་པའི་ཆོས་སྟོན་པའི་སྙིང་པོ་ནི། རིགས་དྲུག་གཅིག་ཏུ་བསྡུས་པའི་ཡི་གེ་དྲུག་པ་རྡོ་རྗེའི་སྒྲ་བྱུང་བའི་གཙོ་བོ་ནི། ཨོཾ་ཝ་གཱི་ཤྭ་རི་མུཾ་ཞེས་པ་འདི་ཡིན་ཞིང༌། སྒྲ་འདི་འཇམ་པའི་དབྱངས་ཀྱི་སྙིང་པོ་ཡིན་པས་ལས་འཕྲོ་ཅན་རྣམས་ལ་སྙན་ཅིང་ཡིད་དུ་འོང་བའོ། །དེ་ཚུལ་བཞིན་བཟླས་པས་རྒྱུད་འཇམ་ཞིང་དུལ་བ་དང་ཚངས་དབྱངས་མྱུར་དུ་གྲུབ་པའི་དོན་གྱིས་ཀྱང་འཇམ་དབྱངས་ཞེས་བརྗོད་པ་དང༌། དེས་གསང་སྔགས་ཀྱི་དོན་ཆེན་པོ་སྟོན་པའི་སྒྲ་ཡིན་པས་ན་སྒྲ་ཆེ་བའོ། །འཇིག་རྟེན་གསུམ་ན་མཚུངས་པ་མེད་པའི་སྒྲ་ཡང་འདི་གཅིག་པུ་ཡིན་ཏེ། གཉིས་སུ་མེད་པའི་དོན་དུ་གཅིག་པ་དང༌། འགྲོ་བ་འདྲེན་པའི་དོན་དུའང་གཅིག་པ་དང༌། འགྲན་ཟླ་མེད་པའི་དོན་གྱིས་ཀྱང་གཅིག་པའོ། །སྒྲ་དེས་ཇི་ཙམ་ཁྱབ་ཅེ་ན། རྗེ་བཙུན་ཉིད་ཀྱིས་གདུལ་བྱ་ཕྱོགས་རེ་ཙམ་མ་ཡིན་པར་ནམ་མཁའི་མཐའ་ཀླས་པའི་སེམས་ཅན་མཐའ་དག་ལ་གསང་སྔགས་ཀྱི་ཆོས་འདིའི་སྒྲ་ལྷུན་གྱི་གྲུབ་པ་དང་རྒྱུན་མི་འཆད་པར་སྒྲོག་པར་མཛད་དོ། །ཆོས་ཀྱི་སྒྲ་དང་ལྡན་པ་ཐམས་ཅད་ཀྱི་ནང་ན་གསང་སྔགས་ཀྱི་ཆོས་སྟོན་པའི་སྒྲ་འདི་མཆོག་སྟེ། དུས་གསུམ་གྱི་སངས་རྒྱས་ཐམས་ཅད་ཀྱང་སངས་རྒྱས་སུ་བྱེད་པའི་ཆོས་ནི་གསང་སྔགས་ཀྱི་ཆོས་ཡིན་ཏེ། ཡེ་ཤེས་གྲུབ་པ་ལས། སྟོན་པའི་ཆོས་ནི་རྒྱ་མཚོ་ཀུན། །བསྡུས་ཏེ་སྙིང་པོའི་བཅུད་ཕྱུང་བ། །གསང་ཆེན་ཐེག་པ་འདི་ཡིན་ཏེ། །འདི་མ་སྣང་བ་གྲོལ་བ་མེད། །ཅེས་སོ། །འཕགས་པ་འཇམ་དཔལ་གྱི་མཚན་ཡང་དག་པར་བརྗོད་པའི་མན་ངག་གསལ་བྱེད་སྒྲོན་མེ་ལས། མེ་ལོང་ཡེ་ཤེས་ཀྱི་ལེའུ་སྟེ་བདུན་པའོ།། །།

༈ **གསུམ་པ་སོ་སོར་རྟོག་པའི་ཡེ་ཤེས་ཀྱི་སྒོ་ནས་བསྟོད་པ་ལ་གསུམ། འགྲོ་དོན་མཛད་ཚུལ་གྱི་སྒོ་ནས་རྒྱས་པར་བཤད་པ། སོ་སོར་རྟོག་པའི་ཡེ་ཤེས་དངོས་ཤིན་ཏུ་རྒྱས་པར་བཤད་པ། དེ་དག་གི་སྐབས་དོན་བསྡུས་ཏེ་བཤད་པའོ། །དང་པོ་ལ་བརྒྱད། ཆོས་འབྱུང་བའི་རྒྱུ་ལ་བསྟོད་པ། ཆོས་གསུངས་པའི་ཚུལ་ལ་བསྟོད་པ། སྐུ་གསུམ་གྱི་སྣང་ཚུལ་ལ་བསྟོད་པ། སྐུ་མཚུངས་པ་མེད་ཚུལ་ལ་བསྟོད་པ། གཞན་དོན་མཛད་ཚུལ་ལ་བསྟོད་པ། མགོན་སྐྱབས་མཛད་ཚུལ་ལ་བསྟོད་པ། མཁྱེན་པའི་ཡེ་ཤེས་བརྙེས་ཚུལ་ལ་བསྟོད་པ། སྐུ་གསུམ་གྱི་མཛད་པ་སྟོན་ཚུལ་ལ་བསྟོད་པའོ། །དང་པོ་ནི།**

ཡང་དག་བདག་མེད་དེ་བཞིན་ཉིད། །ཡང་དག་མཐའ་སྟེ་ཡི་གེ་མེད། །

ཅེས་པ་སྟེ། རྗེ་བཙུན་འཇམ་པའི་དབྱངས་ཀྱི་ཐུགས་ཡེ་ནས་དྲི་མ་མེད་པ་ཡང་དག་པ་སྟེ་བདག་མེད་པའི་དེ་བཞིན་ཉིད་རང་བཞིན་གྱིས་རྣམ་པར་དག་པའི་སྟེང་དུ་གློ་བུར་གྱི་དྲི་མ་གཞི་ཐོག་ཏུ་དག་ཅིང་ཡང་དག་པའི་མཐའ་ལས་སླར་ལྡང་དུ་མེད་པའི་ངང་ལ་གནས་པ་སྟེ། དེ་ནི་བརྗོད་དུ་མེད་ཅིང་བསམ་དུ་མེད་པས་ན་ཡི་གེ་མེད་པ་ཞེས་བྱའོ། །དེ་སྐད་དུ་རྒྱུད་ལས། དེ་བཞིན་གཤེགས་པ་ཀུན་གྱི་གནས། །ཆོས་ཀུན་བདག་མེད་པ་ཡི་མཆོག །ཅེས་སོ། །

**གཉིས་པ་ནི།**

སྟོང་ཉིད་སྨྲ་བའི་ཁྱུག་མཆོག་སྟེ། །ཟབ་ཅིང་རྒྱ་ཆེའི་སྒྲ་སྒྲོགས་པ། །ཆོས་ཀྱི་དུང་སྟེ་སྒྲ་ཆེན་ལྡན། །ཆོས་ཀྱི་གཎྜི་སྒྲ་བོ་ཆེ། །མི་གནས་མྱ་ངན་འདས་པ་པོ། །ཕྱོགས་བཅུ་ཆོས་གྱི་རྔ་བོ་ཆེ། །

ཞེས་པ་སྟེ། རྗེ་བཙུན་ཉིད་ཆོས་ཀྱི་སྐུ་བརྙེས་ཀྱང་ཞི་བའི་དབྱིངས་ལ་མི་ཞེན་པར་ཐུགས་རྗེ་ཆེན་པོས་འགྲོ་ལ་ཆོས་སྟོན་པར་མཛད་དོ། །ཆོས་གང་སྟོན་ཅེ་ན། ཆོས་ཐམས་ཅད་སྟོང་པ་ཉིད་དུ་སྨྲ་བ་ནི་ཆོས་སྨྲ་བ་ཐམས་ཅད་ཀྱི་གཙོ་བོ་ཡིན་པས་ཁྱུག་མཆོག་སྟེ། དཔེར་ན་གླང་ཆེན་ཕྲུ་གུ་སེང་གེས་གསོས་པ་ལ་ཁྱུ་མཆོག་ཅེས་གྲགས་ཤིང༌། དེས་རི་དྭགས་ཀྱི་ཁྱུ་གཞན་ཟིལ་གྱིས་གནོན་པ་དང་འདྲ་བར་དེས་ཀྱང་ཟབ་པ་དང་རྒྱ་ཆེ་བའི་ཆོས་ཀྱི་སྒྲ་ཆེན་པོ་སྒྲོག་པའི་ཕྱིར་རོ། །དེ་ཡང་ཆོས་སྟོན་པའི་ཐོག་མར་ཆོས་ཀྱི་དུང་ལྟ་བུའི་སྒྲ་ཆེན་པོས་བདུད་བཏུལ་བ་དང༌། ཆོས་ཀྱི་གཎྜི་ལྟ་བུའི་སྒྲ་ཆེན་པོས་འཁོར་བསྡུས་ནས་མཐའ་གཉིས་ལ་མི་གནས་པའི་མྱ་ངན་ལས་འདས་པའི་ཆོས་སྟོན་པའི་སྒྲ་ཕྱོགས་བཅུ་ཀུན་ཏུ་ཁྱབ་པར་བྱེད་དོ། །གང་གིས་ཤེ་ན། ལྷའི་རྔ་བོ་ཆེ་ལས་ཁྱད་དུ་འཕགས་པའི་ཆོས་རྔ་ཆེན་དམ་པ་བརྡུང་པ་དེས་སོ། །

**གསུམ་པ་ནི།**

གཟུགས་མེད་གཟུགས་བཟང་དམ་པ་སྟེ། །སྣ་ཚོགས་གཟུགས་ཅན་ཡིད་ལས་སྐྱེས། །གཟུགས་རྣམས་ཐམས་ཅད་སྣང་བའི་དཔལ། །གཟུགས་བརྙན་མ་ལུས་འཆང་བ་པོ། །

ཞེས་པ་སྟེ། གནས་ཚུལ་ཆོས་ཀྱི་སྐུ་ནི་ཆོས་ཉིད་ནམ་མཁའ་ལྟ་བུ་ཡིན་པས་གཟུགས་མེད་པ་དང༌། དེའི་མཐུ་ལས་ཤར་བའི་ལོངས་སྤྱོད་རྫོགས་པའི་སྐུ་མཚན་དང་དཔེ་བྱད་ཀྱིས་བརྒྱན་པ་ནི་གཟུགས་བཟང་བའི་དམ་པ་སྟེ་སྐུ་མཚུངས་པ་མེད་པ་དང༌། ལོངས་སྤྱོད་རྫོགས་པའི་སྐུ་དང་དུས་མཉམ་དུ་འཆར་བའི་སྤྲུལ་པ་གང་འདུལ་སྣ་ཚོགས་སུ་སྟོན་པའི་གཟུགས་ཅན་རྣམས་ཡེ་ནས་ཡིད་ཡེ་ཤེས་སུ་གྲོལ་བ་ལས་སྐྱེས་པ་དང༌། ནམ་མཁའི་ཟླ་བ་གཅིག་གིས་ས་སྟེང་དུ་ཆུ་སྣོད་བྱེ་བ་ཕྲག་བརྒྱར་གཟུགས་ཅིག་ཅར་དུ་འཆར་བ་ལྟར་སྤྲུལ་པའི་སྐུའི་གཟུགས་རྣམས་ཐམས་ཅད་དུ་སྣང་བ་ཡང་ལོངས་སྤྱོད་རྫོགས་སྐུའི་མཐུ་དཔལ་ལས་འཆར་བ་དང༌། དེར་མ་ཟད་ཚངས་པ་དང་ཁྱབ་འཇུག ཉན་ཐོས་དང་རང་རྒྱལ་བྱང་ཆུབ་སེམས་དཔའ་ལ་སོགས་པའི་གཟུགས་མ་ལུས་པ་གང་ལ་གང་འདུལ་དུ་སྣང་ནས་སེམས་ཅན་གྱི་དོན་མཛད་པའོ། །

**བཞི་པ་ནི།**

ཚུགས་པ་མེད་ཅིང་ཆེ་བར་གྲགས། །ཁམས་གསུམ་དབང་ཕྱུག་ཆེན་པོ་སྟེ། །འཕགས་ལམ་ཤིན་ཏུ་མཐོ་ལ་གནས། །དར་བ་ཆེན་པོ་ཆོས་ཀྱི་ཏོག །

ཅེས་པ་སྟེ། རྗེ་བཙུན་ཉིད་ཡེ་ནས་ཚོགས་ཆེན་ཡོངས་སུ་རྫོགས་པའི་དབང་གིས་འཇིག་རྟེན་ཆེ་དགུ་གང་གིས་ཀྱང་མི་ཚུགས་ཏེ། བདུད་དང་མུ་སྟེགས་ལ་སོགས་པ་སུས་ཀྱང་ཟིལ་གྱིས་མི་གནོན་པས་འཇིག་རྟེན་ན་ཆེ་བར་གྲགས་པ་དང༌། ཁམས་གསུམ་ན་ཆོས་ཀྱིས་དབང་བསྒྱུར་བས་དབང་ཕྱུག་ཆེན་པོ་སྟེ། དེ་ཡང་འཕགས་པའི་ལམ་ལས་ཤིན་ཏུ་མཐོ་བ་སྐུ་བཞིའི་རྒྱལ་སར་གནས་པ་དང༌། ཆོས་ཀྱི་ཕུང་པོ་བརྒྱད་ཁྲི་བཞི་སྟོང་མཁྱེན་པས་ཡོངས་སུ་དར་བ་ཆེན་པོའི་ཆོས་དང༌། ཆོས་ཐམས་ཅད་ཀྱི་སྙིང་པོ་རྡོ་རྗེ་ཐེག་པའི་དོན་རྟོགས་པས་རབ་དང་རྩེ་མོར་གྱུར་པས་ཏོག་ཅེས་བྱའོ། །

**ལྔ་པ་ནི།**

འཇིག་རྟེན་གསུམ་ན་གཞོན་ལུས་གཅིག །གནས་བརྟན་རྒན་པོ་སྐྱེས་དགུའི་བདག །སུམ་ཅུ་རྩ་གཉིས་མཚན་འཆང་བ། །སྡུག་གུ་འཇིག་རྟེན་གསུམ་ན་མཛེས། །

ཞེས་པ་སྟེ། རྗེ་བཙུན་ཉིད་འཇིག་རྟེན་གསུམ་ན་བྱང་ཆུབ་སེམས་དཔའི་གཟུགས་ཀྱིས་འདུལ་བ་རྣམས་ལ་གཞོན་ནུར་གྱུར་པའི་ལུས་མཆོག་ཏུ་མཛེས་པ་གཅིག་འཆང་བ་དང༌། ཉན་ཐོས་ཀྱིས་འདུལ་བ་རྣམས་ལ་གནས་བརྟན་རབ་འབྱོར་ལྟ་བུར་སྤྲུལ་པ་དང༌། རང་རྒྱལ་བས་འདུལ་བ་རྣམས་ལ་རང་རྒྱལ་རྒན་པོ་རྫུ་འཕྲུལ་ཆེ་བ་ལྟ་བུར་སྤྲུལ་པ་དང༌། ལྷའི་རིགས་ཀྱིས་འདུལ་བ་རྣམས་ལ་སྐྱེས་དགུའི་བདག་པོ་ཚངས་པ་ལྟ་བུར་སྤྲུལ་ནས་དོན་མཛད་དོ། །སྐུ་ལ་དགེ་འབྲས་ཡོངས་སུ་སྨིན་པའི་མཚན་བཟང་སུམ་ཅུ་རྩ་གཉིས་ཀྱི་ཡོན་ཏན་གྱིས་རྒྱན་འཆང་བས་འཇིག་རྟེན་གསུམ་ན་ཤིན་ཏུ་སྡུག་ཅིང་ཡིད་གར་འོང་བ་བལྟ་བས་ཆོག་མི་ཤེས་པ་འདུན་པ་སྐྱེ་བའི་གནས་སུ་གྱུར་པའོ། །

**དྲུག་པ་ནི།**

འཇིག་རྟེན་ཤེས་ལེགས་སློབ་དཔོན་ཏེ། །འཇིག་རྟེན་སློབ་དཔོན་འཇིགས་པ་མེད། །མགོན་སྐྱབས་འཇིག་རྟེན་ཡིད་གཅུག་པ། །སྐྱབས་དང་སྐྱོབ་པ་བླ་ན་མེད། །

ཅེས་པ་སྟེ། རྗེ་བཙུན་ཉིད་འཇིག་རྟེན་ཤེས་པར་བྱ་བའི་གནས་མཐའ་དག་ལ་ལེགས་པར་སྟོན་པའི་སློབ་དཔོན་དུ་གྱུར་པ་དང༌། འཇིག་རྟེན་ན་ལོག་པའི་ལམ་ལས་བཟློག་ཅིང་ཡང་དག་པའི་ལམ་སྟོན་པའི་སློབ་དཔོན་ཡང་མཛད་པ་དང༌། མི་འཇིགས་པ་བཞི་དང་ལྡན་པས་ཕས་ཀྱི་རྒོལ་བ་གང་གིས་ཀྱང་འཇིགས་པ་མེད་པ་དང༌། འགྲོ་བ་ལྷ་དང་བཅས་པའི་མགོན་དང་སྐྱོབ་པ་མཛད་ཅིང༌། མ་འདྲིས་འགྲོ་བའི་ཡིད་གཅུགས་པའི་བཤེས་གཉེན་དུ་མཛད་པ་དང༌། སེམས་ཅན་སྐྱབས་དང་སྐྱོབ་པ་མེད་པ་རྣམས་ལ་གནས་སྐབས་འཁོར་བའི་འཇིགས་པ་ལས་སྐྱབས་པ་དང་མཐར་ཐུག་སྲིད་ཞིའི་མཐའ་ལས་སྐྱོབ་པར་མཛད་དོ། །

**བདུན་པ་ནི།**

ནམ་མཁའི་མཐའ་ལ་ལོངས་སྤྱོད་པ། །ཐམས་ཅད་མཁྱེན་པའི་ཡེ་ཤེས་མཚོ། །མ་རིག་སྒོ་ངའི་སྦུབས་འབྱེད་པ། །སྲིད་པའི་དྲ་བ་འཇོམས་པ་པོ། །ཉོན་མོངས་མ་ལུས་ཞི་བྱེད་པ། །འཁོར་བའི་རྒྱ་མཚོའི་ཕ་རོལ་ཕྱིན། །

ཅེས་པ་སྟེ། རྗེ་བཙུན་ཉིད་རང་དོན་ཆོས་ཀྱི་སྐུ་ནམ་མཁའི་མཐའ་ལྟ་བུ་ལ་ལོངས་སྤྱོད་ཅིང་ཆོས་ཐམས་ཅད་གཉིས་མེད་མཉམ་པ་ཆེན་པོར་རྟོགས་ཏེ་ཤེས་བྱ་ཇི་ལྟ་བ་དང་ཇི་སྙེད་པ་ཐམས་ཅད་མཁྱེན་པའི་ཡེ་ཤེས་ཆེ་བའི་ཡོན་ཏན་རྒྱ་མཚོ་ལྟ་བུ་ཐོབ་པའོ། །སྤང་བྱ་ཇི་ལྟར་སྤང་ཞེ་ན། གཉིས་སུ་མེད་པའི་དོན་རྟོགས་པའི་མོད་ལ་མ་རིག་པ་སྒོ་ངའི་ཤུན་པ་དང་འདྲ་བ་སྦུབས་ཕྱེ་ནས་སྲིད་པའི་དྲ་བ་ལས་དང་ཉོན་མོངས་པ་དང་འབྲེལ་བ་མཐའ་དག་བརྟོལ་ནས་འཇོམས་པ་དང༌། རྩ་བའི་ཉོན་མོངས་པ་དང་ཉེ་བའི་ཉོན་མོངས་པ་དང་ཀུན་ནས་མནར་བའི་ཉོན་མོངས་པ་སྡུག་བསྔལ་བརྒྱད་དང་གསུམ་ལ་སོགས་པ་ཞི་ནས་འཁོར་བའི་རྒྱ་མཚོའི་ཕ་རོལ་ཏུ་སོན་པའོ། །

**བརྒྱད་པ་སྐུ་གསུམ་གྱི་མཛད་པ་སྟོན་ཚུལ་ལ་གསུམ། ཆོས་སྐུ་མཛད་པ་དང་བཅས་པ་བསྟན་པ། ལོངས་སྐུ་མཛད་པ་དང་བཅས་པ་བསྟན་པ། སྤྲུལ་སྐུ་མཛད་པ་དང་བཅས་པ་བསྟན་པའོ། །དང་པོ་ལ་གསུམ། ངོ་བོའི་སྒོ་ནས་བསྟོད་པ་དང༌། ཡོན་ཏན་གྱི་སྒོ་ནས་བསྟོད་པ། བྱེད་ལས་ཀྱི་སྒོ་ནས་བསྟོད་པའོ། །དང་པོ་ནི།**

ཡེ་ཤེས་དབང་བསྐུར་ཅོད་པན་ཅན། །རྫོགས་པའི་སངས་རྒྱས་རྒྱན་དུ་ཐོགས། །སྡུག་བསྔལ་གསུམ་གྱི་སྡུག་བསྔལ་ཞི། །གསུམ་སེལ་མཐའ་ཡས་གྲོལ་གསུམ་ཐོབ། །སྒྲིབ་པ་ཀུན་ལས་ངེས་པར་གྲོལ། །མཁའ་ལྟར་མཉམ་པ་ཉིད་ལ་གནས། །ཉོན་མོངས་དྲི་མ་ཀུན་ལས་འདས། །དུས་གསུམ་དུས་མེད་རྟོགས་པ་པོ། །

ཞེས་པ་སྟེ། རྗེ་བཙུན་ཉིད་ཡེ་ནས་གཉིས་སུ་མེད་པའི་དོན་རྟོགས་པས་ཉོན་མོངས་ལྔ་ཡེ་ཤེས་ལྔར་དབང་བསྒྱུར་བས་བུམ་པ་ལ་སོགས་པའི་རྫས་ལ་མ་ལྟོས་པར་ཡེ་ཤེས་ཆིག་རྫོགས་ཀྱི་དབང་བསྐུར་ཐོབ་སྟེ། གཞི་རིག་པ་གཅིག་ལ་སྣང་ཚུལ་ཡེ་ཤེས་ཀྱིས་བརྒྱན་པའི་ཕྱིར་སྤྱི་བོར་རིགས་ལྔའི་ཅོད་པན་དང་ལྡན་པ་སྟེ། དེ་ཡང་ཡེ་ཤེས་ལྔའི་གཟུགས་སངས་རྒྱས་ལྔར་ཤར་བ་གསལ་ཞིང་མཛེས་པའི་ཕྱིར་རྫོགས་པའི་སངས་རྒྱས་རྒྱན་དུ་ཐོགས་ཞེས་པའོ། །སྤང་བྱ་ལས་ཇི་ལྟར་གྲོལ་ཞེ་ན། འཁོར་བའི་སྡུག་བསྔལ་ནི་མང་ཡང་གསུམ་དུ་འདུས་ཏེ། སྡུག་བསྔལ་གྱི་སྡུག་བསྔལ། འདུ་བྱེད་ཀྱི་སྡུག་བསྔལ། འགྱུར་བའི་སྡུག་བསྔལ་དང་གསུམ་མོ། །དེ་གནས་ཚུལ་ལ་མེད་པར་གཟིགས་པས་ཞི་བ་དང༌། ཉོན་མོངས་རྣམས་ཀྱང་དུག་གསུམ་དུ་འདུས་ཏེ། དེ་གནས་འགྱུར་ཡེ་ཤེས་ཀྱི་སེལ་བ་དང༌། དེ་གསུམ་བསལ་ནས་འགྲོ་བ་མཐའ་ཡས་པའི་དོན་མཛད་པའི་ཕྱིར་ཉན་རང་བྱང་སེམས་ཀྱི་བྱང་ཆུབ་གསུམ་ལ་གྲོལ་བ་ཐོབ་པའི་ཚུལ་སྟོན་པར་མཛད། ཁྱད་པར་ཐེག་ཆེན་ལམ་གྱིས་སྒྲིབ་གཉིས་བག་ཆགས་དང་བཅས་པའི་སྒྲིབ་པ་ཀུན་ལས་ངེས་པར་གྲོལ་བའི་ཚུལ་བསྟན་ནས། མཐར་བྱང་ཆུབ་ཆེན་པོ་ནམ་མཁའ་ལྟ་བུའི་མཉམ་པ་ཉིད་ལ་གནས་ཏེ། དེ་ཕན་ཆད་ཉོན་མོངས་པའི་དྲི་མ་ཀུན་ལས་འདས་ཏེ་ཟད་དང་མི་སྐྱེ་ཤེས་པའི་ཡེ་ཤེས་བརྙེས་ཏེ་ངོ་བོ་ཉིད་ཀྱི་སྐུ་ཐོབ། དེའི་མོད་ལ་དུས་གསུམ་གྱིས་བསྡུས་པའི་ཤེས་བྱ་མཐའ་དག་དུས་མེད་རིག་པའི་ངང་དུ་རྟོགས་ཏེ་ཡེ་ཤེས་ཆོས་སྐུ་ཐོབ་སྟེ་དབྱིངས་དང་ཡེ་ཤེས་འདུལ་འབྲལ་མེད་པའི་ངང་དུ་བཞུགས་པ་སྟེ། དེ་ཡང༌། རོ་མཉམ་ཉིད་དུ་ཡང་དག་ཐུགས་སུ་ཆུད་པར་མཛད་གྱུར་ཏེ། །མཁྱེན་བཟང་ཁྱོད་ཀྱི་སྐད་ཅིག་གིས་ནི་ཤེས་བྱ་ཐུགས་སུ་ཆུད། ཅེས་སོ། །

**གཉིས་པ་ནི།**

སེམས་ཅན་ཀུན་གྱི་གཙོ་ཆེན་པོ། །ཡོན་ཏན་ཐོད་ཅན་རྣམས་ཀྱི་ཐོད། །ལྷག་མ་ཀུན་ལས་རྣམ་གྲོལ་བ། །ནམ་མཁའི་མཐའ་ལ་རབ་གནས་པ། །ཡིད་བཞིན་ནོར་བུ་ཆེན་པོ་འཆང༌། །ཁྱབ་བདག་རིན་ཆེན་ཀུན་གྱི་བདག །དཔག་བསམ་ཤིང་ཆེན་རྒྱས་པ་སྟེ། །བུམ་པ་བཟང་པོ་ཆེ་བའི་མཆོག །

ཅེས་པ་སྟེ། དུས་གསུམ་དུས་མེད་རྟོགས་པའི་རྒྱུ་མཚན་ཅི་ཞེ་ན། འདས་པའི་དེ་བཞིན་ཉིད་གང་ཡིན་པ་དེ་མ་འོངས་པའི་དེ་བཞིན་ཉིད་ཀྱང་དེ། ད་ལྟའི་དེ་བཞིན་ཉིད་ཀྱང་དེ་ལས་གཞན་དུ་མེད་པས་ཐམས་ཅད་ལ་བྱེ་བྲག་མེད་དེ། ཆོས་ཉིད་མཉམ་པ་ཉིད་ཡིན་པའི་ཕྱིར་རོ། །དེ་ལྟར་རྟོགས་པ་ནི་སེམས་ཅན་ཀུན་ལས་འདས་པའི་ཡོན་ཏན་གྱི་གཙོ་བོ་ཆེན་པོ་ཡིན་ལ། དེ་ཡང་འཇིག་རྟེན་པ་ལས་ཁྱད་དུ་འཕགས་པའི་ཡོན་ཏན་གྱི་ཐོད་ཅན་ནི་ཉན་ཐོས་ཡིན་ལ། དེ་ལས་ཀྱང་ཆེ་བའི་ཡོན་ཏན་གྱི་ཐོད་ནི་རང་རྒྱལ་དང༌། དེ་ལས་ཀྱང་ཆེས་ཁྱད་དུ་འཕགས་པའི་ཡོན་ཏན་གྱི་ཐོད་ནི་བྱང་སེམས་དང༌། དེ་བས་ཀྱང་ཆེ་ཕུལ་དུ་འགྲོ་བ་ནི་དེ་བཞིན་གཤེགས་པ་དང༌། དེ་ལས་རྗེ་བཙུན་ཉིད་གཙུག་གི་རྒྱན་ལྟར་མཐོ་བའོ། །དེར་མ་བསྡུས་པའི་ལྷག་མ་འཁོར་འདས་ཀུན་ལས་རྣམ་པར་གྲོལ་བའི་ཡོན་ཏན་མཐར་ཐུག་པ་ནམ་མཁའི་མཐས་གཏུགས་པའི་ཆོས་ཀྱི་དབྱིངས་ལ་རབ་ཏུ་གནས་པའོ། །འོ་ན་འགྲོ་བའི་དོན་ཇི་ལྟར་མཛད་ཅེ་ན། གཞན་དོན་འབྱུང་བའི་དཔེ་ཡིད་བཞིན་ནོར་བུ་ལ་ཆོས་བརྒྱད་ཡོད་དེ། སེམས་ཅན་ལ་དགོས་འདོད་འབྱུང་བ། གསོལ་བ་བཏབ་ན་འབྱུང་བ། མ་བཏབ་ན་མི་འབྱུང་བ་དང༌། དུས་སུ་འབྱུང་བ་དང༌། ཇི་ལྟར་འཚམས་པར་འབྱུང་བ་དང༌། ཟད་མི་ཤེས་པར་འབྱུང་བ་དང༌། རྟོག་པ་མེད་པར་འབྱུང་བ་དང༌། ལན་ལ་རེ་བ་མེད་པར་འབྱུང་བའོ། །དེ་དང་འདྲ་བའི་ཡོན་ཏན་རིན་པོ་ཆེ་འཆང་བའི་རྗེ་བཙུན་གྱིས་ཀྱང་ཀུན་ལ་ཁྱབ་པའི་ནང་གི་རིན་ཆེན་བྱང་ཆུབ་ཀྱི་སེམས་ཀུན་གྱི་བདག་པོར་གྱུར་པ་དང༌། ཡང་དཔག་བསམ་གྱི་ཤིང་རྒྱས་པ་དང་ཡང་འདྲ་སྟེ། དེ་ལའང་ཆོས་བཅུ་སྟེ། སྔ་མ་བརྒྱད་ཀྱི་ཁར་བསིལ་བ་དང༌། ངལ་གསོས་པའི་གནས་སུ་གྱུར་པ་སྟེ་བཅུའོ། །བུམ་པ་བཟང་པོ་སྒྲུབ་པ་དང་ཡང་འདྲ་སྟེ། དེ་ཡང་ཆོས་བཅུ་སྟེ། སྔ་མ་བརྒྱད་ཀྱི་ཁར་བསྒྲུབས་ན་འབྱུང་བ་དང༌། མ་བསྒྲུབ་ན་མི་འབྱུང་བ་དང་བཅུའོ། །དེ་ཡང་འདི་སྐད་དུ། ཡིད་བཞིན་ནོར་བུ་དང་ནི་དཔག་བསམ་ཤིང༌། །བུམ་པ་བཟང་རྣམས་སེམས་དང་མི་ལྡན་ཀྱང༌། །སེམས་ཅན་རྣམས་ཀྱི་དོན་ནི་འབྱུང་འགྱུར་ན། །ཐུགས་རྗེ་ཆེར་མངའ་རྒྱལ་བ་སྨོས་ཅི་དགོས། །ཞེས་པ་ལྟ་བུའོ། །

**གསུམ་པ་ནི།**

བྱེད་པ་སེམས་ཅན་ཀུན་དོན་བྱེད། །ཕན་འདོད་སེམས་ཅན་གཉེན་གཤིན་པ། །བཟང་ངན་ཤེས་ཤིང་དུས་ཤེས་ལ། །ཁྱབ་བདག་དམ་ཤེས་དམ་ཚིག་ལྡན། །དུས་ཤེས་སེམས་ཅན་དབང་པོ་ཤེས། །རྣམ་གྲོལ་གསུམ་ལ་མཁས་པ་པོ། །

ཞེས་པ་སྟེ། རྗེ་བཙུན་ཉིད་ཀྱིས་སེམས་ཅན་གྱི་དོན་བྱེད་པ་ལ་བུ་གཅིག་པའི་མ་ལྟར་སེམས་ཅན་ཀུན་གྱི་དོན་བྱེད་པ་དང༌། སེམས་ཅན་ཀུན་ལ་ཕན་འདོད་པའི་བློ་ནི་གཉེན་གཤིན་པ་སྟེ་གྲོགས་བཟང་པོ་འདྲ་བ་དང༌། སེམས་ཅན་གྱི་ལས་བཟང་ངན་ཤེས་ཤིང་འབྲས་བུ་དེ་སྡུག་དུས་ཇི་ཙམ་ན་མྱོང་བ་མངོན་སུམ་དུ་ཤེས་པ་དང༌། ཐུགས་རྗེས་སེམས་ཅན་ཀུན་ལ་ཁྱབ་པའི་བདག་ཉིད་ཡིན་པས་གཞན་གྱི་དམ་ཚིག་ཤེས་ལ། རང་ཡང་དེ་ཁོ་ན་ལས་མི་འདའ་བས་དམ་ཚིག་དང་ལྡན་པའོ། །འགྲོ་དོན་མཛད་པའི་ཚེ་འདུལ་བའི་དུས་ཚོད་ཤེས་ཤིང་སེམས་ཅན་གྱི་དབང་པོ་རབ་འབྲིང་ཐ་མ་དང༌། དད་པ་དང་བརྩོན་འགྲུས་རབ་འབྲིང་ཐ་མའི་དོན་ཤེས་པའོ། །དེ་ཡང་ཐམས་ཅད་མཁྱེན་པའི་ཡེ་ཤེས་ཀྱིས་ཉན་ཐོས་དང་རང་རྒྱལ་དང༌། ཐེག་པ་ཆེན་པོའི་རྣམ་གྲོལ་གསུམ་ལ་འགོད་པའི་ཐབས་ལ་མཁས་པའོ། །

**གཉིས་པ་ལོངས་སྐུ་མཛད་པ་དང་བཅས་པ་བསྟན་པ་ལ་གཉིས། འཇིག་རྟེན་དུ་བཀྲ་ཤིས་འབྱུང་ཚུལ་ལ་བསྔགས་པ་དང༌། དེའི་བྱེད་ལས་ལ་བསྔགས་པའོ། །དང་པོ་ནི།**

ཡོན་ཏན་ལྡན་ཞིང་ཡོན་ཏན་ཤེས། །ཆོས་ཤེས་བཀྲ་ཤིས་བཀྲ་ཤིས་འབྱུང༌། །བཀྲ་ཤིས་ཀུན་གྱི་བཀྲ་ཤིས་པ། །གྲགས་པའི་བཀྲ་ཤིས་སྙན་གྲགས་དགེ །དབུགས་འབྱིན་ཆེན་པོ་དགའ་སྟོན་ཆེན། །དགའ་ཆེན་རོལ་མོ་ཆེན་པོ་སྟེ། །

ཞེས་པ་སྟེ། རྗེ་བཙུན་ཉིད་ལོངས་སྤྱོད་རྫོགས་པའི་སྐུ་བརྙེས་ཏེ་ལུས་མཚན་དཔེས་བརྒྱན་པ་སྐུའི་ཡོན་ཏན་དང༌། ངག་ཚངས་དབྱངས་མངའ་བ་གསུང་གི་ཡོན་ཏན་དང༌། ཤེས་བྱ་ཐམས་ཅད་གཟིགས་པ་ཐུགས་ཀྱི་ཡོན་ཏན་དང་ལྡན་ཞིང༌། ལྡན་པ་བཞིན་དུ་སེམས་ཅན་ཐམས་ཅད་དེ་ལ་བཀྲི་བའི་ཕྱིར་རང་གི་ཡོན་ཏན་འཇིག་རྟེན་དུ་སྣང་ནས་ཤེས་པར་མཛད་པ་སྟེ། ཆོས་ཀྱི་དོན་ཤེས་པས་ཚེ་འདིར་ཡང་ལེགས་པའི་ཡོན་ཏན་ཀུན་འབྱུང་བས་བཀྲ་ཤིས་པ་དང༌། ཕྱི་མ་ཡང་དེའི་འཕྲོ་འཐུད་དེ་ལེགས་པའི་ཡོན་ཏན་ཀུན་འབྱུང་བར་མཛད་པས་བཀྲ་ཤིས་འབྱུང་བ་དང༌། དེ་ནས་རིམ་གྱིས་ལམ་གྱི་ཡོན་ཏན་ཐོབ་སྟེ་བཀྲ་ཤིས་ཀུན་གྱི་བཀྲ་ཤིས་པ་ཕྱིར་མི་ལྡོག་པའི་ས་ལ་བཀོད། དེ་ནས་ས་བརྒྱད་པ་ཐོབ་ནས་རྒྱལ་བའི་ལུང་བསྟན་པའི་སངས་རྒྱས་སུ་གྲགས་པའི་བཀྲ་ཤིས་ཐོབ་སྟེ་སྙན་གྲགས་དགེ་བར་མཛད་དེ་ཐར་པ་ཆེན་པོ་ལ་འགོད། དེས་ཐར་པའི་བདེ་བ་ལ་དབུགས་འབྱིན་ཆེན་པོ་བརྙེས་ནས་ཆོས་ཀྱི་དགའ་སྟོན་ཆེན་པོ་ཐོབ་པར་མཛད། དེས་ཟག་མེད་ཀྱི་བདེ་བ་ཆེན་པོ་ཐོབ་ནས་དགའ་ཆེན་ཆོས་ཀྱི་རོལ་མོ་ཆེན་པོ་སྟེ་ལོངས་སྤྱོད་རྫོགས་པའི་ཆོས་ལ་མངའ་བར་མཛད་དོ། །

**གཉིས་པ་ནི།**

བཀུར་སྟི་རིམ་གྲོ་ཕུན་སུམ་ཚོགས། །མཆོག་ཏུ་དགའ་བའི་གྲགས་བདག་དཔལ། །མཆོག་ལྡན་མཆོག་སྦྱིན་གཙོ་བོ་སྟེ། །སྐྱབས་ཀྱི་དམ་པ་སྐྱབས་སུ་འོས། །འཇིག་རྟེན་དགྲ་སྟེ་རབ་ཀྱི་མཆོག །འཇིགས་པ་མ་ལུས་སེལ་བ་པོ། །

ཞེས་པ་སྟེ། ཡོན་ཏན་གྱི་དབང་གིས་འཇིག་རྟེན་ཀུན་གྱིས་བཀུར་བ་དང༌། རིམ་གྲོ་ཕུན་སུམ་ཚོགས་པར་འབྱུང་བ་དང༌། འགྲོ་བའི་དོན་བྱེད་པ་ལ་མཆོག་ཏུ་དགའ་བ་དང༌། འཇིག་རྟེན་ན་གྲགས་པའི་ཡོན་ཏན་ཐོབ་པ་དང༌། འཇིག་རྟེན་ཡོངས་ཀྱི་བདག་པོར་གྱུར་པའི་དཔལ་དང་ལྡན་པ་དང༌། ཡོན་ཏན་གྱི་སྐལ་བ་མཆོག་དང་ལྡན་པ་དང༌། གཞན་ལ་ཡང་ཡོན་ཏན་གྱི་མཆོག་སྦྱིན་པས་གཙོ་བོར་གྱུར་པ་སྟེ། དེས་སེམས་ཅན་སྡུག་བསྔལ་བ་རྣམས་འཁོར་བའི་འཇིགས་པ་ལས་སྐྱོབ་པས་སྐྱབས་ཀྱི་དམ་པར་གྱུར་པ་དང༌། མཆོག་གི་ལམ་སྟོན་པ་ལ་དེའི་གོང་ན་མེད་པས་སྐྱབས་སུ་འོས་པ་དང༌། འཇིག་རྟེན་པ་རྣམས་འཁོར་བར་འཁོར་བའི་དགྲ་ནི་རྣམ་པར་རྟོག་པ་ཡིན་པས་དེ་རྩད་ནས་གཅོད་པའི་གཉེན་པོ་རབ་ནི་ཉན་ཐོས་ཀྱི་བདག་མེད་གཅིག་དང༌། དེ་ལས་རབ་ཏུ་གྱུར་པ་རང་རྒྱལ་གྱི་བདག་མེད་ཕྱེད་གཉིས་དང༌། དེ་ལས་ཆེས་རབ་ཏུ་གྱུར་པ་བྱང་ཆུབ་སེམས་དཔའི་བདག་མེད་གཉིས་དང༌། དེ་ལས་རབ་ཀྱི་མཆོག་ཏུ་གྱུར་པ་ནི་བདག་རྟག་པ་དམ་པའི་ཕ་རོལ་ཏུ་སོན་པ་ནི་རྗེ་བཙུན་ནོ། །དེས་མཉམ་པ་ཉིད་ལས་མི་གཡོ་བཞིན་དུ་ཐུགས་རྗེས་འགྲོ་བའི་འཇིགས་པ་དང་སྡུག་བསྔལ་མ་ལུས་པ་སེལ་བར་མཛད་པ་སྟེ། མཉམ་ཉིད་མི་གཡོ་ཆེ་མཆོག་ཅན། །ཐུགས་རྗེ་བདག་ཉིད་འགྲོ་སྡུག་སེལ། །ཞེས་པ་ལྟ་བུའོ། །

**གསུམ་པ་སྤྲུལ་སྐུ་མཛད་པ་དང་བཅས་པ་བསྟན་པ་ལ་གསུམ། ཁྱིམ་པའི་ཚུལ་མཛད་པ་ལ་བསྔགས་པ། རབ་ཏུ་བྱུང་བའི་ཚུལ་མཛད་པ་ལ་བསྔགས་པ། བྱང་ཆུབ་སེམས་དཔའི་ཚུལ་མཛད་པ་ལ་བསྔགས་པའོ། །དང་པོ་ནི།**

གཙུག་ཕུད་ཕུད་བུ་ལྕང་ལོ་ཅན། །རལ་པ་མུཉྫ་ཅོད་པན་ཐོགས། །གདོང་ལྔ་གཙུག་ཕུད་ལྔ་དང་ལྡན། །ཟུར་ཕུད་ལྔ་པ་མེ་ཏོག་ཐོད། །

ཅེས་པ་སྟེ། རྗེ་བཙུན་ཉིད་གདུལ་བྱའི་བློ་དང་འཚམས་པར་ཆ་ལུགས་གང་འདུལ་སྣ་ཚོགས་སུ་སྟོན་པར་མཛད་དེ། སྤྱི་བོར་སྐྲའི་གཙུག་ཕུད་ཙམ་བཞག་པའི་ཆ་ལུགས་དང༌། སྐྲ་གཞན་བྲེགས་ནས་དཔྲལ་བར་གཙུག་ཕུད་ཙམ་འཛིན་པའི་ཆ་ལུགས་དང༌། སྐྲ་སིལ་བུ་བཞག་པ་ལྕང་ལོ་འཛིན་པ་ཅན་དང༌། སྐྲས་སོག་ཁ་ནོན་པའི་རལ་པ་བཞག་པ་དང༌། མུཉྫ་ནི་སྐྲ་རྐེད་པར་སླེབས་པས་རལ་པ་སྐ་རགས་སུ་བྱེད་པ་དང༌། ཅོད་པན་ཐོགས་པ་ནི་དར་དང་མེ་ཏོག་སོགས་ཐོད་དུ་བཅིངས་པ་དང༌། གདོང་ལྔ་ནི་ཚངས་པ་ལྷར་འཛིན་པ་རྣམས་ཀྱིས་ཕྱོགས་བཞིན་ན་གདོང་བཞི་སྤྱི་བོར་གཅིག་སྟེ་ལྔའོ། །གདོང་ལྔའི་ཆེད་དུ་གཙུག་ཕུད་ལྔ་དང་ལྡན་པ་དང༌། དེའི་གདོང་བཞིན་ནས་མཆོད་སྦྱིན། ངེས་བརྗོད། སྙན་ངག སྲིད་སྲུང་སྟེ་རིག་བྱེད་བཞི་འདོན་པར་འདོད། ཡང་ཟུར་ཕུད་ལྔ་པ་དྲི་ཟའི་གཟུགས་དང༌། མེ་ཏོག་གི་ཐོད་བཅིངས་པ་ལྷའི་གཟུགས་གང་དང་གང་གིས་འདུལ་བ་ལ་དེ་དང་དེའི་གཟུགས་སུ་སྤྲུལ་ཏེ་དེ་དག་གི་དོན་མཛད་དོ། །དེ་ཡང༌། སེམས་ཅན་མོས་པས་འཇུག་པ་རྣམས། །དེ་དང་དེ་ལ་དགའ་བ་སྦྱིན། །ཞེས་བཤད་པ་ལྟ་བུའོ། །

**གཉིས་པ་ནི།**

མགོ་ཟླུམ་བརྟུལ་ཞུགས་ཆེན་པོ་འཆང༌། །ཚངས་པར་སྤྱོད་པ་བརྟུལ་ཞུགས་མཆོག །དཀའ་ཐུབ་མཐར་ཕྱིན་དཀའ་ཐུབ་ཆེ། །གཙང་གནས་དམ་པ་གོའུ་ཏམ། །བྲམ་ཟེ་ཚངས་པ་ཚངས་པ་ཤེས། །

ཞེས་པ་སྟེ། ཡང་གདུལ་བྱའི་དོན་དུ་མགོ་ཟླུམ་སྟེ་སྐྲ་དང་ཁ་སྤུ་བྲེགས་ཏེ་གོས་ངུར་སྨྲིག་བགོས་ནས་རབ་ཏུ་བྱུང་བའི་བརྟུལ་ཞུགས་བཟུང་བ་དང༌། དེའི་ནང་ནས་ཚངས་པར་སྤྱོད་པ་དགེ་སློང་གི་ཆ་ལུགས་བཟུང་བ་ནི་བརྟུལ་ཞུགས་ཀྱི་མཆོག་ཡིན་ཏེ། མཆོག་གི་སྤྲུལ་སྐུའི་ཆ་ལུགས་ཡིན་པའི་ཕྱིར་དང༌། ཡང་སྐབས་འགར་མུ་སྟེགས་དཀའ་ཐུབ་ཅན་རྣམས་འདུལ་བའི་ཕྱིར་དཀའ་ཐུབ་ཆེན་པོ་ལ་གནས་ཏེ་དཀའ་ཐུབ་མཐར་ཕྱིན་པ་གཙང་གནས་དམ་པ་གོའུ་ཏམ་ལོ་དྲུག་དཀའ་བ་སྤྱད་པ་ལྟ་བུ་ཡང་སྟོན་པར་མཛད་པ་དང༌། ཡང་སྐབས་འགར་ཚངས་པའི་སྲས་སུ་གྲགས་པ་བྲམ་ཟེའི་ཚངས་པའི་བརྟུལ་ཞུགས་བཟུང་བ་རྣམས་འདུལ་བའི་ཕྱིར། གདུལ་བྱ་ཚངས་པར་མཚུངས་པར་སྤྱོད་པ་ལ་འགོད་པའི་ཐབས་ཤེས་ནས་དེ་ལ་བཀྲི་བར་མཛད་པ་དང༌། དེར་མ་ཟད་བྱ་དང་རི་དྭགས་སྨན་དང་སྨན་པ་ཤིང་ལ་སོགས་པའི་སྒོ་ནས་ཀྱང་སེམས་ཅན་གྱི་དོན་མཛད་ཚུལ་བསམ་གྱིས་མི་ཁྱབ་པར་བསྟན་པར་མཛད་དེ། དེ་ཡང༌། ལུས་ཅན་ཀུན་ལ་བྱ་དང་ནི། །ཤིང་དང་འོད་ཟེར་ཐམས་ཅད་དང༌། །ནམ་མཁའ་ལས་ཀྱང་ཆོས་ཀྱི་སྒྲ། །རྒྱུན་མི་འཆད་པར་འབྱུང་བར་འགྱུར། །ཞེས་པ་ལྟ་བུའོ། །

**གསུམ་པ་ནི།**

མྱ་ངན་འདས་པ་ཚངས་པ་ཐོབ། །གྲོལ་བ་ཐར་པ་རྣམ་གྲོལ་ལུས། །རྣམ་གྲོལ་ཞི་བ་ཞི་བ་ཉིད། །མྱ་ངན་འདས་ཤིང་མྱ་ངན་འདས། །ལེགས་པར་མྱ་ངན་འདས་དང་ཉེ། །བདེ་སྡུག་སེལ་བ་མཐར་གྱུར་པ། །ཆགས་བྲལ་ལུས་ལས་འདས་པ་པོ། །

ཞེས་པ་སྟེ། རྗེ་བཙུན་ཉིད་ཆོས་ཀྱི་སྐུ་ལས་མ་གཡོས་བཞིན་དུ་བྱང་ཆུབ་སེམས་དཔའི་ཚུལ་བཟུང་ནས་མྱ་ངན་ལས་འདས་པ་གསར་དུ་ཐོབ་པའི་ཚུལ་ཡང་སྟོན། ཚངས་པ་སངས་རྒྱས་ཀྱི་མཛད་པ་སྟོན་པའི་ཕྱིར་སྲིད་ཞིའི་མཐའ་ལས་རྣམ་པར་གྲོལ་ནས་ཐར་པ་ཆེན་པོ་ཐོབ་པ་དང་རྣམ་གྲོལ་ཡེ་ཤེས་ཀྱི་ལུས་གསར་དུ་བརྙེས་པའི་ཚུལ་སྟོན་པ་དང༌། ཡང་འཁོར་བའི་འཆིང་བ་ལས་རྣམ་པར་གྲོལ་བའི་ཞི་བ་དང༌། ཞི་བའི་བདེ་བ་ཉིད་ལ་ཐུགས་གཞོལ་ནས་ཉན་ཐོས་ཀྱི་བྱང་ཆུབ་ཏུ་མྱ་ངན་ལས་འདས་པ་དང༌། རང་སངས་རྒྱས་ཀྱི་བྱང་ཆུབ་ཏུ་མྱ་ངན་ལས་འདས་པའི་ཚུལ་སྟོན་པ་དང༌། ཡང་མཐའ་གཉིས་ལ་མི་གནས་པའི་མྱ་འདས་ཏེ། ལེགས་པར་མྱ་ངན་ལས་འདས་པ་དང་ཉེ་བ་ས་བཅུ་བྱང་ཆུབ་སེམས་དཔའི་ཚུལ་ཡང་སྟོན་པར་མཛད། མདོར་ན་བདེ་བ་ཞི་བའི་མཐའ་དང་སྡུག་བསྔལ་འཁོར་བའི་མཐའ་གཉིས་སེལ་བའི་མཐར་ཐུག་ཏུ་གྱུར་པ་དམན་པའི་ཆགས་བྲལ་གྱི་ལུས་ལས་འདས་པ་རང་རིག་སྐུ་གསུམ་་ཡེ་ཤེས་ལྔ་ལྡན་གྱི་ངང་དུ་དག་པ་སྟེ། དེ་ཡང་བརྟག་གཉིས་ལས༌། རང་རིག་བདག་ཉིད་དག་པ་སྟེ། །དག་པ་གཞན་གྱིས་རྣམ་གྲོལ་མིན། །ཅེས་སོ། །

**གཉིས་པ་སོ་སོར་རྟོག་པའི་ཡེ་ཤེས་དངོས་ཤིན་ཏུ་རྒྱས་པར་བཤད་པ་ལ་བཞི། ཆོས་སྐུའི་སྒོ་ནས་བསྟོད་པ། ཡེ་ཤེས་ཀྱི་སྐུའི་སྒོ་ནས་བསྟོད་པ། སྤྲུལ་སྐུའི་སྒོ་ནས་བསྟོད་པ། ལོངས་སྐུའི་སྒོ་ནས་བསྟོད་པའོ། །དང་པོ་ལ་གཉིས། ངོ་བོ་ཉིད་སྐུའི་སྒོ་ནས་བསྟོད་པ་དང༌། ཡེ་ཤེས་ཆོས་སྐུའི་སྒོ་ནས་བསྟོད་པའོ། །དང་པོ་ནི།**

ཐུབ་པ་མེད་པ་དཔེ་མེད་པ། །མི་མངོན་མི་སྣང་གསལ་བྱེད་མིན། །མི་འགྱུར་ཀུན་འགྲོ་ཁྱབ་པ་པོ། །ཕྲ་ཞིང་ཟག་མེད་ས་བོན་བྲལ། །

ཞེས་པ་སྟེ། དག་པ་གཉིས་ལྡན་གྱི་སྐུ་ནི་མཚན་ཉིད་བདུན་དང་ལྡན་པ་སྟེ། མཚན་མའི་རྣམ་རྟོག་གིས་མི་བརྫི་བས་ཐུབ་པ་མེད་པ་དང༌། གང་དང་ཡང་མི་མཉམ་པས་དཔེས་མཚོན་དུ་མེད་པ་དང༌། དངོས་པོར་མ་གྲུབ་པས་འདིའོ་ཞེས་མི་མངོན་པ་དང༌། སངས་རྒྱས་རྣམས་ཀྱིས་ཀྱང་མ་གཟིགས་པས་མི་སྣང་བ་དང༌། རང་བཞིན་གྱིས་འོད་གསལ་བའི་བདག་ཉིད་དུ་གནས་པས་གསལ་བྱེད་གཞན་མི་དགོས་པ་དང༌། དེའི་རང་བཞིན་འདུས་མ་བྱས་པ་ཡིན་པས་རྐྱེན་གྱིས་མི་འགྱུར་བ་དང༌། ངོ་བོ་བདེ་བར་གཤེགས་པའི་སྙིང་པོ་ཡིན་པས་ཏིལ་ལ་ཏིལ་མར་བཞིན་དུ་སེམས་ཅན་ཀུན་གྱི་རྗེས་སུ་འགྲོ་བའི་ཚུལ་གྱིས་ཁྱབ་སྟེ་གནས་ཀྱང༌། ཕྲ་ཞིང་རྟོགས་པར་དཀའ་བས་དམུས་ལོང་གིས་གཟུགས་མི་མཐོང་བ་བཞིན་དུ་སེམས་ཀྱི་ཆོས་ཉིད་རང་བཞིན་རྣམ་དག་དེ་རང་ལ་གནས་ཀྱང་གློ་བུར་གྱི་དྲི་མས་བསྒྲིབས་ཏེ་མི་མཐོང་བ་ཡིན་ནོ། །འོ་ན་གང་གིས་མཐོང་ཞེ་ན། ཟག་མེད་ཀྱི་ཡེ་ཤེས་བརྙེས་པས་འཁོར་བའི་ས་བོན་སྤྲིན་དང་འདྲ་བའི་དྲི་མ་རང་སར་དག་སྟེ་ཆོས་ཉིད་ཀྱི་ནམ་མཁའ་གཡའ་དག་པ་ལྟ་བུའི་རང་བཞིན་ཆོས་ཀྱི་སྐུ་མཐོང་བ་སྟེ། ཆོས་ཀྱི་དབྱིངས་སུ་བསྟོད་པ་ལས། གང་ཞིག་འཁོར་བའི་རྒྱུར་གྱུར་པ། །དེ་ཉིད་སྦྱང་བ་བྱས་པ་ལས། །དག་པ་དེ་ཉིད་མྱ་ངན་འདས། །ཆོས་ཀྱི་སྐུ་ཡང་དེ་བཞིན་ནོ། །ཞེས་སོ། །

**གཉིས་པ་ནི།**

རྡུལ་མེད་རྡུལ་བྲལ་དྲི་མ་མེད། །ཉེས་པ་སྤངས་པ་སྐྱོན་མེད་པ། །ཤིན་ཏུ་སད་པ་སད་པའི་བདག །ཀུན་ཤེས་ཀུན་རིག་དམ་པ་པོ། །རྣམ་པར་ཤེས་པའི་ཆོས་ཉིད་འདས། །ཡེ་ཤེས་གཉིས་མེད་ཚུལ་འཆང་བ། །རྣམ་པར་མི་མི་རྟོག་ལྷུན་གྱིས་གྲུབ། །

ཅེས་པ་སྟེ། རྗེ་བཙུན་ཉིད་རང་བཞིན་རྣམ་དག་མངོན་དུ་མཛད་པའི་དབང་གིས་ཤེས་བྱའི་གནས་ལུགས་གཟིགས་པ་ལ་སྒྲིབ་བྱེད་ཀྱི་རྡུལ་མེད་ཅིང་བག་ཆགས་ཀྱི་རྡུལ་དང་བྲལ་བས་དྲི་མ་མེད་པ་དང༌། ཉེས་པ་དྲི་མ་དང་བཅས་པ་སྤངས་པས་འཁྲུལ་པའི་སྐྱོན་མེད་པ་དང༌། མ་རིག་པ་བག་ཆགས་དང་བཅས་པའི་གཉིད་སད་པ་དང༌། སྣང་བ་ཡེ་ཤེས་སུ་ཤིན་ཏུ་སད་པ་དང༌། སེམས་སྟོང་པར་སད་པའི་བདག་ཉིད་ཡེ་ཤེས་ཆོས་སྐུ་ཐོབ་པ་དང་ལྷན་ཅིག་ཤེས་བྱ་ཇི་སྙེད་པ་ཀུན་ཤེས་ཤིང༌། ཆོས་ཀྱི་གནས་ལུགས་ཇི་ལྟ་བ་རིག་ལ། དེ་ཡང་མཁྱེན་པ་གཉིས་དབྱེར་མེད་དུ་ཤེས་པས་དམ་པའོ། །དེ་ཡང་གཉིས་སྣང་དང་བཅས་པའི་རྣམ་པར་ཤེས་པའི་ཆོས་ལས་འདས་ཏེ་གཉིས་སུ་མེད་པའི་ཡེ་ཤེས་ཀྱི་ཚུལ་འཆང་བ་དང༌། རྣམ་པར་མི་རྟོག་པའི་ཡེ་ཤེས་རྒྱུ་རྐྱེན་གྱིས་མ་བསྐྱེད་པར་ལྷུན་གྱིས་གྲུབ་སྟེ་དེ་ལས་སངས་རྒྱས་ཀྱི་འཕྲིན་ལས་ཐམས་ཅད་འབྱུང་བའོ། །

**གཉིས་པ་ཡེ་ཤེས་ཀྱི་སྐུའི་སྒོ་ནས་བསྟོད་པ་ལ་གཉིས། ངོ་བོའི་སྒོ་ནས་བསྟོད་པ་དང༌། གསུང་གི་བྱེད་ལས་ཀྱི་སྒོ་ནས་བསྟོད་པའོ། །དང་པོ་ནི།**

དུས་གསུམ་སངས་རྒྱས་ལས་བྱེད་པ། །སངས་རྒྱས་ཐོག་མ་མཐའ་མ་མེད། །དང་པོ་སངས་རྒྱས་རྒྱུ་མེད་པ། །ཡེ་ཤེས་མིག་གཅིག་དྲི་མ་མེད། །ཡེ་ཤེས་ལུས་ཅན་དེ་བཞིན་གཤེགས། །

ཞེས་པ་སྟེ། དེ་ཡང་དུས་གསུམ་གྱི་སངས་རྒྱས་རྣམས་ཀྱིས་སེམས་ཅན་འདྲེན་པའི་ཕྲིན་ལས་ལྷུན་གྱིས་གྲུབ་སྟེ་མཛད་པ་ལ། སངས་རྒྱས་ཐོག་མ་འདི་ལས་བྱུང་ཞེས་བྱ་བ་དང༌། མཐའ་མར་དེར་སོང་བྱ་བ་མེད་དེ། །དང་པོ་ཉིད་ནས་རྒྱུ་འབྲས་ལས་འདས་པས་རྒྱུ་མེད་པའོ། །འོ་ན་དང་པོའི་སངས་རྒྱས་ཞེས་ཇི་ལྟར་བརྗོད་ཅེ་ན། རང་བཞིན་རྣམ་དག་དེ་རྒྱུ་རྐྱེན་ལས་འདས་པའམ་འདུས་མ་བྱས་པ་ཡིན་ཀྱང་རང་བཞིན་རྣམ་དག་དེ་དང་དབྱེར་མེད་པའི་ཡེ་ཤེས་ཆོས་སྐུ་དེ་ནི་ཚོགས་གཉིས་རྫོགས་པའི་རྒྱུ་ལས་བྱུང་བའི་ཕྱིར་འདུས་བྱས་ཏེ། དེའི་དབང་དུ་བྱས་ནས་རྗེ་བཙུན་ཉིད་ཡེ་ནས་ཚོགས་ཆེན་གཞི་ཐོག་ཏུ་རྫོགས་ཏེ་སངས་ཐོག་མར་རྒྱས་པ་དེ་ལ་དང་པོའི་སངས་རྒྱས་ཞེས་བརྗོད་དོ། །ཡེ་ཤེས་ཆོས་སྐུ་དེས་ཤེས་བྱ་ཐམས་ཅད་ཇི་བཞིན་པར་གཟིགས་པས་ན་ཡེ་ཤེས་མིག་གཅིག་ཅེས་བསྔགས་པར་མཛད་དོ། །དེ་ཡང་ཐ་མལ་པའི་མིག་གིས་མདུན་ན་ཡོད་པའི་གཟུགས་མཐོང་ཡང་བར་དུ་ཆོད་པའི་གཟུགས་མི་མཐོང༌། སྣང་བ་ཡོད་པའི་ཚེ་མཐོང་ཡང་མེད་པའི་ཚེ་མི་མཐོང་བས་སྒྲིབ་པ་ཅན་ཡིན་ལ། ཡེ་ཤེས་ཆོས་སྐུ་ནི་སྒྲིབ་བྱེད་མཐའ་དག་དང་བྲལ་བའི་ཕྱིར་དྲི་མ་མེད་པའོ། །ཡེ་ཤེས་དྲུག་དང་རོ་གཅིག་པའི་ལུས་ཡིན་པས་ན་ཡེ་ཤེས་ལུས་ཅན་ཞེས་བརྗོད་པ་དང༌། ཆོས་ཉིད་དེ་བཞིན་ཉིད་ཀྱི་ངང་དུ་གཤེགས་པས་ན་དེ་བཞིན་གཤེགས་པ་ཞེས་བརྗོད་དོ། །

**གཉིས་པ་ནི།**

ཚིག་གི་དབང་ཕྱུག་སྨྲ་བ་ཆེ། །སྨྲ་བའི་སྐྱེས་མཆོག་སྨྲ་བའི་རྒྱལ། །སྨྲ་བའི་དམ་པ་མཆོག་གི་གནས། །སྨྲ་བའི་སེང་གེ་ཚུགས་པ་མེད། །

ཅེས་པ་སྟེ། རྗེ་བཙུན་ཉིད་རྒྱ་ཆེ་བའི་ཆོས་གསུངས་པས་ཚིག་གི་དབང་ཕྱུག་ཅེས་བརྗོད་པ་དང༌། ཟབ་པའི་ཆོས་གསུངས་པས་སྨྲ་བ་ཆེ་ཞེས་བརྗོད་པ་དང༌། ཕྱི་རོལ་པའི་སྨྲ་བ་ལས་མཆོག་ཏུ་གྱུར་པས་སྨྲ་བའི་སྐྱེས་མཆོག་ཅེས་བརྗོད་པ་དང༌། ཉན་ཐོས་ཀྱི་སྨྲ་བ་ཟིལ་གྱིས་གནོན་པས་སྨྲ་བའི་རྒྱལ་པོ་ཞེས་བརྗོད་པ་དང༌། རང་རྒྱལ་གྱི་སྨྲ་བ་ལས་འཕགས་པས་སྨྲ་བའི་དམ་པ་ཞེས་བརྗོད་པ་དང༌། སྐྱེ་བ་མེད་པའི་ཆོས་སྨྲ་བ་དེའི་གོང་ན་གཞན་མེད་པས་མཆོག་གི་གནས་སོ། །དེ་ནི་སེང་གེ་དང་འདྲ་བ་སྟེ་བདུད་དང་མུ་སྟེགས་ལ་སོགས་པ་ཕས་ཀྱི་རྒོལ་བས་མི་ཚུགས་པ་སྟེ། མི་འཇིགས་པ་ནི་འཁོར་དུ་སེང་གེ་བཞིན། ཞེས་པ་ལྟ་བུའོ། །

**གསུམ་པ་སྤྲུལ་སྐུའི་སྒོ་ནས་བསྟོད་པ་ལ་བཞི། སྐུའི་ངོ་བོའི་སྒོ་ནས་བསྟོད་པ། ཆོས་ཀྱི་འགྲོ་དོན་མཛད་པའི་སྒོ་ནས་བསྟོད་པ། དཀྱིལ་འཁོར་གྱི་གཙོ་བོའི་སྒོ་ནས་བསྟོད་པ། ཐུགས་རྗེས་སྐྱོབ་པ་དཔེའི་སྒོ་ནས་བསྟོད་པའོ། །དང་པོ་ནི།**

ཀུན་ཏུ་ལྟ་བ་མཆོག་ཏུ་དགའ། །གཟི་བརྗིད་ཕྲེང་བ་ལྟ་ན་སྡུག །འོད་བཟང་འབར་བ་དཔལ་གྱི་བེའུ། །ལག་ན་འོད་འབར་སྣང་བ་པོ། །

ཞེས་པ་སྟེ། རྗེ་བཙུན་ཉིད་དུས་དང་རྣམ་པ་ཀུན་ཏུ་མཉམ་པར་བཞག་པ་ལས་མི་འདའ་བར་ཤེས་རབ་ཀྱི་རང་དོན་ལ་ལྟ་ཞིང་ཐུགས་རྗེས་འགྲོ་བའི་དོན་ལ་ལྟ་བ་དང་ནང་དུ་བདེ་བ་ཆེན་པོ་མངའ་བས་མཆོག་ཏུ་དགའ་བ་དང༌། གཟི་བརྗིད་ཆེན་པོ་འོད་ཀྱི་ཕྲེང་བ་མངའ་བས་གཞན་གྱི་ཡིད་དུ་སྡུག་པའི་སྐུ་མངའ་བ་དང༌། ནང་ན་ཡེ་ཤེས་ཀྱི་འོད་ཤིན་ཏུ་བཟང་བར་འབར་བའི་རྟགས་སུ་ཕྱི་རུ་འོད་ཁ་དོག་སྣ་ཚོགས་པས་བརྒྱན་པ་དང༌། ཐུན་མོང་མ་ཡིན་པའི་མཚན་ཐུགས་ཀ་ན་དཔལ་གྱི་བེའུ་འོད་ཀྱིས་བརྒྱན་པ་དང༌། ཕྱག་ན་རལ་གྲི་མེ་འབར་བའི་འོད་ཀྱིས་སྐལ་ལྡན་ལ་ཤེས་རབ་བསྐྱེད་པ་དང་སྐལ་མེད་ཀྱི་བདུད་རིགས་རྣམས་ཚར་གཅོད་པར་བྱེད་དོ། །

**གཉིས་པ་ནི།**

སྨན་པ་ཆེ་མཆོག་གཙོ་བོ་སྟེ། །ཟུག་རྔུ་འབྱིན་པ་བླ་ན་མེད། །སྨན་རྣམས་མ་ལུས་ལྗོན་པའི་ཤིང༌། །ནད་དོ་ཅོག་གི་དགྲ་ཆེ་བ། །

ཞེས་པ་སྟེ། དེ་ཡང་སེམས་ཅན་རྣམས་ཐོག་མ་མེད་པ་ནས་ཉོན་མོངས་པའི་ནད་ཀྱིས་ཟིན་པ་རྣམས་གསོ་བར་མཛད་པའི་ཕྱིར་སྨན་པ་ཆེ་བའི་མཆོག་སྟེ་གཙོ་བོ་ནི་བདག་མེད་ཀྱི་དོན་བསྟན་ནས་བདག་འཛིན་གྱི་ཟུག་རྔུ་འབྱིན་པར་ནུས་པ་ནི་སྨན་མཆོག་བླ་ན་མེད་པ་སྟེ། དེ་ཡང་མི་སྡུག་པའི་གདམས་ངག་གིས་འདོད་ཆགས་ཀྱི་ཟུག་རྔུ་སེལ། སྙིང་རྗེ་བྱང་ཆུབ་སེམས་ཀྱིས་ཞེ་སྡང་གི་ཟུག་རྔུ་སེལ། ཆོས་ལ་བདག་མེད་པར་སྟོན་པའི་མན་ངག་གིས་གཏི་མུག་གི་ཟུག་རྔུ་སེལ་བའི་སྨན་རྣམས་མ་ལུས་པ་གཅིག་ཏུ་འདུས་པ་ནི་སྨན་ཤིང་ལྗོན་པ་དང་འདྲ་སྟེ། རྩ་བ་བྱང་ཆུབ་ཀྱི་སེམས་དང༌། ཡལ་ག་རྟོགས་བྱེད་ཀྱི་ཐབས་དང༌། ལོ་མ་ཐེག་པ་ཆེན་པོའི་ཆོས་སོ་སོ། མེ་ཏོག་རྟོགས་པའི་ཉམས་དང༌། འབྲས་བུ་མཐར་ཐུག་གི་བདེ་བའོ། །དེས་ཕྱིན་ནང་གི་སྨན་སྣ་ཚོགས་སུ་བསྟན་ནས་ཕྱི་ནང་གི་ནད་ཡོད་དོ་ཅོག་གི་དགྲ་སེལ་བར་མཛད་དོ། །

**གསུམ་པ་ནི།**

སྡུག་གུ་འཇིག་རྟེན་གསུམ་གྱི་མཆོག །དཔལ་ལྡན་རྒྱུ་སྐར་དཀྱིལ་འཁོར་ཅན། །

ཞེས་པ་སྟེ། དེ་ཡང་དོན་ལྟར་ན་སེམས་ཅན་གྱི་ངོ་ན་སྡུག་ཅིང་མཛེས་པར་སྤྲུལ་ནས་དོན་མཛད་པ་དཔེར་ན་རྒྱུ་སྐར་རྣམས་ཀྱི་ནང་ན་ཟླ་བ་ལྷ་དང་མི་རྣམས་ཟིལ་གྱིས་གནོན་པ་དང༌། ནང་སྤྱི་དོན་ལྟར་ན་སྡུག་གུ་འཇིག་རྟེན་གསུམ་གྱི་མཆོག་གཟུགས་སྐུ་དཔལ་ལྡན་རྒྱུ་སྐར་གྱི་དཀྱིལ་འཁོར་འཁོར་ལོའི་རྣམ་པར་བཞེངས་ནས་ཕྱི་སྣོད་ཀྱི་འཇིག་རྟེན་ཉི་ཟླ་རྒྱུ་སྐར་དང་བཅས་པའི་སྣང་ཚུལ་བསྟན་པས་དཔལ་ལྡན་རྒྱུ་སྐར་དཀྱིལ་འཁོར་ཅན་ཞེས་བརྗོད་པ་དང༌། གསང་བ་སྦས་དོན་ལྟར་ན་ཁམས་དྲུག་ལྡན་གྱི་ལུས་ལ་རྩ་རླུང་ཐིག་ལེ་རྣམས་ཆགས་ཚུལ་དང་རྒྱུ་ཚུལ་བཅས་རྡོ་རྗེ་ལུས་ཀྱི་དཀྱིལ་འཁོར་བསྟན་པ་དང༌། མཐར་ཐུག་ལྟར་ན་བདེ་ཆེན་ཡེ་ཤེས་ཀྱི་སྟོང་གཟུགས་མཚན་དཔེས་བརྒྱན་པའི་སྐུར་ཤར་བ་ལྷུན་གྲུབ་རྒྱལ་བའི་དཀྱིལ་འཁོར་བསྟན་པའོ། །

**བཞི་པ་ནི།**

ཕྱོགས་བཅུ་ནམ་མཁའི་མཐར་ཐུག་པར། །ཆོས་ཀྱི་རྒྱལ་མཚན་ལེགས་པར་འཛུགས། །འགྲོ་ན་གདུགས་གཅིག་ཡངས་པ་སྟེ། །བྱམས་དང་སྙིང་རྗེའི་དཀྱིལ་འཁོར་ཅན། །དཔལ་ལྡན་པདྨ་གར་གྱི་བདག །ཁྱབ་བདག་ཆེན་པོ་རིན་ཆེན་གདུགས། །

ཞེས་པ་སྟེ། རྗེ་བཙུན་ཉིད་ཀྱིས་ཕྱོགས་བཅུ་ནམ་མཁའི་མཐས་གཏུགས་པའི་སེམས་ཅན་རྣམས་སྡུག་བསྔལ་ལས་སྐྱོབ་པའི་ཕྱིར་དམ་པའི་ཆོས་ཀྱི་རྒྱལ་མཚན་ལེགས་པར་འཛུགས་པ་དང༌། འགྲོ་བ་རིགས་དྲུག་གི་གནས་ན་ཞེ་སྡང་གི་མེ་འབར་བས་ཚད་པའི་གདུང་བ་རྣམས་སྐྱོབ་པའི་ཕྱིར་གདུགས་གཅིག་ཡངས་པ་སྟེ། བྱམས་དང་སྙིང་རྗེའི་དཀྱིལ་འཁོར་ཡངས་པ་ལ་བསྡུ་བ་བཞིའི་ཤམ་བུ་དང༌། ཅི་འདོད་སྩོལ་བའི་རིན་པོ་ཆེ་དྲ་བས་བརྒྱན་པ་ཅན་དེས་ཞི་བདེ་བསིལ་བའི་གནས་ལ་འགོད་པར་མཛད། དེ་ཡང་དོན་གཉིས་དཔལ་དང་ལྡན་པའི་སྒོ་ནས་འགྲོ་དོན་མཛད་ཀྱང་འཁོར་བའི་སྐྱོན་གྱིས་མ་གོས་པར་པདྨ་དང་འདྲ་བ་སྟེ། དྲི་བསུང་གིས་གདུལ་བྱའི་བུང་བ་ཚིམ་པར་མཛད་པའོ། །ཡང་འགྲོ་བ་འདྲེན་པའི་ཐབས་སྣ་ཚོགས་སྟོན་པ་གར་མཁན་དང་འདྲ་སྟེ། གདུལ་བྱ་ལྟ་མོ་བལྟ་བ་རྣམས་དགའ་བ་སྐྱེད་པར་བྱེད་པ་དང༌། དེ་ལྟར་ཁྱབ་བདག་ཆེན་པོ་ཉིད་ཀྱི་ཡོན་ཏན་རིན་པོ་ཆེའི་གདུགས་ལྟ་བུའི་སྒོ་ནས་འགྲོ་དོན་མཛད་དོ་ཞེས་བརྗོད་དོ། །

**བཞི་པ་ལོངས་སྐུའི་སྒོ་ནས་བསྟོད་པ་ནི།**

སངས་རྒྱས་ཀུན་གྱི་གཟི་བརྗིད་ཆེ། །སངས་རྒྱས་ཀུན་གྱི་སྐུ་འཆང་བ། །སངས་རྒྱས་ཀུན་གྱི་རྣལ་འབྱོར་ཆེ། །སངས་རྒྱས་ཀུན་གྱི་བསྟན་པ་གཅིག །

ཅེས་པ་སྟེ། རྗེས་བཙུན་ཉིད་ལ་སངས་རྒྱས་ཀུན་གྱི་སྐུ་གཅིག་ཏུ་བསྡུས་པས་གཟི་བརྗིད་ཆེན་པོ་མངའ་བ་དང༌། སངས་རྒྱས་ཀུན་གྱི་སྐུ་རྣམ་པ་གསུམ་ཡང་རྗེ་བཙུན་ཉིད་ལ་བསྡུས་པ་ཡིན་ཏེ། ཐམས་ཅན་ཉིད་ཀྱི་རོལ་པ་ལས་མ་འདས་པའི་ཕྱིར་རོ། །སངས་རྒྱས་ཀུན་གྱི་ཐུགས་གཅིག་ཏུ་བསྡུས་པ་ཡང་རྗེ་བཙུན་ཉིད་ཡིན་ཏེ། རྟག་ཏུ་ཐབས་དང་ཤེས་རབ་གཉིས་སུ་མེད་པའི་རྣལ་འབྱོར་ཆེ་ལ་བཞུགས་པའི་ཕྱིར་རོ། །སངས་རྒྱས་ཀུན་གྱི་གསུང་གཅིག་ཏུ་བསྡུས་པ་ཡང་རྗེ་བཙུན་ཉིད་ཡིན་ཏེ། སངས་རྒྱས་ཀུན་གྱིས་ཆོས་ཇི་སྙེད་ཅིག་གསུངས་ཀྱང་མཐར་ཐུག་ཐེག་པ་གཅིག་ལས་མེད་པའི་ཕྱིར་ཏེ། དེ་ཡང་ཇི་སྐད་དུ། ཐེག་པའི་སྒོ་མོ་བསམ་ཡས་ཀྱང༌། །ངེས་པའི་དོན་དུ་གཅིག་ལས་མེད། །ཅེས་སོ། །

**གསུམ་པ་དེ་དག་གི་སྐབས་དོན་བསྡུས་ཏེ་བསྟན་པ་ལ་གཉིས། དབྱེ་ངོ་བསྡུས་ཏེ་བཤད་པ་དང༌། དབྱེ་གཞི་བསྡུས་ཏེ་བཤད་པའོ། །དང་པོ་ལ་ལྔ། རིགས་ལྔའི་སྒོ་ནས་བསྟོད་པ། སྐུ་གསུང་ཐུགས་ཀྱི་སྒོ་ནས་བསྟོད་པ། གསུང་གི་ཕྲིན་ལས་ཀྱི་སྒོ་ནས་བསྟོད་པ། སྐུའི་རྣམ་འཕྲུལ་གྱི་སྒོ་ནས་བསྟོད་པ། གསང་སྔགས་ཀྱི་ལྷའི་སྒོ་ནས་བསྟོད་པའོ། །དང་པ་ནི།**

རྡོ་རྗེ་རིན་ཆེན་དབང་བསྐུར་དཔལ། །རིན་ཆེན་ཀུན་བདག་དབང་ཕྱུག་སྟེ། །འཇིག་རྟེན་དབང་ཕྱུག་ཀུན་གྱི་བདག །རྡོ་རྗེ་འཆང་དབང་ཀུན་གྱི་རྗེ། །སངས་རྒྱས་ཀུན་གྱི་ཐུགས་ཆེ་བ། །

ཞེས་པ་སྟེ། རྗེ་བཙུན་ཉིད་རྡོ་རྗེ་མི་བསྐྱོད་པའི་དབང་བསྐུར་བའི་དཔལ་དང་ལྡན་ཞིང་ཞེ་སྡང་རང་མཚན་པ་འདུལ་བ་ལ་དབང་ཐོབ་པས་རྡོ་རྗེའི་རིགས་ཀྱི་བདག་པོར་གྱུར་པ་དང༌། རིན་ཆེན་འབྱུང་ལྡན་གྱི་དབང་བསྐུར་བའི་དཔལ་དང་ལྡན་ཞིང་ཉོན་མོངས་པ་ང་རྒྱལ་དང་སེར་སྣ་ཅན་འདུལ་བ་ལ་དབང་ཐོབ་པས་རིན་ཆེན་རིགས་ཀུན་ལ་དབང་བསྒྱུར་བས་བདག་པོ་ཡིན་པ་དང༌། འོད་དཔག་མེད་ཀྱི་དབང་བསྐུར་བའི་དཔལ་དང་ལྡན་ཞིང་འཇིག་རྟེན་གྱི་འདོད་ཆགས་འདུལ་བ་ལ་དབང་ཐོབ་པས་འཇིག་རྟེན་དབང་ཕྱུག་པདྨའི་རིགས་ཀྱི་བདག་ཉིད་དང༌། དོན་ཡོད་གྲུབ་པའི་དབང་བསྐུར་བའི་དཔལ་དང་ལྡན་ཞིང་ཉོན་མོངས་པ་ཕྲག་དོག་དང་ལེ་ལོ་ཅན་འདུལ་བ་ལ་དབང་ཐོབ་པས་རྡོ་རྗེ་ལྟར་ཕྲིན་ལས་ཐོགས་པ་མེད་པར་འཆང་བ་ལས་རྣམས་ཀུན་གྱི་རིགས་ཀྱི་བདག་ཉིད་དང༌། རྣམ་པར་སྣང་མཛད་ཀྱི་དབང་ཐོབ་པའི་དཔལ་དང་ལྡན་ཞིང་གཏི་མུག་རང་ཁ་མ་འདུལ་བ་ལ་དབང་ཐོབ་པས་སངས་རྒྱས་ཀུན་གྱི་ཐུགས་ཆོས་ཀྱི་དབྱིངས་ཀྱི་རང་བཞིན་རྣམ་པར་སྣང་མཛད་ཀྱི་བདག་ཉིད་དོ། །

**གཉིས་པ་ནི།**

སངས་རྒྱས་ཀུན་གྱི་ཐུགས་ལ་གནས། །སངས་རྒྱས་ཀུན་གྱི་སྐུ་ཆེ་བ། །སངས་རྒྱས་ཀུན་གྱི་གསུང་ཡང་ཡིན། །

ཞེས་པ་སྟེ། རྗེ་བཙུན་ཉིད་ཤེས་བྱ་ཐམས་ཅད་མཁྱེན་ཅིང་གཟིགས་པས་སངས་རྒྱས་ཀུན་གྱི་ཐུགས་ལ་གནས་པ་དང༌། རྗེ་བཙུན་ཉིད་སངས་རྒྱས་ཀུན་གྱི་སྐུ་ཡང་ཡིན་པས་སྐུ་རྣམས་ཀྱི་ནང་ནས་ཆེ་བའོ། །རྗེ་བཙུན་ཉིད་ངག་གི་དབང་ཕྱུག་ཏུ་གྱུར་པས་སངས་རྒྱས་ཀུན་གྱི་གསུང་ཡང་ཡིན་པའོ། །

**གསུམ་པ་ནི།**

རྡོ་རྗེ་ཉི་མ་སྣང་བ་ཆེ། །རྡོ་རྗེ་ཟླ་བ་དྲི་མེད་འོད། །ཆགས་བྲལ་ལ་སོགས་ཆགས་པ་ཆེ། །ཁ་དོག་སྣ་ཚོགས་འབར་བའི་འོད། །

ཅེས་པ་སྟེ། རྗེ་བཙུན་གྱི་གསུང་རྡོ་རྗེ་ཉི་མ་དང་འདྲ་བ་དེས་ནང་གི་སྣང་བ་དམ་པ་ཆེས་གསལ་བ་དང་སྲིད་པའི་རྒྱ་མཚོ་སྐེམ་པར་མཛད་པ་དང༌། ཟླ་བ་དང་འདྲ་བ་དེས་མ་རིག་པའི་མུན་པ་སེལ་བ་དང་དྲི་མ་མེད་པའི་ཡེ་ཤེས་ཀྱི་འོད་གསལ་བ་དང༌། ཆགས་བྲལ་ལ་ཕ་རོལ་ཏུ་ཕྱིན་པའི་ཆོས་དང༌། ཆགས་པ་ཆེ་བའི་ཆགས་ཅན་ལ་ཆགས་པ་རང་རྒྱུད་དུ་སྤྱོད་པ་གསང་སྔགས་ཀྱི་ཆོས་གསུངས་པ་སྟེ། གུར་ལས། ཆགས་དང་བྲལ་པའི་བྱང་ཆུབ་ནི། །ཆགས་པ་མཆོག་ལྡན་རྣམས་ཀྱི་སྨད། །ཅེས་པ་ལྟ་བུ་དང༌། ནང་ཡེ་ཤེས་དང་ལྡན་པའི་རྟགས་སུ་ཕྱི་རོལ་ཏུ་ཁ་དོག་སྣ་ཚོགས་འབར་བའི་འོད་ཀྱིས་འཁྱུད་པའོ། །

**བཞི་པ་ནི།**

རྡོ་རྗེ་སྐྱིལ་ཀྲུང་རྫོགས་སངས་རྒྱས། །སངས་རྒྱས་འགྲོ་བའི་ཆོས་འཛིན་པ། །དཔལ་ལྡན་སངས་རྒྱས་པདྨ་སྐྱེས། །ཀུན་མཁྱེན་ཡེ་ཤེས་མཛོད་འཛིན་པ། །རྒྱལ་པོ་རྫུ་འཕྲུལ་སྣ་ཚོགས་འཆང༌། །

ཞེས་པ་སྟེ། རྗེ་བཙུན་ཉིད་ཡེ་ནས་མངོན་པར་བྱང་ཆུབ་ཀྱང་སླར་ཡང་བྱང་ཆུབ་ཤིང་གི་དྲུང་དུ་རྡོ་རྗེ་སྐྱིལ་ཀྲུང་དུ་བཞུགས་ནས་ཡང་སངས་རྒྱས་པའི་ཚུལ་སྟོན་པ་དང༌། ཆོས་ཀྱི་འཁོར་ལོ་རིམ་པར་བསྐོར་ནས་མྱ་ངན་ལས་འདས་པའི་མཐར། སླར་ཡང་སངས་རྒྱས་སུ་འགྲོ་བའི་ཆོས་ནི་གསང་སྔགས་ཀྱི་ཆོས་ཡིན་ལ་དེ་འཛིན་པའི་སྔགས་ཀྱི་སྟོན་པ་འབྱོན་འགྱུར་གྱི་ལུང་བསྟན་པ་ནི། འབྲས་བུའི་ཐེག་པ་ཉེ་ལམ་ཞིག །མ་འོངས་དུས་ན་འབྱུང་བར་འགྱུར། །ཞེས་པ་ལྟར། དཔལ་ལྡན་སངས་རྒྱས་རང་ཉིད་ལྷོ་ནུབ་འོ་མ་ཅན་གྱི་མཚོ་གླིང་དུ་པདྨ་ལས་སྐྱེས་པའི་ཚུལ་སྟོན། དེ་ནས་ཀུན་མཁྱེན་ཡེ་ཤེས་ཀྱི་ཕུང་པོ་གསང་སྔགས་ཆོས་ཀྱི་མཛོད་འཛིན་བཞིན་དུ་ཨུ་རྒྱན་གྱི་རྒྱལ་པོའི་ཚུལ་བཟུང་བ་ལ་སོགས་པ་སྤྲུལ་པའི་སྒྱུ་འཕྲུལ་སྣ་ཚོགས་འཆང་བའི་སྒོ་ནས་གསང་སྔགས་འབྲས་བུའི་བསྟན་པ་རྒྱས་པར་མཛད་དོ། །དེ་སྐད་དུ་ཡང་ཀུན་མཁྱེན་ཆེན་པོས། ཨོ་རྒྱན་མཚོ་སྐྱེས་ཀེ་ས་རེ། །རྡོ་རྗེ་གདན་དུ་བྱོན་པ་གང༌། །རྩྭ་མཆོག་གྲོང་ནས་གཤེགས་དེ་ཁར། །སོམ་ཉི་མེད་པར་ཕྱག་འཚལ་ལོ། །ཞེས་བསྟོད་པ་མཛད་པ་ལྟ་བུའོ། །

**ལྔ་པ་ནི།**

ཆེ་བ་གསང་སྔགས་རིགས་སྔགས་འཆང༌། །རྡོ་རྗེ་རྣོན་པོ་རལ་གྲི་ཆེ། །ཡེ་གེ་མཆོག་སྟེ་རྣམ་པར་དག །ཐེག་པ་ཆེན་པོ་སྡུག་བསྔལ་གཅོད། །མཚོན་ཆ་ཆེན་པོ་རྡོ་རྗེ་ཆོས། །

ཞེས་པ་སྟེ། འོ་ན་སྤྲུལ་གཞི་རྗེ་བཙུན་ཉིད་རང་ཇི་ལྟར་བཞུགས་ཞེ་ན། གསང་སྔགས་ཀྱི་ལྷའི་ཚུལ་དུ་བཞུགས་པ་སྟེ། དེ་ཡང་གསང་སྔགས་ཀྱི་ངོ་བོ་ཐབས་དང་ཤེས་རབ། རིག་སྔགས་ཀྱི་ངོ་བོ་ཤེས་རབ་དང་ཡེ་ཤེས་འཆང་བའོ། །དེ་གཉིས་འཆང་བའི་སྒོ་ནས་རྡོ་རྗེ་རྣོན་པོའི་སྐུར་བཞེངས་ཏེ་ཕྱག་གཡས་ན་ཤེས་རབ་ཀྱི་རལ་གྲི་ཆེན་པོ་འཆང་བས་བདག་ཏུ་ལྟ་བ་གཅོད་པ་དང༌། གཡོན་ན་ཡི་གེ་མཆོག་སྟེ་ཨ་ཡིག་གིས་མཚོན་པས་ཤེར་ཕྱིན་གྱི་གླེགས་བམ་བཟུང་བས་ཐབས་ཤེས་གཉིས་སུ་མེད་པ་རྣམ་པར་དག་པ་ཐེག་པ་ཆེན་པོའི་ཆོས་ཀྱིས་འཁོར་བའི་སྡུག་བསྔལ་རྩད་ནས་གཅོད་པ་དང༌། མཚོན་ཆ་ཆེན་པོ་ནི་གསང་སྔགས་རྡོ་རྗེ་ཐེག་པའི་ཆོས་ཡིན་ལ་དེས་གཉིས་སྣང་ཕྲ་བའི་བག་ཆགས་གཅོད་པའོ། །

**གཉིས་པ་དབྱེ་གཞི་བསྡུས་ཏེ་བཤད་པ་ལ་ལྔ། ས་ལམ་རྫོགས་ཚུལ་གྱི་སྒོ་ནས་བསྟོད་པ། རྒྱུད་ཀྱི་ཆེ་བ་བརྗོད་པའི་སྒོ་ནས་བསྟོད་པ། རྣམ་འཕྲུལ་སྣ་ཚོགས་ཀྱི་སྒོ་ནས་བསྟོད་པ། རང་བཞིན་རྣམ་དག་གི་སྒོ་ནས་བསྟོད་པ། རྣམ་མཁྱེན་ཡེ་ཤེས་ཀྱི་སྒོ་ནས་བསྟོད་པའོ། །དང་པོ་ནི།**

རྡོ་རྗེ་ཟབ་མོ་ཛི་ན་ཛིཀ། །རྡོ་རྗེ་བློ་གྲོས་དོན་བཞིན་རིག །ཕ་རོལ་ཕྱིན་པ་ཀུན་རྫོགས་པ། །ས་རྣམས་ཀུན་གྱི་རྒྱན་དང་ལྡན། །རྣམ་པར་དག་པ་བདག་མེད་ཆོས། །ཡང་དག་ཡེ་ཤེས་ཟླ་འོད་བཟང༌། །

ཞེས་པ་སྟེ། གཉིས་སུ་མེད་པའི་ཡེ་ཤེས་ཀྱིས་གསང་སྔགས་རྡོ་རྗེ་ཐེག་པའི་ཆོས་ཟབ་མོ་རྟོགས་ཏེ་བཟུང་འཛིན་གྱི་འཆིང་བ་ལས་གྲོལ་བའི་རྒྱལ་བ་དང༌། གྲོལ་བ་གཞན་ལས་མཆོག་ཏུ་གྱུར་བས་ཛི་ན་ཛིཀ་ཅེས་རྒྱལ་བའི་རྒྱལ་བར་བཤད་དོ། །དེ་ལྟར་རྟོགས་པའི་རྡོ་རྗེ་བློའམ་སོ་སོར་རྟོག་པའི་བློ་གྲོས་ཀྱིས་ཇི་སྙེད་དོན་རྣམས་ཇི་བཞིན་རིག་སྟེ། ཕ་རོལ་ཏུ་ཕྱིན་པ་ཀུན་རྫོགས་པར་མངའ་བ་དང༌། ས་བཅུའི་ཡོན་ཏན་བརྒྱ་ཕྲག་མང་པོའི་རྒྱན་རྣམས་ཀུན་གྱི་རྒྱན་དང་ལྡན་པ་དང༌། ཆོས་ཀྱི་གནས་ཚུལ་རྣམ་པར་དག་པ་བདག་མེད་པའི་ཆོས་ཡང་དག་པའི་ཡེ་ཤེས་ཟླ་འོད་ལྟར་གསལ་བས་མཐོང་བ་རབ་ཀྱི་མཐར་སོན་ཏེ་འབྲས་བུ་བཟང་པོ་མངོན་དུ་བྱེད་པའོ། །

**གཉིས་པ་ནི།**

བརྩོན་ཆེན་སྒྱུ་འཕྲུལ་དྲ་བ་སྟེ། །རྒྱུད་ཀུན་གྱི་ནི་བདག་པོ་མཆོག །རྡོ་རྗེ་གདན་ནི་མ་ལུས་ལྡན། །ཡེ་ཤེས་སྐུ་རྣམས་མ་ལུས་འཆང༌། །

ཞེས་པ་སྟེ། སྙིང་སྟོབས་དང་བརྩོན་པ་ཆེན་པོའི་སྒོ་ནས་འདིའི་དོན་བསྒོམས་ན་ཚེ་གཅིག་ལ་སྒྱུ་འཕྲུལ་དྲ་བའི་རྡོ་རྗེའི་སྐུ་འཐོབ་པར་འགྱུར་ཏེ། འདི་ནི་རྒྱུད་རྣམས་ཀུན་གྱི་བདག་པོ་མཆོག་ཏུ་གྱུར་པ་རྡོ་རྗེ་འཆང་གིས་ཆེར་བསྔགས་ལ། བསྔགས་པའི་རྒྱུ་མཚན་ཡང་སངས་རྒྱས་ཀྱི་ཡེ་ཤེས་མཐར་ཐུག་པ་སྐྱེ་བའི་གདན་ནམ་གནས་མ་ལུས་པ་རྒྱུད་འདིའི་དོན་ལ་ལྡན་ཞིང༌། ལྡན་པ་ལྟར་ཉམས་སུ་བླངས་ན་ཡེ་ཤེས་ཀྱི་སྐུ་རྣམས་མ་ལུས་པ་འཆང་བ་ནི་རང་གི་སེམས་ལས་འཐོབ་པར་འགྱུར་ཏེ། བརྟག་གཉིས་ལས། སེམས་ཉིད་རྫོགས་པའི་སངས་རྒྱས་ཏེ། །སངས་རྒྱས་གཞན་དུ་བསྟན་པ་མེད། །ཅེས་སོ། །

**གསུམ་པ་ནི།**

ཀུན་ཏུ་བཟང་པོ་བློ་གྲོས་བཟང༌། །ས་ཡི་སྙིང་པོ་འགྲོ་བ་འཛིན། །སངས་རྒྱས་ཀུན་གྱི་སྙིང་པོ་ཆེ། །སྤྲུལ་པའི་འཁོར་ལོ་སྣ་ཚོགས་འཆང༌། །

ཞེས་པ་སྟེ། དེ་ལྟར་རྟོགས་པ་ལས་ཡེ་ཤེས་ཀྱི་སྐུ་སྣ་ཚོགས་སུ་འབྱུང་ཞིང་བཟང་ངན་གྱི་བླང་དོར་གང་ཡང་མེད་པས་ཀུན་ཏུ་བཟང་བ་དང༌། མཁྱེན་པ་ཆགས་ཐོགས་མེད་པས་བློ་གྲོས་བཟང་བ་དང༌། ས་ཡི་སྙིང་པོ་ལོ་ཏོག་བཞིན་དུ་སེམས་ཅན་ལ་ཕན་པའི་ཡོན་ཏན་སྐྱེད་པ་དང༌། འགྲོ་བ་འཛིན་པ་སྣོད་ཀྱི་འཇིག་རྟེན་དུའང་སྤྲུལ་ཏེ་འགྲོ་བའི་དོན་མཛད་པ་དང༌། སྣང་སྲིད་ཐམས་ཅད་སངས་རྒྱས་ཀུན་གྱི་སྙིང་པོ་བྱང་ཆུབ་ཀྱི་སེམས་ལས་སྤྲུལ་པའམ་འཆར་བར་གསུངས་ཏེ། དེ་ཡང་འདི་སྐད་དུ། སངས་རྒྱས་ཉིད་ལས་གཞན་པའི་ཆོས། །སངས་རྒྱས་ཉིད་ཀྱིས་མ་གཟིགས་སོ། །ཞེས་སོ། །རིག་པ་བྱང་ཆུབ་ཀྱི་སེམས་ལས་ཅི་ཡང་སྣང་ཞིང་ཅི་ཡང་འཆར་དུ་རུང་བས་སྣོད་བཅུད་ཐམས་ཅད་སྤྲུལ་པའི་འཁོར་ལོ་སྣ་ཚོགས་སུ་སྣང་ཞིང་སྣ་ཚོགས་པའི་གཟུགས་བརྙན་འཆང་བ་སྟེ། དེ་ཡང་བརྟག་གཉིས་ལས། ང་ཡི་འདི་ཀུན་ཁྱབ་པ་སྟེ། །འགྲོ་བའི་རང་བཞིན་གཞན་མ་མཐོང༌། །ཞེས་སོ། །

**བཞི་པ་ནི།**

དངོས་པོ་ཀུན་གྱི་རང་བཞིན་མཆོག །དངོས་པོ་ཀུན་གྱི་རང་བཞིན་འཛིན། །སྐྱེ་མེད་ཆོས་དེ་སྣ་ཚོགས་སྟོན། །ཆོས་ཀུན་ངོ་བོ་ཉིད་འཆང་བ། །

ཞེས་པ་སྟེ། ཕྱི་ནང་གི་དངོས་པོ་ཀུན་གྱི་རང་བཞིན་མཆོག་སྟེ་མཐར་ཐུག་པ་ནི་རང་བཞིན་མེད་པའི་སྟོང་པ་ཉིད་ཡིན་ལ། རང་བཞིན་མེད་པ་དེ་ཉིད་དངོས་པོ་ཀུན་གྱི་རང་བཞིན་དུ་འཛིན་ཏེ། ཆོས་ཐམས་ཅད་གདོད་མ་ནས་སྐྱེ་བ་མེད་པ་ནི་ཆོས་རྣམས་ཀྱི་གནས་ཚུལ་ཡིན་ལ། རང་བཞིན་གྱིས་སྐྱེ་བ་མེད་པ་དེའི་ངང་ལས་རྟེན་འབྱུང་རྣམ་པ་སྣ་ཚོགས་སུ་སྣང་བ་དེ་ཉིད་ངོ་བོ་ཉིད་ཀྱིས་མ་སྐྱེས་པ་སྟོང་པ་ཉིད་ཀྱི་རང་བཞིན་ཡིན་ལ། དེས་ན་ཆོས་ཀུན་རང་བཞིན་གྱིས་རྣམ་པར་དག་པ་གང་ཡིན་པ་དེ་ཉིད་ངོ་བོ་ཉིད་ཀྱི་སྐུ་འཆང་བ་ཞེས་རང་བཞིན་རྣམ་དག་གི་སྒོ་ནས་བསྟོད་པའོ། །

**ལྔ་པ་ནི།**

ཤེས་རབ་ཆེན་པོས་སྐད་ཅིག་ལ། །ཆོས་ཀུན་ཁོང་དུ་ཆུད་པར་འཆང༌། །ཆོས་ཀུན་མངོན་པར་རྟོགས་པ་སྟེ། །ཐུབ་པ་བློ་མཆོག་འབྱུང་བའི་མཐའ། །མི་གཡོ་རབ་ཏུ་དང་བའི་བདག །རྫོགས་པའི་སངས་རྒྱས་བྱང་ཆུབ་འཆང༌། །སངས་རྒྱས་ཀུན་གྱི་མངོན་སུམ་པ། །ཡེ་ཤེས་མེ་ལྕེ་འོད་རབ་གསལ། །

ཞེས་པ་སྟེ། ཐམས་ཅད་མཁྱེན་པའི་ཡེ་ཤེས་ཆེན་པོས་དུས་སྐད་ཅིག་གཅིག་ལ་ཆོས་ཀུན་ཁོང་དུ་ཆུད་པར་འཆང་བ་སྟེ། ཤེས་པར་བྱ་བའི་ཆོས་ཐམས་ཅད་མངོན་སུམ་དུ་རྟོགས་པའོ། །ཐུབ་པ་རྣམས་ལ་ཆོས་ཉིད་རྟོགས་པའི་བློ་མཆོག་འབྱུང་བའི་མཐའ་བརྙེས་པ་དང༌། སྤྲོས་མཚན་གང་གིས་ཀྱང་མི་གཡོ་བར་ཆུ་དང་བ་ལྟ་བུའི་བདག་ཉིད་དུ་གསལ་ལ་རྟོག་པ་མེད་པ་ནི་རྫོགས་པའི་སངས་ཀྱི་བྱང་ཆུབ་འཆང་བ་སྟེ། དེ་ཡང་ལམ་ལ་གནས་པས་རྣལ་འབྱོར་པས་ཕྱོགས་ཙམ་མཁྱེན་ལ། སངས་རྒྱས་ཀྱིས་མངོན་སུམ་དུ་མཁྱེན་ཏེ། དཔེར་ན་ཡེ་ཤེས་མེ་ལྕེ་རབ་ཏུ་འབར་བས་ཤེས་བྱ་མཐའ་དག་ལྐོག་ཏུ་མ་གྱུར་པ་མངོན་སུམ་དུ་གཟིགས་པའོ། །ཇི་སྐད་དུ། མཁྱེན་པའི་སྐད་ཅིག་གཅིག་གིས་ནི། །ཤེས་བྱའི་དཀྱིལ་འཁོར་ཀུན་ཁྱབ་ཅན། །ཞེས་སོ། །འཕགས་པ་འཇམ་དཔལ་གྱི་མཚན་ཡང་དག་པར་བརྗོད་པའི་མན་ངག་གསལ་བྱེད་སྒྲོན་མེ་ལས། སོ་སོར་རྟོག་པའི་ཡེ་ཤེས་ཀྱི་ལེའུ་སྟེ་བརྒྱད་པའོ།། །།

༈ **བཞི་པ་མཉམ་ཉིད་ཡེ་ཤེས་ཀྱི་སྒོ་ནས་བསྟོད་པ་ལ་གསུམ། སྐུ་གསུམ་གྱི་སྒོ་ནས་བསྟོད་པ། ཡོན་ཏན་དང་ཕྲིན་ལས་ཀྱི་སྒོ་ནས་བསྟོད་པ། རྣམ་མཁྱེན་གྱི་སྒོ་ནས་བསྟོད་པའོ། །དང་པོ་ལ་གསུམ། སྤྲུལ་སྐུའི་སྒོ་ནས་བསྟོད་པ། ཆོས་སྐུའི་སྒོ་ནས་བསྟོད། ལོངས་སྐུའི་སྒོ་ནས་བསྟོད་པའོ། །དང་པོ་ལ་གཉིས། གདུལ་བྱའི་དོན་མཛད་ཚུལ་དང་གདུལ་བྱའི་དོན་དུ་སྤྲུལ་པ་སྟོན་ཚུལ་ལོ། །དང་པོ་ནི།**

འདོད་པའི་དོན་གྲུབ་དམ་པ་སྟེ། །ངན་སོང་ཐམས་ཅད་རྣམ་སྦྱོང་བ། །མགོན་པོ་སེམས་ཅན་ཀུན་གྱི་མཆོག །སེམས་ཐམས་ཅད་རབ་གྲོལ་བྱེད། །ཉོན་མོངས་གཡུལ་དུ་གཅིག་དཔའ་བ། །མི་ཤེས་དགྲ་ཡི་དྲེགས་པ་འཇོམས། །

ཞེས་པ་སྟེ། རྗེ་བཙུན་ཉིད་ཀྱིས་གདུལ་བྱའི་དོན་དུ་གང་ལ་གང་འདུལ་གྱི་སྤྲུལ་པས་ཆོས་བསྟན་ནས་རང་རང་གི་འདོད་པའི་དོན་གྲུབ་པར་མཛད་པ་ནི་མཛད་པ་དམ་པ་སྟེ། སེམས་ཅན་ངན་སོང་དུ་ལྷུང་བ་རྣམས་ལ་རང་རང་གི་མོས་པ་དང་འཚམས་པའི་སྤྲུལ་པ་བསྟན་ནས་ངན་སོང་གི་སྡུག་བསྔལ་ཐམས་ཅད་རྣམ་པར་སྦྱོང་བར་མཛད། མགོན་པོ་ཞེས་བོས་པའི་ཚུལ་གྱིས་ཁྱོད་སེམས་ཅན་ཀུན་གྱི་དོན་རྒྱ་ཆེན་པོ་མཛད་པ་ནི་རྨད་དུ་བྱུང་བས་མཆོག་གོ་ཞེས་བསྔགས་པ་དང༌། ལྷ་དང་མིར་སྐྱེས་པའི་སེམས་ཅན་ཐམས་ཅད་ལ་རང་རང་གི་བསམ་པའི་བྱེ་བྲག་དང་མཐུན་པ་ཐུན་མོང་བའི་ཆོས་ཀྱི་སེམས་ཉོན་མོངས་པའི་འཆིང་བ་ལས་རབ་ཏུ་གྲོལ་བར་བྱེད། ཐེག་པ་ཆེན་པོའི་ཆོས་ཀྱིས་བདག་འཛིན་ཉོན་མོངས་པའི་གཡུལ་དུ་ཞུགས་པས་དངོས་གཉེན་གཅིག་ཏུ་དཔའ་བ་ནི་བདག་མེད་རྟོགས་པའི་ཤེས་རབ་སྟེ། དེས་གནས་ཚུལ་མི་ཤེས་པའི་བདག་འཛིན་གྱི་དགྲ་ཡི་དྲེགས་པ་ཐམས་ཅད་རྩ་བ་ནས་འཇོམས་པར་མཛད་དོ། །

**གཉིས་པ་ལ་གཉིས། ཚངས་པ་འདུལ་བའི་གར་མཛད་པ་དང༌། ཁྱབ་འཇུག་འདུལ་བའི་རྫུ་འཕྲུལ་མཛད་པའོ། །དང་པོ་ནི།**

བློ་ལྡན་སྒེག་འཆང་དཔལ་དང་ལྡན། །བརྟན་པོ་མི་སྡུག་གཟུགས་འཆང་བ། །ལག་པ་བརྒྱ་པོ་ཀུན་བསྐྱོད་ཅིང༌། །གོམས་པའི་སྟབས་ཀྱི་གར་བྱེད་པ། །དཔལ་ལྡན་ལག་པ་བརྒྱས་གང་ལ། །ནམ་མཁའ་ཁྱབ་པར་གར་བྱེད་པ། །

ཞེས་པ་སྟེ། རྗེ་བཙུན་ཉིད་དོན་གཉིས་མཛད་པའི་དཔལ་དང་ཤེས་རབ་ཀྱི་བློ་དང་ལྡན་པའི་སྒོ་ནས་ཞི་བས་འདུལ་བ་ལ། བལྟ་ན་མཛེས་པར་མཛད་པའི་སྒེག་པ་དང༌། གཟུགས་བཟང་ཞིང་དོན་མི་འགྱུར་བར་བརྟན་པོའི་མཛད་པ་སྟོན་པ་དང༌། ཞི་བས་མི་འདུལ་བ་རྣམས་ལ་འཇིགས་སུ་རུང་བ་མི་སྡུག་པའི་གཟུགས་འཆང་བའི་ཚུལ་མཛད་པ་སྟེ། དེ་ཡང་ཚངས་པ་འདུལ་བའི་ཕྱིར་གར་གྱི་རྣམ་པར་མཛད་དེ། ལག་པ་གཉིས་ནས་བརྒྱའི་བར་སྤྲུལ་ཏེ་མཚོན་ཆ་སྣ་ཚོགས་པ་ཀུན་བཟུང་ནས་དགྲ་ལ་བསྐྱོད་པ་དང༌། དྲེགས་པ་ཅན་བརྫི་བའི་ཕྱིར་གོམས་པའི་སྟབས་ཀྱིས་གར་བྱེད་པ་དང༌། དེ་ཡང་བསོད་ནམས་ཀྱི་དཔལ་དང་ལྡན་པའི་ལག་བརྒྱས་སྟོང་ཁམས་གང་བ་དང་ནམ་མཁའི་ཁྱོན་ཐམས་ཅད་ཁྱབ་པར་མཛད་དེ་གར་བྱེད་པ་སྟོན་པའོ། །

**གཉིས་པ་ནི།**

ས་ཡི་དཀྱིལ་འཁོར་བཞི་ཡི་ཁྱོན། །རྐང་པ་ཡ་གཅིག་མཐིལ་གྱིས་གནོན། །རྐང་མཐེབ་སེན་མོའི་ཁྱོན་གྱིས་ཀྱང༌། །ཚངས་པའི་ཡུལ་ས་རྩེ་ནས་གནོན། །

ཞེས་པ་སྟེ། སྔོན་ཁྱབ་འཇུག་མིའུ་ཐུང་དུ་སྤྲུལ་ཏེ་ས་ཆེན་ཐོབ་པ་དེ་འདུལ་བའི་ཕྱིར་ས་ཡི་དཀྱིལ་འཁོར་བཞིའི་རྒྱ་ཁྱོན་ཐམས་ཅད་རྐང་པ་ཡ་གཅིག་གི་མཐིལ་གྱིས་གནོན་པ་དང༌། ཞབས་ཀྱི་མཐེ་བོང་གྱེན་དུ་སྒྲེང་བའི་སེན་མོས་ཀྱང་ཚངས་པའི་འཇིག་རྟེན་དུས་གཅིག་ཏུ་མནན་པ་སྟེ། དེ་ཡང་འཇིག་རྟེན་ཆུང་ངུར་མ་སོང་ཞབས་སེན་ཆེ་རུ་མ་སོང་བར་བསམ་གྱིས་མི་ཁྱབ་པའི་རྫུ་འཕྲུལ་སྟོན་པར་མཛད་དོ། །

**གཉིས་པ་ཆོས་སྐུའི་སྒོ་ནས་བསྟོད་པ་ལ་གཉིས། ངོ་བོ་ལ་བསྟོད་པ་དང༌། བྱེད་ལས་ལ་བསྟོད་པའོ། །དང་པོ་ནི།**

དོན་གཅིག་གཉིས་མེད་ཆོས་ཀྱི་དོན། །དམ་པའི་དོན་ནི་འཇིགས་པ་མེད། །རྣམ་རིག་སྣ་ཚོགས་གཟུགས་དོན་ཅན། །སེམས་དང་རྣམ་ཤེས་རྒྱུད་དང་ལྡན། །

ཞེས་པ་སྟེ། གནས་ལུགས་ཀྱི་དོན་ཆོས་ཀྱི་སྐུ་གཅིག་པུ་ནི་གཉིས་སུ་མེད་པའི་ཆོས་དོན་དམ་པའི་བདེན་པ་ཡིན་ལ། དོན་དམ་པའི་བདེན་པ་དེ་ནི་ནམ་མཁའ་མ་ཟད་ཀྱི་བར་དུ་འགྱུར་བ་མེད་པས་འཇིགས་པ་མེད་པ་ནི་ངོ་བོ་ཉིད་སྐུ་དང༌། རྣམ་མཁྱེན་ཡེ་ཤེས་དེ་ཐུགས་རྗེ་དང་སྨོན་ལམ་གྱི་ཤུགས་ཀྱིས་རྣམ་པ་རིག་པར་བྱ་བ་སྣ་ཚོགས་པའི་སྒོ་ནས་ཀུན་རྫོབ་གཟུགས་ཀྱི་སྐུར་སྣང་ནས་སེམས་ཅན་གྱི་དོན་བྱེད་པ་ཅན་དེ་ལ་ཀུན་གཞིའི་སེམས་དང་སྒོ་ལྔའི་རྣམ་ཤེས་ཀྱི་རྒྱུད་དང་ལྡན་པར་སྣང་བའོ། །

**གཉིས་པ་ནི།**

དངོས་དོན་མ་ལུས་རྣམས་ལ་དགའ། །སྟོང་ཉིད་དགའི་འདོད་ཆགས་བློ། །སྲིད་པའི་འདོད་ཆགས་སོགས་སྤངས་པ། །སྲིད་གསུམ་དགའ་བ་ཆེན་པོ་སྟེ། །

ཞེས་པ་སྟེ། ཀུན་རྫོབ་ཀྱི་དངོས་པོའི་ཆོས་ཐམས་ཅད་ཀྱི་དོན་མ་ལུས་པ་མངོན་སུམ་དུ་མཁྱེན་པས་གདུལ་བྱའི་དོན་མཛད་པ་ལ་དགའ་བ་དང༌། དོན་དམ་སྟོང་པ་ཉིད་ལ་དགའ་ཞིང་ཆགས་པའི་བློས་སྲིད་པའི་འདོད་ཆགས་ལ་སོགས་པའི་ཉོན་མོངས་པ་ཐམས་ཅད་རྩ་བ་ནས་སྤངས་པས་སྲིད་པ་ལས་གྲོལ་ཡང༌། ཐུགས་རྗེ་ཆེན་པོའི་དབང་གིས་སྲིད་པ་གསུམ་གྱི་སེམས་ཅན་གྱི་དོན་མཛད་པ་ལ་དགའ་བ་ཆེན་པོ་བརྙེས་པ་སྟེ། དེ་སྐད་དུ། དགའ་ཆེན་ཁྱོད་བདག་སྟོན་པ་སྟེ། །བྱང་ཆུབ་ཆེན་པོའི་ཚུལ་སྟོན་པ། །ཞེས་པ་ལྟ་བུའོ། །

**གསུམ་པ་ལོངས་སྐུའི་སྒོ་ནས་བསྟོད་པ་ལ་གཉིས། འོད་ཀྱི་ཁྱད་པར་བསྟན་པ་དང༌། རྒྱན་གྱི་ཁྱད་པར་བསྟན་པའོ། །དང་པོ་ནི།**

སྤྲིན་དཀར་དག་པ་བཞིན་དུ་དཀར། །འོད་བཟང་སྟོན་ཀའི་ཟླ་བའི་འོད། །ཉི་མ་འཆར་ཀའི་དཀྱིལ་ལྟར་མཛེས། །སེན་མོའི་འོད་ནི་ཤེས་ཆེར་དམར། །

ཞེས་པ་སྟེ། ལོངས་སྤྱོད་རྫོགས་པའི་སྐུ་ནི་དྲི་མས་མ་གོས་པ་སྤྲིན་དཀར་དག་པ་བཞིན་དུ་དཀར་ཞིང་དྭངས་པ་དང༌། སྟོན་ཀའི་ཟླ་བ་ལྟར་ཡེ་ཤེས་ཀྱི་འོད་གསལ་བ་དང༌། འོད་ཀྱི་གུར་ཁྱིམ་ཉི་མ་འཆར་ཀའི་དཀྱིལ་ལྟར་མཛེས་པ་དང༌། ཁྱད་པར་དུ་ཕྱག་ཞབས་ཀྱི་སེན་མོའི་འོད་ཤས་ཆེར་དམར་བ་ནི་ཐུགས་རྗེས་འགྲོ་བའི་དོན་ལ་ཆགས་པའི་རྟགས་སུ་རིག་པར་བྱའོ། །

**གཉིས་པ་ནི།**

ཅོད་པན་བཟང་པོ་མཐོན་ཀའི་རྩེ། །སྐྲ་མཆོག་མཐོན་ཀ་ཆེན་པོ་ཅན། །ནོར་བུ་ཆེན་པོ་འོད་ཆགས་དཔལ། །སངས་རྒྱས་སྤྲུལ་པའི་རྒྱན་དང་ལྡན། །

ཞེས་པ་སྟེ། ཆེ་བའི་ཡོན་ཏན་རྫོགས་པའི་རྟགས་སུ་དབུ་ལ་རིན་པོ་ཆེའི་ཅོད་པན་བཟང་པོ། རྩེ་ཕྲན་ཅན་གྱིས་རྩེར་སྐྲ་མཆོག་མཐོན་ཀ་ཆེན་པོ་ཟུར་ཕུད་ལྔ་ལྡན་གྱིས་མཛེས་པ་དང་ནོར་བུ་རིན་པོ་ཆེའི་དོ་ཤལ་མགུལ་བར་འོན་ཆགས་པའི་དཔལ་དང་ལྡན་པ་དང༌། སངས་རྒྱས་ཀྱི་སྤྲུལ་པ་དཔག་ཏུ་མེད་པ་འགྱེད་པའི་རྟགས་སུ་སྐུའི་བ་སྤུ་རེ་རེ་ལ་ཡེ་ཤེས་སེམས་དཔའ་དཔག་ཏུ་མེད་པའི་འོད་ཀྱི་མཛེས་པར་བྱེད་པའི་རྒྱན་དང་ལྡན་པའོ། །

**གཉིས་པ་ཡོན་ཏན་དང་ཕྲིན་ལས་ཀྱི་སྒོ་ནས་བསྟོད་པ་ལ་གཉིས། རྒྱུ་ལམ་གྱི་ཡོན་ཏན་བཤད་པ་དང༌། འབྲས་བུ་སངས་རྒྱས་ཀྱི་ཕྲིན་ལས་བཤད་པའོ། །དང་པོ་ལ་གཉིས། འཇིག་རྟེན་དུ་སྣང་བའི་ཡོན་ཏན་བཤད་པ་དང༌། འཇིག་རྟེན་ལས་འདས་པའི་ཡོན་ཏན་བཤད་པའོ། །དང་པོ་ནི།**

འཇིག་རྟེན་ཁམས་བརྒྱ་ཀུན་བསྐྱོད་པ། །རྫུ་འཕྲུལ་རྐང་པའི་སྟོབས་ཆེན་ལྡན། །དེ་ཉིད་དྲན་པ་ཆེན་པོ་འཆང༌། །དྲན་པ་བཞི་པོ་ཏིང་འཛིན་རྒྱལ། །

ཞེས་པ་སྟེ། རྗེ་བཙུན་ཉིད་ཀྱི་འཇིག་རྟེན་གྱི་ཁམས་བརྒྱ་ཕྲག་སྟེ་མཐའ་ཡས་པ་ཀུན་ཏུ་རྫུ་འཕྲུལ་གྱི་རྐང་པའི་སྟོབས་ཀྱིས་བསྐྱོད་དེ་སེམས་ཅན་གྱི་དོན་མཛད་པ་སྟེ། རྫུ་འཕྲུལ་གྱི་རྐང་པ་བཞི་ནི། འདུན་པའི་ཏིང་ངེ་འཛིན་དང་ལྡན་པ་རྫུ་འཕྲུལ་གྱི་རྐང་པ་དང༌། སེམས་ཀྱི་ཏིང་ངེ་འཛིན་དང་ལྡན་པ་རྫུ་འཕྲུལ་གྱི་རྐང་པ་དང༌། བརྩོན་པའི་ཏིང་ངེ་འཛིན་དང་ལྡན་པ་རྫུ་འཕྲུལ་གྱི་རྐང་པ་དང༌། དཔྱོད་པའི་ཏིང་ངེ་འཛིན་དང་ལྡན་པ་རྫུ་འཕྲུལ་གྱི་རྐང་པའོ། །དེ་ཡང་དོན་ལ་མི་བསྙེལ་བའི་དྲན་པ་ཆེན་པོ་བཞི་དང་ལྡན་པའི་སྒོ་ནས་འཆང་བ་སྟེ། དྲན་པ་བཞི་ནི། ལུས་དྲན་པ་ཉེ་བར་བཞག་པ་དང༌། ཚོར་བ་དྲན་པ་ཉེ་བར་བཞག་པ་དང༌། སེམས་དྲན་པ་ཉེ་བར་བཞག་པ་དང༌། ཆོས་དྲན་པ་ཉེ་བར་བཞག་པ་དང་བཞིའོ། །ཏིང་འཛིན་རྒྱལ་ཞེས་པའི་ཤུགས་ལས་ཡང་དག་སྤོང་པ་དང་དབང་པོ་ལྔ་དང་སྟོབས་ལྔ་ཐོབ་སྟེ་མོས་སྤྱོད་ཀྱི་ས་ལས་རྒྱལ་བར་བསྟན་ཏོ། །

**གཉིས་པ་ནི།**

བྱང་ཆུབ་ཡན་ལག་མེ་ཏོག་སྤོས། །དེ་བཞིན་གཤེགས་པའི་ཡོན་ཏན་མཚོ། །ལམ་གྱི་ཡན་ལག་བརྒྱད་ཚུལ་རིག །ཡང་དག་སངས་རྒྱས་ལམ་རིག་པ། །

ཞེས་པ་སྟེ། དེ་ནས་མཐོང་ལམ་ན་བྱང་ཆུབ་ཀྱི་ཡན་ལག་བདུན་ཏེ། དྲན་པ་ཡང་དག་དང༌། ཆོས་རབ་རྣམ་པར་འབྱེད་པ་དང༌། བརྩོན་འགྲུས་ཡང་དག་དང༌། དགའ་བ་ཡང་དག་དང༌། ཤིན་སྦྱངས་ཡང་དག་དང༌། ཏིང་འཛིན་ཡང་དག་དང༌། བཏང་སྙོམས་ཡང་དག་བྱང་ཆུབ་ཀྱི་ཡན་ལག་སྟེ་བདུན་པོ་དེ་རྣམས་འཕགས་པ་མཉེས་པའི་མཆོད་པ་ཡིན་པས་མེ་ཏོག་སྤོས་ཞེས་ངེས་དོན་ལ་དགོངས་ཏེ་བརྗོད་པའོ། །དེ་བཞིན་གཤེགས་པའི་ཡོན་ཏན་རྒྱ་མཚོར་འཇུག་པའི་འཕགས་ལམ་ཡན་ལག་བརྒྱད་ནི། ཡང་དག་པའི་ལྟ་བ་དང༌། རྟོག་པ་དང༌། ངག་དང༌། ལས་མཐའ་དང༌། ཚོར་བ་དང༌། རྩོལ་བ་དང༌། དྲན་པ་དང༌། ཏིང་ངེ་འཛིན་ནོ། །དེ་ལྟར་འཇུག་པས་ཡང་དག་པར་རྫོགས་པའི་སངས་རྒྱས་ཀྱི་ལམ་རིག་པའོ། །

**གཉིས་པ་འབྲས་བུ་སངས་རྒྱས་ཀྱི་ཕྲིན་ལས་བཤད་པ་ལ་བཞི། སངས་རྒྱས་ཀྱི་ཐུགས་རྗེ་འཇུག་ཚུལ་ལ་བསྟོད་པ། གདུལ་བྱའི་མཛད་ཚུལ་ལ་བསྟོད་པ། ངེས་པར་འབྱུང་ཚུལ་གྱི་ལམ་ལ་བསྟོད་པ། སྤང་བྱ་སྤོང་ཚུལ་གྱི་ལམ་ལ་བསྟོད་པའོ། །དང་པོ་ནི།**

སེམས་ཅན་ཀུན་ལ་ཤས་ཆེར་ཆགས། །ནམ་མཁའ་ལྟ་བུ་ཆགས་པ་མེད། །སེམས་ཅན་ཀུན་གྱི་ཡིད་ལ་འཇུག །སེམས་ཅན་ཀུན་གྱི་ཡིད་ལྟར་མགྱོགས། །

ཞེས་པ་སྟེ། རྗེ་བཙུན་ཉིད་སེམས་ཅན་ཀུན་ལ་བུ་གཅིག་པུའི་མ་ལྟར་རང་དབང་མེད་པར་སྙིང་རྗེའི་གཞན་དབང་དུ་གྱུར་ཏེ་ཤས་ཆེར་ཆགས་པས་སོ། །འོ་ན་མཚན་མ་ཅན་དུ་འགྱུར་རོ་ཞེ་ན། ཐུགས་ཆོས་དབྱིངས་ནམ་མཁའ་ལྟ་བུ་མངོན་དུ་གྱུར་པས་ཆགས་པ་རང་མཚན་མེད་པས་གང་ལ་ཡང་ཆགས་པ་མེད་དོ། །འོན་ཀྱང་ཐུགས་རྗེ་ཆེན་པོའི་དབང་གིས་སེམས་ཅན་ཀུན་གྱི་ཡིད་ལ་རང་རང་གི་སྐལ་བ་དང་འཚམས་པའི་ཕྲིན་ལས་འཇུག་ཅིང༌། དེ་ཡང་འདུལ་བའི་དུས་ལ་བབ་ན་སྐད་ཅིག་ཀྱང་བསྙེལ་བ་མི་མངའ་བར་སེམས་ཅན་ཀུན་གྱི་ཡིད་ཀྱི་འདོད་པ་ལྟར་མགྱོགས་པའམ་མྱུར་དུ་འཇུག་པ་སྟེ། མདོ་ལས། རྒྱ་མཚོ་ཆུ་སྲིན་གནས་ཀྱི་རླབས། །དུས་ལས་འདའ་བར་འགྱུར་སྲིད་ཀྱི། །སངས་རྒྱས་ཕྲིན་ལས་གདུལ་བྱ་ལ། །དུས་ལ་འདའ་བར་གྱུར་མི་སྲིད། །ཅེས་པ་སྟེ།

**གཉིས་པ་ནི།**

སེམས་ཅན་ཀུན་གྱི་དབང་དོན་ཤེས། །སེམས་ཅན་ཀུན་གྱི་ཡིད་འཕྲོག་པ། །ཕུང་པོ་ལྔ་དོན་དེ་ཉིད་ཤེས། །རྣམ་དག་ཕུང་པོ་ལྔ་འཆང་བ། །

ཞེས་པ་སྟེ། སེམས་ཅན་ཀུན་གྱི་དབང་པོ་རབ་འབྲིང་ཐ་མ་ཤེས་ཤིང་དོན་གང་ལ་མོས་པ་ཡང་ཤེས་པས་སོ། །ཐོག་མར་སྐུ་བལྟ་བས་ཆོག་མི་ཤེས་པ་སྟོན་ཏེ་སེམས་ཅན་ཀུན་གྱི་ཡིད་འཕྲོག་པ་དང༌། དེ་ནས་ཆོས་བསྟན་ཏེ་ཕུང་ལྔ་རང་བཞིན་མེད་པ་སྒྱུ་མ་ལྟ་བུ་ཤེས་པར་མཛད། དེ་ནས་ཐབས་ཀྱིས་ཟིན་པའི་ལམ་སྟོན་ནས་ཚུལ་ཁྲིམས་ཀྱི་ཕུང་པོ། ཏིང་ངེ་འཛིན་གྱི་ཕུང་པོ། ཤེས་རབ་ཀྱི་ཕུང་པོ། རྣམ་པར་གྲོལ་བའི་ཕུང་པོ། རྣམ་པར་གྲོལ་བའི་ཡེ་ཤེས་གཟིགས་པའི་ཕུང་པོ་ལྔ་རྣམ་པར་དག་པ་མཐར་ཕྱིན་པར་མཛད། ཡང་གསང་སྔགས་ཀྱི་ལམ་དུ་ཞུགས་པ་རྣམས་ལ་རིམ་གཉིས་ཀྱི་མན་ངག་བསྟན་ནས་ཕུང་ཁམས་སངས་རྒྱས་ལྔ་དང་ཡེ་ཤེས་ལྔའི་རང་བཞིན་འཆར་བར་མཛད་དེ་ཉེ་ལམ་མཐར་ཐུག་པ་སྟོན་པར་མཛད་དོ། །

**གསུམ་པ་ལ་གཉིས། ཐེག་པ་གསུམ་གྱི་ལམ་ལ་བསྟོད་པ་དང༌། ཐེག་པ་གཅིག་གི་འབྲས་བུ་ལ་བསྟོད་པའོ། །དང་པོ་ལ་གཉིས། ལམ་སྤྱིར་བསྟན་པ་དང༌། བྱེ་བྲག་སོ་སོར་བཤད་པའོ། །དང་པོ་ནི།**

ངེས་འབྱུང་ཀུན་གྱི་མཐའ་ལ་གནས། །ངེས་པར་འབྱུང་བ་ཀུན་ལ་མཁས། །ངེས་འབྱུང་ཀུན་གྱི་ལམ་ལ་གནས། །ངེས་པར་འབྱུང་བ་ཀུན་སྟོན་པ། །

ཞེས་པ་སྟེ། ཁམས་གསུམ་ལས་ངེས་པར་འབྱུང་བའི་ལམ་མཐར་ཐུག་པ་ནི་གཉིས་སུ་མེད་པའི་ཡེ་ཤེས་ཡིན་ལ་རྗེ་བཙུན་དེ་ལ་ངང་གི་གནས་པ་དང༌། དེས་ན་རྗེ་བཙུན་ཉིད་ངེས་པར་འབྱུང་བའི་ལམ་ཀུན་ལ་མཁས་པ་དང༌། རང་ཉིད་ཀྱང་ངེས་པར་འབྱུང་བ་ཀུན་གྱི་ལམ་ལ་གནས་པའི་ཚུལ་སྟོན་པ་དང༌། གདུལ་བྱ་གཞན་ལ་ངེས་པར་འབྱུང་བའི་ལམ་ཀུན་སྟོན་པར་མཛད་དོ། །

**གཉིས་པ་ལ་གསུམ། རང་རྒྱལ་གྱི་ལམ་བསྟན་པ། ཉན་ཐོས་ཀྱི་ལམ་བསྟན་པ། བྱང་ཆུབ་སེམས་དཔའི་ལམ་བསྟན་པའོ། །དང་པོ་ནི།**

ཡན་ལག་བཅུ་གཉིས་སྲིད་རྩ་བཏོན། །དག་པ་རྣམ་པ་བཅུ་གཉིས་འཆང༌། །

ཞེས་པ་སྟེ། རྟེན་འབྲེལ་ཡན་ལག་བཅུ་གཉིས་ལས་སྲིད་པ་གྲུབ་པ་སྟེ། དེ་ལ་ཐོག་མ་མ་རིག་པའི་རྐྱེན་གྱིས་འདུ་བྱེད་འབྱུང་བ་ནས། སྐྱེ་བའི་རྐྱེན་གྱིས་རྒ་ཤི་འབྱུང་བའི་བར་གྱི་རྟེན་འབྲེལ་ལུགས་འབྱུང་ལ་ལྟས་པས་ཀུན་འབྱུང་གི་བདེན་པ་ཤེས་ནས་སྲིད་པའི་རྩ་བ་མ་རིག་པ་རྩད་ནས་བཏོན་པའི་གཉེན་པོ་དུར་ཁྲོད་ཀྱི་རུས་པ་མཐོང་བའི་རྐྱེན་གྱིས་ལམ་གྱི་བདེན་པ་མཐོང་བས་འགག་རིམ་ལུགས་ལྡོག་གི་སྒོ་ནས་སྲིད་པ་མཐའ་དག་ལ་ཞེན་པ་ལོག་སྟེ་སྲིད་པའི་རྩ་བ་དག་པ་རྣམ་པ་བཅུ་གཉིས་ཀྱི་སྒོ་ནས་རྟོགས་ཏེ་ཐར་པ་ཐོབ་པར་མཛད་དོ། །

**གཉིས་པ་ནི།**

བདེན་བཞིའི་ཚུལ་གྱི་རྣམ་པ་ཅན། །ཤེས་པ་བརྒྱད་པོ་རྟོགས་པ་འཆང༌། །བདེན་དོན་རྣམ་པ་བཅུ་གཉིས་ལྡན། །དེ་ཉིད་རྣམ་པར་བཅུ་དྲུག་རིག །

ཅེས་པ་སྟེ། ཉན་ཐོས་རྣམས་ཀྱི་ཐོག་མར་འཁོར་བ་སྡུག་བསྔལ་དུ་ཤེས་ནས་ངེས་འབྱུང་བསྐྱེད། དེ་ནས་འཁོར་བའི་རྒྱུ་ཀུན་འབྱུང་ངོ་ཤེས་ནས་སྤང་བར་བྱས། དེ་འགགས་པས་འགོག་བདེན་ལ་དོན་གཉེར་བསྐྱེད། དེ་ཐོབ་པའི་ཕྱིར་ལམ་ལ་སློབ་པར་བྱེད་པ་སྟེ། བདེན་བཞི་བླང་དོར་གྱི་ཚུལ་གྱི་རྣམ་པ་ཅན་བསྒོམས་པས། ཤེས་པ་བརྒྱད་པོ་ལམ་གྱི་རྟོགས་པ་འཆང་བའོ། །བརྒྱད་གང་ཞེ་ན། ཆོས་ཤེས་པ། རྗེས་སུ་ཤེས་པ། སྡུག་བསྔལ་ཤེས་པ། ཀུན་འབྱུང་ཤེས་པ། འགོག་པ་ཤེས་པ། ལམ་ཤེས་པ། ཟད་པ་ཤེས་པ། སླར་མི་སྐྱེ་བ་ཤེས་པའོ། །ཡང་བདེན་དོན་རྣམ་པ་བཅུ་གཉིས་དང་ལྡན་ཏེ། དེ་ཡང་བདེན་བཞི་ལན་གསུམ་དུ་བཟླས་པ་ནི། དགེ་སློང་དག་འཕགས་པའི་བདེན་པ་བཞི་ནི་འདི་དག་སྟེ། སྡུག་བསྔལ་བ་དང༌། ཀུན་འབྱུང་བ་དང༌། འགོག་པ་དང༌། ལམ་མོ་ཞེས་ཕྱེ་སྟེ་བཟླས་པ་དང༌། ཡང་སྡུག་བསྔལ་ཤེས་པར་བྱ། ཀུན་འབྱུང་སྤང་བར་བྱ། འགོག་པ་མངོན་དུ་བྱ། ལམ་བསྒོམ་པར་བྱ་ཞེས་ཡོངས་སུ་བཟླས་པ་དང༌། ཡང་སྡུག་བསྔལ་ཤེས་སོ་ད་ནི་ཤེས་པར་བྱར་མེད། ཀུན་འབྱུང་སྤངས་སོ་ད་ནི་སྤང་བར་བྱར་མེད། འགོག་པ་མངོན་དུ་བྱས་སོ་ད་ནི་ཐོབ་པར་བྱར་མེད། ལམ་བསྒོམས་སོ་ད་ནི་བསྒོམ་པར་བྱར་མེད་དོ་ཞེས་རྗེས་སུ་བཟླས་པ་སྟེ་བཅུ་གཉིས་སོ། །དེ་ཉིད་རྣམ་པ་བཅུ་དྲུག་རིག་ཅེས་པ། གཞན་དུ་སྟོང་ཉིད་བཅུ་དྲུག་ཏུ་བཤད་པ་ཡོད་ཀྱང་འདིར་ཉན་ཐོས་ཀྱི་སྐབས་སུ་བདེན་བཞི་རྣམ་པ་བཅུ་དྲུག་སྟེ། མི་རྟག་སྡུག་བསྔལ་སྟོང་པ་བདག་མེད་བཞི་སྡུག་བསྔལ་གྱི་རྣམ་པ་དང༌། རྒྱུ་དང་ཀུན་འབྱུང་རྐྱེན་དང་རབ་སྐྱེ་བཞི་ཀུན་འབྱུང་གི་རྣམ་པ་དང༌། འགོག་པ་ཞི་བ་གྱ་ནོམ་ངེས་འབྱུང་བཞི་འགོག་པའི་རྣམ་པ་དང༌། ལམ་དང་རིག་པ་སྒྲུབ་པ་ངེས་འབྱིན་བཞི་ལམ་གྱི་རྣམ་པ་སྟེ་བཅུ་དྲུག་གོ །

**གསུམ་པ་ནི།**

རྣམ་པ་ཉི་ཤུ་བྱང་ཆུབ་པ། །རྣམ་པ་སངས་རྒྱས་ཀུན་རིག་མཆོག །དཔག་མེད་སངས་རྒྱས་སྤྲུལ་པའི་སྐུ། །བྱེ་བ་རྣམ་པར་འགྱེད་པ་པོ། །སྐད་ཅིག་ཐམས་ཅད་མངོན་པར་རྟོགས། །སེམས་ཀྱི་སྐད་ཅིག་དོན་ཀུན་རིག །

ཅེས་པ་སྟེ། རྣམ་པ་ཉི་ཤུ་ནི། སེམས་ཅན་གྱི་དུས་ན་གཟུགས་སོགས་ཕུང་པོ་ལྔ་དང༌། ས་སོགས་འབྱུང་བ་ལྔ་དང༌། མིག་སོགས་དབང་པོ་ལྔ་དང༌། ཆགས་སོགས་ཉོན་མོངས་ལྔ་སྟེ་རྣམ་པ་ཉི་ཤུར་སྣང་བ་དེ་རྣམས། རྟོགས་པའི་དུས་ན་རྣམ་པ་དེ་དག་ལས་གྲོལ་ནས་རིགས་ལྔ་ཡེ་ཤེས་ལྔར་ཤར་ནས་དེའི་རང་བཞིན་དུ་མངོན་པར་བྱང་ཆུབ་པ་ཡིན་ནོ། །དེ་ལྟ་བུའི་སངས་རྒྱས་ལ་རྣམ་པ་ཐམས་ཅད་གཟིགས་པའི་ཡེ་ཤེས་མངའ་བས་ཤེས་བྱ་ཀུན་རིག་པ་དང༌། རིག་ནས་སངས་རྒྱས་ཀྱི་སྤྲུལ་པའི་སྐུ་བྱ་བ་དཔག་ཏུ་མེད་པ་བཀྱེ་ནས་སེམས་ཅན་གྱི་དོན་མཛད་པ་དང༌། དེ་ཡང་སྦྱོར་བཞིའི་སྐད་ཅིག་ལ་ཤེས་བྱ་ཐམས་ཅད་མངོན་སུམ་དུ་རྟོགས་པ་དང༌། སེམས་ཀྱི་སྐད་ཅིག་ལ་གདུལ་བྱའི་བསམ་པ་དང་བག་ལ་ཉལ་བ་ཐམས་ཅད་རིག་ནས་དོན་མཛད་པའོ། །

**གཉིས་པ་ཐེག་པ་གཅིག་གི་འབྲས་བུ་ལ་བསྟོད་པ་ནི།**

ཐེག་པ་སྣ་ཚོགས་ཐབས་ཚུལ་གྱིས། །འགྲོ་བའི་དོན་ལ་རྟོགས་པ་པོ། །ཐེག་པ་གསུམ་གྱི་ངེས་འབྱུང་ལ། །ཐེག་པ་གཅིག་གི་འབྲས་བུ་གནས། །

ཞེས་པ་སྟེ། ཐེག་པ་སྣ་ཚོགས་པའི་ཐབས་ཚུལ་གྱིས་འགྲོ་བའི་དོན་ལ་རྟོགས་པ་མཛད་ནས་ཐེག་པ་གསུམ་གྱིས་འདུལ་བ་ལ་དེ་དང་དེའི་ངེས་པར་འབྱུང་བའི་ལམ་བསྟན་པར་མཛད། དེ་དག་ཐམས་ཅད་ཀྱང་མཐར་ཐུག་ངེས་པའི་དོན་ལ་དབྱེ་བ་མེད་དེ། ཀླུ་སྒྲུབ་ཞབས་ཀྱིས། ཆོས་ཀྱི་དབྱིངས་ལ་དབྱེར་མེད་ཕྱིར། །གཙོ་བོའི་ཐེག་པ་དབྱེར་མ་མཆིས། །ཞེས་པ་ལྟར། མཐར་ཐུག་ཐེག་པ་གཅིག་ཏུ་ངེས་པ་ཡང་འབྲས་བུ་ལམ་དུ་བྱེད་པ་གསང་ཆེན་རྡོ་རྗེ་ཐེག་པའི་ཆོས་ལ་མ་ཞུགས་པར་སངས་རྒྱས་པའི་ཐབས་མེད་པར་གསུངས་ཏེ། སྒྱུ་འཕྲུལ་རྩ་བའི་རྒྱུད་ལས། རྫོགས་པའི་སངས་རྒྱས་གང་འདས་དང༌། །དེ་བཞིན་གང་དག་མ་བྱོན་པ། །ད་ལྟ་བྱུང་བའི་རྫོགས་སངས་རྒྱས། །དེ་དག་ཀུན་གྱི་གསང་སྔགས་ཀྱི། །ཆོ་ག་བཟང་པོ་འདི་མཁྱེན་ནས། །ཐམས་ཅད་མཁྱེན་པ་ཚད་མེད་བརྙེས། །ཞེས་སོ། །

**བཞི་པ་སྤང་བྱ་སྤོང་ཚུལ་གྱི་ལམ་ལ་བསྟོད་པ་ལ་གསུམ། སྤང་བྱ་ངོས་བཟུང་ཚུལ། གཉེན་པོ་ངོས་བཟུང་ཚུལ། སྤངས་རྟོགས་མཐར་ཕྱིན་ཚུལ་ལོ། །དང་པོ་ནི།**

ཉོན་མོངས་ཁམས་རྣམས་དག་པའི་བདག །ལས་ཀྱི་ཁམས་རྣམས་ཟད་བྱེད་པ། །ཆུ་བོའི་རྒྱ་མཚོ་ཀུན་ལས་བརྒལ། །སྦྱོར་བའི་དགོན་པ་ལས་བྱུང་བ། །ཉོན་མོངས་ཉེ་བའི་ཀུན་ཉོན་མོངས། །བག་ཆགས་བཅས་པ་གཏན་སྤངས་པ། །

ཞེས་པ་སྟེ། རྗེ་བཙུན་ཉིད་གཉིས་མེད་རྟོགས་པའི་དབང་གིས་འཁོར་བའི་རྒྱུ་ཉོན་མོངས་པའི་ཁམས་རྣམས་རྩ་བ་ནས་དག་པའི་བདག་ཉིད་དུ་གནས་ཏེ་སྤངས་པ་མཐར་ཐུག་པ་དང༌། འཁོར་བ་གྲུབ་བྱེད་ཀྱི་ལས་ངན་སློང་བའི་འདུ་བྱེད་པ་མེད་པས་ལས་ཀྱི་ཁམས་རྣམས་ཟད་པར་བྱེད་པ་དང༌། འཁོར་བའི་སྤྱོད་ཚུལ་རྣམས་ནི་ཆུ་བོ་དང་འདྲ་སྟེ། རྒྱུན་རིང་བ་དང༌། རྒྱུན་ཕྱོགས་སུ་ཁྱེར་བ་དང༌། བརྒལ་བར་དཀའ་བ་དང༌། རྒྱ་ཆེ་བའི་ཕྱིར་རྒྱ་མཚོ་དང་འདྲ་ཞིང་དེ་ལས་རྒྱལ་བྱེད་སྦྱོར་བའི་ཡེ་ཤེས་ནི་རྟོག་པ་ལས་དབེན་པའི་ཕྱིར་དགོན་པ་ཞེས་བྱའོ། །འཁོར་བའི་རྩ་བ་མ་རིག་པ་ལས་བྱུང་བའི་ཉོན་མོངས་པ་རྩ་བ་དྲུག་དང༌། ཉེ་བའི་ཉོན་མོངས་པ་ཉི་ཤུ་དང༌། ཀུན་ནས་ཉོན་མོངས་པ་སྡུག་བསྔལ་རྣམས་དང༌། དེའི་བག་ཆགས་ས་བོན་དང་བཅས་པ་གཏན་ནས་སྤངས་པའོ། །

**གཉིས་པ་གཉེན་པོ་ལ་གཉིས། རང་དོན་ལ་གཟིགས་ཚུལ་དང༌། གཞན་དོན་དུ་འཇུག་ཚུལ་ལོ། །དང་པོ་ནི།**

སྙིང་རྗེ་ཆེན་པོ་ཤེས་རབ་ཐབས། །དོན་ཡོད་འགྲོ་བའི་དོན་བྱེད་པ། །འདུ་ཤེས་ཀུན་གྱི་དོན་སྤངས་ཤིང༌། །རྣམ་ཤེས་དོན་ནི་འགོག་པར་བྱེད། །

ཅེས་པ་སྟེ། སྙིང་རྗེ་ཆེན་པོ་དང་ལྡན་པས་ཞི་མཐའ་ལས་འདས་པ་དང༌། ཤེས་རབ་ཆེན་པོ་དང་ལྡན་པས་སྲིད་མཐའ་ལས་འདས་ཏེ། ཐབས་ཤེས་དེ་ལྟ་བུའི་སྒོ་ནས་སྒྲིབ་གཉིས་བག་ཆགས་དང་བཅས་པ་སྤངས་པ་རབ་ཀྱི་མཐར་སོན་ཏེ་འདི་དང་འདིའོ་སྙམ་པའི་ཐུགས་རྟོག་མེད་ཀྱང་སྙིང་རྗེའི་ཤུགས་ཀྱིས་གདུལ་བྱའི་དོན་བྱར་ཡོད་པར་གཟིགས་ཏེ་འགྲོ་བ་གང་དང་གང་གི་དོན་བྱེད་པ་ལ་སྐད་ཅིག་ཀྱང་གཡེལ་བ་མེད་པའོ། །འོ་ན་མཚན་མར་འཛིན་པར་འགྱུར་རོ་ཞེ་ན། ཡུལ་ལ་མཚན་མར་འཛིན་པའི་འདུ་ཤེས་ཀུན་གྱི་དོན་སྤངས་ཤིང༌། །ཡུལ་དོན་གྱི་རྣམ་པ་རིག་ཅིང་ཤེས་པའི་རྣམ་པར་ཤེས་པ་རྟོགས་བཅས་ཀྱི་དོན་ནི་སྐྱེ་མེད་དུ་ཤེས་པས་འགོག་པར་བྱེད་དོ། །

**གཉིས་པ་ནི།**

སེམས་ཅན་ཀུན་ཡིད་ཡུལ་དང་ལྡན། །སེམས་ཅན་ཀུན་གྱི་ཡིད་རིག་པ། །སེམས་ཅན་ཀུན་གྱི་ཡིད་ལྟར་གནས། །དེ་དག་སེམས་དང་མཐུན་པར་འཇུག །

ཅེས་པ་སྟེ། སེམས་ཅན་ཀུན་གྱི་ཡིད་ལ་ཆོས་སྐུའི་ས་བོན་རང་བཞིན་གནས་རིགས་ཡོད་པའི་དབང་གིས་སངས་རྒྱས་ཀྱི་ཕྲིན་ལས་འཇུག་པའི་ཡུལ་དང་ལྡན་པ་དང༌། སེམས་ཅན་ཀུན་གྱི་ཡིད་ཀྱི་གནས་ཚུལ་ཇི་བཞིན་པ་རིག་པ་ཡང་སངས་རྒྱས་ཀྱི་ཆོས་ཉིད་དང་སེམས་ཅན་གྱི་ཆོས་ཉིད་གཉིས་རང་བཞིན་རྣམ་དག་གི་ངང་དུ་དབྱེར་མེད་པ་དང༌། དེས་ན་རང་བཞིན་གནས་རིགས་ནི་སེམས་ཅན་ཀུན་གྱི་ཡིད་ལ་སངས་རྒྱས་ཀྱི་ཡོན་ཏན་འཕྲོ་རུང་དུ་གནས་པ་དང༌། དེ་ལྟར་གནས་ཀྱང་དྲི་མས་གཡོགས་ཏེ་མ་རྟོགས་པའི་སེམས་ཅན་དེ་དག་རང་རང་གི་སེམས་དང་མཐུན་པར་འགྲོ་བའི་དོན་ལ་འཇུག་པའོ། །དེ་སྐད་དུ་ཡང་རྗེ་བཙུན་བྱམས་པས། རྫོགས་སངས་སྐུ་ནི་འཕྲོ་ཕྱིར་དང༌། །དེ་བཞིན་ཉིད་དབྱེར་མེད་ཕྱིར་དང༌། །རིགས་ཡོད་ཕྱིར་ན་སེམས་ཅན་ཀུན། །རྟག་ཏུ་སངས་རྒྱས་སྙིང་པོ་ཅན། །ཞེས་སོ། །

**གསུམ་པ་ནི།**

སེམས་ཅན་ཀུན་ཡིད་ཚིམ་པར་བྱེད། །སེམས་ཅན་ཀུན་གྱི་ཡིད་དགའ་བ། །གྲུབ་པ་མཐར་ཕྱིན་འཁྲུལ་བ་མེད། །ནོར་བ་ཐམས་ཅད་རྣམ་པར་སྤངས། །དོན་གསུམ་ཐེ་ཚོམ་མེད་པའི་བློ། །ཀུན་དོན་ཡོན་ཏན་གསུམ་གྱི་བདག །

ཅེས་པ་སྟེ། ཆོས་ཀྱི་ཕྲིན་ལས་ཀྱི་ཇི་ལྟར་འདོད་པ་ལྟར་ཐོབ་པས་སེམས་ཅན་ཀུན་གྱི་ཡིད་ཚིམ་པར་བྱེད། དེས་དངོས་གྲུབ་སྣ་རེ་ཐོབ་སྟེ་སེམས་ཅན་ཀུན་གྱི་ཡིད་དགའ་བར་བྱེད། དེས་ན་དོན་གཉིས་སུ་གྲུབ་པ་མཐར་ཕྱིན་ཏེ་ནོར་བ་ཐམས་ཅད་རྣམ་པར་སྤངས་པ་ཏེ་འཁྲུལ་པ་རང་བཞིན་གྱིས་ཟད་དེ་མ་ནོར་ཐར་པའི་བདེ་བ་བརྙེས་པ་དང༌། དྲང་བའི་དོན་དང༌། ངེས་པའི་དོན་དང༌། ཐེག་པ་མཐའ་དག་གི་དོན་ཏེ་དེ་གསུམ་ལ་ཐེ་ཚོམ་མེད་པའི་བློ་བརྙེས་ཏེ་སེམས་ཅན་ཀུན་གྱི་དོན་དུ་ཇི་སྙེད་པའི་སྐུ་དང་དེ་སྙེད་པའི་གསུང་དང་བསམ་གྱིས་མི་ཁྱབ་པའི་ཐུགས་ཏེ་ཆེ་བའི་ཡོན་ཏན་གསུམ་གྱི་བདག་པོར་གྱུར་པའོ། །

**གསུམ་པ་རྣམ་མཁྱེན་གྱི་སྒོ་ནས་བསྟོད་པ་ལ་གཉིས། ཁྱད་གཞི་ཡེ་ཤེས་ཀྱི་སྐུ་ལ་བསྟོད་པ་དང༌། ཁྱད་ཆོས་སྐུ་གསུམ་གྱི་སྣང་ཚུལ་ལ་བསྟོད་པའོ། །དང་པོ་ནི།**

ཕུང་པོ་ལྔ་དོན་དུས་གསུམ་དུ། །སྐད་ཅིག་ཐམས་ཅད་བྱེ་བྲག་ཕྱེ། །སྐད་ཅིག་གཅིག་གིས་རྫོགས་སངས་རྒྱས། །སངས་རྒྱས་ཀུན་གྱི་རང་བཞིན་འཆང༌། །

ཞེས་པ་སྟེ། སེམས་ཅན་གྱི་ཕུང་པོ་ལྔ་ལ་བདག་ཅེས་བཏགས་པའི་དོན་དུས་གསུམ་དུ་ཇི་ལྟར་བྱས་པ་དང༌། བྱེད་པར་འགྱུར་བ་དང༌། བྱེད་བཞིན་པའི་སྐད་ཅིག་མ་ཐམས་ཅད་ལ་བྱེ་བྲག་ཕྱེ་སྟེ་སོ་སོར་མ་འདྲེས་པར་མངོན་སུམ་དུ་གཟིགས་པ་དང༌། མཁྱེན་པའི་སྐད་ཅིག་གཅིག་གིས་ཆོས་ཐམས་ཅད་རྣམ་པ་ཐམས་ཅད་དུ་མངོན་པར་རྫོགས་པར་སངས་རྒྱས་པ་དང་དུས་མཉམ་དུ་སངས་རྒྱས་ཐམས་ཅད་ཆོས་ཀྱི་དབྱིངས་སུ་རོ་གཅིག་པས་སངས་རྒྱས་ཀུན་གྱི་རང་བཞིན་ཆོས་ཀྱི་སྐུ་འཆང་བ་སྟེ་ནང་ནས་བརྙེས་སོ་ཞེས་པའི་དོན་ཏེ། བདེ་མཆོག་རྩ་བའི་རྒྱུད་ལས། སངས་རྒྱས་རྣམས་ནི་བྱུང་གྱུར་རམ། །མ་བྱུང་ཡང་རུང་རྣམ་ཀུན་ཏུ། །བསམ་མི་ཁྱབ་པའི་ཆོས་ཉིད་ནི། །འཕེལ་འགྲིབ་སྤངས་པས་གནས་པ་ཡིན། །ཞེས་སོ། །

**གཉིས་པ་ནི།**

ལུས་མེད་ལུས་ཏེ་ལུས་ཀྱི་མཆོག །ལུས་ཀྱི་མཐའ་ནི་རྟོགས་པ་པོ། །གཟུགས་རྣམས་ཐམས་ཅད་སྣང་བའི་དཔལ། །ནོར་བུ་ཆེན་པོ་རིན་ཆེན་ཏོག །

ཅེས་སོ། །ཆོས་ཀྱི་སྐུ་ལ་ཟག་པ་དང་བཅས་པའི་ལུས་མེད་པ་ནམ་མཁའ་ལྟར་དག་པའི་རང་བཞིན་དུ་གནས་པ་དང༌། དེའི་མཐུ་ལས་ལོངས་སྤྱོད་རྫོགས་པའི་སྐུ་མཚན་དཔེའི་གཟི་འོད་འབར་བར་ཤར་བ་ནི་ལུས་ཀྱི་མཆོག་དང༌། ལུས་ཀྱི་མཐའ་ནི་སྟོང་གཟུགས་ཡེ་ཤེས་ཀྱི་ལུས་རྡོ་རྗེའི་སྐུ་རྟོགས་པའམ་ཐོབ་པའོ། །དེའི་རང་རྩལ་འགག་མེད་ཀྱི་རོལ་པ་སྣ་ཚོགས་པའི་སྐུ་འགྲོ་བའི་དཔལ་དུ་འབྱུང་བ་ནི་ཡིད་བཞིན་ནོར་བུ་རིན་པོ་ཆེ་དང་འདྲ་བ་སྟེ། སེམས་ཅན་གྱི་རེ་བ་སྐོང་བ་དང་དགོས་འདོད་འབྱུང་བ་དང༌། ཆེན་པོའི་གཙུག་རྒྱན་དུ་འོས་པ་སོགས་ཡོན་ཏན་དུ་མས་མཐོ་བ་རྒྱལ་མཚན་གྱི་རྩེ་མོའི་ཏོག་ལྟར་ཕུལ་དུ་བྱུང་བར་སྣང་བ་སྟེ། ཡིད་བཞིན་ནོར་བུ་ཇི་བཞིན་རྣམ་མི་རྟོག །འགྲོ་གྲོལ་བར་དུ་འཇིག་རྟེན་འབྱོར་སླད་རྟག །ཅེས་གསུངས་པ་ལྟ་བུའོ། །འཕགས་པ་འཇམ་དཔལ་གྱི་མཚན་ཡང་དག་པར་བརྗོད་པའི་མན་ངག་གསལ་བྱེད་སྒྲོན་མེ་ལས། མཉམ་ཉིད་ཡེ་ཤེས་ཀྱི་ལེའུ་སྟེ་དགུ་པའོ།། །།

༈ **ལྔ་པ་བྱ་གྲུབ་ཡེ་ཤེས་ཀྱི་སྒོ་ནས་བསྟོད་པ་ལ་གསུམ། དྲི་བྲལ་ཆོས་སྐུའི་སྒོ་ནས་བསྟོད་པ། སྨིན་འབྲས་གཟུགས་སྐུའི་སྒོ་ནས་བསྟོད་པ། བྱ་བ་གྲུབ་པའི་ཕྲིན་ལས་ཀྱི་སྒོ་ནས་བསྟོད་པའོ། །དང་པོ་ལ་བཞི། འབྲས་བུའི་མཐར་ཐུག་གསང་སྔགས་ལས་བྱུང་ཚུལ། གསང་སྔགས་ཀྱི་སྙིང་པོ་ཡི་གེ་བྱུང་ཚུལ། །གསང་སྔགས་ཐབས་མཁས་ཀྱི་ལམ་ནས་སྒྲིབ་བྲལ་དུ་བྱེད་ཚུལ། མཐར་ཐུག་ཏིང་ངེ་འཛིན་གྱི་ལུས་གྲུབ་ཚུལ་བཤད་པའོ། །དང་པོ་ནི།**

སངས་རྒྱས་ཀུན་གྱི་རྟོགས་བྱ་བ། །སངས་རྒྱས་བྱང་ཆུབ་བླ་ན་མེད། །གསང་སྔགས་ལས་བྱུང་ཡི་གེ་མེད། །གསང་སྔགས་ཆེན་པོ་རིགས་གསུམ་པ། །གསང་སྔགས་དོན་ཀུན་སྐྱེད་པ་པོ། །

ཞེས་པ་སྟེ། སངས་རྒྱས་ཀུན་གྱི་རྟོགས་པར་བྱ་བའི་ཐབས་འབྲས་བུ་མཐར་ཐུག་པ་ལྷན་ཅིག་སྐྱེས་པའི་ཡེ་ཤེས་ཀྱི་སྐུ་ནི་སངས་རྒྱས་བྱང་ཆུབ་བླ་ན་མེད་པ་ཡིན་ལ། དེའི་ངོ་བོ་ཚིག་གིས་བརྗོད་དུ་མེད་པས་ཡི་གེ་མེད་པའོ། །དེ་ཡང་རྒྱུའི་ཆེ་བ་ཉེ་རྒྱུ་སྤྱོད་པའི་ཐབས་ཤེས་ཁྱད་པར་ཅན་དང༌། འབྲས་བུའི་ཆེ་བ་སྐུ་གསུམ་ལྷུན་གྱིས་གྲུབ་པའི་རང་བཞིན་ལས་བྱུང་བས་གསང་སྔགས་ཆེན་པོ་རིགས་གསུམ་པ་ཞེས་བརྗོད་དོ། །དེས་ལས་དང་མཆོག་གི་དངོས་གྲུབ་ཀྱི་དོན་དུ་ལམ་བསྐྱེད་པ་དང་རྫོགས་པའི་རིམ་པ་གཉིས་གདུལ་བྱའི་རྒྱུད་ལ་སྐྱེད་པར་བྱེད་པས་ན་གསང་སྔགས་དོན་ཀུན་སྐྱེད་པ་པོ་ཞེས་བརྗོད་དོ། །

**གཉིས་པ་ནི།**

ཐིག་ལེ་ཆེན་པོ་ཡི་གེ་མེད། །སྟོང་པ་ཆེན་པོ་ཡི་གེ་ལྔ། །ཐིག་ལེ་སྟོང་པ་ཡི་གེ་དྲུག །རྣམ་པ་ཀུན་ལྡན་རྣམ་པ་མེད། །

ཅེས་པ་སྟེ། ཐིག་ནི་མི་འགྱུར་བའི་ཐབས་བདེ་བ་ཆེན་པོ་དང༌། ལེ་ནི་རྣམ་ཀུན་མཆོག་ལྡན་གྱི་ཤེས་རབ་སྟོང་པ་ཉིད་དེ་དབྱིངས་དང་ཡེ་ཤེས་གཉིས་སུ་མེད་པའི་བདག་ཉིད་ཡིན་པས་ཆེན་པོ་ཞེས་བརྗོད་པ་དང༌། དེའི་ངོ་བོ་ཚིག་གིས་བརྗོད་པའི་ཡུལ་ལས་འདས་པས་ཡི་གེ་ཅེས་བྱའོ། །སྟོང་པ་ཆེན་པོ་ཆོས་ཀྱི་སྐུ་ལས་དེ་བཞིན་གཤེགས་པ་ལྔའི་ས་བོན་ཡི་གེའི་རྣམ་པ་རང་བྱུང་དུ་ཤར་བ་ནི་ཨོཾ་ཨཱཿཧཱུཾ་སྭཱ་ཧཱ་སྟེ་ལྔའོ། །ཐིག་ལེ་བདེ་བ་ཆེན་པོའི་ཡེ་ཤེས་དེ་ལས་ཤེས་རབ་གསལ་བྱེད་ཀྱི་ཡི་གེ་ཨོཾ་ཨ་ར་པ་ཙ་ན་སྟེ་དྲུག་གོ །དེ་ཡང་བདེ་ཆེན་ཡེ་ཤེས་ཀྱི་ཡུལ་ནི་གཞི་རྣམ་མེད་སྟོང་པ་ཉིད་དང༌། ཡེ་ཤེས་དེ་སྐྱེ་བའི་རྟེན་ནི་ལམ་རྣམ་བཅས་སྟོང་པ་ཉིད་ལས་སྟོང་གཟུགས་ཡེ་ཤེས་ཀྱི་ལུས་གྲུབ་པ་སྟེ། དོན་དུ་རྣམ་མེད་སྟོང་པ་ཉིད་ལས་ཆོས་ཐམས་ཅད་འབྱུང་བའི་སྒོ་མཚན་བྱེད་ཨེ་ཡིག་གི་རྣམ་པར་གནས་པ་དང༌། རྣམ་བཅས་སྟོང་པ་ཉིད་ལས་ཡེ་ཤེས་ཀྱི་ལུས་གྲུབ་པའི་ཐབས་མཚོན་བྱེད་ཝཾ་ཡིག་གི་རྣམ་པར་གནས་པ་ཡིན་པས་རྣམ་པ་ཀུན་ལྡན་རྣམ་པ་མེད་ཅེས་བརྗོད་དོ། །

**གསུམ་པ་ནི།**

བཅུ་དྲུག་ཕྱེད་ཕྱེད་ཐིག་ལེ་ཅན། །ཡན་ལག་མེད་པའི་རྩིས་ལས་འདས། །

ཞེས་པ་སྟེ། རྣམ་བཅས་ཀྱི་ཆ་དེ་ཡང་དོན་དམ་པར་ཡི་གེ་མེད་ཀྱང་ཀུན་རྫོབ་ཏུ་ཐབས་ཤེས་ཡེ་གེའི་རྣམ་པར་ཤར་བ་ལས་གཟུགས་སྐུ་མཚན་དཔེ་སོགས་ཀྱི་རྣམ་པ་ཀུན་དང་ལྡན་པའི་སྒོ་ནས་རིམ་པ་དང་པོའི་སྐབས་ལྷའི་རྒྱུ་གདན་དང་ས་བོན་གྱི་རྣམ་པར་གནས་པ་ནི་སྤྱི་དོན་དང༌། སྦས་དོན་གྱི་དབང་དུ་བྱས་ན་སྤྱི་བོར་བྱང་ཆུབ་སེམས་ཀྱི་ངོ་བོ་ཐིག་ལེ་ཆ་བཅུ་དྲུག་ཏུ་གནས་པ་དང༌། རྣམ་པ་དབྱངས་ཀྱི་ཡི་གེ་བཅུ་དྲུག་གི་ཕྱེད་བརྒྱད་དང༌། དེའི་ཕྱེད་ཨ་ཨཱ་ཨཾ་ཨ་བཞི་སྟེ། མཚོན་བྱེད་ཡི་གེ་བཞིས་སྐུ་གསུང་ཐུགས་དང་ཡེ་ཤེས་ཏེ་ཐིག་ལེ་བཞི་མཚོན་པའོ། །དམ་རྒྱའི་དབང་དུ་བྱས་ན་ཨ་ཕྱེད་མེས་ཧཾ་ཡིག་ཞུ་དགའ་བཞིའི་ལམ་ནས་ཕབ་སྟེ་ལྷན་ཅིག་སྐྱེས་པའི་ཡེ་ཤེས་བསྐྱེད་པས་རྣམ་རྟོག་གི་ཡན་ལག་མེད་པ་དང༌། བསམ་བརྗོད་ཀྱི་རྩིས་ལས་འདས་པར་ངོས་བཟུང༌། ལས་རྒྱའི་དབང་དུ་བྱས་ན་གཉིས་ཤོར་གཉིས་མཉམ་གྱི་བདེ་བ་ངོས་བཟུང་ནས་ཕུང་ཁམས་སྐྱེ་གསུམ་གྱི་བསྡུས་པའི་ཆོས་ཐམས་ཅད་སྒྲིབ་བྲལ་དུ་བྱས། མཐར་ཐུག་གི་དབང་དུ་བྱས་ན་རྣམ་པ་ཐར་པ་བཞིའི་སྒོ་ནས་གཞི་གནས་ཀྱི་ཡེ་ཤེས་ཐབས་ལ་མ་རྟེན་པར་མངོན་དུ་བྱས་པའོ། །དེ་ཡང་དེ་སྐད་དུ། ཟབ་མོའི་རྣམ་པ་ཐར་པ་བཞི། །རྣོན་པའི་དོན་དུ་བཤད་པ་ཡིན། །འཁོར་ལོ་བཞིན་དུ་སྐོར་བྱེད་པ། །རྟུལ་པོའི་དོན་དུ་ཤེས་པར་བྱ། །ཞེས་སོ། །

**བཞི་པ་ནི།**

བསམ་གཏན་བཞི་པའི་རྩེ་མོ་ཅན། །བསམ་གཏན་ཡན་ལག་ཀུན་ཤེས་ཤིང༌། །ཏིང་འཛིན་རིག་དང་རྒྱུད་རིག་པ། །ཏིང་འཛིན་ལུས་ཏེ་ལུས་ཀྱི་མཆོག །

ཅེས་པ་སྟེ། སྒྲིབ་བྲལ་བདེ་བ་ཆེན་པོའི་ཏིང་ངེ་འཛིན་ནི་འཇིག་རྟེན་པའི་བསམ་གཏན་བཞི་དང་འཇིག་རྟེན་ལས་འདས་པའི་ཏིང་ངེ་འཛིན་ཐམས་ཅད་ཀྱི་རྩེ་མོ་ཅན་ཏེ་མཆོག་ཏུ་གྱུར་པ་དང༌། ཐུན་མོང་དང་ཐུན་མོང་མ་ཡིན་པའི་བསམ་གཏན་གྱི་ཡན་ལག་ཀུན་ཀྱང་ཤེས་ཤིང་མཁྱེན་པ་སྟེ། དེ་ཡང་ཐུན་མོང་བའི་བསམ་གཏན་བཞི་ལ་ཡན་ལག་བཅོ་བརྒྱད་ཡོད་དེ། གང་ཞེ་ན། བསམ་གཏན་དང་པོ་ལ་ཡན་ལག་ལྔ་སྟེ། རྟོག་པ་དང༌། དཔྱོད་པ་དང༌། དགའ་བ་དང༌། བདེ་བ་དང༌། སེམས་རྩེ་གཅིག་པ་ཉིད་དོ། །གཉིས་པ་ལ་ཡན་ལག་བཞི་སྟེ། དགའ་བ་དང༌། བདེ་བ་དང༌། ནང་རབ་ཏུ་དྭང་བ་དང༌། སེམས་རྩེ་གཅིག་པ་ཉིད་དོ། །གསུམ་པ་ལ་ཡན་ལག་ལྔ་སྟེ། བཏང་སྙོམས་དང༌། དྲན་པ་དང༌། ཤེས་བཞིན་དང༌། བདེ་བ་དང༌། སེམས་རྩེ་གཅིག་པ་ཉིད་དོ། །བཞི་པ་ལ་ཡན་ལག་བཞི་སྟེ། བཏང་སྙོམས་ཡོངས་སུ་དག་པ་དང༌། དྲན་པ་ཡོངས་སུ་དག་པ་དང༌། བདེ་བ་ཡང་མ་ཡིན་སྡུག་བསྔལ་ཡང་མ་ཡིན་པའི་ཚོར་བ་ཡོངས་སུ་དག་པ་དང༌། སེམས་རྩེ་གཅིག་པ་ཉིད་དེ་བཅོ་བརྒྱད་དོ། །ཐུན་མོང་མ་ཡིན་པའི་བསམ་གཏན་ལ་ཆོས་རྒྱུན་གྱི་ཏིང་ངེ་འཛིན་དང༌། ཞི་ལྷག་གི་ཏིང་ངེ་འཛིན་དང༌། རྣམ་པར་མི་རྟོག་པའི་ཏིང་ངེ་འཛིན་ཏེ་ཚོགས་སྦྱོར་མཐོང་སྒོམ་གྱི་ཏིང་ངེ་འཛིན་རྣམས་དང༌། གཞན་ཡང་དཔའ་བར་འགྲོ་བ་དང༌། རིན་ཆེན་ཕྱག་རྒྱ་དང༌། སེང་གེ་རྣམ་པར་སྒྱིང་བའི་ཏིང་ངེ་འཛིན་ལ་སོགས་པ་ཏིང་ངེ་འཛིན་སྒོ་མཐའ་ཡས་པ་མཁྱེན་པའམ་རིག་པ་དང༌། གང་ཟག་གི་བསམ་པ་དང་བག་ཉལ་སོགས་སེམས་ཅན་གྱི་རྒྱུད་ཀྱིས་བསྡུས་པ་རྣམས་ཀྱང་རིག་ཅིང་མཁྱེན་པ་དང༌། ཏིང་ངེ་འཛིན་ཐམས་ཅད་ཀྱི་ནང་ནས་སྟོང་གཟུགས་མཚན་དཔེས་བརྒྱན་པའི་ཏིང་ངེ་འཛིན་གྱི་ལུས་ཅན་དུ་གྲུབ་པ་ནི་ཆོས་སྐུའི་རྟེན་དུ་གྱུར་པས་ལུས་རྣམས་ཀྱི་མཆོག་གོ །

**གཉིས་པ་སྨིན་འབྲས་གཟུགས་སྐུའི་སྒོ་ནས་བསྟོད་པ་ལ་གཉིས། སྐུ་གཉིས་ཀྱི་ངོ་བོ་སྤྱིར་བསྟོད་པ་དང༌། སྤྲུལ་སྐུའི་བྱེད་ལས་བྱེ་བྲག་ཏུ་བསྟོད་པའོ། །དང་པོ་ནི།**

ལོངས་སྤྱོད་རྫོགས་སྐུ་ཀུན་གྱི་རྒྱལ། །སྤྲུལ་པའི་སྐུ་སྟེ་སྐུ་ཡི་མཆོག །སངས་རྒྱས་སྤྲུལ་པའི་རྒྱུད་འཆང་བ། །ཕྱོགས་བཅུར་སྤྲུལ་པ་སྣ་ཚོགས་འགྱེད། །

ཅེས་པ་སྟེ། ཐེག་པ་ཆེན་པོའི་ཆོས་ལ་ལོངས་སྤྱོད་པའི་སྐུ་རྣམ་པར་སྣང་མཛད་དུ་སྣང་ཞིང་ངེས་པ་ལྔ་དང་ལྡན་པའི་སྒོ་ནས་འཁོར་ལོས་བསྒྱུར་བའི་རྒྱལ་པོ་ལྟ་བུ་བཞུགས་པ་སྟེ། འཁོར་ས་བཅུ་བྱང་ཆུབ་སེམས་དཔའ་རྣམས་ཀྱི་གཙོ་བོར་གྱུར་པ་རྣམས་ལ་ཐེག་པ་ཆེན་པོའི་ཆོས་ཀྱི་འཁོར་ལོ་བསྐོར་ཏེ་བཞུགས་པ་དང༌། དེ་ལས་སྤྲུལ་པའི་སྐུ་ནི་འཁོར་རིགས་ཅན་གསུམ་གྱི་གདུལ་བྱ་གཙོ་བོར་གྱུར་པའི་སེམས་ཅན་རྣམས་ལ་ཐེག་པ་སྣ་ཚོགས་པའི་ཆོས་ཀྱི་འཁོར་ལོ་བསྐོར་བ་དང༌། སྐུ་མ་དག་པ་ལས་མཆོག་ཏུ་གྱུར་པ་སྐལ་བཟང་གི་སངས་རྒྱས་སྟོང་ལ་སོགས་པ་རྣམས་ཀྱི་རྒྱུད་དུ་སྤྲུལ་པས་མཆོག་དང༌། མཆོག་གི་སྤྲུལ་པའི་མཛད་པ་སྟོན་པས་ཀྱང་མཆོག་གོ །གང་ལ་གང་འདུལ་གྱི་གཟུགས་ཀྱིས་ཕྱོགས་བཅུར་སངས་རྒྱས་ཀྱི་སྤྲུལ་པ་སྣ་ཚོགས་སུ་འགྱེད་ནས་སེམས་ཅན་གྱི་དོན་མཛད་པའོ། །

**གཉིས་པ་ནི།**

ཇི་བཞིན་འགྲོ་བའི་དོན་བྱེད་པ། །ལྷ་ཡི་དབང་པོ་ལྷ་ཡི་ལྷ། །ལྷ་མིན་དབང་པོ་ལྷ་མིན་བདག །འཆི་མེད་དབང་པོ་ལྷ་ཡི་བླ། །འཇོམས་བྱེད་འཇོམས་བྱེད་དབང་ཕྱུག་པོ། །

ཞེས་པ་སྟེ། དྲེགས་པ་ཅན་རྣམས་འདུལ་བའི་ཕྱིར་དེ་དག་གི་ཆ་ལུགས་ཇི་བཞིན་པར་སྤྲུལ་ཏེ་འགྲོ་བའི་དོན་བྱེད་པ་སྟེ། ལྷའི་དབང་པོ་སྟེ་བརྒྱ་བྱིན་གྱིས་འདུལ་བ་ལ་བརྒྱ་བྱིན་གྱི་གཟུགས་སུ་སྤྲུལ། དེ་བཞིན་དུ་ལྷའི་ལྷ་ནི་ཚངས་པ་དང༌། ལྷའི་བདག་པོ་ནི་ཁྱབ་འཇུག་དང༌། ལྷ་མིན་གྱི་བདག་པོ་ཐགས་བཟངས་རིས་དང༌། འཆི་མེད་དབང་པོ་ནི་འཐབ་བྲལ་ལ་སོགས་པ་ལྷའི་རྒྱལ་པོ་རྣམས་དང༌། ལྷའི་བླ་ནི་གཞན་འཕྲུལ་དབང་བྱེད་ལ་སོགས་པའི་ལྷའི་རྒྱལ་པོ་རྣམས་དང༌། འཇིག་རྟེན་འཇོམས་བྱེད་ནི་དྲག་པོ་འཇིགས་བྱེད་དང༌། འཇོམས་བྱེད་དབང་ཕྱུག་ནི་ལྷ་ཆེན་པོ་མཧཱ་དེ་བའོ། །དེ་རྣམས་ཀྱི་གཟུགས་ཀྱིས་འདུལ་བ་ལ་དེ་རྣམས་སུ་སྤྲུལ་ནས་འགྲོ་བའི་དོན་མཛད་པ་སྟེ། རྩ་རྒྱུད་ལས། སེམས་ཅན་མོས་པས་འཇུག་པ་རྣམས། །དེ་དང་དེ་ལ་དགའ་བ་སྦྱིན། །ཞེས་སོ། །

**གསུམ་པ་བྱ་བ་གྲུབ་པའི་ཕྲིན་ལས་ཀྱི་སྒོ་ནས་བསྟོད་པ་ལ་དྲུག །འགྲོ་ལ་ཆོས་སྟོན་པའི་སྒོ་ནས་བསྔགས་པ། ཕྱི་ནང་གི་བར་ཆད་སེལ་བའི་སྒོ་ནས་བསྔགས་པ། མཆོད་པར་འོས་པའི་སྒོ་ནས་བསྔགས་པ། སྤྲུལ་པ་མཛད་པའི་སྒོ་ནས་བསྔགས་པ། མཚུངས་པ་མེད་པའི་སྒོ་ནས་བསྔགས་པ། བསྟོད་ཡུལ་ངོས་བཟུང་བའི་སྒོ་ནས་བསྔགས་པའོ། །དང་པོ་ནི།**

སྲིད་པའི་དགོན་པ་ལས་བརྒལ་བ། །སྟོན་པ་གཅིག་པུ་འགྲོ་བའི་བླ། །འཇིག་རྟེན་ཕྱོགས་བཅུར་རབ་གྲགས་པ། །ཆོས་ཀྱི་སྦྱིན་བདག་ཆེ་བ་པོ། །

ཞེས་པ་སྟེ། སྲིད་པ་ནི་སྡུག་བསྔལ་གྱི་རང་བཞིན་ཡིན་པས་ངེས་པར་འབྱུང་བའི་གནས་ཡིན་ཏེ། དགོན་པ་ནི་དེ་ལས་བརྒལ་བས་དབེན་པ་ཡིན་ལ། འགྲོ་བ་ཐམས་ཅད་ཆོས་སྟོན་པ་གཅིག་པུ་ཟླ་མེད་པར་གྱུར་པས་བླ་མའོ། །དེའི་སྙན་གྲགས་འཇིག་རྟེན་གྱི་ཕྱོགས་བཅུར་གྲགས་སོ། །རྒྱུ་ཅིས་གྲགས་ན་ཆོས་ཀྱི་སྦྱིན་པ་མཛད་པས་སྦྱིན་བདག་ཆེན་པོ་ཞེས་བསྔགས་པའོ། །

**གཉིས་པ་ནི།**

བྱམས་པའི་གོ་ཆས་ཆས་པ་སྟེ། །སྙིང་རྗེ་ཡི་ནི་ཡ་ལད་བགོས། །ཤེས་རབ་རལ་གྲི་མདའ་གཞུ་ཐོགས། །ཉོན་མོངས་མི་ཤེས་གཡུལ་ངོ་སེལ། །དཔའ་བོ་བདུད་དགྲ་བདུད་འདུལ་བ། །བདུད་བཞིའི་འཇིགས་པ་སེལ་བ་བྱེད། །བདུད་ཀྱི་དཔུང་རྣམས་ཕམ་བྱེད་པ། །

ཞེས་པ་སྟེ། ཇི་ལྟར་གྲགས་ཀྱང་རློམས་སེམས་མེད་པར་བྱམས་པའི་གོ་ཆ་བཞེས་ཏེ་ཆགས་པ་དང༌། སྙིང་རྗེའི་ཡ་ལད་དེ་ཁྲབ་བཙན་བགོས་པ་དང༌། ཕྱག་ཏུ་ཉོན་མོངས་པ་གཅོད་པའི་ཤེས་རབ་ཀྱི་རལ་གྲི་དང༌། ཐབས་ཤེས་ཀྱི་མདའ་གཞུ་ཐོགས་ཏེ་ཉོན་མོངས་པ་དང་མི་ཤེས་པའི་དགྲ་ཡི་གཡུལ་ངོ་སེལ་བའི་དཔའ་བོ་དང༌། གང་གིས་དཔའ་ན་ཕྱི་བདུད་ཀྱི་དགྲ་དང་ནང་རྣམ་རྟོག་གི་བདུད་འདུལ་བས་དཔའ་བའོ། །ཕྱི་བདུད་བཞིའི་འཇིགས་པ་སེལ་བ་དང་ནང་རྣམ་གཡེང་བར་ཆད་ཀྱི་བདུད་དཔུང་ཁ་བཏགས་ཏེ་ཕམ་པར་བྱེད་པའོ། །དེ་ཡང་སེམས་སྐྱེ་བ་མེད་པར་ཤེས་པས་ཉོན་མོངས་པའི་བདུད་བཅོམ། སེམས་ཉིད་ལ་བགྲེས་རྒུད་མེད་པས་ཕུང་པོའི་བདུད་བཅོམ། སེམས་སྐྱེ་ཤི་མེད་པས་འཆི་བདག་གི་བདུད་བཅོམ། སེམས་གཡེང་བ་མེད་པས་ལྷའི་བུའི་བདུད་བཅོམ་པ་སྟེ། མདོ་ལས། གལ་ཏེ་བདུད་ཀྱི་ཚོགས་ནི་དབྱེ་བ་དག །སངས་རྒྱས་སྤྲུལ་ཏེ་བར་ཆད་སྨྲ་བྱེད་ཀྱང༌། །ཆོས་ལ་མཁས་པའི་ཆོས་ཉིད་རབ་ཐོབ་སྟེ། །དེ་དག་བྱང་ཆུབ་ལས་ནི་བཟློག་མི་ནུས། །ཞེས་སོ། །

**གསུམ་པ་ནི།**

རྫོགས་པའི་སངས་རྒྱས་འཇིག་རྟེན་འདྲེན། །མཆོད་འོས་བསྟོད་འོས་ཕྱག་གི་གནས། །རྟག་ཏུ་རི་མོ་བྱ་བའི་འོས། །བཀུར་འོས་བརྗེད་པར་བྱ་བའི་མཆོག །ཕྱག་བྱར་འོས་པ་བླ་མའི་རབ། །

ཞེས་པ་སྟེ། སངས་རྒྱས་ཀུན་གྱི་བདག་ཉིད་རྗེ་བཙུན་ཉིད་ཀྱིས་འཇིག་རྟེན་པ་རྣམས་འཁོར་བ་ལས་འདྲེན་པའི་དྲིན་བཟོ་བའི་ཕྱིར། དངོས་པོ་ཀུན་གྱི་མཆོད་པར་འོས་པ་དང༌། ཡོན་ཏན་གྱི་སྒོ་ནས་བསྟོད་པར་འོས་པ་དང༌། ཕྱག་བྱའི་གནས་གྱུར་པ་དང༌། རྟག་ཏུ་རི་མོར་བྱ་བའི་འོས་དང༌། བསྙེན་བཀུར་བྱ་བའི་འོས་དང༌། ཡོན་ཏན་བརྗོད་ནས་བརྗེད་པར་བྱ་བའི་ཡུལ་དང༌། ཕྱག་བྱ་བའི་འོས་སུ་གྱུར་པ་དང༌། བླ་མའི་རབ་མཆོག་ཏུ་གྱུར་པའོ་ཞེས་བསྔགས་པའོ། །དེ་ཡང་རྗེས་དྲན་གྱི་མདོ་ལས། ཐལ་མོ་སྦྱར་བའི་འོས་སུ་གྱུར་པ་སོགས་ནས་ཀུན་ཏུའང་སྦྱིན་པའི་གནས་སུ་གྱུར་པ་ཆེན་པོའོ་ཞེས་བསྔགས་པ་ལྟ་བུའོ། །

**བཞི་པ་ནི།**

འཇིག་རྟེན་གསུམ་པོ་གོམས་གཅིག་བགྲོད། །མཁའ་ལྟར་མཐའ་མེད་རྣམ་པར་གནོན། །གསུམ་རིག་གཙང་མ་དག་པ་སྟེ། མངོན་ཤེས་དྲུག་ལྡན་རྗེས་དྲན་དྲུག །བྱང་ཆུབ་སེམས་དཔའ་སེམས་དཔའ་ཆེ། །རྫུ་འཕྲུལ་ཆེན་པོ་འཇིག་རྟེན་འདས། །

ཞེས་པ་སྟེ། འཇིག་རྟེན་གསུམ་པོ་ཤེས་རབ་ཀྱི་གོམས་སྟབས་གཅིག་གིས་བགྲོད་པའི་རྟགས་སུ་རྫུ་འཕྲུལ་གྱིས་སྐད་ཅིག་ལ་བགྲོད་པ་དང༌། ནམ་མཁའི་ཉི་མ་གཅིག་གིས་ས་སྟེང་ཐམས་ཅད་འོད་ཟེར་གྱིས་ཁྱབ་པ་ལྟར་ཞིང་རྣམས་ཀུན་ཏུ་སྤྲུལ་པས་ཁྱབ་པར་མཛད་པ་དང༌། ནམ་མཁའ་ལ་མཐའ་མེད་པ་བཞིན་དུ་རྗེ་བཙུན་གྱི་སྤྲུལ་པའང་མཐའ་མེད་པར་བཀྱེ་ནས་འཇིག་རྟེན་ཐམས་ཅད་རྣམ་པར་གནོན་པར་མཛད་དོ། །ཕྱི་སྣོད་གསུམ་དང༌། ནང་སྐུ་གསུང་ཐུགས་ཀྱི་གསང་བ་རིག་པས་རིག་པ་གསུམ། མང་ཐོས་ཚུལ་ལྡན་གྱི་སྒོ་ནས་ཚུལ་ཁྲིམས་གཙང་མ་རྣམ་པར་དག་པ་དང༌། གཞན་ཡང་མངོན་པར་ཤེས་པ་དྲུག་དང་ལྡན་པ་སྟེ། གང་ཞེ་ན། ལྷའི་མིག་གི་མངོན་པར་ཤེས་པ། ལྷའི་རྣ་བའི་མངོན་པར་ཤེས་པ། གཞན་སེམས་ཤེས་པའི་མངོན་པར་ཤེས་པ། སྔོན་གྱི་གནས་རྗེས་སུ་དྲན་པའི་མངོན་པར་ཤེས་པ། རྫུ་འཕྲུལ་གྱི་མངོན་པར་ཤེས་པ། ཟག་པ་ཟད་པའི་མངོན་པར་ཤེས་དང་དྲུག་གོ །རྗེས་སུ་དྲན་པ་དྲུག་ནི། སངས་རྒྱས་རྗེས་སུ་དྲན་པ། ཆོས་རྗེས་སུ་དྲན་པ། དགེ་འདུན་རྗེས་སུ་དྲན་པ། དམ་ཚིག་རྗེས་སུ་དྲན་པ། ཐུགས་རྗེ་རྗེས་སུ་དྲན་པ། མཛད་པ་རྗེས་སུ་དྲན་པ་དང་དྲུག་གོ །བྱང་ཆུབ་ནི་ནམ་མཁའ་ལྟ་བུའི་ཆོས་སྐུ། སེམས་དཔའ་ནི་ཀུན་རྟོག་འཇོམས་པ་ལ་དཔའ་བ། སེམས་དཔའ་ཆེ་ནི་དེ་རྟོགས་པའི་ཐབས་ལ་བརྩོན་པས་གཞན་གྱི་དོན་ལ་དཔའ་བ་དང༌། རྫུ་འཕྲུལ་གྱིས་འདུན་པ་བསྐྱེད་དུ་བཅུག་སྟེ་འཇིག་རྟེན་ལས་འདས་པའི་ལམ་དུ་ཁྲིད་པ་སྟེ། དེ་ཡང་རྒྱུད་ལས། བྱང་ཆུབ་ནམ་མཁའི་མཚན་ཉིད་དེ། །ཀུན་ཏུ་རྟོག་པ་ཐམས་ཅད་སྤངས། །གང་ཞིག་དེ་རྟོགས་འདོད་པ་དེ། །བྱང་ཆུབ་སེམས་དཔའ་ཞེས་བྱའོ། །ཞེས་སོ། །

**ལྔ་པ་ནི།**

ཤེས་རབ་ཕ་རོལ་ཕྱིན་པའི་མཐའ། །ཤེས་རབ་ཀྱིས་ནི་དི་ཉིད་ཐོབ། །བདག་རིག་གཞན་རིག་ཐམས་ཅད་པ། །ཀུན་ལ་ཕན་པའི་གང་ཟག་མཆོག །དཔེར་བྱ་ཀུན་ལས་འདས་པ་སྟེ། །ཤེས་དང་ཤེས་བྱའི་བདག་པོ་མཆོག །

ཅེས་པ་སྟེ། ཡུལ་ཆོས་དབྱིངས་རྣམ་དག་ཤེས་རབ་ཀྱི་ཕ་རོལ་ཏུ་ཕྱིན་པ་ཡང་དག་པའི་མཐའ། ཡུལ་ཅན་ཐམས་ཅད་མཁྱེན་པའི་ཤེས་རབ་ཀྱིས་དབྱིངས་ཡེ་གཉིས་སུ་མེད་པའི་དེ་ཉིད་ཐོབ་སྟེ། ཇི་ལྟ་བ་བདག་གི་དོན་རིག་པ་དང༌། ཇི་སྙེད་པ་གཞན་གྱི་དོན་རིག་པའི་སྒོ་ནས་ཀུན་ལ་ཕན་པར་བྱེད་པ་སྟེ། དེ་ཡང་རྣམ་པ་གང་ཟག་ལྟར་སྤྲུལ་ཀྱང་ངོ་བོ་གང་ཟག་དངོས་མ་ཡིན་པས་མཆོག་གོ །གང་དང་ཡང་མཉམ་པ་མེད་པས་དཔེར་བྱ་ཀུན་ལས་འདས་པ་དང༌། ཤེས་དང་ཤེས་བྱ་གཉིས་ཀ་མཁྱེན་པའི་མངའ་བདག་ཡིན་པས་མཆོག་གོ་ཞེས་པ་སྟེ། འདི་ནི་མཆོག་ཏུ་བདེ་ཆེན་པོ། །བདག་མེད་གཞན་ཡང་མེད་པའོ། །ཞེས་སོ། །

**དྲུག་པ་ནི།**

གཙོ་བོ་ཆོས་ཀྱི་སྦྱིན་བདག་སྟེ། །ཕྱག་རྒྱ་བཞི་པོའི་དོན་བསྟན་པ། །འགྲོ་བའི་བསྙེན་བཀུར་གནས་ཀྱི་མཆོག །ངེས་འབྱུང་གསུམ་པོ་བགྲོད་རྣམས་ཀྱི། །དོན་གྱི་དམ་པ་རྣམ་དག་དཔལ། །འཇིག་རྟེན་གསུམ་ན་སྐལ་བཟང་ཆེ། །དཔལ་ལྡན་འབྱོར་པ་ཀུན་བྱེད་པ། །འཇམ་དཔལ་དཔལ་དང་ལྡན་པའི་མཆོག །

ཅེས་པ་སྟེ། རྗེ་བཙུན་ཉིད་འགྲོ་བ་ཀུན་གྱི་བླ་མ་གཙོ་བོ་ཡིན་པ་དང༌། དམ་པའི་ཆོས་བསྟན་ཏེ་གདུལ་བྱ་རང་རང་གི་འདོད་པའི་དངོས་གྲུབ་ཅི་དགར་སྦྱིན་པའི་སྦྱིན་བདག་ཆེན་པོར་གྱུར་པ་སྟེ། ཆོས་ཀྱི་གཙོ་བོ་གང་ཞིག་སྟོན་ཅེ་ན། ཕྱག་རྒྱ་བཞིའི་དོན་བསྟན་པ་སྟེ། །དེ་ཡང་ཐུན་མོང་བའི་གདུལ་བྱ་རྣམས་ལ་ལྟ་བ་བཀར་བཏགས་ཀྱི་ཕྱག་རྒྱ་བཞི་སྟོན་པ་དང༌། ཐུན་མིན་གདུལ་བྱ་རྣམས་ལ། སྐུ་ཕྱག་རྒྱ་ཆེན་པོ། གསུང་ཆོས་ཀྱི་ཕྱག་རྒྱ། ཐུགས་དམ་ཚིག་གི་ཕྱག་རྒྱ། ཕྲིན་ལས་ལས་ཀྱི་ཕྱག་རྒྱ་དང་བཞིའོ། །དེ་ལྟར་ཟབ་པ་དང་རྒྱ་ཆེ་བ་མདོ་སྔགས་ལམ་གྱི་གནད་ཚང་ལ་མ་ནོར་བར་སྟོན་པས་འགྲོ་བ་ཐམས་ཅད་ཀྱི་བསྙེན་བཀུར་གྱི་གནས་མཆོག་ཏུ་གྱུར་པ་ཡིན་ཏེ། དེ་ཡང་ཕྱོགས་བཅུའི་སངས་རྒྱས་ཐམས་ཅད་ལ་མཆོད་པ་བས་རང་ལ་གསང་སྔགས་ནང་གི་ལམ་སྟོན་པའི་བླ་མའི་བ་སྤུའི་བུ་ག་གཅིག་ལ་མཆོད་པ་བསོད་ནམས་ཆེ་བ་རྒྱུད་སྡེ་ལས་གསུངས་ཏེ། མཆོད་པ་ཐམས་ཅད་ཡོངས་སྤངས་ཏེ། །བླ་མར་མཆོད་པ་ཡང་དག་བརྩོན། །དེ་མཉེས་པས་ནི་ཀུན་མཁྱེན་གྱི། །ཡེ་ཤེས་མཆོག་ནི་ཐོབ་པར་འགྱུར། །ཞེས་སོ། །ངེས་འབྱུང་གསུམ་ནི་ཐེག་པ་གསུམ་གྱི་ལམ་ཡིན་ལ། ལམ་དེ་དག་ལས་བགྲོད་པའི་འབྲས་བུ་མཐར་ཐུག་པ་དོན་གྱི་དམ་པ་རྣམ་པར་དག་པ་ནི་ཡེ་ཤེས་ཆོས་སྐུ་ཡིན་ལ། དེས་གོང་དུ་ཇི་སྐད་བཤད་པ་ལྟར་འཇིག་རྟེན་གསུམ་ན་ཆོས་ཀྱི་སྐལ་བ་བཟང་པོ་མཛད་པས་ན་སྐལ་བཟང་ཆེ་ཞེས་བསྔགས་པ་དང༌། མདོར་ན་དོན་གཉིས་ཀྱི་དཔལ་ཕུན་སུམ་ཚོགས་པའི་སྒོ་ནས་དམ་པའི་ཆོས་ཀྱི་འབྱོར་པ་སེམས་ཅན་ཀུན་ལ་སྟེར་བ་མཛད་པ་པོ་ནི་འཕགས་པ་འཇམ་དཔལ་ཡིན་པས་འཇམ་དཔལ་དཔལ་དང་ལྡན་པའི་མཆོག་ཅེས་དོན་དམ་པའི་འཇམ་དཔལ་ལ་བསྔགས་པ་སྟེ། དེ་ཡང༌། རང་གི་སེམས་ཉིད་འཇམ་དཔལ་ཏེ། །འཇམ་དཔལ་གཞན་དུ་ཡོད་མ་ཡིན། །ཅེས་སོ། །འཕགས་པ་འཇམ་དཔལ་གྱི་མཚན་ཡང་དག་པར་བརྗོད་པའི་མན་ངག་གསལ་བྱེད་སྒྲོན་མེ་ལས། བྱ་གྲུབ་ཡེ་ཤེས་ཀྱི་ལེའུ་སྟེ་བཅུ་པའོ།། །།

༈ **གསུམ་པ་དོན་བསྡུས་པའི་སྒོ་ནས་བསྟོད་པ་ལ་གཉིས། ཡེ་ཤེས་ལྔའི་དོན་བསྡུས་ཏེ་བསྟན་པ་དང༌། ཤིན་ཏུ་བསྡུས་པ་སྔགས་ཀྱི་ལེའུ་བསྟན་པའོ། །དང་པོ་རྒྱས་བཤད་ལྟར་ལྔ་ལས། དང་པོ་ཆོས་དབྱིངས་ཡེ་ཤེས་ཀྱི་སྒོ་ནས་བསྟོད་པ་ནི།**

མཆོག་སྦྱིན་རྡོ་རྗེ་ཁྱོད་ལ་འདུད། །ཡང་དག་མཐའ་གྱུར་ཁྱོད་ལ་འདུད། །སྟོང་ཉིད་ལས་བྱུང་ཁྱོད་ལ་འདུད། །སངས་རྒྱས་བྱང་ཆུབ་ཁྱོད་ལ་འདུད། །

ཅེས་པ་སྟེ། གདུལ་བྱ་རྣམས་ལ་མཆོག་གི་དངོས་གྲུབ་སྦྱིན་པར་མཛད་པས་ན་མཆོག་སྦྱིན་རྡོ་རྗེ་ཞེས་རྗེ་བཙུན་ཁྱོད་ལ་འདུད་ཅིང་ཕྱག་འཚལ་བའོ། །དེ་བཞིན་དུ་ཡང་དག་པའི་མཐར་གྱུར་པ་ཆོས་ཀྱི་དབྱིངས་ཁྱོད་ལ་ཞེས་དང༌། སྟོང་པ་ཉིད་ཀྱི་དོན་རྟོགས་པ་ལས་བྱུང་བའི་ཁྱོད་ལ་དང༌། སངས་རྒྱས་ཀྱི་བྱང་ཆུབ་དམ་པ་བརྙེས་པ་ཁྱོད་ལ་འདུད་ཅེས་པ་ཐམས་ཅད་ཀྱི་མཐར་སྦྱར་བར་བྱའོ། །

**གཉིས་པ་མེ་ལོང་ཡེ་ཤེས་ཀྱི་སྒོ་ནས་བསྟོད་པ་ནི།**

སངས་རྒྱས་ཆགས་པ་ཁྱོད་ལ་འདུད། །སངས་རྒྱས་འདོད་ལ་ཕྱག་འཚལ་འདུད། །སངས་རྒྱས་དགྱེས་པ་ཁྱོད་ལ་འདུད། །སངས་རྒྱས་རོལ་ལ་ཕྱག་འཚལ་འདུད། །

ཅེས་པ་སྟེ། སངས་རྒྱས་རང་དོན་ཆོས་ཀྱི་དབྱིངས་ལ་ཆགས་པ་དང༌། ཐུགས་རྗེས་འགྲོ་བ་འདྲེན་པར་འདོད་པ་དང༌། གནས་ཚུལ་རྟོགས་པས་དགྱེས་པ་དང༌། དབྱིངས་ཡེ་གཉིས་སུ་མེད་པ་ལ་རོལ་པ་ཁྱོད་ལ་འདུད་ཅེས་སོ། །

**གསུམ་པ་སོར་རྟོག་ཡེ་ཤེས་ཀྱི་སྒོ་ནས་བསྟོད་པ་ནི།**

སངས་རྒྱས་འཛུམ་པ་ཁྱོད་ལ་འདུད། །སངས་རྒྱས་བཞད་ལ་ཕྱག་འཚལ་འདུད། །སངས་རྒྱས་གསུང་ཉིད་ཁྱོད་ལ་འདུད། །སངས་རྒྱས་ཐུགས་ལ་ཕྱག་འཚལ་འདུད། །

ཅེས་པ་སྟེ། སངས་རྒྱས་ཀྱི་དེ་ཁོ་ན་ཉིད་ཐུགས་སུ་ཆུད་པས་མཉེས་ནས་འཛུམ་པ་དང༌། འགྲོ་བའི་དོན་ལ་དགྱེས་པའི་བཞད་པ་དང༌། གསུང་གི་སྒོ་ནས་ཆོས་སྟོན་པ་དང༌། ཐུགས་ཆོས་ཀྱི་དབྱིངས་ལས་མ་གཡོས་པ་ཁྱོད་ལ་འདུད་ཅེས་སོ། །

**བཞི་པ་མཉམ་ཉིད་ཡེ་ཤེས་ཀྱི་སྒོ་ནས་བསྟོད་པ་ནི།**

མེད་པ་ལས་བྱུང་ཁྱོད་ལ་འདུད། །སངས་རྒྱས་འབྱུང་བ་ཁྱོད་ལ་འདུད། །ནམ་མཁའ་ལས་བྱུང་ཁྱོད་ལ་འདུད། །ཡེ་ཤེས་ལས་བྱུང་ཁྱོད་ལ་འདུད། །

ཅེས་པ་སྟེ། ཆོས་ཐམས་ཅད་དངོས་པོ་མེད་པར་རྟོགས་པ་ལས་བྱུང་བ་དང༌། འགྲོ་བའི་དོན་འཇིག་རྟེན་དུ་འབྱུང་བ་དང༌། ཆོས་ཉིད་ནམ་མཁའ་ལྟ་བུ་རྟོགས་པ་ལས་བྱུང་བ་དང༌། མཉམ་པ་ཉིད་ཀྱི་ཡེ་ཤེས་ལས་བྱུང་བ་ཁྱོད་ལ་འདུད་དོ་ཅེས་པའོ། །

**ལྔ་པ་བྱ་གྲུབ་ཡེ་ཤེས་ཀྱི་སྒོ་ནས་བསྟོད་པ་ནི།**

སྒྱུ་འཕྲུལ་དྲ་བ་ཁྱོད་ལ་འདུད། །སངས་རྒྱས་རོལ་སྟོད་ཁྱོད་ལ་འདུད། །ཐམས་ཅད་ཐམས་ཅད་ཁྱོད་ལ་འདུད། །ཡེ་ཤེས་སྐུ་ཉིད་ཁྱོད་ལ་འདུད། །

ཅེས་པ་སྟེ། ཐབས་ཤེས་སྒྱུ་འཕྲུལ་གྱི་དྲ་བ་ལས་བྱུང་བ་དང༌། གསང་བ་གསུམ་གྱི་རོལ་པ་སྣ་ཚོགས་སྟོན་པ་དང༌། ཡོན་ཏན་ཐམས་ཅད་དང་ལྡན་ཞིང་སེམས་ཅན་ཐམས་ཅད་ཀྱི་དོན་མཛད་པ་དང༌། ཡེ་ཤེས་དྲུག་རོ་གཅིག་པ་ལས་གྲུབ་པའི་སྐུ་ནི་འབྲས་བུའི་འཇམ་དཔལ་ཁྱོད་ཡིན་པས་ཁྱོད་ལ་འདུད་དོ་ཞེས་བསྟོད་པའོ། །འཕགས་འཇམ་དཔལ་གྱི་མཚན་ཡང་དག་པར་བརྗོད་པའི་མན་གསལ་བྱེད་སྒྲོན་མེ་ལས། ཡེ་ཤེས་ལྔའི་སྒོ་ནས་བསྟོད་པའི་ལེའུ་སྟེ་བཅུ་གཅིག་པའོ།། །།

༈ དེ་ནས་ལེའུ་བཅུ་གཉིས་པ་ཕན་ཡོན་གྱི་ལེའུ་ནི་ཡི་གེ་འཇིགས་ནས་འདིར་མ་བཀོད་གཞན་དུ་ཤེས་པར་བྱའོ། །

**གཉིས་པ་ཤིན་ཏུ་བསྡུས་པ་སྔགས་ཀྱི་ལེའུ་ནི།**

 ཨོཾ་སརྦ་དྷརྨཱ་སོགས་ཀྱི་བསྟན་པ་སྟེ། ཨོཾ་ནི་བཀྲ་ཤིས་པའི་ཚིག་དང་བྱིན་གྱིས་རློབ་པར་བྱེད་པ་ཡང་ཡིན་ནོ། །སརྦ་ནི་ཐམས་ཅད། དྷརྨཱ་ནི་ཆོས། ཨ་བྷ་བ་ནི་དངོས་པོ་མེད་པ། སྭ་བྷཱ་ཝ་ནི་རང་བཞིན། བི་ཤུདྡྷ་ནི་རྣམ་པར་དག་པ༌། བཛྲ་ནི་རྡོ་རྗེའི་མིག ཨ་ཨཱ་ཨཾ་ནི་རྣམ་པར་ཐར་པ་བཞིའོ། །དེའི་མཐའ་སྡུད་པ་ནི། ཆོས་ཐམས་ཅད་དངོས་པོ་མེད་པའི་རང་བཞིན་གྱི་རྣམ་པར་དག་པའི་མིག་གིས་སྐྱེ་བ་མེད་པ་ཤེས་སོ་ཞེས་པའོ། །དེ་དག་ནི་རྩ་བའི་སྔགས་སོ། །པྲ་ཀྲྀ་ཏི་ནི་ཟབ་པ་དང་རྒྱ་ཆེ་བ་གཉིས་སུ་མེད་པ། པ་རི་ཤུདྡྷ་ནི་ཡོངས་སུ་དག་པ། སརྦ་དྷརྨཱ་ནི་ཆོས་ཐམས་ཅད། ཡ་དུ་ནི་བསྐྱེད་པ། སརྦ་ཏ་ཐཱ་ག་ཏ་ནི་དེ་བཞིན་གཤེགས་པ་ཐམས་ཅད། ཛྙཱ་ན་ཀཱ་ཡ་ནི་ཡེ་ཤེས་ཀྱི་སྐུ། མཉྫུ་ཤྲཱི་ནི་འཇམ་དཔལ། པ་རི་ཤུདྡྷ་ཏ་ནི་ཡོངས་སུ་དག་པ། མུ་པཱ་དཱ་ཡ་ཏི་ནི་ཁས་བླང་བའམ་གཟུང་བར་བྱའོ་ཞེས་པའོ། །དེའི་མཐའ་བསྡུས་པ་ནི། ཟབ་པ་དང་རྒྱ་ཆེ་བ་གཉིས་སུ་མེད་པ་ཡོངས་སུ་དག་པ་ལས་ཆོས་ཐམས་ཅད་སྐྱེད་པར་བྱེད་པ། དེ་བཞིན་གཤེགས་པ་ཐམས་ཅད་ཀྱི་སྐུ་འཇམ་དཔལ་ཡོངས་སུ་ཁས་བླང་སྟེ་གཟུང་བར་བྱ་ཞེས་པའོ། །ཨ་ཨཱ་ནི་སྐྱེ་འགག་མེད་པ། སརྦ་ཏ་ཐཱ་ག་ཏ་ནི་དེ་བཞིན་གཤེགས་པ་ཐམས་ཅད། ཧྲི་ད་ཡ་ནི་སྙིང་པོ། ཧ་ར་ཧ་ར་ནི་འཕྲོག་པར་བྱེད་པ་སྟེ་ཐུགས་རྒྱུད་བསྐུལ་བ། ཨོཾ་ཧཱུཾ་ཧྲཱི་ནི་སྐུ་གསུང་ཐུགས་ཀྱི་བྱིན་གྱིས་རློབ་པར་བྱེད་པ། བྷ་ག་ཝན་ནི་བཅོམ་ལྡན་འདས། ཛྙཱ་ན་མཱུརྟི་ནི་ཡེ་ཤེས་ཀྱི་སྐུ། ཝ་གི་ཤྭ་ར་ནི་ངག་གི་དབང་ཕྱུག མཧཱ་པ་ཙ་ནི་གསུང་བ་ཆེན་པོ། སརྦ་དྷརྨཱ་ནི་ཆོས་ཐམས་ཅད། ག་ག་ནི་ནམ་མཁའ་ལྟ་བུ། ཨ་མ་ལ་ནི་དྲི་མ་མེད་པ། སུ་པ་རི་ཤུདྡྷ་ནི་ཡོངས་སུ་དག་པ། དྷརྨཱ་དྷ་ཏུ་ནི་ཆོས་ཀྱི་དབྱིངས། ཛྙཱ་ན་གརྦྷ་ཨ་ནི་ཡེ་ཤེས་ཀྱི་སྙིང་པོའོ། །མཐའ་སྡུད་པ་ནི། སྐྱེ་འགག་མེད་པའི་དེ་བཞིན་གཤེགས་པ་ཐམས་ཅད་ཀྱི་ཐུགས་འཕྲོག་པར་བྱེད་པ། སྐུ་གསུང་ཐུགས་བྱིན་གྱིས་རློབ་པར་བྱེད་པ། བཅོམ་ལྡན་འདས་ཀྱི་ཡེ་ཤེས་ཀྱི་སྐུ་དང༌། གསུང་གི་དབང་ཕྱུག་གསུང་བ་ཆེན་པོའོ། །ཆོས་ཐམས་ཅད་ནམ་མཁའ་ལྟར་དྲི་མ་མེད་ཅིང་ཡོངས་སུ་དག་པ། ཆོས་ཀྱི་དབྱིངས་ཀྱི་སྙིང་པོ་ཞེས་བྱའོ། །དེས་ནི་ལས་སྔགས་བསྟན་ཏེ་བསྡུས་པའི་དོན་ནོ། །འཕགས་པ་འཇམ་དཔལ་གྱི་མཚན་ཡང་དག་པར་བརྗོད་པའི་མན་ངག་གསལ་བྱེད་སྒྲོན་མེ་ལས། སྔགས་ཀྱི་ལེའུ་སྟེ་གསུམ་པའོ།། །།

༈ **བཞི་པ་རྗེས་སུ་ཡིད་རང་བའི་སྒོ་ནས་མཇུག་སྡུད་བསྟན་པ་ལ་བཞི། འཁོར་རྣམས་སྟོན་པ་ལ་ཕྱག་འཚལ་བ། ཡི་རང་གི་ལེགས་སོ་འབུལ་བ། དགོས་པ་གང་གི་ཕྱིར་ཡི་རང་བ། ཆོས་གང་ལ་ཡི་རང་བ་བསྟན་པའོ། །དང་པོ་ནི།**

དེ་ནས་དཔལ་ལྡན་རྡོ་རྗེ་འཆང༌། །དགའ་ཞིང་མགུ་ནས་ཐལ་མོར་སྦྱར། །མགོན་པོ་བཅོམ་ལྡན་དེ་བཞིན་གཤེགས། །རྫོགས་སངས་རྒྱས་ལ་ཕྱག་འཚལ་ནས། །

ཞེས་པ་སྟེ། རྒྱུད་གཞུང་རྫོགས་པའི་རྗེས་དེ་ནས་དཔལ་ལྡན་རྡོ་རྗེ་འཆང་ལག་ན་རྡོ་རྗེ་འཁོར་དང་བཅས་པ་ཐམས་ཅད་རང་དང་གཞན་གྱི་དོན་ཐམས་ཅད་ཡོངས་སུ་རྫོགས་པས་སེམས་དགའ་ཞིང༌། ཆོས་གསུངས་པའི་སྟོན་པ་ལ་ཡིད་མགུ་ནས་ལུས་ཙོག་པུར་འདུག་ལག་པ་ཐལ་མོ་སྦྱར་ནས། མགོན་པོ་ཞེས་བོས་པའི་ཚིག་གིས་བསྐུལ་ནས་བཅོམ་ལྡན་འདས་དེ་བཞིན་གཤེགས་པ་ཤཱཀྱ་ཐུབ་པ་ལ་ལུས་ངག་ཡིད་གསུམ་གུས་པ་བཅས་ཏེ་ཕྱག་འཚལ་བའོ། །

**གཉིས་པ་ནི།**

དེ་ནི་མགོན་པོ་གསང་བའི་བདག །ལག་ན་རྡོ་རྗེ་ཁྲོ་བོའི་རྒྱལ། །སྣ་ཚོགས་གཞན་དང་ལྷན་ཅིག་ཏུ། །གསང་བསྟོད་ནས་ནི་ཚིག་འདི་གསོལ། །མགོན་པོ་བདག་ཅག་ཡི་རང་ངོ༌། །ལེགས་སོ་ལེགས་པར་གསུངས། །

ཞེས་པ་སྟེ། འགྲོ་བའི་མགོན་པོ་གསང་བའི་བདག་པོ་ལག་ན་རྡོ་རྗེ་ལ་ཁྲོ་བའི་རྒྱལ་པོ་གཞན་གྱིས་མི་ཐུབ་པ་ལ་སོགས་པ་འཁོར་ལྔ་བརྒྱ་པོ་གཞན་དང་ལྷན་ཅིག་ཏུ་ཡི་རང་ངོ༌། །ཞུམ་པ་མེད་པར་དབུ་འཕང་བསྟོད་ནས་ཚིག་འདི་གསོལ་བ་སྟེ། བདག་ཅག་འཁོར་དང་བཅས་པ་རྣམས་ལ་ཟབ་པ་རང་དོན་འབྱུང་བ་ལེགས་སོ། །རྒྱ་ཆེ་བ་གཞན་དོན་འབྱུང་བ་ལེགས་སོ། །ཟབ་རྒྱས་གཉིས་སུ་མེད་པར་གསུངས་པས་ལེགས་པར་གསུངས་སོ་ཞེས་པའོ། །

**གསུམ་པ་ནི།**

རྣམ་གྲོལ་འབྲས་བུ་འཚལ་བ་ཡི། །འགྲོ་བ་མགོན་མེད་རྣམས་དང་ནི། །བདག་ཅག་ཡང་དག་རྫོགས་པ་ཡི། །བྱང་ཆུབ་ཐོབ་པའི་དོན་ཆེན་མཛད། །

ཅེས་པ་སྟེ། རྣམ་གྲོལ་གྱི་འབྲས་བུ་དོན་དུ་གཉེར་བའི་འགྲོ་བ་མགོན་མེད་པ་རྣམས་དང༌། བདག་ཅག་རྫོགས་པའི་བྱང་ཆུབ་ཐོབ་པའི་དོན་དུ་རྒྱུད་དོན་ཡོངས་སུ་རྫོགས་པར་གསུངས་པར་མཛད་པ་ལ་ཡི་རང་ངོ༌། །

**བཞི་པ་ནི།**

སྒྱུ་འཕྲུལ་དྲ་བའི་ཚུལ་བསྟན་པ། །འདི་ནི་རྣམ་དག་ལེགས་པའི་ལམ། །ཟབ་ཅིང་ཡངས་ལ་རྒྱ་ཆེ་སྟེ། །དོན་ཆེན་འགྲོ་བའི་དོན་བྱེད་པ། །སངས་རྒྱས་རྣམས་ཀྱི་ཡུལ་འདི་ནི། །རྫོགས་པའི་སངས་རྒྱས་ཀུན་གྱི་བཤད།

ཅེས་པ་སྟེ། རྒྱུད་ཆེན་སྒྱུ་འཕྲུལ་དྲ་བའི་ཆོས་བསྟན་པ་འདི་ནི་ཤིན་ཏུ་ལེགས་པའི་ལམ་སྟེ། ཟབ་ཅིང་ཡངས་ལ་རྒྱ་ཆེ་བའི་སྒོ་ནས་དོན་ཆེན་པོ་འགྲོ་བ་དཔག་ཏུ་མེད་པའི་དོན་བྱེད་པས་སོ། །སངས་རྒྱས་རྣམས་ཀྱི་སྤྱོད་ཡུལ་གྱི་ཆོས་ཟབ་མོ་འདི་ནི་གང་ཟག་གིས་བཤད་པ་ལྟ་བུ་མ་ཡིན་པར་རྫོགས་པའི་སངས་རྒྱས་ཀུན་གྱིས་གསུངས་པས་བརྫུན་དང་ནོར་བ་མི་འབྱུང་བས་ཡིད་ཆེས་ཏེ་རྗེས་སུ་ཡིད་རངས་པ་ཡིན་ནོ་ཞེས་པའོ། །

**གསུམ་པ་བཤད་པ་མཐར་ཕྱིན་གྱི་བྱ་བ་མཇུག་དོན་བཤད་པ་ལ་གཉིས། མཛད་པ་པོ་གང་གིས་མཛད་པ་དང༌། ལོ་པཎ་གང་གིས་བསྒྱུར་བ་བསྟན་པའོ། །དང་པོ་ནི།**

བཅོམ་ལྡན་འདས་འཇམ་དཔལ་ཡེ་ཤེས་སེམས་དཔའི་དོན་དམ་པའི་མཚན་ཡང་དག་པར་བརྗོད་པ། བཅོམ་ལྡན་འདས་དེ་བཞིན་གཤེགས་པ་ཤཱཀྱ་ཐུབ་པའི་ཞལ་ནས་གསུངས་པ་རྫོགས་སོ་ཞེས་པའོ། །

**གཉིས་པ་ནི།**

རྒྱ་གར་གྱི་མཁན་པོ་ཤྲ་དྷ་ཀ་ར་ཝརྨཱ་དང༌། ཞུ་ཆེན་གྱི་ལོ་ཙཱ་བ་རིན་ཆེན་བཟང་པོས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །།

༈ སླར་སྨྲས་པ། འདི་ནང་རྗེ་བཙུན་འཇམ་པའི་དབྱངས་ཀྱི་ཡོན་ཏན་ཆ་ཙམ་བརྗོད་པ་འདི་ཡང་དད་པས་ཡིན་གྱི་རློམས་པས་མིན། །མི་ཤེས་བྱིས་པས་ནོངས་པ་གྱུར་ཀྱང་བརྩེ་ལྡན་འཕགས་པས་ཡལ་བར་མི་འདོར་ཐུགས་རྗེས་གཟིགས་ལ་དག་ཚངས་སྩོལ། །དེ་ལྟར་བརྩོན་པས་ལེགས་བྱས་འདིས་ཀྱང་གསང་ཆེན་བསྟན་པ་ཡུན་དུ་གནས་ཤིང་དེ་འཛིན་སྐྱེས་བུའི་བཞེད་དོན་འགྲུབ། །མཐར་ཐུག་རང་གཞན་གཉིས་སུ་མེད་པའི་ཡེ་ཤེས་ཐོབ་སྟེ་འབྲས་བུའི་འཇམ་དཔལ་ནང་ནས་རྟོགས་པའི་རྒྱུར་གྱུར་ཅིག། །།ཅེས་འཕགས་པ་འཇམ་དཔལ་གྱི་མཚན་ཡང་དག་པར་བརྗོད་པའི་མན་ངག་གསལ་བྱེད་སྒྲོན་མེ་འདི་ཡང༌། རང་ལྟོས་ཀྱི་སློབ་བརྒྱུད་རྣམས་ལ་ཕན་པའི་ཆེད་དུ་རང་གནས་གྲོ་ལུང་གཉིས་པ་གསང་སྔགས་ཆོས་གླིང་དུ་ཆོས་སྨྲའི་བཙུན་པ་དགེ་འདུན་རིན་ཆེན་པས་ལྷག་བསམ་དག་པས་སྦྱར་བ་དགེ་ལེགས་སུ་གྱུར་ཅིག། །།

 ཨོཾ་སྭ་སྟི། འཛམ་གླིང་ཆོས་ཚིགས་ལྟེ་བ་ཁ་བཞིའི་ལྗོངས། །མདོ་སྔགས་ཆོས་ཚུལ་རྒྱ་མཚོ་འདུ་བའི་བཅུད། །དྭགས་བརྒྱུད་སྙིང་པོ་དཔལ་ལྡན་འབྲུག་པ་ཡི། །བཤད་སྒྲུབ་བསྟན་པ་དར་ཞིང་རྒྱས་གྱུར་ཅིག །ཅེས་པའང་པར་བྱང་སྨོན་ཚིག་ཏུ་བྲིས་པ་དགེ་ལེགས་སུ་གྱུ་ཅིག། །།མངྒ་ལཾ།